
A kórházban hideg van, és nagy a hangzavar.

A kötelékem elcsendesedett a mellkasomban. Azt hiszem, miután a védelmemre kelve kimerészkedett, egy időre kielégítette a csillapíthatatlan vérszomját, de tudom, hogy ez nem fog sokáig tartani. A sóvárgás és a vágyakozás mindössze kis időre hagy alább, mintha mindent fel akarna emészteni.

– Oleander? Oleander Fallows? Jóságos ég, milyen kicsi vagy abban a nagy ágyban! Szinte csak a hosszú, szőke hajadat látom. A horgonyaid nagyon fognak örülni, ha megtudják, hogy sértetlenül megúsztad az autóbalesetet.

Képtelen vagyok a nővérre nézni, holott barátságos hangon szól hozzám. Az arcomat eltakaró hosszú hajtincsekre összpontosítok. Nem szőkék, hanem inkább ezüstösek, holott tegnap még feketék voltak. Bármi is történt a kocsiban, az kiszívta a hajam színét.

Minden erőmmel próbálom megakadályozni, hogy kicsorduljanak a szememben összegyűlt könnycseppek.

A nővér csettint egyet a nyelvével, majd leül mellém az ágy szélére, és gyengéden megpaskolja a kézfejemet.

– Semmi gond. A főnővér szólt, hogy a horgonyaid már úton vannak. Nagy a titkolózás körülöttük, szóval biztosan fontos emberek. Tudom, hogy legalább az egyikük elég idős ahhoz, hogy a gondozód lehessen. Ő intézte el azt is, hogy külön szobát kapj, szóval biztosan magasabb körökben mozog. Ne félj! Semmi bántódásod nem eshet, ha egy ilyen horgony gondoskodik rólad.

Minél tovább beszél, annál jobban feldühíti a kötelékemet.

Abban a pillanatban nem fogtam fel, hogy miről is van szó, de a nővér azt akarta elérni, hogy megnyíljak neki. Ki szerette volna deríteni, kihez tartozom, hogy aztán eladhassa másnak ezt az információt. A kötelékem tudta ezt, és arra késztetett, hogy fogjam be a szám. Általában undorral tölt el a létezése, az ilyen helyzetekben viszont mindig hallgatok rá.

– Belinda? Te meg mit keresel itt? Hagyd békén Oleandert!

June nővér az ajtóban állva ellenségesen méregeti a másik nőt. Csípőre teszi az egyik kezét, mintha kész lenne azonnal elrángatni mellőlem Belindát. Amikor magamhoz tértem a kórházban, őt láttam meg először, és ő közölte velem, hogy a szüleim meghaltak a balesetben. Ezt már akkor is tudtam, de megkedveltem őt amiatt, ahogyan ezt elmondta nekem, és ahogyan azóta is bánt velem. És ami még fontosabb, hogy megbíztam benne.

Kissé ellágyul a tekintete, amikor rám néz.

– Mindjárt hozzák az ebédet. Amint végeztél vele, bejön hozzád egy pszichológus beszélgetni. Eltartott egy darabig, mire ideért, de ő a város legjobbja. A horgonyod gondoskodott arról, hogy őt kapd.

Belinda megint rám villantja a tekintetét, amikor viszont kinyitja a száját, June belép a szobába, és belefojtva a szót közli vele:

– Írásbeli figyelmeztetésben foglak részesíteni. Most pedig tűnj el innen, és ne üsd bele mindenbe az orrodat!

Belinda magában pufogva feláll, megvető pillantást vet a felettesére, és kicsörtet a szobából. June rá sem néz.

Végre felemelem a fejem, és alaposan végigmérem az idősebb nőt.

– Nem akarok a horgonyaimról beszélni – jelentem ki bizonytalanul, mereven.

Bólint. Kissé kihúzza a függönyt, mire elönti a fény a szobát.

– Legjobb, ha ez így is marad, amíg ide nem érnek – feleli. – Itt a falnak is füle van. Elég annyit tudnod, hogy minden rendben lesz, amint ideérnek.

Bólintok, és követem a tekintetemmel, miközben a szobában sürgölődik. Abban reménykedem, hogy itt marad, amíg meg nem érkezik az étel. Beszélgetni akarok vele, be akarom avatni abba, mi a fene folyik itt, de mintha csomót kötöttek volna a nyelvemre. June ránéz a laboreredményeimre, aztán elmosolyodik, és szó nélkül kisétál a kórteremből.

Amint becsukódik mögötte az ajtó, összeszorítom a szemem. Ismét megszólal a hang a sarokban, mire szétterjed a rettegés az ereimben.

– Azt hittem, már sosem mennek el. Hol is tartottunk, halálos kis lélekfosztóm? Ó, igen… Épp arról meséltem, mit fogsz művelni a horgonyaiddal, ha itt maradsz velük. Rengeteg fájdalmat és szenvedést élnek majd át, rengeteg pusztításnak lesznek tanúi csak azért, mert melletted vannak. Sokkal nagyobb biztonságban lenne mindenki, ha velem tartanál.

[image: img3.jpg]

[image: img4.jpg]


[image: img5.jpg]

1.

North





Több száz rémálomba illő lény kószál a táborban, és nekik köszönhetően úgy hullanak körülöttünk az ellenségeink, mint a legyek. Szerteszét szóródnak a végtagjaik, és darabok hiányoznak a törzsükből.

Három bevetési egység van velünk, de amíg folyik a mészárlás, tartják a távolságot, mert a hírhedt Draven­rémálmok nem tesznek különbséget barát és ellenség között az őrjöngés közepette. Ilyenkor kizárólag annyit érzékelnek a valóságból, hogy addig csócsálhatják az őket körülvevő testeket, amíg vér nem csöpög a szájukból, és kísérteties, természetellenes fénnyel nem ragyog a szemük.

Ez egy régebbi tábor, jobban ki van építve, és olyan fenomének töltik meg, akiknek már teljesen átmosták az agyát. Hónapokba fog telni, mire sikerül újra észhez téríteni őket. Bárcsak nagyvonalúan azt mondhatnám, azért vagyunk itt, hogy megmentsük őket, hogy hónapok óta szemmel tartottuk ezt a tábort, és kiterveltük, hogyan juttatjuk haza a foglyokat a családjukhoz – és ez papíron így is van.

Ugyanakkor mivel ez egy régóta fennálló tábor, nagyon sok dokumentumra is bukkantunk benne, Gryphon pedig már-már megszállottan szereti átfésülni az Ellenállással kapcsolatos összes információt. Nem nehéz rájönni, hogy miért. Tud valamit a horgonyunkról, amit nem akar megosztani velünk, de ha megtalálja, amit keres…

Akkor talán végre mindannyian választ kapunk a kérdéseinkre.

Statikus sercegés tölti meg a fülhallgatót, aztán meghallom Gryphon hangját.

– A foglyok a legnagyobb sátorban vannak a keleti oldalon. Bravo egység, induljatok meg arrafelé!

Előveszem az egyik fegyveremet, majd kinyújtom a tenyerem, hogy visszahívjam a rémálmaimat, mert az ellenállók nagy részével már végeztek. Nincs kizárva, hogy páran életben maradtak, ezért is hordok magamnál fegyvert, most viszont már ártatlanoknak is nagyobb eséllyel eshet bántódásuk, úgyhogy nem tombolhatnak tovább szabadon.

A legtöbb lény engedelmesen visszaolvad belém, de a többi acsarkodva és dühöngve vonul vissza. A legnagyobb, akit nem vagyok hajlandó Augustnak hívni, egy pillanatra megáll, és rám mered az üres tekintetével.

Úgy bámul, mintha az az engedelmes kiskutya lenne, akinek Oleander hiszi. Mintha haragudna rám, amiért ő nincs itt, és nem térdel le előtte, hogy elhalmozza a szeretetével.

Úgy bámul, mintha pontosan tudná, hogy valami nincs rendjén.

– August még mindig baszakodik veled Oli miatt? – kérdezi Gryphon mögém lépve.

Most, hogy ez a lény behódolt Oli előtt, ő is merészebben viselkedik, és kevésbé óvatos a jelenlétében.

– Hogy ki? Ja, igen. Valami itt… nem stimmel. Tartsd nyitva a szemed, és maradj a közelemben!

Gryphon vigyorogva nyugtázza, hogy nem nevezem meg a teremtményemet, és élvezi, hogy Oli távollétében is húzhatja vele az agyam. Ez új, ugyanakkor mégis teljesen rávall.

Ezentúl meg fog gyűlni a bajom Gryphonnal, különösen, ha Oli továbbra sem pecsételi meg rajta kívül mással a köteléket.

Erőszakkal kell elterelnem erről a gondolataimat, mert ha rajtam múlna, képes lennék napokig ezen rágódni. Lehet, hogy áldásként kellene tekintenem arra, hogy folyton megbeszélésekre kell járnom. A tanács minden időmet leköti, így aztán nem kell folyton a rejtélyes kis horgonyunkon törnöm a fejem, aki talán mégis jó okkal menekült el előlünk.

Megint kinyújtom a kezem a teremtményem felé. Lássuk, melyikünk akarata erősebb! Végül ő törik meg. Hangtalanul felhorkant, és egy pattanó hang kíséretében visszaolvad a testembe. A kötelékem felkapja a fejét, nem örül, hogy térdre kényszerítik. Nagy levegőt veszek, miközben Gryphon kiabálva utasításokat kezd osztogatni az embereinek.

Nox nem parancsolja vissza magába a teremtményeit, de ők egyébként is mindig engedelmeskednek a gazdájuknak. Elkezdi átfésülni a sátrakat, az Alfa egység tagjai pedig boldogan a nyomába szegődnek. Még mindig óvatosak, viszont már nem gyökerezik földbe a lábuk, mint az én szörnyetegeim közelében. Az enyémek nagyobbak, és szemmel láthatóan teljesen féktelenül tombolnak, ezért mindenki levonta a következtetést, hogy kurvára az a legjobb, ha távol tartják tőlük magukat. Nekünk egy szót sem kell szólnunk.

Gryphon az új helyettesével, Harrisonnal lát neki néhány kisebb sátor átkutatásának. Már tudjuk, hogy azokban laktak az Ellenállás magasabb rangú vezetői. Harrison kiválóan képzett láng, Arthur Rockelle fia. Egész életében hűséges volt hozzánk, nem lep meg, hogy rá esett Gryphon választása, amíg Kieran Oleanderre vigyáz.

Nox után megyek a kínzósátorba.

Ő mindig azokat a helyeket keresi fel először, ahol ki szokták vallatni az új foglyokat. Saját maga kutatja fel az ott dolgozó férfiakat és nőket, és gondoskodik arról, hogy nagyon fájdalmas és csúnya halált haljanak a keze által, mert nem tudná elviselni, ha egyszerűen egy golyót kapnának a fejükbe.

Mint ahogy én sem.

Csakhogy én nem vagyok olyan buzgó, mint ő.

Megtaláljuk az őröket, egy empatát és két neurót. Hiába bújnak egymáshoz, hiába pusmognak arról, mihez kezdjenek, rideg érdeklődéssel nézem végig, ahogy Nox a tenyerét maga elé nyújtva elindul feléjük. Egyre jobban kiütköznek a bőrén az átkunk sötét foltjai, miközben a fülünket megtöltik az áldozatainak sikolyai.

Nox szeret játszani az étellel, mielőtt hagyja torkoskodni a rémálmait.

Egy órával később azzal a biztos tudattal ülünk be a furgonba, hogy az Ellenállás itt tartózkodó tagjai mind halottak. Gryphon ráparancsol a sofőrre, hogy indítsa be a motort, aztán elindulunk, hogy találkozzunk a többiekkel. Térdtől lefelé mindegyikünk csupa vér.

A Bravo egység itt marad, hogy átszállítsa a kimenekített fenoméneket a saját táborainkba. Ott már nem fogják szurkálni és böködni őket, hogy kiderítsék, milyen eszement küldetésekben lehetne hasznukat venni. A mi táborainkban kezdődik el az a hosszú folyamat, aminek során megpróbáljuk elfeledtetni velük azt a sok agymosást és kínzást, amit az elrablásuk óta el kellett szenvedniük.

Néhányan meg fognak halni.

Nem örülök ennek, soha nem is örültem, de néha olyan nagy kárt okoznak bennük, hogy abból már nem tudnak felépülni.

Nagyot sóhajtva hátradöntöm a fejem. Jólesik, hogy egy percig nem kell megbeszéléseken és politikai játszmákon gondolkodnom. Egyáltalán nem akartam hátrahagyni a horgonyomat, főleg miután fény derült az Ellenállás mesterkedéseire. De kétségbeesetten szükségem volt arra, hogy megszabaduljak mindattól, ami azzal jár, hogy én vagyok North Draven tanácsos.

Egyébként is faszságnak tűnik az egész. Mintha csak homokot szitálnék az ujjaim között, miközben felperzselődik körülöttünk a világ.

William tudta volna, mit kell tenni ebben a helyzetben. Nekem ez soha nem fog úgy menni, mint neki.

Ötven fenomént tartottak fogságban ebben a táborban, és közülük harmincnyolcat sikerült élve kimentenünk. Rémesen sokan meghaltak, és minden más esetben fejek hullanának tizenkét fenomén elvesztése miatt, viszont az ehhez hasonló felderítő műveletek során tizenkét áldozat átlagosnak számít.

Eddig még soha nem adatott meg, hogy mindenkit élve kihozzunk egy táborból. Mindig az Ellenállók vannak túlerőben, ezért mi védekezésre kényszerülünk. Ez a legnagyobb gyengeségünk, és emiatt túl sok vér folyik. A terepen könnyebb megemészteni a számokat, mert olyankor látom, hogy a bevetési egységek mindent megtesznek azért, hogy kordában tartsák az agymosott áldozatokat, mielőtt veszélyt jelentenének magukra vagy másokra, de amikor az irodámban ülve megkapom a jelentéseket, a számok megsebzik a lelkemet. Bármit teszünk, az soha nem elég.

Ezeknek a borús gondolatoknak köszönhetően majdnem elkerüli valami a figyelmemet.

Azzal kezdődik az egész, hogy Gryphon az ujjaival dobol a bőrülésen, így próbálja levezetni a feszültségét. Nox arca nyugalmat sugároz, ami nem sokszor fordul elő, és mindig csak azután, hogy kielégítette a vérszomját, ám ez a nyugalom lassacskán kezd szertefoszlani, és újra elmélyül a két szemöldöke közötti árok.

Vér és fájdalom.

A kötelékem egész nap a fülembe duruzsol. Azt ecseteli, milyen sötét és véres dolgokat művelne az összes ellenállóval, akit ma látunk. Emiatt nehezebben veszem észre, hogy rajtam is úrrá lesz az a feszültség, ami a két másik társamat is hatalmába kerítette, de amikor elkapom Gryphon rosszalló arckifejezését, megpróbálom számba venni a saját érzéseimet.

Az ingerültségtől megfeszül a bőröm, mintha szorosabb lenne, mint tíz perccel ezelőtt, és nyugtalanság fog el. Egy újfajta feszültség éled bennem, ami eddig teljességgel hiányzott. Történik valami a horgonyunkkal.

Oleanderrel.

Az ilyen jellegű küldetések előírásainak megfelelően nincs nálam telefon. Próbálok nem rémültnek és kétségbeesettnek hangzani, amikor megszólalok.

– Gryphon, lépj kapcsolatba Oleanderrel! Tudni akarom, hogy pontosan hol van!

Ő még mindig a homlokát ráncolva rám villantja a tekintetét. Egy pillanattal később elkáromkodja magát, és elfehéredő szemmel használni kezdi a képességét.

Ennél több nem is kell ahhoz, hogy egyértelművé váljon, a félelmeim beigazolódtak. Történik valami. Hiába a távolság, ami elválaszt bennünket, érzem Oleandert a bőröm alatt. Nem számít, hogy még nem pecsételtük meg a köteléket, ott van a véremben és a lelkem legeldugottabb, legsötétebb bugyraiban is.

Egyre jobban elhatalmasodik rajtam a rémület.

Nox minket fürkész. A társaságunkban nem színlel közönyösséget, és amikor Gryphon megint szitkozódni kezd, ő is megszólal:

– Hol van Oleander? Megint a mérgező kis horgonyunk után fogunk koslatni?

Gryphon rá sem hederít, csak előveszi az adóvevőjét. Fogalmam sincs, hogyan képes figyelmen kívül hagyni az öcsémet, mert legszívesebben még én is ráförmednék Noxra, és biztos vagyok abban, hogy egy kötelékhorgonynak ezerszer rosszabbul esik az ilyesmi. Gryphon nem kap választ, ezért kicsatolja a biztonsági övét, és a kocsi elejébe megy a telefonjáért. Elfehéredett arccal ül vissza mellénk.

Nagy levegőt veszek, és elkezdek tíztől visszafelé számolni, hogy ne veszítsem el az önuralmamat, és megakadályozzam a kötelékem megvadulását.

– Nem tudom elérni Kierant – vallja be Gryphon.

Egyre jobban ráncolja a homlokát. Legszívesebben kinyújtanám a kezem, és addig fojtogatnám, amíg választ nem ad a kérdésemre. Ez szintén azt jelzi, hogy rosszra fordultak a dolgok, mióta eljöttünk a házból.

A kötelékem vérszomjasan vergődik bennem.

– Oleander sem veszi fel. Hívd fel Gabe-et és Bassingert! – vakkantja Gryphon, miközben odadobja nekem a telefonját.

A halántékához nyomja a tenyerét, mintha hasogatna a feje.

Nox rám néz, a tekintete arról árulkodik, hogy kész kirángatni a sofőrt az ülésről, hogy a másik irányba hajtson.

– Mi a baj? – faggatom Gryphont. – Miért vágsz olyan képet, mintha mindjárt idehánynál?

– Mert hiába erőlködöm, nem jön tőle válasz, egyszerűen… nincs ott. Nem az a baj, hogy nem akar tudomást venni rólam, hanem hogy valami az útjában áll. Valami nem stimmel. Hívd fel Gabe-et most azonnal!

Csakhogy a két másik horgonyon kívül más is szemmel tartja Oleandert.

Elkezdem bepötyögni a számot. Nox szeme elfeketedik, miközben segítséget kér… Brutustól. Mintha ő jelentené az egyetlen mentőmellényt az óceán közepén, ahol mindannyian hánykolódunk.

– Életben van – közli. – Lélegzik. Mást nem nagyon látok, de a lény vele van, és ő képes mindenkit felemészteni, aki a közelébe merészkedik. Vegyél nagy levegőt, Gryph! Oleander életben van.

Gryphont nem villanyozza fel a hír.

– Jó, de hol a picsában van? Kurvára ne mondd, hogy nyugodjak meg, amikor megint eltűnt!

Végre kicseng a telefon, és amikor Gabe felveszi, Bassinger acsargását hallom meg először.

– Most már hajlandók vagytok felhívni minket? Kurvára elkéstetek vele!

Gryphon rám néz. A tekintete üveges, a szeme kidülled, mert megerőltette magát, miközben próbált kapcsolatba lépni a kötelékhorgonyával.

– Mi a fene történt? – kérdezem a telefonban. – Alig tizenkét órája léptünk le…

– Hol a fenében van Oli, Bassinger? – szakít félbe Gryphon háborogva. – Ha visszamegyek, a torkodon keresztül fogom kitépni a kibaszott gerincedet, ha bármi közöd van a dologhoz!

Bassinger vadul felhördül:

– A faszszopó helyettesed elvitte valahová, és kurvára nem jöttek vissza azóta. Megöllek, bazmeg, ha Olinak bármi baja esik! Azt a seggfej Blacket is kibelezem!

Egy székbe szíjazva térek magamhoz. Füst, izzadság és kétségbeesés szaga csapja meg az orrom, és felfordul a gyomrom. Még jobban összeszorítom a szemem. Két nő piszmog és beszélget halkan mellettem, a hangokból ítélve tisztogatnak valamit a sátorban, de nem akarom, hogy észrevegyék, magamnál vagyok.

Nehezen tudom leplezni az arcomra kiülő undort.

Ismerősnek találom ezt a hányingerkeltő bűzt. Eddig abban reménykedtem, hogy soha többé nem fogom érezni. Visszanyelem a torkomon felkúszó epét. Miután elfogtak minket, rögtön elválasztottak Kierantól, de előtte végig kellett néznem, ahogy hárman szarrá verik.

Hozzám egy ujjal sem értek, de előre tudtam, hogy nem is fognak.

Amikor Kieran már nagyjából tíz különböző sebből vérzett, és baljósan hörgött, két gorilla elvonszolta egy másik sátorba. Valószínűleg súlyos belső sérüléseket szenvedett.

Engem a legfontosabb sátorba vittek, ahol korábban már túl sok időt töltöttem.

– Mi a faszért kell őrködnünk e fölött a birka fölött? Olyan megalázó! Neki is ketrecben lenne a helye, és csak szemetet kellene kapnia, mint a többieknek.

A másik nő halkan felmordul, mielőtt megszólalna. A hangja durvább és idősebb.

– Ő kivételes bánásmódban részesül. A képessége miatt rendes ételt fog kapni, még zuhanyozni is elmehet, és a férfiak sem szórakozhatnak vele. Ne mérgelődj miatta! Davies ugyanúgy ízekre szedi majd, mint a többit.

Hánynom kell.

Először is nem akarom hallani ennek a férfinak a nevét, másodszor pedig ez a két nő olyan félvállról beszél arról a sok rettenetes dologról, ami ezen a helyen zajlik, mintha egyáltalán nem érdekelné őket, mi történik sötétedés után az eldugott sarkokban. Meghűl tőlük az ereimben a vér. Azt hiszem, nem fogok bűntudatot érezni, ha a megfelelő időben végzek majd velük. Vajon ez azt jelenti, hogy én is épp olyan romlott vagyok, mint ők?

Remélem, nem, de azt is elfogadom, ha mégis.

– Kivételes bánásmódban részesül… Ez meg mégis mit jelent? Neuro? Azokat Davies nem szokta sokáig itt tartani.

Persze hogy nem, mert velük nehezebben bánik el. Oké, ez így nem igaz, mert még egyetlen olyan neuróról sem hallottam, aki képes arra, amire ő. Gryphont kivéve. De bármilyen erős is a kötelékhorgonyom, azzal a férfival még ő sem tudja felvenni a versenyt.

Ahogy én sem.

Ez pedig halálra rémít.

Tisztában vagyok vele, hogy mekkora hatalom lüktet az ereimben. Olyan sok, hogy a testem még most sem tudja anélkül használni, hogy utána három napra ki ne ütne, Davies pedig minden teketória nélkül hajlandó lenne véget vetni a világomnak. Lehet, hogy teljesen más jellegű képességgel rendelkezünk, de túlságosan sok a hasonlóság abban, amilyen pusztításra képesek vagyunk.

A reszelős hangú nő vonakodva és kissé áhítatosan felel:

– Lehet, hogy ez a fehér hajú kis ribanc első látásra nem tűnik különlegesnek, de ő a határtalan fegyver. Őt fogják használni arra, hogy befejezzék a háborút, és akkor mi, fenomének, végre átvehetjük az irányítást az ország fölött, ahogy annak lennie kell. Utána nem kell többet tetszelegnünk a hétköznapi emberek előtt. Nem kell betartanunk azokat a törvényeket, amiknek egyébként sem lenne szabad ránk vonatkozniuk, mert fölöttük állunk. Többé nem a kastélyokban dőzsölő birkák fogják irányítani a dolgokat, míg mi itt nyomorgunk.

Azt a kurva!

Már majdnem elfelejtettem, mennyire el vannak tévedve mindannyian. Úgy beszélnek, mintha már alig várnák, hogy abban a vadnyugati disztópiában éljenek, amiért harcolnak, csakhogy… valószínűleg mindannyian meg fognak halni közben. Az a férfi egy percig sem habozna, ha fel kellene áldoznia őket azért, hogy megkapja, amit akar.

Márpedig ő teljhatalmat akar.

Megint mozgást hallok, az egyik nő nyitja ki a sátor ajtaját. Megcsapja az orrom a frissen sült csirke és a tört krumpli illata. Megkordul a gyomrom, de a kábítás mellékhatásaként elfog a hányinger.

Pislogok párat, az erős fény bántja a szememet. Végre alaposan meg tudom nézni magamnak a két nőt. Egyiküket sem ismerem fel, ennek ellenére az emlékezetembe vésem a vonásaikat. Minden információt rögzítek, amit csak tudok, hátha később még jól fog jönni.

Ez korábban már sokszor megmentette az életemet.

Az idősebb nő egy tányért tart a kezében, majd az ajkát lebiggyesztve megszólít:

– Nem fogom eloldozni a kezed. Én foglak megetetni, és parancsot kaptam arra, hogy ha ellenállsz, mindenáron nyomjam le a torkodon.

Megvonom a vállam, és kinyitom a szám. Bármennyire engedelmesnek tűnök is, a nő tekintete elárulja, hogy egyáltalán nem hisz nekem.

Ez nevetséges, mert túlságosan éhes vagyok ahhoz, hogy megharapjam, vagy hogy megpróbáljak ellenkezni vele.

A másik nő csak pár évvel lehet idősebb nálam, a keze ökölbe szorul az oldala mellett, mintha készen állna azonnal rám rontani és beverni a szám, ha annak az engedetlen birkának bizonyulok, akinek tartanak.

Tényleg fogalmuk sincs semmiről.

Zokszó nélkül megeszem az összes ételt, kifejezéstelen arccal rágom meg a finom csirkét és a krumplit. Nem akarom, hogy tudják, mennyire ízlik, és hogy többet is meg bírnék enni belőle. Amint kiürül a tányér, az idősebb nő egy palack vizet tart a számhoz, és hagyja, hogy az egészet megigyam. A víz valósággal életre kelti a kiszáradt nyelvem és a cserepes szám.

Ezután mindketten szó nélkül magamra hagynak.

Még egyszer körbenézek, de a sátor teljesen üres, semmi sincs benne rajtam és azon a széken kívül, amihez hozzászíjaztak. Túlságosan ismerősnek találom a helyzetet. Az sem lepne meg, ha ezek a seggfejek pontosan azt a széket hozták volna ide, amin két éven át tanyáztam, csak hogy még jobban összekuszálják a fejemet.

Teljesen Silas Daviesre vallana az ilyesmi.

Mintha a gondolataimnak teremtő erejük lenne, kinyílik a sátor ajtaja, és belép rajta a falra festett ördög, a rémálmom.

Olyan hosszú ideig igyekeztem nem gondolni rá, még csak tudomást sem venni a létezéséről, hogy furcsamód szinte semmit sem érzek, amikor megpillantom a tökéletesen összeválogatott ruháiban. Kétségtelenül sok gondot fordít az öltözködésre, és tudom, hogy nem véletlenül esik egy-egy színre a választása, mert soha nem szerettem volna azokon a napokon találkozni vele, amikor fehéret viselt.

Nem tud betelni a fröcskölő vér mintázataival, és mindig büszkén lép ki a kínzásoknak helyet adó sátrakból, miután learatta a munkája gyümölcsét. Azt hiszem, a megjelenése segít neki helyrerakni az Ellenállás tagjait is, mert ilyenkor tényleg úgy néz ki, mint egy őrült kínvallató, akivel senki sem szeretne ujjat húzni.

– Kis lélekfosztó… már nem is vagy olyan kicsi, nem igaz? Sokat nőttél, mióta megszöktél tőlem.

Mély hangja dallamosan cseng. Egy ideig a cipőjére szegezem a tekintetem, miközben próbálom lelassítani a szívverésem, mert jelenleg túl gyorsan dobog, és úgy érzem, mindjárt kiugrik a mellkasomból.

Remélem, Gryphon ezt nem érzi.

Veszélyes most rá vagy a többi horgonyomra gondolnom, holott érzem, hogy Gryphon a tudatom határait ostromolva igyekszik kapcsolatba lépni velem. Természetesen tisztában voltam vele, hogy ezt fogja tenni, mert úgy tud a leggyorsabban és legkönnyebben megtalálni, ha egyszerűen megkérdezi tőlem, hol vagyok, most azonban nem beszélhetek vele, hiszen Davies itt áll előttem.

Ugyanakkor nehezen bírom titkolni, hogy épp próbálom kizárni Gryphont a fejemből.

Ez az egész egy óriási katyvasz.

– Tényleg megint nem fogsz hozzám szólni, fegyver? Azt reméltem, már kinőtted ezt a szokásodat.

Kordában tartom a gerincemen végigfutó borzongást, és nem hagyom, hogy megmoccanjon a vállam, mert azzal elárulnám, mennyire megrémiszt a hangja. Természetesen gyűlölöm ezt az embert, de azzal is teljesen tisztában vagyok, hogy mennyire félelmetes valójában.

Nem szabad elvesztenem a fejem!

Amikor továbbra sem mondok semmit, Davies lassú, kimért léptekkel elindul felém. Mesterien képes fokozni másokban a rettegést. Talán eleve így született, de az is lehet, hogy már annyi ember életét tette tönkre, hogy nagy tapasztalatot gyűjtött a félelemkeltésben. Amikor mögém lép, óhatatlanul is megmerevedem, ám aztán letesz velem szemben egy másik széket. Lerázza magáról a dzsekit, a háttámlára teríti, majd leül.

Annyira aprólékos gonddal foglal helyet, hogy kiráz tőle a hideg. Olyan, mint egy igazi úriember, ez azonban csupán a látszat. Ezt az álcát viselve rejti el az igazi, szadista énjét.

Tudom, hogy szörnyeteg vagyok, és utálom is magam érte, de ez a férfi minden ízében élvezi, hogy ilyen a természete… és épp ezért rémít kurvára halálra.

Végül a szemébe nézek.

Rám vigyorog, örömmel tölti el, mennyire ódzkodom attól, hogy ránézzek, de igazából könnyebb kifejezéstelen arcot öltenem, ha a szeme mély, gonosz szakadékába bámulok. Nincs benne semmi normális vagy emberi, csak a hidegvérű szadistát látom benne.

Egy teljes percig semmit sem mond, aztán hátradől a széken, és keresztbe fonja a karját. Bizonyára van idebent egy kamera, mert ekkor mások is bejönnek a sátorba.

Egészen pontosan két teljesen felfegyverzett férfi, akik maguk után vonszolják a vérző transzportálómat. Kieran egyik lába nagyon rossz szögben áll.

Ó, bassza meg!

Mielőtt a két férfi távozna, a lábam elé hajítják Kierant, aki így közém és a vezérük közé ékelődik. Nagyon lassan és remélhetőleg észrevétlenül mély levegőt veszek.

Davies felsóhajt, és csettint egyet a nyelvével.

– Be kell vallanom, bánt, hogy így viselkedsz, tudod?

Rászegezem a tekintetem, mert nem szabad Kieranra néznem. Ha egy fogoly felfedi a gyenge pontjait, akkor nem marad sokáig életben a táborban, és eddig mindössze annyit tudnak rólunk, hogy együtt jöttünk ide.

Ez már így is túl sok.

– Egyetlen fenoménnel sem elegyedtél szóba, amíg itt időztél, sem a hűségesekkel, sem a birkákkal, most pedig egy haszontalan transzportálóval jössz vissza hozzánk. Vérig sértesz vele.

Csakhogy időközben tökélyre fejlesztettem, hogyan tudom figyelmen kívül hagyni ezt az embert. Azt hiszem, ha nem tanultam volna meg, hogyan engedhetem el a fülem mellett a negédes, mérgező monológjait, akkor megbolondultam volna a táborokban töltött két évem alatt. Remélem, Kieran is ugyanezt teszi előttem összegörnyedve, máskülönben ezernyi lassú és tébolyult halált fog halni, ha ezt az egészet végighallgatja.

– Azt hiszem, tennünk kell vele valamit… valami szélsőségeset – folytatja Davies. – A büntetésnek méltónak kell lennie a kihágáshoz. Mégis hogy merészel egy alacsonyabb szintű fenomén összebarátkozni a lélekfosztónkkal, amikor a mi kicsikénk mindvégig köpött ránk? Mit szólnál a kínpadhoz?

A picsába!

Amikor meghallom Davies kedvenc kínzóeszközének nevét, ösztönösen Kieran földön fekvő, véráztatta és összezúzódott testére villan a szemem. Olyan sok erő tombol ennek a pszichopatának az ereiben, hogy azt lehetne hinni, csupán a képességével gyötör másokat, de nem így van… jobb szereti a középkori eszközöket.

Az itt töltött két év során senki sem élte túl a kínpadot, és ha nem csinálok valamit, Gryphon helyettese csak azért fog meghalni, mert megkértem rá, hogy hozzon ide.

– Azt nem teheted… – tiltakozom elcsukló hangon.

Lenézek Kieranra, aki haragosan néz a szemembe, némán rám parancsol, hogy fogjam be a szám, és hagyjam, hogy mindkettőnk helyett szenvedjen. Valószínűleg tudja, hogy meg fog halni, de a macsós faszságok miatt ezt tisztességgel akarja megtenni.

Én viszont nem hiszek az ilyesmiben. Ezt mostanra már ő is tudhatná.

Davies felém fordul, és ismét rám vigyorog, amitől a vonzó vonásai is hátborzongató jelleget öltenek.

– Már miért ne tehetném, kis lélekfosztó? Mondj egy jó okot, amiért meg kellene gondolnom magam!

Tényleg azt hiszi, hogy ezzel sakkban tud tartani, tényleg azt hiszi, hogy Kieran meggyilkolásával meg tudna törni… Nos, megszívtad, seggfej.

– Ő a horgonyom.

Az a legjobb a kötelékemben, hogy felfogja, ha élet-halál helyzetbe kerülök, és szükség esetén engedelmeskedik nekem. Ezért amikor megint Kieranra nézek, és látom a tekintetéből áradó rémületet, nem a megtorlás az első válaszom, és nem sötétedik el a szemem. Győzelem.

Mégis hogy a fenébe fogom rávenni Kierant arra, hogy eljátssza a szerepét?

– Meg sem rezzentél, amikor összeverték. Elvárod, hogy elhiggyem, ő a horgonyod? – kérdezi Davies gúnyolódva.

Amikor ismét felé pillantok, feltűnik, mennyire izgatott. Kész lenne azonnal rávetni magát arra a mézesmadzagra, amit meglóbáltam előtte.

Mennyi ideig kínoztak, hogy kiszedjék belőlem a horgonyaim nevét? Hányszor ígértek meg különböző dolgokat, gonoszakat, dicsőségeseket, mindenféléket, ha elárulom nekik, kicsodák?

Ezt azóta sem értem, hiszen most már azt is tudom, hogy az Ellenállás egyik tagja meghamisította a laboreredményeket, és összekuszálta a kötelékeket is, de világos, hogy továbbra sem derítettek ki semmit a saját horgonyaimról.

Nem fér a fejembe, miért hallgatott erről Giovanna, az az áruló ribanc. És hogyan fordulhat elő, hogy Atlas apja is itt van? Teljesen egyértelmű, hogy ő is az Ellenállás tagja, mégis tartotta a száját.

Kurvára nem értek semmit.

Davies csettint egyet az arcom előtt, mire elszakítom a tekintetem Kieran haragos arcáról.

– Te magad mondtad, hogy nincs szíve annak, aki meg tud fosztani másokat a lelküktől, és végig tudja nézni a haláltusájukat – motyogom. – Még egyébként sem pecsételtük meg a köteléket, és az embereid eddig nem törtek az életére. A kötelékem örömmel nézte végig, ahogy kóstolgatjátok kicsit. A kínpad túl sok lenne. Ha megtöritek őt, engem is meg fogtok, és az nem hiányzik senkinek.

Lázas mámor lesz úrrá Daviesen. Újra megkaparintotta a becses fegyverét, ráadásul most lőszert is kapott hozzá. Egy horgonyt.

Feláll, sarkon fordul, és elindul a sátor kijárata felé. Máskor ruganyos léptei most kissé ritmusukat vesztik az izgatottságtól. Megragadom a lehetőséget, hogy valami hihetetlenül kockázatosra vetemedjek. Kockázatosra, viszont létfontosságúra, mert Kierant egy hajszál választja el attól, hogy leordítsa a fejemet, amiért ekkorát hazudtam a szaros kis élete megmentése érdekében.

Elfeketedik a szemem, és gyors hálát rebegek, amiért Davies gondolatait túlságosan leköti, hogy fogságba ejtett az egyik horgonyommal együtt, ezért nem tűnik fel neki, mi a fenét művelek.

Mondd meg Kierannak, hogy menjen bele a játékba!

Gryphon azonnal és kétségbeesetten válaszol.

HOL VAGY?

Amikor Davies visszafordul felénk, alaposan felmérem. Még a lélegzetem is elakad, de ő most egyedül Kierannal van elfoglalva. Úgy bámul rá, mintha azt keresné, hova van ráírva a nevem a bőrére. Megint kihasználom az alkalmat, és ismét üzenek Gryphonnak.

Ez most élet-halál kérdés, kötelékhorgony! Férkőzz be Kieran agyába MOST AZONNAL, és mondd meg neki, hogy tegye azt, amit akarok, máskülönben elbúcsúzhat az életétől. Csináld! Amint biztonságos lesz, megint kapcsolatba lépek veled. A kötelékünkre esküszöm.

Gryphon egy kis szünet után felel. Annyira dühös rám és a helyzetre, amiben találtuk magunkat, hogy cseng tőle a fülem. Honnan tudtad, hogy el tudom érni? Honnan tudtad, hogy annyit fejlődött a képességem?

Legszívesebben hátradőlnék a széken a megkönnyebbüléstől, viszont az túl feltűnő lenne, ezért elküldöm Gryphonnak az utolsó üzenetet, mielőtt megint teljesen kizárom a fejemből.

Csak tippeltem. Vigyázok Kieranra és Kyrie-re is. Szólok, amint biztonságban kimenthettek minket. Visszamegyek hozzátok, ígérem! Mondd meg Northnak, hogy nem szöktem el!

Gőzöm sincs, miért olyan fontos nekem, hogy odabiggyesszem ezt a végére, de így teszek. Agyament módon arra gondolok, hogy ha Davies az eszét vesztve végez velem, North talán elhiszi, hogy… nem én vagyok a világ legrosszabb horgonya.

Istenem, milyen lehangoló ez a gondolat!

Látom a pillanatot, amikor Gryphon behatol a helyettese agyába. Kieran kihúzza magát, még ilyen állapotban is engedelmeskedik a főnökének. Annyi biztos, hogy így sokkal jobban fest annál az előbbi dühös, vérző férfinál, aki legszívesebben megfojtott volna egy kanál vízben.

Davies végre rászánja magát a cselekvésre, odamegy Kieranhoz, és mindkét karját megragadva talpra állítja. Kieran lába már nem tudja megtartani a testét, ezért halkan felnyög. Valószínűleg éles fájdalom hasít belé. Nagyon szeretném meggyógyítani vagy megszabadítani a kíntól, de akármit is hazudtam Daviesnek, valójában nem a horgonyom, ezért semmit sem tehetek érte.

Daviesnek nem tűnik fel, hogy Kieran már nem képes használni a lábát, de az is lehet, hogy csak nem érdekli, ezért belekezd egy újabb negédes monológba.

– Egy transzportáló. Csalódottsággal tölt el ez a középszerűség. Valami fenségeset vártam, ami felveszi a versenyt egy hozzád hasonló csodával. Mivel nekem is csupán egy gyógyító jutott, azt hiszem, megállapíthatjuk, hogy nem rendelkezhet mindenki kivételes hatalommal. Ennek ellenére nem tudom azt állítani, hogy ne reménykedtem volna valami másban.

A kötelékem ismét előrébb furakszik, nem tetszik neki, ahogyan Davies a horgonyokról beszél, még ha most nem is az enyéimről van szó. Ugyanakkor nem nyafog, és nem viselkedik elkényeztetetten, mint heteken át a Draven-házban, szóval most az egyszer nagyobb biztonságban érzem magam attól, hogy egy kicsit a kezébe adom a gyeplőt. A kötelékem mindig is arra törekedett, hogy életben maradjak, ne essen bántódásom, és ne bolonduljak meg.

Kieran üres tekintettel mered Daviesre, semmi sem látszik az arcán, mert Gryphon parancsát követve játssza a jó katonát. Furcsamód büszke vagyok rá, amiért nem hunyászkodik meg ez előtt a rémes alak előtt… De feltehetően ő még nem tudja, hogy Davies a velejéig romlott ember.

Vagyis velem ellentétben még nem tapasztalta ezt meg.

Davies térdre kényszeríti Gryphon helyettesét a lábam előtt, akinek bár megrándul az arca, semmilyen hangot nem ad ki, holott az egész testében nyilvánvalóan fájdalom cikázik. Most, hogy átadtam az irányítást a kötelékemnek, biztonságosan Kieranra tudok nézni, mert Davies egyedül a szemem helyén tátongó hideg űrt látja. Korábban egyszer sem fedezhette fel a tekintetemben a mohóságot… még soha nem látta, ahogy a horgonyaimra nézek, és követelésekkel állok elő velük szemben.

Ők az enyémek.

Istenem, máris hiányzik mindegyikük! Mit nem adnék azért, ha most Nox hülye óráján ülhetnék, miközben ő utálkozva néz rám, vagy ha a Draven-ház ebédlőjében sínylődhetnék, miközben North parancsolgat nekem, Gryphon pedig levegőnek néz. Jelen pillanatban bármit elviselnék tőlük, ha újra együtt lehetnénk.

Tényleg végem van.

Davies rám mered, végignézi, ahogy a kötelékem megvizsgálja Kierant, és arra jut, hogy nem csak megjátszom magam. Hánynom kell a győzedelmes vigyorától.

– Kis lélekfosztó… meg fogod pecsételni vele a köteléket, és utána újra letesztelünk. Te jó ég, hogy hiányoztak a sikolyaid!

Aztán kimegy a sátorból, és ott hagyja Kierant a földön, a lábamnál, engem pedig a székhez szíjazva, hideg, sötéten tátongó űrrel a szemem helyén.

3.

Oli





A Kieranon lévő bilincs áramot vezet belé, ha olyasmit tesz, amit nem lenne szabad, ezért aztán nem lep meg, hogy Davies itt merte hagyni velem. Tudom, hogy kamerával figyelnek minket. Biztosra veszem, hogy nem hallgatnak le bennünket, de attól még nem szeretnék arról cseverészni, hogy mi folyik itt valójában.

Amikor Kieran ellenségesen rám mered, jelzek, hogy maradjon csöndben, majd a képességemet használva megpróbálom kideríteni, van-e valaki a közelünkben, mert nem akarom, hogy bárki is hallja azt a dühödt fröcsögést, ami épp kitörni készül Kieranból.

Daviest az egyik nagy sátorban érzékelem a legerősebb és legmegbízhatóbb embereivel. Ilyen messziről egyikük sem hallhat szart sem, tehát biztonságban vagyok. Sok az új ember, de nem fedezek fel köztük egyetlen neurót vagy telekinetikust sem, ezért arra jutok, megéri kockáztatni, és visszahívom magamba a képességemet. Kieran szemébe nézek, és bólintok, hogy beszélhet.

Nem kellett volna.

– Nem fogok szexelni veled.

Felhorkanok, majd észbe kapok, és az utolsó pillanatban bevillan, hogy nem rivallhatok rá hangosan, és hogy a dühöm ellenére le kell szegnem a fejem.

– Az soha nem képezte a terv részét, Black! Térj már észhez!

Úgy dohog, mintha én beszélnék hülyeségeket, aztán összerezzen, amikor megmozdítja a lábát. Próbál testhelyzetet váltani, hogy ne gyötörje annyira a fájdalom. Remélem, nem tört el a lába. Fogalmam sincs, mennyi ideig fog tartani, mire ki tudom juttatni innen magunkat a picsába, de valamilyen oknál fogva Franklin még mindig itt ólálkodik, vagyis a hátamon kell majd kicipelnem Kierant, ami most elképzelhetetlennek tűnik.

– Akkor mi a nagy terved? – kérdezi Kieran. – Hallottad, mit mondott Silas Davies. Elvárja, hogy megpecsételjük a köteléket.

A szememet forgatom. Nagyon elegem van mindenből, mert egy székhez szíjaztak, és elzsibbadt a seggem, ugyanakkor igyekszem leplezni, hogy már a név hallatán is elfog a rettegés.

– Pontosan tudom, milyen forgatókönyv szerint fog alakulni az elkövetkező pár nap, szóval nyugodj le! Csupán türelmesnek kell lennünk, ki fogok találni valamit.

Rám pislog, majd a fejét ingatva magában szitkozódik.

– Lépj kapcsolatba Shore-ral! Mondd meg neki, hol vagyunk, és hívj ide egy csapatot, mert nincs az az isten, hogy ki tudj juttatni minket innen.

Gryphon neve hallatán eláraszt a kötelékem, és amikor átveszi felettem az irányítást, semmilyen ráhatásom nincs a testemre. A szemem elfeketedik, és sziszegve hajolok le Kieranhoz.

– Túl sok mindent kellett elszenvednem ahhoz, hogy te csak úgy kiejtsd itt a nevét. Soha egyikük nevét se merd kimondani!

Kieran egy másodpercre lefagy, majd nyel egyet.

Isten a tanúm, hogy olyan képet vág, mintha halálra rémülne tőlem. A kötelékem tobzódik abban, hogy ilyen hatást váltott ki belőle, de végül enged a szorítása, amitől nyögve hátradőlök a széken.

– Egy eszement kölyök vagy, tudtad? – veti oda nekem Kieran.

Megvonom a vállam, és halkan, reszketegen felnevetek.

– Azt hittem, alig várod, hogy a szemed előtt tegyem tönkre mindenki életét. Ugyan már, ne írj le egy ilyen apróság miatt! Még alig beszélt hozzád a kötelékem.

Ő csak megrázza a fejét, aztán oldalra pillant.

– És minden tőlem telhetőt meg fogok tenni azért, hogy soha többé ne beszéljek vele, köszönöm szépen – közli végül.

Gúnyosan felkuncogok, ami hülyeség, de furcsa megkönnyebbülés áraszt el amiatt, hogy együtt estünk csapdába… hogy ezúttal van velem valaki, és nem maradtam teljesen egyedül. Ráadásul, ha már valakinek velem kellett tartania, egy kicsit örülök annak, hogy ő az.

Magamon kívül lennék, ha Sage is fogságba esett volna. Túlságosan aggódnék amiatt, hogy megsérül, vagy bántják, és nem bírnék a tervemre összpontosítani. És mi lenne akkor, ha tényleg az egyik horgonyommal lennék itt? Még belegondolni is rossz, mekkora vérontást rendezne a kötelékem, ha valamelyikük veszélyben forogna. Egy technokinetikusnak nem sok hasznát venném, és Sawyernek egyébként is olyan nagy a szája, hogy csak ártana vele magának.

Felix tudna segíteni, de akkor megint csak azon rágódnék, mikor végeznek a legjobb barátom kötelékhorgonyával, és képtelen lennék koncentrálni. Tehát tényleg rohadtul Kieran Black a legjobb választás.

Bárcsak legalább Kyrie megmenekült volna ettől a kibaszott tábortól!

Egy ideig csendben maradunk, és közben próbálom kitalálni, hogyan érhetném el, hogy Gryphon nővére is itt legyen velünk a sátorban, de aztán Kieran megszólal:

– Őket véded – állapítja meg szinte suttogva.

Számomra ez teljesen nyilvánvaló, viszont azt hiszem, ő ugyanazt feltételezte, mint a többiek. Hogy utálom a horgonyaimat, és inkább elmenekülök előlük, mint hogy megállapodjak mellettük.

Leszegem a fejem, hogy aki a kamerát nézi, ne olvashasson a számról.

– Mindig is őket védtem. Minden, amit eddig tettem, azt a célt szolgálta, hogy biztonságban legyenek. Minden cselekedetem, minden elharapott szó, minden perc, miközben előlük menekültem. Ha nem rettegsz ettől az embertől, akkor nem tudsz róla eleget… vagy nem figyeltél oda a róla szóló információkra. Ő a megtestesült gonosz.

Kis ideig néma marad, lassan, egyenletesen lélegzik, majd dünnyögve felel:

– Megkínzott téged. Te vagy a HF… Olvastam, mit csináltak veled. Megkínoztak. Nem árultad el nekik a horgonyaid nevét. Nem törtél meg.

Nyelek egyet, és mindennél jobban szeretnék témát váltani.

– Megtörtem – mondom végül. – Hagytam, hogy a kötelékem átvegye a fájdalmamat. Hagytam, hogy belőle legyen szörnyeteg helyettem.

Ezután semmiről sem vagyok hajlandó beszélni Kierannal. Annyira kikészített az őszinteségi rohamom, hogy egy idegbeteg romhalmaz lesz belőlem. Azzal ütöm el az időt, hogy csendben a kötelékemet faggatom, hogy kiderítsem, tudjuk-e bármivel enyhíteni Kieran fájdalmát, de nem vagyok gyógyító, hiába tudom orvosolni a hozzám tartozó férfiak baját. A kötelékem tehetetlen.

Azon tanakodom, meg tudnék-e győzni itt valaki mást, hogy gyógyítsa meg Kierant.

Odakintről sürgölődés zaja hallatszik, majd ismét kinyílik a sátor ajtaja, és belép rajta az idősebb nő. Ezúttal két gőzölgő tányért hoz magával, ugyanazzal az étellel telepakolva, mint korábban. Nem lep meg, hogy megint kapok enni, köztudott, hogy a képességem használata után pótolnom kell a kalóriákat, de azt hiszem, Kieran eddig csak azt a moslékot kapta, amit az általuk birkának nevezett fenomének. A sült csirke és a szaftjával alaposan átitatott tört krumpli szemet gyönyörködtető látvány.

A korgó gyomrom is örül neki.

A nő odalép mellénk, Kieranra azonban rá sem hederít. Tekintélyt parancsolóan a szemembe néz, és megszólal:

– Azt az utasítást kaptam, hogy lazítsak a szíjakon, hogy ehess. De egy rossz mozdulat, és annyi áramot eresztek beléd, hogy azt sem fogod tudni, hol vagy.

Ah!

Tehát senki nem szólt neki, hogy nem tudja bevetni ellenem a képességét, mert a kötelékem a tábor második legelvetemültebb szörnyetege? Szerencsétlen nő. Ennek ellenére engedelmeskedem neki, leginkább azért, mert tudom, hogy ez mennyire bosszantja Daviest.

Soha nem értette, miért nem végzek mindenkivel, akit rám uszít, és biztos vagyok abban, hogy gondosan megválogatja, kiket enged a közelembe. Méghozzá a legbosszantóbb, legutálatosabb, legönteltebb talpnyalókat.

Amint a nő elöl újra megköti a kezem, és már egyedül is megy az evés, az egyik tányért nekem adja, majd végül Kieran felé fordul, és úgy vágja hozzá a másikat, mint egy rühes kutyához, ezután pedig kimasírozik a sátorból.

– Ez meg mi a fasz? – hüledezik Kieran. – Meg akarnak mérgezni?

Megrázom a fejem, és belapátolom az ételt a számba.

– Isten hozott a VIP-táborban, Black! Mivel a horgonyom vagy, napi három étkezésben részesülsz. Nem fognak verni, nem fognak rád támadni a zuhanyzóban, és ha bárki megpróbál kiütni, az egyenesen Davies előtt felel majd ezért. Cserébe csak annyit kell tenned, hogy eltűröd, hogy napi többször megkínoznak, és olyan kérdéseket tegyenek fel neked, amik megválaszolása helyett az öngyilkosság is jobbnak tűnik.

Kieran pislogva néz rám, majd miután a szeme előtt lapátolom be a számba a fél tányért, végre a kezébe veszi a saját villáját, és megkóstolja a csirkét.

– Nincs semmi íze – panaszolja, mire fújtatok egyet.

– Ez az Ellenállás, mégis mit vártál? Nem gondoltam volna, hogy ennyire el vagy kényeztetve.

Megrázza a fejét, és folytatja az evést. Sokkal illendőbben fogyasztja el az ételt, mint én, a francba is! Zsibongás támad körülöttünk a táborban, valamilyen nagyszabású küldetésre készülhetnek, bizonyára további fenoméncsaládokat és kötelékeket akarnak szétszakítani.

Gyűlölöm őket.

Pár percig némán eszünk, aztán amikor Kieran megforgatja a szaftban a zsemléje utolsó darabkáját, végre felteszem neki azt a kérdést, amihez idáig gyűjtögettem a bátorságot, mert féltem a választól.

– Láttad Kyrie-t?

Leteszi maga mellé a tányért, és összerezzen, amikor megpróbálja kinyújtani a sérült lábát. Halkan káromkodom, de ő csupán ránt egyet a vállán. Biztos vagyok abban, hogy nagyon fáj neki. Azon gondolkozom, hogy vajon a természetéből fakadóan tudja ilyen könnyen túltenni magát az ilyesmin, vagy a bevetési egység tagjaként megtanították arra is, hogyan mellőzzön ilyen erős fájdalmakat.

Nekem nagyon-nagyon sok kínzást kellett elszenvednem addig, mire elsajátítottam ezt a képességet.

Kieran felmordul, aztán halkan dünnyögve válaszol.

– A ketrecben van a többi nővel együtt. Nem válogatták szét őket, mert még nem tették próbára a képességeiket. Davies eddig kizárólag azzal foglalkozott, hogy visszakerültél hozzá. Mámoros hangulatban van tőle.

Bólintok, és ismét körbenézek a sátorban, mintha valamelyik irányból felém repülhetne egy kulcs vagy egy fegyver, amivel megszabadulhatnék ezektől az idegesítő szíjaktól. Mindketten műanyag evőeszközt kaptunk, és a bilincs elektronikája megolvasztaná a villát, ha azzal próbálnánk kinyitni.

Sawyer épp most kapóra jönne.

Próbálom figyelmen kívül hagyni, hogy Kieran rám szegezi a tekintetét, de szinte már lyukat éget a bőrömbe. Végül halkan megszólal:

– Túl nyugodt vagy. Ha ezen a helyen kínoztak gyerekkorodban két éven át, jobban kellene… aggódnod. Mi jár a fejedben? Mi ez a nagy nyugalom?

A számba veszem a maradék krumplit, és lassan rágok, hogy egy ideig ne kelljen felelnem. Mégis hogy válaszolhatnék neki anélkül, hogy túl sokat árulnék el? Egyáltalán van még értelme titkolózni előtte?

Igazából már nem sok titkom maradt, egyet kivéve, viszont akármeddig is kínoznak, azt soha nem fogom elárulni.

– Ez nem nyugalom – mondom végül. – Csak biztos vagyok a dolgomban. Sok minden ugyanúgy történik, mint legutóbb, szóval tudom, mire számíthatunk. Tudom, minek kell történnie ahhoz, hogy kijuthassunk innen. Csak türelmesnek kell lennünk, és valószínűleg el kell tűrnünk egy kis fájdalmat. Sajnálom, hogy ez is a terv része, de nem lehet megkerülni. A köteléked képes segíteni neked ebben? Nem igazán tudom, hogy működik másoké.

Kieran a fejét elfordítva a sátor bejáratára szegezi a szemét, mintha őrködne, én viszont nagyon is jól tudom, hogy hallani fogjuk, ha a nő visszajön. Semmivel sem lehet összetéveszteni a léptei hangját.

– A kötelékem nem nyújt nekem ilyen jellegű védelmet – feleli. – Az enyém sokkal… szelídebb, mint a tied. Én irányítom őt, és nem fordítva.

Odanyújtom neki a tányéromat, hogy tegye le a földre, mert a szíjak miatt nekem ez nem menne.

– Szeretném azt hinni, hogy én is irányítom az enyémet, de meglehetősen biztos vagyok abban, hogy legtöbbször pusztán a kedvemre tesz – magyarázom. – Azt hiszem, hagy érvényesülni, viszont amint veszélybe kerülök, megragadja a gyeplőt. Ez egész hasznos tud lenni mindaddig, amíg egy féltékeny kis ribanc nem fujkálja szét a parfümjét.

Nem kellene ezt felhoznom, főként nem itt, de mivel nem fejtem ki bővebben, mire gondolok, semmit sem árulok el vele az Ellenállásnak.

Gryphon nyilvánvalóan nem avatta be minden részletbe a helyettesét, ugyanakkor eleget tud ahhoz, hogy vigyorogva rántson egyet a vállán.

– Rosszabb is lehetett volna, Fallows. Megtörténhetett volna az ősellenségeddel is. Vagy a testvérével.

Felröhögök.

– Nem tudom biztosan, melyikükre gondolsz, de ja – dünnyögöm. – Azt hiszem, igazad van. Sokkal rosszabbul is elsülhetett volna.

Kieran arcáról lassan lefagy a vigyor. Ismét a kamerára pillant, majd teljes testével felém fordul, és a száját eltakarva, motyogva beszélni kezd hozzám.

– Figyelmeztetned kell őket… arra, akit itt láttunk. Jobb, ha minél hamarabb szólsz nekik, hogy feltehetően van köztünk egy alvóügynök, akinek eddig nem is tudtunk a létezéséről.

Atlas.

Atlasról beszél, mert az ő apját láttuk itt. Megdöbbentően hasonlítanak egymásra, kétség sem fért ahhoz, ki lehetett az a férfi, de amikor Davies odafordult felé, és Bassingernek szólította, az rohadtul pontot tett az ügy végére.

Még most sem akarok rágondolni.

Fogalmam sincs, miért nem mondtam el ezt Gryphonnak, amikor beszéltem vele.

Nagyon remélem, hogy nem basztam el mindent végérvényesen azzal, hogy hallgattam erről, de egyszerűen… képtelen voltam megtenni. Képtelen vagyok elhinni, hogy Atlas elárult volna.

Kavarognak a gondolatok a fejemben, amikor a nő visszajön a tányérjainkért. Magában dühöng, amiért ránk, birkákra áldozzák a jó erőforrásokat. Csak forgatom a szemem. Itt mindannyian egyformák. Minél jobban sikerül elhitetni velük, hogy egy elkényeztetett poronty vagyok, annál inkább alá fognak becsülni.

Legutóbb is így sikerült kiszabadulnom.

Megvárom, hogy hátat fordítson nekünk, és a szemetesbe kaparja a maradékot, majd a képességemet használva megkeresem Kyrie-t. Jobb minél előbb kideríteni, merre van. A zuhanyzóban találok rá. Próbálok nem megborzongni az undortól, mert az a legrosszabb hely az egész átkozott táborban.

– Le kell zuhanyoznom – szólalok meg nyafogó, követelőző hangon.

Kieran a homlokát ráncolva pillant fel rám, de a nő nem törődik vele. Biztos vagyok abban, hogy azt hiszi, Kieran retteg, szóval talán még kapóra is jön, hogy így viselkedik.

– Ki kell várnod a sorod.

Elfeketedik a szemem, és amikor rávigyorgok, látom, hogy teljesen elsápad. Hagyom, hogy a kötelékem válaszoljon helyettem.

– Nem fogok várni.

A nő kinyitja, majd hangtalanul becsukja a száját. Aszemem visszavált ibolyakékre, anő pedig megpró – bálja összeszedni magát.

– Több ember kell. Egyedül nem tudlak mindkettőtöket odavinni – feleli rekedten.

Megvonom a vállam.

– A horgonyomnak nem kell mindig fognia a kezem – felelem fitymálóan –, ő itt maradhat. Bűzlök, és le kell mosnom magamról ezt a mocskot, mielőtt elhányom magam a saját szagomtól.

Túlzok, mert szinte nem is vagyok büdös, mindössze azt a tiszta izzadságszagot lehet érezni rajtam, ami annak következménye, hogy napokat töltöttem egy forró sátorban, miközben megpróbáltam kipihenni a képességem használatát.

A nő Kieranra pillant, nyilvánvalóan el sem tudja képzelni, milyen kapcsolatban lehetünk, mert egyáltalán nem úgy viselkedünk, mint az általa ismert horgonyok. Feltehetően ő teljesen aláveti magát a saját horgonya akaratának, és engedelmesen követi a parancsait. Egy röpke pillanatra felmerül bennem, hogy talán sajnálnom kellene emiatt.

– Csak úgy hagynád, hogy nélküled elmenjen? – szegezi a kérdést Kierannak.

Ő összeszorítja a fogát.

– Nem aggódom a horgonyom biztonsága miatt – vakkantja. – Fel kellene tenned magadnak a kérdést, hogy ennek mi lehet az oka.

Ezután egyikünk sem kap több kérdést.

A zuhanyzót egy kisebb, sötétebb sátorban alakították ki a tábor túlsó végén. Biztos vagyok abban, hogy aljas és gyűlöletes okokból nincs megfelelően kivilágítva, de tudom, hogy most kizárólag nők vannak itt.

Egyelőre.

– Húzzatok ki az utolsó zuhanyfülkéből! Megjött a kis üdvöskénk.

A szememet forgatom a kísérőm szarkazmusától.

A foglyok ránk bámulnak, aztán arrébb poroszkálnak. Próbálok lazítani a szíjakon, viszont nem sok mindenre vagyok képes a kezemmel. Ha minden jól megy, deréktól lefelé le tudok vetkőzni, és meg tudok mosakodni. A pólómat nem tudom levenni, de nem fogok elkezdeni arról vitatkozni a fogvatartómmal, hogy így képtelenség rendesen megtisztálkodni.

Egyelőre csak az érdekel, hogy valamilyen elképesztő szerencse folytán Kyrie pontosan a mellettem lévő fülkében van.

Belépek a szűkös helyre, és behúzom a függönyt, holott nem fogok zuhanyozni. A kísérőm olyan közel áll hozzám, hogy látom a lábát a függöny alatt. Legszívesebben behúznék neki egyet a szöveten keresztül, mert az teljesen váratlanul érné. Pontosan azt kapná, amit érdemel, de biztos vagyok abban, hogy erre egyébként is sor kerül majd.

Türelem, Oli!

Újra és újra el kell ismételnem magamban ezt, amíg vége nem lesz ennek a rémálomnak.

Nem vesződöm azzal, hogy levetkőzzek, és kinyissam a csapot, most egyáltalán nem érdekel a látszat. A zuhanyfülke hátsó falához simulva leguggolok, és integetni kezdek a két fülkét elválasztó fal alatt. Nemsokára Kyrie is észrevesz, és leguggol. Igyekszem minél többet kivillantani a karomból, hátha a ruha alapján felismer. Elég nagy a rés ahhoz, hogy lássam, ugyanúgy alsóneműben mosakszik, ahogy én tettem két kibaszott éven át. Okos.

Legjobb mindenre felkészülni, mert a zuhanyzóban bárki rátámadhat az emberre. A nők épp olyan elvetemültek, mint a férfiak, képesek egymásnak esni a hatalmi játszmák miatt. Semmi értelme az egésznek, és nem is lenne szabad egymással veszekedniük, mégis megteszik. A kétségbeesés és a félelem a legrosszabbat hozza ki mindenkiből. De egy szót sem szólhatok. A helyükben én is ugyanígy viselkednék.

A kötelékem annak idején ettől is megmentett. Most a tudásomat és az erőforrásaimat felhasználva fogok gondoskodni arról, hogy Kyrie biztonságban legyen.

Leveszem a vállamról Brutust, aki most nem ölt testet, csak füstalakként gomolyog. Nem próbál játszani, nem dörgölőzik hozzám, egyáltalán nem úgy viselkedik, mint az a féktelen kiskutya, akinek megismertem.

Felmerül bennem, hogy Nox talán most is figyel a szemén keresztül.

Eddig semmi olyat nem szúrhatott ki, ami el tudná vezetni őket hozzám, mert kétségkívül ő lenne az első, aki visszarángat. Ha másért nem is, hát azért, mert én vagyok a kedvenc célpontja a sértegetéseinek.

Eszembe jut, hogy épp némán guggolok a zuhanyzóban, és egy rémálomszerű lényt bámulok, miközben Kyrie valószínűleg azt hiszi, idegösszeomlást kaptam.

Lehet, így is van, a fene egye meg.

Halkan felemelem Brutust.

– Vigyázz rá! – suttogom a lénynek. – Védd meg, ha egy ujjal is hozzá akarnának érni, vagy rá akarnának ijeszteni. Semmilyen nyomot ne hagyj hátra!

Amikor a kezemet leeresztve áttolom a másik fülkébe, látom, hogy Kyrie megretten tőle, és nem tudja, mit tegyen, aztán lassan kinyújtja a kezét, hogy elfogadja a kis füstgomolyagomat. Brutus tétovázás nélkül belemászik a tenyerébe. Hinnem kell abban, hogy ezt Nox is látja, mert akkor bizonyára örül, hogy próbálom életben és biztonságban tartani Gryphon nővérét, amíg itt raboskodunk.

Várok kicsit, aztán hagyom, hogy egy pillanatra összekulcsolódjanak az ujjaink. Megszorítom a kezét, mert máshogy nem tudom biztosítani arról, hogy minden rendben lesz. Ezután felegyenesedem, és a lábamba törlöm a kezem, hogy megszabaduljak a fülke alján maradt habtól és kosztól.

Amikor kihúzom a függönyt, a nőt továbbra is előtte strázsálva találom, a füle olyan közel van a fülkéhez, hogy valószínűleg épp arra próbált rájönni, mit művelek víz nélkül a függöny mögött.

Sok szerencsét hozzá, ribanc!

– Kész vagyok – közlöm vele kényeskedve, mire ellenségesen rám mered.

– Meg sem mosakodtál. Akkor minek hoztalak ide?

Egy vállrándítással felelek, és akkora élvezettel tölt el az ingerültsége, hogy még az sem érdekel, amikor durván szorosabbra húzza a szíjat, majd ránt rajta egyet, hogy induljunk.

Kieran biztonságban van, a hazugságomnak hála.

Kyrie biztonságban van Brutusszal.

Én is mindennél nagyobb biztonságban vagyok, mert ahogy telnek az órák, egyre dühösebb és vadabb lesz a kötelékem a mellkasomban.

Túl fogjuk élni, amíg ki nem tudom juttatni magunkat innen.

Egyre inkább nehezemre esik szenvtelen arccal, a megvetésemet leplezve beszélni azokkal a fenoménekkel, akikről tudjuk, hogy az Ellenállás tagjai. Daniella Jordan sem kivétel.

Soha nem bíztam ebben a dörzsölt jogászban, és bár North folyton a fejemhez vágta, hogy csak akadékoskodom, jólesik tudni, hogy mindvégig igazam volt. Daniella nem szereti, hogy én is részt veszek a megbeszéléseiken, kiváltképp akkor, ha ezekre a Draven-házban kerül sor. Olyankor mindig North mögött állok, és lerí rólam, hogy az életem árán is megvédeném, holott ő a legveszélyesebb ember az egész közösségben. Daniellának nincs ínyére, hogy ezzel előnyös helyzetbe kerülök, és hogy ilyenkor szó szerint lenézek rá.

Nos, még sosem néztem rá ennyire szigorúan, mert tudom, hogy ez a rohadt ribanc tisztában van azzal, hol raboskodik a kötelékhorgonyom. Biztos vagyok benne. North is meg van róla győződve, és miközben ez a nő itt ücsörögve a tanács faszságairól hablatyol, szintén átlátja a helyzetet. Mindannyian eljátsszuk a szerepünket, és úgy teszünk, mintha nem vennénk észre, mi a helyzet valójában. Viszket tőle a bőröm.

Kizártnak tartom, hogy Daniella húga, Giovanna egyedül kuszálta volna össze a kötelékeket. Kizártnak tartom, hogy Daniella puszta jó szándéktól vezérelve férkőzött North Draven kegyeibe. Vajon mennyi bizalmas információt szedett ki belőle az elmúlt öt év alatt?

Ha arra kerül a sor, én akarok végezni vele, leszarom, hogy Nox is erről álmodozik. Nem véletlenül nincs ma itt. Képtelen semleges képet vágni a hasonló helyzetekhez.

Daniella színészkedve összeráncolja a homlokát, mintha aggódna a főnöke horgonya miatt, de mindig olyan gondosan megválogatta a szavait a társaságomban, hogy korábban már emiatt is gyanúsnak találtam. Most már tudjuk, miért.

Minden önuralmamra szükségem van ahhoz, hogy ne hajoljak át az asztalon, és ne fojtsam meg, legalábbis addig, amíg el nem hagyja valamilyen hasznos információ a kígyónyelvét.

A mosolyából látom, hogy ezzel ő is tisztában van.

– Összekészítem neked a dokumentumokat, North. Az Alfa és a Bravo egység meg fogja találni Oleandert. Legutóbb is megtalálták. Biztos vagyok abban, hogy már a nyomára akadtak, és csupán idő kérdése a dolog.

Aztán összeszedi az előtte lévő papírokat, és becsúsztatja őket az irattáskájába.

North feláll, végigsimítja a zakóját, holott magas ívben leszarja, hogy néz most ki, de ez is a színjáték része. Ezután az ajtó felé tessékeli Daniellát, ott pedig átadja Rafe-nek, aki kikíséri a házból.

Miután bezáródik az ajtó, elszámolok ötig, és csak utána szólalok meg.

– Fogalmam sincs, hogyan tudod elviselni ezt a nőt. Már azelőtt is ki tudtam volna tekerni a nyakát, hogy rájöttünk az igazságra.

North megvonja a vállát, és megrázza azt a kezét, amit vékony, fekete füstkarika von körbe. Ez egyike annak a számtalan apró figyelmeztető jelnek, hogy kezdi elveszíteni az önuralmát.

– A tanács tagjaként kizárólag olyan emberekkel kerülök kapcsolatba, akiket nem kedvelek – magyarázza. – Vagy eltűröm ezt, vagy lemondok a tisztségemről, utóbbit viszont nem tehettem meg, amíg Oleandert kerestük. És most sem tehetem, mert egyedül így találhatjuk meg minden egyes alkalommal, amikor faképnél hagy minket.

Most fordul elő először, hogy anélkül tesz említést a dologról, hogy belebokszolna valamibe, szóval már ez is haladás.

Visszamegy az asztalához, kinyitja a kulcsos fiókját, és kivesz belőle egy Olival és a kódnevével kapcsolatos iratköteget. Azzal a kódnévvel, amit Atlas Bassinger valamilyen csoda folytán anélkül is tudott, hogy Oli elárulta volna neki.

North ránéz az órájára.

– Ideje lenne enni valamit. A reggelit és az ebédet is kihagytuk. Sok munka vár még ránk ma este, kell az üzemanyag.

Nem szállok vitába vele, holott az asztaltársaságunk felét látni sem akarom.

Felix Davenport és a Benson gyerekek is beköltöztek hozzánk a Draven-házba. Részben büszkeséggel tölt el, hogy a kötelékhorgonyom távollétében is gondoskodhatok a legjobb barátairól, ennek ellenére bosszant, hogy ők itt vannak, Oli viszont nincs.

Rohadtul zavar, hogy miközben őt megint elrabolták, mi ölbe tett kézzel ülünk, mert nincs egyik általunk ismert táborban sem.

Amikor Atlas odaadta nekem a nyomkövetőt, legszívesebben puszta kézzel végeztem volna vele. Ez az érzés még jobban elhatalmasodott rajtam, amikor Gabe tájékoztatott minket arról, hogy Atlas valójában már nagyon sok mindent tudott Oliról, aztán abba is beavatott minket, hogy milyen alattomos dolgot mondott Noakes Olinak.

Ezt North sem fogadta túl jól.

Semmit sem fogad jól, ami ezzel kapcsolatos, és minél többet tudunk meg arról, mi történt Olival, amikor először elrabolta az Ellenállás, annál közelebb kerül ahhoz, hogy elveszítse a fejét. Már nagyon régen nem láttam ilyennek. Amikor legutóbb eldurrant az agya, senki sem hibáztatta azért, hogy az öccse védelmére kelt.

Legalábbis én biztos nem.

Minden egyes nappal, amit Olitól távol töltünk, kezdünk mindannyian egyre jobban kikelni magunkból. Én már az első alkalommal is rosszul viseltem az eltűnését, viszont akkor csak a fejünkben kialakított képet vesztettük el. A vele kapcsolatos reményeinket és álmainkat, nem pedig őt magát.

Elveszíteni az igazi, hús-vér Oleander Fallowst olyan, mint ezernyi sebből vérezni.

Amikor meghallottam a hangját a fejemben, majdnem térdre rogytam, holott épp a Delta egység beszámolóját hallgattam a történtekről. Egyetlen kibaszott feladatot bíztam rájuk, mégpedig azt, hogy tartsák biztonságban Olit. Egyszerre tébolyító és mégis teljesen várható volt, hogy Oli semmilyen nyomot nem adott, amin elindulhatnánk. Emlékeztetnem kellett Northt arra, hogy amikor Olit tizennégy éves korában elrabolták, két évig életben maradt azokban a táborokban. Abba kell hagynunk a baszakodást, és egyszerűen csak… meg kell bíznunk benne. Várnunk kell pár napot, de közben kurvára minden rendelkezésünkre álló erőforrást fel fogunk használni arra, hogy megtaláljuk és hazahozzuk.

Nincs sok választásunk. Amint megtettem, amire kért, és kiadtam a parancsot Kierannak, Oli azonnal kizárt a fejéből. Ez egészen addig nagyon zavart, amíg North rá nem mutatott a nyilvánvaló magyarázatra.

– Sok fenomén képes érzékelni az ilyen jellegű kommunikációt. Oleander csak vigyáz magára. Mindkettőtökre.

Ez volt az egyetlen higgadt megállapítása ezzel az egész kibaszott káosszal kapcsolatban, ez pedig némi reménnyel tölt el arra vonatkozóan, hogy talán mégis működni fog kettejük között a dolog. Talán közelebb kerülnek egymáshoz, amikor Oli hazajön hozzánk.

Amikor.

Nem ha.

Nox már az ebédlőben vár ránk. Egy könyvet búj éppen, ami látszatra olyan régi, mint a Draven család vérvonala. Azóta ilyen, hogy megtudta, mi Oli képessége. Sejtettem, hogy ez lesz, hogy kutatni kezd, és minden apró részletre megpróbál fényt deríteni, hogy tisztában legyünk azzal, mivel állunk szemben.

Csak sok szerencsét tudok kívánni hozzá, mert még soha nem hallottam Olihoz hasonló lélekfosztóról.

Mindenki leül a szokásos helyére, és elkezdjük telepakolni a tányérunkat a szokásos halételekkel és homárral, mintha a kötelékhorgonyom is itt lenne velünk. Kizárólag azért szedek magamnak, hogy legalább ezzel közelebb érezzem magam hozzá. Olyan vagyok, mint egy kibaszott balek, de senki nem tesz rá semmilyen megjegyzést.

Ismét kinyílik az ajtó, és Gabe is csatlakozik hozzánk. Úgy fest, mintha teljesen a végét járná. Sötét karikák veszik körbe a szemét, véres a nyaka és a mellkasa, lyukas a pólója. Bizonyára megint a váltók bunyóján járt. Mostanában ezzel üti el az időt, így próbálja levezetni a feszültséget, de láthatóan egyre kevésbé érdekli, milyen áron nyer.

Nem finomkodom vele.

– Nagyon szarul nézel ki.

Megvonja a vállát, lerogy a székére, és a szemöldökét összevonva néz Oli üres helyére. Amikor megdörzsöli az arcát, észreveszem, hogy a keze is véres és koszos.

– Leszarom.

Ezeken a bunyókon nem sok új információt lehet szerezni, viszont amíg ott van, legalább kerüli a bajt, és megszabadul a benne tomboló agresszió egy részétől is, ezért támogatom, hogy eljár. Egyébként sem tudna sok mindennel hozzájárulni Oli kereséséhez, amíg ki nem derítjük, hol van.

Ha meglesz a hely, mindannyian elindulunk a horgonyunkért, és mindenkivel végzünk, aki szerepet játszott abban, hogy Oli most nincs velünk.

Kitárul a konyhaajtó, és megérkeznek a többiek is. Sawyer a nyitott laptopjával a kezében lép be a szobába, és fehéren ragyog a szeme, mert épp próbálja átrágni magát a Northtól kapott titkosított adatokon, amiknek a létezéséről sem lenne szabad tudnia. Felbukkan mögötte Sage és Felix, mindketten kimerültnek és nyúzottnak tűnnek. Azt hiszem, a ház egyetlen lakója sem alszik jól mostanság. Ez valahogy megnyugtatóan hat rám, mert azt jelenti, hogy kicsit mindannyian elveszve érezzük magunkat a lélekfosztó kötelékhorgonyom nélkül.

Felix vet egy pillantást Gabe-re, aztán kinyújtja a kezét, hogy meggyógyítsa.

– Ne! – vakkantja neki Gabe.

A srác sandán néz rá, a keze még mindig a levegőben lóg.

– Nincs értelme vérző kézzel és horzsolásokkal büntetned magad, Ardern – jelenti ki.

Gabe megrázza a fejét, de nem néz fel a tányérjáról.

– Olit zavarja, ha nem ő gyógyíthat meg minket. Nincsenek életveszélyes sérüléseim, hagyjuk a dolgot!

Felix elkomorul, gyászosan Sage-re pillant, és már nyilvánvalóan bánja, hogy kinyitotta a száját.

– Oli mindig hagyta Felixnek, hogy meggyógyítsa – feleli Sage nagy levegőt véve. – Nem venné zokon, ha ő segítene rajtad. Ezt mindketten tudjuk.

Gabe megint csak megrántja a vállát, és szó nélkül folytatja az evést. Mindenki elcsendesedik az asztal körül, egyedül a tányért karistoló evőeszközök hangját és a laptop billentyűinek kopogását lehet hallani. Én magam is tudom, hogy hülyeség, de megint megpróbálom megkeresni Olit. Nem beszélni szeretnék vele, pusztán érezni akarom, hogy jól van. Tudom, hogy életben van. Mindannyian éreznénk, ha meghalt volna, de sok elbaszott dolog történhet egy lánnyal anélkül, hogy belehalna.

Igyekszem nem sokat rágódni ezen, máskülönben elkezd rendetlenkedni a kötelékem.

Sage megköszörüli a torkát, és próbálja összeszedni a bátorságot ahhoz, hogy megszólítsa Northt.

– Nem akarjátok kiengedni Atlast? – kérdi végül. – Mindannyian tudjuk, hogy nem az Ellenállás tagja.

Nox felmordul, és a szájához emeli a whiskyspoharát.

– Honnan tudnánk? – veti ellen. – Mindössze annyit tudunk, hogy Bassinger. Ennek az egésznek kizárólag akkor van értelme, ha ő is annak a csürhének a tagja.

Sage nem hagyja magát, és a sarkára áll. Gondosan az emlékezetembe vésem a pillanatot, hogy később megoszthassam Olival. Hamarosan. Hamarosan megosztom vele.

– Tanúsíthatom, hogy hónapokon át a tenyerén hordozta Olit. Ha a kötelék bármelyik tagja is ártani akarna neki, az véleményem szerint te lennél, Draven.

Ez még nekem is fájt.

Találkozik a tekintetem Northéval, és arra számítok, hogy az öccse védelmére fog kelni, ehelyett azonban tovább böngészi a HF-es kísérletről szóló papírokat.

Ezek az Ellenállás feljegyzései, és azt részletezik, hogyan kínozták a kötelékhorgonyomat.

Nox Sage-re vigyorog, fogalma sincs arról a rémálomról, ami most a bátyját foglalkoztatja.

– Épp ezért nyer folyton az Ellenállás. Elég pár kedves szó, és máris maguk mellé édesgetik a buta libákat.

Gabe az asztalhoz csapja a kést és a villát, Sawyer pedig morogva eltolja magától a laptopot. Egyértelmű, hogy össze fognak kapni. Nox tovább vigyorog, a szeme elfeketedik, és felkészül arra, hogy a teremtményeit használva mindenkit a sarokba szorítson, ám egy másodpercre megmerevedik.

– Kyrie-nek adta a lényt – háborog végül a bátyjának. – De az nem az övé, nem adhatja csak úgy oda másoknak!

North rávillantja a tekintetét, mire Nox magában szitkozódni kezd.

– Kölcsönadta neki… hogy legyen valami, ami megvédi a táborban – motyogja. – Tudja, mi történik azokkal a nőkkel, akik odakerülnek.

Egy ideig mindenki csendben marad, aztán Sage hirtelen Nox felé lendíti a kezét.

– Micsoda egy rémes, buta liba ez az Oli, amiért képes volt itt hagyni minket, hogy mások segítségére siessen! – csattan fel. – Még akkor is mások biztonságát tartja szem előtt, amikor abban a kibaszott táborban raboskodik. Hiába jártatod nekem a szád arról, mennyire hülyék vagyunk, amiért hiszünk Atlasnak, nekem semmit sem ér a szavad. Semmit, Draven. Csupán egy megkeseredett, szívtelen ember vagy, akinek kurvára pszichológushoz kellene mennie, hogy végre észhez térjen.

North ekkor sem avatkozik közbe.

Bármi is történt a két testvér között, még soha nem láttam így viselkedni őket. Nox serdülőkora úgy telt, hogy North folyton óvta őt, gondoskodott róla, szerette, kényeztette. Soha nem hagyta, hogy egyedül simítsa el a nézeteltéréseket, és ilyenkor mindig bevetette a képességét is.

Gabe, mit sem törődve Noxszal, Northhoz fordul.

– Nem akarsz beszélni Atlasszal? – kérdezi. – Vagy hagyni fogjuk, hogy… ott rohadjon a szobájában, amíg vissza nem kapjuk Olit? Van valami terved, vagy mindössze abban reménykedünk, hogy Atlas valamilyen csoda folytán eltűnik?

Nox rám mered az asztal túloldaláról, én viszont nem szeretnék részleteket elárulni a többiek előtt. Sawyer végignéz az asztalnál ülőkön, aztán hátradől a széken, és a választ várva közelebb húzódik a húgához.

North gondosan megválogatja a szavait, de nem adja be a derekát.

– Bebizonyosodott, hogy Atlas olyan információkkal rendelkezik, amiket csak azok ismerhetnek, akik összeköttetésben vannak az Ellenállással. Hazudott nekünk, de legjobb esetben is elhallgatta az igazságot.

Gabe kamaszosan ránt egyet a vállán, ahogy szokta.

– Oli ugyanezt tette – jegyzi meg. – Őt senki sem tervezi tömlöcbe vetni, ha visszajön.

North összehúzott szemöldökkel néz rá.

– Oleander nem tárgya ennek a beszélgetésnek, és őt maga az Ellenállás rabolta el. Ő áldozat, nem lehetséges összeesküvő.

Sage rosszallóan mereszti rá a szemét, aztán felsóhajt, és közbeszól:

– Oli nagyon haragudna emiatt, és ezt mindannyian tudjátok. Semmivel sem tudlak rávenni benneteket arra, hogy engedjétek el Atlast, viszont már most szólok, hogy mindannyiótokra le fog sújtani a haragja, amikor megtudja…

– Atlast a szobájában tartjuk fogva – szakítja félbe North. – A saját szállásán. Napi háromszor kap rendes ételt, és mindenhez hozzáférhet, amihez eddig is, a telefonját és az internetet kivéve. Egyáltalán nem szenved, és biztosíthatlak arról, hogy amikor Oli hazajön, el fogok beszélgetni vele erről. Nehogy azt hidd, hogy nem vettem számításba a gondolatait és az érzéseit.

Miután North segített Sage-et kimenekíteni egy égő épületből, és még falazott is neki, kétségtelenül szerzett nála pár jó pontot, és bár a lány még mindig szigorúan mered rá, bólint, aztán folytatja az evést.

Akkor volt részünk utoljára ilyen rémes vacsorában, amikor Nox magával rángatta a nőit, hogy kínozza vele a horgonyunkat. Amilyen gyorsan csak tudom, kiürítem a tányéromat. Amint végzek, North elpakolja a papírjait, és gondolkodás nélkül eltolja magától a tányérját, holott az még félig tele van.

A konyhán keresztül az épületet átszelő szolgálati folyosóra megyünk, amit egyedül a személyzet használ. North nyomában haladok, de Nox megragadja a karom, és megállít. Szeme sötét a tompa fényben. Intek Northnak, hogy menjen nyugodtan, majd visszafordulok Nox felé.

Nem részeg, mostanában viszont határozottan többet iszik. Ennek gátat kell vetnünk.

– Northtól tudom, mi történt a képességeddel – mondja. – Hogy még erősebb lett, miután megpecsételted vele a köteléket.

Vele.

Úgy beszél, mintha már a név is méreg lenne a szájában. Ez korábban nem zavart. Tisztában vagyok azzal, miért ilyen Nox, de most felforr tőle a vérem, és mindent megperzsel, amihez csak hozzáér.

Bólintok, mert az a legbölcsebb, ha most nem szólok egy szót sem. Nox ezt jelnek veszi, hogy tovább beszélhet.

– Soha ne próbáld ki rajtam! Ezt a legrégebbi barátodként kérem tőled. Végzek veled, ha csak egy másodpercre is a fejembe nézel.

Rá sem kell pillantanom, hogy tudjam, komolyan beszél. Viszont felesleges figyelmeztetnie.

Tudom, milyen rémségek lakoznak az elméjében.

– Nem fogok – dünnyögöm egy vállrándítással. – North és én megbeszéltük a dolgot, fokozatosan próbálok majd bejutni a fejébe. De téged kihagylak ebből.

Csak egyetlen lift megy le az alagsorba, és ennek jó oka van.

Még véletlenül sem szeretnénk, ha kitudódna, mit művelünk idelent, vagy ha a vendégeink találkoznának azokkal a foglyokkal, akiket idehoztunk a tanács irodaépületéből. És végképp nem szeretnénk, ha egy Northnál látogatást tevő tanácsos meglátná Noakest véresen a padlóhoz láncolva. Nem engedhetjük meg, hogy bárki is kiszabadítsa ezt a hitvány, áruló szemétládát.

Ma este különösen rossz formában van. Gyanítom, a legtöbben hasonlóan néznek ki, ha három napig étlen-szomjan tartják őket. Amikor Noakes meghallja a kinyíló liftajtót és a lépteink kopogását a betonon, rángatni kezdi a láncát.

– Semmi többet nem tudok mondani – motyogja szaggatottan és erőtlenül.

North felmordul.

– Nem azért jöttünk, hogy tovább vallassunk. Azon már túl vagyunk.

Erre Noakes teljesen elsápad, és megpróbál feltérdelni.

– Azt a feladatot kaptam, hogy keressem meg a horgonyodat, és tegyek bele nyomkövetőt – hadarja krákogva. – Ennyi! Máskülönben megölték volna a gyerekeimet. Mégis mit tehettem volna?

North nem vesződik azzal, hogy rám nézzen. Tapasztalatból tudja, hogy máshogy viselkedem, amikor hazugságot hallok. Olyankor egyik lábamról a másikra állok, mint most, mert szinte érzem a hazugság keserű ízét a levegőben.

North kifújja a levegőt a tüdejéből, és megigazítja a nyakkendőjét. Ő a nyugalom és az önuralom mintaképe.

– Több eszed lehetne annál, hogy Gryphon előtt hazudsz. Tagja voltál annak a bizottságnak, ami őt választotta a bevetésiek élére. Te magad nyújtottad be a javaslatot arra, hogy ő kapja ezt a pozíciót. Vagy megfeledkeztél erről, miután mindannyiunkat elárultál?

Noakes az orrát felhúzva, vicsorogva felel:

– Gryphon téved. Igazat mondok. Mindössze annyit kértek, hogy tegyek bele nyomkövetőt. Semmit sem árultam el nekik.

Leguggolok, hogy szemmagasságban legyek vele.

– Tudtad, hogy robbanószer van a nyomkövetőben, nem igaz? – jegyzem meg. – Tehát azt is tudtad, hogy emiatt végig veszélyben forgott a kötelékhorgonyom élete.

– Azt hittem, az nem igaz – mentegetőzik a foglyunk nyöszörögve. – Nem hittem volna, hogy annyira elment az eszük, hogy ilyet csináljanak valakivel. Nem szörnyetegek.

North fújtatva kinyújtja a kezét, és a tenyere lassan elfeketedik.

– Ők nem, de mi igen. Nem igaz, öreg barátom? Te is készségesen terjesztetted a szörnykötelékről szóló pletykákat.

North képessége olyan érzést kelt bennem, mint Olié. Összeszűkül tőle a mellkasom. Lassan vigyor terül szét az arcomon. North általában a halálos érintésével végez a foglyokkal, miután már mindent kiszedtünk belőlük. Ez gyors, hatékony, tiszta módszer. Ő már csak ilyen. De miután Oli megint eltűnt, örömmel nyugtázom, hogy kezdi elveszteni az önuralmát.

Örülök, hogy Oli olyan mélyen befészkelte magát a bőre alá, mint az enyém alá.

Noakes köhécselve, a nyálát fröcsögtetve felel.

– Nem tettem ilyet! – Hazudik. – A közösséget aggasztotta, hogy mire vagytok képesek. Az egész köteléketek. Semmivel sem tudtam volna megakadályozni, hogy hamis információk terjedjenek el rólatok. – Hazudik. – Nem kenheted rám ezt is, hiszen nincs bizonyítékod! Nem érdemlem meg, hogy így haljak meg!

Ez az utolsó a legnagyobb hazugság, ami elhagyja a száját.

Még egyszer a szemébe nézek. August leugrik North tenyeréről, máris vicsorog, és csorgatja a nyálát.

– Az a szörnyeteg, aki robbanószert tesz egy tizenkilenc éves lány fejébe pusztán azért, hogy mentse a bőrét – közli North. – Az a szörnyeteg, aki fogsággal fenyeget egy tizennégy éves lányt a kórházi szobájában közvetlenül azután, hogy ez a lány egy balesetben elvesztette az összes családtagját. Minket is szörnyetegnek tartottál eddig? Pedig még nem is láttad, mire vagyunk képesek… de most fogod.

Amikor végre elhalnak Noakes sikolyai, a csontjai ropogásának hangjára távozunk az alagsorból.

5.

Oli





Elgémberedett nyakkal, zsibbadt seggel ébredek a széken. Idegesít, hogy a testem máris elfelejtette, hogyan lehet ülve aludni, holott bujkálás közben sokszor aludtam a kocsiban. Úgy tűnik, elkényelmesedtem a Draven-házban töltött hónapok során.

Halkan nyöszörögve fészkelődni kezdek, már amennyire a szíjak engedik. Megtornáztatom a lábam abban a reményben, hogy újra érezni fogom, de nem sokra megyek vele.

– Hogy a picsába tudtál így elaludni? – háborog Kieran. – És hogyhogy senki nem fojtott még meg álmodban, amiért ilyen hangosan horkolsz?

Továbbra is összegömbölyödve fekszik a lábamnál, a keze furcsa szögben simul a mellkasához.

Egy ásítás kíséretében megvonom a vállam.

– Talán enyhítő körülménynek számít, hogy általában nem szoktam horkolni, egyébként meg elég sok mindent meg lehet tanulni egy ilyen helyen. Mióta vagy ébren?

A szemét forgatja, aztán rám néz.

– Elég régóta ahhoz, hogy tudjam, legalább két órája felkelt a nap, és lemaradtunk a reggeliről. Az illata alapján bacon lehetett. Megfordult a fejemben, hogy felkeltelek, hátha kapunk mi is belőle.

Vigyorogva ingatom a fejem, hátrahúzom a vállam, és egyenesen a kamerába bámulok, hogy tudják, felébredtem. A VIP-tábornak előnyei is vannak, és nem fogom elszalasztani a lehetőséget arra, hogy sokáig aludjak, mert Gryphon mellett ezt sosem tehetem meg. Ráadásul a késői kelés miatt remélhetőleg kevesebb ideig fog kínozni az a szörnyeteg.

Kétlem, hogy így lesz, de a remény hal meg utoljára, nem igaz?

– Ne morogj, mindjárt hoznak nekünk valamit.

A kezét kímélve ülő helyzetbe tornázza magát, mintha nehezített felüléseket csinálna. Ettől a látványtól eszembe jut Gabe és Gryphon, a hiányuk lyukat üt a szívemen. BK-n és edzésen ezerszer láttam őket felüléseket csinálni, és olyankor mindig csorgattam utánuk a nyálam. Mindig félmeztelenül edzettek, de most végképp nem lenne szabad erre gondolnom, máskülönben a kötelékem nyafogni fog, hogy vissza akarja kapni őket.

– Ha valami moslékot adnak, nem fogom megbocsátani neked, és amint hazajutunk, bosszút állok miatta – fenyeget Kieran. – Nem viccelek. De áruld el: hogyhogy hagynak aludni, és hogyhogy rendes ételt hoznak neked? Csupán azért, mert lélekfosztó vagy? Annak még egy okot kellene szolgáltatnia arra, hogy éheztessenek és kínozzanak.

Megmozgatom a lábujjaimat a cipőmben, és közben próbálok nem arra gondolni, milyen büdös lehet a zoknim. Végre kezdem újra érezni a seggem.

– Egészségesen és sértetlenül kellek nekik, hogy a legjobb teljesítményt tudjam nyújtani. Fognak kínozni eleget, csak nem úgy. Biztos vagyok abban, hogy ennek te is tanúja leszel, szóval… készülj fel rá. Szívás lesz.

Rám bámul, majd lassan tagolva ismétli meg a szót, mintha hibbant lennék.

– Szívás… Ez a legjobb szó, amivel körül tudod írni a saját kínzásodat? Ez valami megküzdési stratégia?

– Az elfojtás mestere vagyok, te is látni fogod. Davies nem fog sokáig váratni minket. Soha nem tudta távol tartani magát tőlem.

Ezt szerencsére nem kell bővebben kifejtenem, mert megérkezik a reggeli. Ugyanaz a két nő hozza, akik tegnap, csakhogy ezúttal a fiatalabb sokkal levertebbnek tűnik. Egyikünkhöz sem szól egy szót sem. Amikor lehajol Kieranhoz, hogy odaadja neki az ételt, észreveszem a horzsolások és zúzódások nyomait az arcán.

Meglazítja a szíjaimat, és átadja a tányéromat.

– Összekaptak a táborlakók? – kérdezem tőle. – Vagy behúzott neked valaki, amiért túl sokat jártattad a szád? Talán érdemes lenne megtanulnod csukva tartani.

Vicsorogva néz rám, de az idősebb nő közbeszól:

– Ne válaszolj neki, Zarah! Nem szabad beszélnünk vele. Csak információt próbál szerezni tőled. Hagyjuk őket enni, hisz olyan rendesek vagyunk, hogy megosztjuk velük a saját ételünket.

Felmordulok, mire Zarah úgy méreget, mintha vissza akarna vágni valamivel, az idősebb nő azonban csettint egyet, és mindketten kimennek a sátorból.

Kieran árgus szemmel figyelte az egész jelenetet, de egy szót sem szólt. Most letör egy darabot a kenyérből, belemártja a tojássárgájába, és csámcsogva megszólal.

– Történt valami tegnap este. Jóval pirkadat előtt, valószínűleg éjfél körül. Sok kiabálást és sikoltozást hallottam. Meglep, hogy átaludtad az egészet. Olyan sokan rohangáltak errefelé, hogy bizonyára iderendelték a tartalékosaikat is. Davies hangját nem hallottam, de Franklin ott volt, hogy senki más ne tudja használni a képességét.

Bólintok, és hozzálátok a reggelihez. Belemártogatom a bacont a tojásba, mert nem kaptam evőeszközt, és kizárólag így tudok boldogulni vele.

– Gyakori az ilyesmi? – kérdezi Kieran. – Te is keveredtél már hasonlóba? Amikor elkezdted a BK-t, azt hittem, zöldfülű vagy.

Fújtatok egyet, mert természetesen Kieran nem elégszik meg azzal, hogy eszünk, beszélgetni is akar közben.

– Sokszor tör ki verekedés, és a zuhanyzóban is sokszor rajtaütnek embereken – felelem. – Ezekben a táborokban mindenféle rossz dologra sor kerül, amikről jobb, ha nem is hallasz. De csak egyszer láttam olyat, amikor az ellenállók is megsérültek, és kínpadra tették miatta a férfit, akinek ezt sikerült elérnie. Mindenki szeme láttára. Élvezik, ha rákényszeríthetik a foglyokat arra, hogy végignézzék a társaik haláltusáját.

Kieran lassan bólint, majd felnyalábolja a maradék tojást a kenyér végével.

– Amint hazamegyünk, keresnünk kell neked egy terapeutát. Gondoskodni fogok arról, hogy az összes horgonyod tudja, milyen nagy szükséged van rá.

Csak a holttestemen át.

Fogalmam sincs, miért tiltakozom ellene olyan vehemensen. Valószínűleg az lenne a legjobb, ha kibeszélhetném magamból a gondjaimat, a kötelékem viszont azonnal tiltakozni kezd a mellkasomban.

– És veled mi a helyzet? – kérdezem. – Te is beszélni fogsz valakivel arról, hogyan élted meg, amikor ezek a seggfejek a szart is kiverték belőled? – motyogom.

Nagy döbbenetemre bólint.

– A bevetési egységek tagjainak kötelező pszichológushoz járni. Mindenkinek részletesen be kell számolnia a felettesének arról, mi történt vele, és legalább havi egyszer el kell beszélgetnie a kijelölt pszichológussal is.

Mi a fasz?

Szükség esetén North és Nox is csatlakozik a bevetési egységhez. Akkor ők is járnak pszichológushoz? Hirtelenjében vihogni támad kedvem, amikor magam elé képzelem, ahogy Nox egy kanapén fekve ecseteli az érzéseit, de nem lenne helyénvaló ezen nevetnem. Viszont ha a horgonyaim közül bárkinek is terápiára kellene járnia, az ő.

Megjelenik a lelki szemeim előtt North, amint a pamlagon épp arról beszél, hogy telt a napja. Ekkor már nem tudom magamba fojtani a vihogást. Mégis hogy a fenébe zajlana ez az egész? Nem ismerek olyat, aki nála kevésbé lenne hajlandó kiengedni a gyeplőt a kezéből, és csak úgy átadni magát valakinek.

Vajon férfi a pszichológusa?

Istenem! Ha nő, North kétségtelenül megdugta. Képes lenne rá. Inkább megdugná, semmint hogy az érzéseiről beszéljen.

– Mi a fene jár a fejedben, Fallows? Uralkodj magadon! – sziszegi Kieran.

Már épp kezdtem elveszteni a kontrollt, de ez visszaránt a jelenbe. Még nem feketedett el a szemem, de amikor Kieranra nézek, látom, hogy feláll a szőr a karján, és fényesen ragyog a szeme fehérje. Teljesen berezelt.

Kifújom a levegőt a tüdőmből, és amennyire csak tudom, próbálom lelassítani a szívverésemet.

– Bocs. Afenébe. Bocs! Csak… Kezdem elveszteni a fejem, mert távol vagyok… mert itt vagyok. Bassza meg, ezt abba kell hagynom!

Kieran óvatosan, már-már gyengéden méreget, mintha egy minden rezzenésre érzékeny bombát tartana a kezében. A két nő pontosan ezt a pillanatot választja a visszatérésre. Elveszik tőlünk a tányért, de egy szót sem szólnak. Kivonulnak a sátorból, egy perccel később azonban újra megjelennek egy vödör szappanos vízzel és pár ruhával.

Ah…

Eljött a mosakodás ideje.

Zarah leteszi a vödröt a sátor közepére.

– Még pár napig nem lehet használni a zuhanyzót, de mivel mindketten fontos vendégek vagytok, kaptok vizet és tiszta ruhát is – magyarázza. – Vetkőzzetek le, és lássatok hozzá, nemsokára jelenésetek lesz.

Ez egy újabb rejtélyes információmorzsa, amin elmerenghetünk. Tehát a zuhanyzóban történhetett valami. Akárhol is vagyunk, elég meleg van ahhoz, hogy az egész hely egy bűzlő, izzadt rémálommá alakuljon át, ha az elkövetkező néhány napban nem üzemelik be újra a zuhanyzót.

– Legyen ő az első – vetem fel Kieran felé biccentve. – Én örömmel kivárom a sorom.

Kell szereznem neki egy széket. Vagy egy gyógyítót.

– Miért nem tudtok egyszerre megmosakodni? Egymás horgonyai vagytok, vagy nem?

A szememet forgatva mutatok a kettőnk közötti térre.

– Tényleg azt akarjátok, hogy lássam őt meztelenül? Akkor meg akarom majd pecsételni vele a köteléket. De tudjátok, mit, miért ne? Szarok bele. A végén valószínűleg egyébként is olyan nagy hatalomra tennék szert, hogy az orrotokon keresztül rángatnám ki a lelketeket még akkor is, ha Franklin itt van. Rajta, horgony! Hadd lássam, mi rejtőzik a nadrágod alatt!

Kieran elvigyorodik, pimaszul feltérdel, majd a nadrágja cipzárja felé nyúl. Adok neki egy nagy piros pontot, amiért szó nélkül belemegy a játékba.

Az idősebb nő elém ugrik. Még soha nem került ilyen közel ahhoz, hogy meg is érintsen. Lengetni kezdi előttem a kezét.

– Azt már nem! Nem, fordulj el! Mindketten forduljatok a másik irányba! Zarah, hozz egy másik vödröt a lélekfosztónak!

Hál istennek bevált a tervem.

Nem mintha félnék meztelenül látni Kierant, viszont fogalmam sincs, hogyan magyaráznám el ezt később Gryphonnak. Kellő tapasztalatot szereztem már a féltékenységéről ahhoz, hogy tudjam, rosszul érintené a dolog. Még akkor is, ha a helyetteséről van szó, és nagyon jó okkal történik.

Meglep, hogy ezt ennyire a szívemen viselem. Én, nem pedig a kötelékem. Nem akarom felmérgelni Gryphont és a többi horgonyomat sem azzal, hogy ránézek egy másik meztelen férfira. Jézusom, hihetetlen ez az egész horgonyos faszság, mert hat hónappal ezelőtt még képes lettem volna besétálni egy nőket célzó sztriptízbárba kizárólag azért, hogy felidegesítsem a horgonyaimat, most pedig már ennek a gondolatától is a rosszullét kerülget.

Remélem, ők is ugyanígy éreznek, máskülönben mindannyiukat ki fogom herélni.

Miután lazítanak a szíjaimon, felállok, és hagyom, hogy Zarah levágja a pólót rólam, de a nadrágomat én magam veszem le. Nem vagyok hajlandó levenni a fehérneműt, a ronggyal törlöm át magam.

Hallom, hogy Kieran is mosakszik mögöttem. Semmilyen nyugtalanító hang nem szűrődik be a sátron kívülről, ezért a tisztálkodásra összpontosítok.

– Miért nincsenek rajta sebhelyek, ha korábban is járt már itt? Azt mondtad, neki is vannak – dünnyögi Zarah, mire az idősebb nő felhördül.

Nem bírom megállni, hogy ne bosszantsam fel még jobban, de egyébként is csak a hasznomra válhat, ha ez az ostoba nő nem tud hova tenni.

– Túl sokat kérdezősködsz – vágom a fejéhez elsötétült szemmel. – Nem csoda, hogy így elbántak veled. Kár, hogy nem végeztek alaposabb munkát.

Az idősebb nő lassan leteszi a vödröt a földre, majd az övére csatolt adóvevőhöz nyúl, és megnyom rajta egy gombot.

– Megint elfeketedett a szeme. Mit csináljunk?

Lassan elvigyorodom, és kivillantom a fogam, mint egy igazi ragadozó. Kieran kissé elfordítja a fejét, így engem továbbra sem lát, viszont jobban el tudja képzelni, mi történik a háta mögött.

Statikus zörej hallatszik az adóvevőből, majd hangosan és tisztán meghalljuk Davies hangját.

– Öltöztessétek fel őket, utána pedig induljatok el velük a sátram felé! Ha a lány köteléke játszani akar, én készen állok.

Hat teljesen felfegyverzett őr kísér végig a táboron, míg Kierant két másik vonszolja maguk között, mert a lába továbbra sem képes megtartani a súlyát. Valahogy ki kell találnom, hogyan kerítsek neki egy gyógyítót, aki összerakja, vagy legalább olyan állapotba hozza, hogy tudjon járni.

Így mindössze csak egy tehetetlen test, márpedig azokból előbb-utóbb hulla lesz ebben a pokolban. Túl keményen dolgoztam azért, hogy életben tartsam ezt a seggfejet. Egyszerűen nem halhat meg egy kibaszott lábtörés miatt.

Ez a tábor nagyobb annál, mint ahová Sage-dzsel és Gabe-bel vittek minket, de amennyire meg tudom ítélni, annál kisebb, ahol a Daviesszel töltött két évem alatt a leghosszabb ideig tartózkodtam. Amikor elmegyünk a zuhanyzó mellett, nyolc őrt látok körülötte sürgölődni. Ketten a képességüket használva kémlelik a füvet és a sátorvásznat, mintha bármelyik pillanatban felbukkanhatna valahonnan egy óriási tábla, amelyik elárulja nekik, mi történt előző este.

Van pár tippem ezzel kapcsolatban, de még mindig abban reménykedem, hogy tévedek.

A zuhanyzó után kisebb sátrak egész tömbje fogad, itt táboroznak az őrök és a kétkezi munkások. Ők választják el Daviest a birkáktól. Ez a stratégiai elhelyezés gondoskodik arról, hogy még véletlenül se üthessen rajta egy szökevény az éj leple alatt, mégis meglep, hogy engem és Kierant ilyen távol tart magától.

Korábban a vele szemben álló sátorban raboskodtam.

Ezzel valóra vált a legrosszabb rémálmom, és utána egy teljes év kellett ahhoz, hogy ne arra ébredjek éjszakánként, hogy le vagyok izzadva, és kiugrik a szívem a helyéről. Hála istennek, mire egy ágyban aludtam a horgonyaimmal, már túltettem magam rajta. Ezt nem tudtam volna titokban tartani Gryphon képessége elől. Ő minden bizonnyal belebotlott volna ezekbe a rémült érzésekbe.

Istenem, hogy hiányzik Gryphon!

Hiányzik North gondoskodása és parancsolgatása, Atlas feltétel nélküli elfogadása és szerelme, Gabe kedves, vad és megingathatatlan hűsége.

Még az is hiányzik, hogy Nox gyűlölködése miatt kell rágódnom. Hiányzik az álomszerű ágya és a megannyi teremtménye, akik őriznek minket. És kurvára hiányzik Brutus is.

– Elég szánalmasan nézel ki, ahhoz képest, hogy te vagy a hírhedt HF – veti a szememre a karomat szorító férfi.

Megvonom a vállam, mert ha már kénytelen vagyok kapcsolatba lépni ezekkel a seggfejekkel, legalább legyen benne valami élvezet.

– Csakhogy nem számít, hogy nézek ki, nem igaz? Te leszel az első áldozatom, amikor átveszem az irányítást a tábor fölött. Zarah meg a második, mert egyszerűen nem tudja befogni a száját. Utána pedig az a faszkalap, aki eltörte a horgonyom lábát. Márpedig lábra szüksége van ahhoz, hogy lépést tudjon tartani velem.

A férfi fújtat egyet, a mellette lévő idősebb őr azonban meglegyinti a kézfejével.

– Hiába vagy neuro, Cam, ha ennyi eszed sincs – feddi meg. – Ez a nő már tizennégy évesen is több embert lett volna képes kiiktatni, mint egy atombomba. Fogd be a szád, máskülönben elsőként fogsz meghalni, amint Franklin elhagyja a tábort!

Cam magában dohog, kidülleszti a mellkasát, és még ruganyosabban lépked, mintha ő lenne itt az atyaúristen, de ezután szótlan marad. Senki sem próbál beszélgetni a másikkal, mindannyian a fegyverüket szorongatják, miközben átvágunk a nyüzsgő táboron. Sokan jönnek-mennek, de mindannyian kitérnek az utunkból. Aggodalmasan vagy rettegve néznek utánunk.

Innen tudom, hogy akármivel is győzködnek a horgonyaim, tényleg szörnyeteg vagyok.

Davies főhadiszállásához érve megállunk odakint, miközben az idősebb őr belép a sátorba. Feltehetően értesíti a főnökét arról, hogy megérkeztünk, és megkérdezi, hova vigyen minket. Hátrapillantok Kieranra, hogy kiderítsem, mennyire bírta a gyaloglást.

A válasz az, hogy egyáltalán nem jól.

Általában napbarnított bőre most sápadt. Izzadság gyöngyözi a homlokát, és bár ellentmondást nem tűrően összeszorítja a száját, úgy fest, mintha nem sok választaná el az ájulástól.

Visszafordulok a beszédes fiatal őr felé, és halkan, mély hangon megszólítom:

– Ha meghal egy lábtörés miatt, életre keltem a legsötétebb rémálmaid mindegyikét, és addig kínozlak velük, amíg darabokra nem hullik az agyad a koponyádban. Minden egyes trükköt be fogok vetni, amivel Davies kínzott engem, hogy minél jobban elnyújtsam a haláltusádat. A földön fetrengve fogsz megdögleni.

Nyel egyet.

Kezdek ráfüggni erre a reakcióra.

Amikor megint kinyílik a sátor ajtaja, meghallom Davies hangját.

– Ki hitte volna, hogy elég idehozni a horgonyodat, és végre felülkerekedik benned a sötétség? Elkápráztatsz, kis lélekfosztó.

Ne mondj neki semmit, Oli! Ne add meg neki azt az elégtételt, hogy rájöjjön, mennyire gyűlölöd, hogy kedvére van a viselkedésed.

A fiatal őr magához tér, taszít rajtam egyet, és úgy tesz, mintha az előbb nem szarta volna össze magát a szavaimtól. Ezután beterel Davies sátrába. Szerencsénk van, hogy ide hoztak minket, nem pedig az igazi kínzósátorba, ugyanakkor nem ez a legmegfelelőbb alkalom arra, hogy erről Kierant is tájékoztassam.

Ez a sátor nagyjából ötször akkora lehet, mint ahol eddig raboskodtunk. Lámpák lógnak alá a magasan húzódó tetejéről, hogy a belső tér világos és hívogató legyen. Ez mind csak színjáték. Davies mindent gondosan megtervez, hogy azt a látszatot keltse, ő egy rendes, jó ember, nem pedig egy szadista állat.

A helyiség túlsó végében lévő faasztal mellett egy szíjakkal és kengyelekkel ellátott műtőasztal áll. Hátrapillantva látom, hogy Kieran viszolyogva méregeti. Amikor a szemembe néz, egy olyan kérdés fogalmazódik meg benne, amire most nem igazán tudok válaszolni. Feltehetően azon rágódik, mi minden történhet azon az asztalon, és biztos vagyok abban, hogy a benne felmerülő lehetőségek fele igaz is.

Davies a szerszámokkal teli faasztalhoz lép, majd színpadiasan a műtőasztalra mutat mellette.

– Fektessétek fel a vendégünket az asztalra, a sérült horgonyát pedig kötözzétek ki oda, hogy a saját szemével lássa, milyen kemény munkát végzek!

Nem hagyom, hogy az őrök megint rángassanak, magamtól megyek a műtőasztalhoz. Bár a szíjak miatt csak nehézkesen tudom megtenni, felmászom rá. Nagy gonddal lekötöznek, és még azelőtt rögzítik az új szíjakat, hogy kioldanák a régieket. Legszívesebben rájuk üvöltenék, mert természetesen nem fogok ellenszegülni.

Davies minden kétséget kizáróan erősebb nálam. Rohadtul nem ment még el az eszem.

– Nem, még nem. Mindannyian alábecsülnek, kis lélekfosztó. Amikor rád néznek, mindig csupán egy csinos lányt fognak látni. Egyedül azért vágnak ilyen aggodalmas arcot, mert hiányoztál nekem. Amikor megszöktél tőlem… nem hiszem, hogy tudni akarod, mit tettem azokkal a férfiakkal és nőkkel, akik ezt hagyták, de azóta is erről beszél mindenki. Nem értik, mekkora hatalommal rendelkezel, és hogy mire vagy képes… A fegyverem leszel, amint begyűjtöm az összes horgonyodat. Mennyi is van összesen?

Semmi.

Nem gondolok semmire sem, és azért fohászkodom, hogy Kierannak legyen annyi esze, hogy ugyanezt tegye. Lehet, hogy rábasztunk, de képes vagyok… Nem, ne engedd be, Oli, bassza meg! Semmi.

Semmit sem adok neki.

Davies csettint egyet a nyelvével, és felemeli az asztallapot, hogy megmutassa, mit tartogat alatta. Leszíjazva nem látok semmit, ennek ellenére már tudom, hogy mi lapul ott. Lehet, hogy időközben új eszközöket is beszerzett, ám azok miatt is csak feleslegesen aggódnék.

– Van pár új játékszerem. Már alig várom, hogy megmutassam őket, de bőven van időnk. Akármit is hisz a köteléked arról, hogy képes kijuttatni téged innen, mindketten tudjuk, hogy ez nem fog bekövetkezni. Jobb terveim vannak. Mostantól Franklin is itt lesz veled. Említetted már a transzportálódnak, hogy Franklin is erősebb nálad? Egyelőre. Biztos vagyok abban, hogy amint rátalálunk az összes horgonyodra, túl fogsz tenni rajta. Nagy terveim vannak veled. De elég a beszédből, ideje, hogy kezdetét vegye a szórakozás!

Csettint egyet, mire az őrök kimennek a sátorból. Kierant ott hagyják kikötözve a sátor túlsó végében, ahonnan mindent lát, amit Davies tenni fog velem.

Remélem, bírja a gyomra, mert ez most kemény lesz, bassza meg.

6.

Oli





Davies zavarba ejtően, már-már megszállottan ragaszkodik a késeihez. Emlékeztetnem kell magam arra, hogy egyértelműen felizgatja, ahogy hosszasan babrál velük az asztalon. Amikor végigsimítja a markolatokat, annak olyan hangja van, mint a világ legtébolyultabb és leghátborzongatóbb xilofonjának, ami felidézi bennem, mekkora fájdalomnak fog alávetni engem.

– Mielőtt elkezdenénk, beszélnünk kell egy fontos dologról – jelenti ki. – Tegnap adtál valamit az egyik fogolynak a zuhanyzóban. A kamerákon látszik, hogy kapcsolatba léptetek egymással, viszont nem derül ki, mivel ajándékoztad meg. Áruld el, mi az, és akkor nem ölöm meg a nőt.

Kiürítem a fejem.

Sötétség van benne.

Tintakék sötétség a feledés kietlen és elhagyatott sivatagában.

Semmi sem dühíti fel Daviest annál jobban, hogy milyen tökéletesen ki tudom üríteni az agyam. Fogalma sincs arról, hogy az egyik apám, Vincenzo szintén neuro volt. Ő maradt velem otthon, vele töltöttem a legtöbb időt, és már kisgyerekkoromban elkezdett játszani velem egy egyszerű játékot. Azt kérte, hogy minél többféleképpen ürítsem ki a fejemet, és semmi se maradjon benne. Már akkor is addig unszolt, és addig gyakorolt velem, amíg egy nyugodt, üres vászonná nem vált az elmém.

Gyakran elgondolkozom azon, vajon sejtette-e, hogy egy nap szembe kell néznem ezzel az emberrel. Vagy hogy amikor anyám leanderrel teli bölcsőkről álmodott, egy őrült férfi is szerepelt-e az álmaiban, aki a gondolataim közé befurakodva akar az életemre törni. Lehet, hogy épp ezért lett Vincenzo az elsődleges gondozóm.

Ez annyira logikusan hangzik, hogy szinte félek beismerni.

Davies a kezébe vesz egy hosszú szeletelőkést, ami egy sebészi szikénél is élesebb, majd elindul felém.

– Kezdem unni ezeket a játszmákat, kis lélekfosztó. Muszáj mindig ugyanazokat a köröket futnunk? A nő, akivel a zuhanyzóban találkoztál, elég erős, úgyhogy azt terveztük, megtartjuk. De ez még nem minden. Az öccse vezeti a bevetési egységet, és sok fejfájást okoz nekem.

Az öccse egy senki.

Az öccse teljesen jelentéktelen.

Jelentéktelen.

Egy üres lap vagyok, egyetlen gondolatom sincs vele kapcsolatban.

– Ismered őt? Miatta adtál valamit a nőnek? Tudod, nem képes innen elmenekülni. Ha abban reménykedsz, hogy Shore utánad jön, biztosíthatlak, hogy fél kézzel elbánok vele, akármilyen erős legyen, és akárhány trükköt is ismer.

Muszáj gyorsan témát váltanom.

– Semmit sem adtam annak a nőnek – jelentem ki. – Nála dolgozom, és csak tudni akartam, hogy van. Kötényben és munkacipőben jöttem ide, elég nyilvánvalónak kellene lennie, hogy nem hazudok.

Vigyorogva lengeti felém a kést.

– Akkor mi az oka annak, hogy ez az egyszerű neuro nő képes füstté változtatni három nagydarab férfit? Közülük ketten váltók voltak, legalább kétszer akkorák, mint ő, de amikor kicsit szórakozni akartak vele a zuhanyzóban… köddé váltak.

Ezzel kapcsolatban könnyebben ki tudom üríteni a fejem. Már rájöttem, mi történt a zuhanyzóban, és hihetetlenül örülök, hogy még azelőtt lehetőségem nyílt felkeresni Kyrie-t, hogy sor került volna rá.

Megvonom a vállam, és körzök egyet a fejemmel, hogy szemügyre tudjam venni a sátor tetejének szövetpaneljeit.

– Nem nagyon értem, miért hozod ezt fel nekem. Ami tegnap történt, az kívül esik a kompetenciámon, és ezt te is tudod – felelem.

Rám vigyorog, majd a tekintete elkalandozik a szobában, aztán egy szempillantás alatt kifordul magából. Fölémhajol, és az arcomba vicsorog.

– Mindketten tudjuk, hogy egy neuro birka nem képes élve felfalni felnőtt férfiakat úgy, hogy mindössze egy kis DNS maradjon utánuk. Szóval mit tettél, lélekfosztó? Okosabb vagy annál, hogy magadra haragíts.

Okosabb vagyok annál, hogy megint itt végezzem, mégis önként besétáltam Kyrie miatt ebbe a táborba, és vesszek meg, ha elárulom őt azért, hogy megkíméljem magam egy kis fájdalomtól.

– Semmit sem tudok – közlöm. – Ugyanaz az ostoba csitri vagyok, aki legutóbb, szóval jobb, ha nem vesződsz ilyesmivel. Csupán az időt vesztegeted vele.

Amikor a bőrömhöz nyomja a kést, nem azért teszi, hogy felsértse. Csak figyelmeztetni akar arra, hogy nem tetszik neki ez a hangnem.

– Láttam, hogy adtál neki valamit a zuhanyzóban. A kamerán nem lehet kivenni, mi az, de el fogod árulni nekem. Akármit is műveltél, amíg messze jártál, akármi is lett belőled, soha nem leszel erősebb nálam. Ha nem mondod el, mit adtál neki, ide fogom hozatni, és ugyanazt teszem majd vele, amit a múltkor veled, kis lélekfosztó. Fájdalommal és lassú halállal fogod visszafizetni, hogy ez a nő jól bánt veled.

Semmi.

Ki kell tartanom a semminél, de sokkal nehezebb üresnek maradni, ha olyan emberek is vannak ebben a kibaszott szarfészekben, akiket meg szeretnék védeni. Ha Davies idehozza Kyrie-t, ki kell találnom egy másik tervet.

Mindig van kiút.

Davies csettint egyet a nyelvével, mintha csalódott volna bennem, aztán elhúzza a kést a bőrömtől. Azzal szeret leginkább kínozni másokat, hogy a végletekig fokozza bennük a feszültséget, és rohadtul gyűlölöm ezért. Jobban örülnék annak, ha egyszerűen leszúrna.

Visszamegy a kínzószerszámaihoz, leteszi a szeletelőkést, és megint végigsimítja a markolatokat.

– Érzéketlen kis lélekfosztó. Sejthettem volna, hogy semmit sem számít neked az a haszontalan nő. De mi a helyzet a horgonyoddal, hm? Meg tudom gyógyítani. Engedd, hogy a kötelékem játsszon veled, válaszolj a kérdéseimre, és meggyógyítom. Kezd elszürkülni. Linda és Zarah szerint elfertőződött a törés fölötti seb. Tudod, a vérmérgezés gyorsan terjed.

Továbbra is el bírom engedni a fülem mellett, amit mond, mert biztos vagyok abban, hogy nem fogja ölbe tett kézzel végignézni, amint Kieran meghal. Túl sok időt töltött azzal, hogy megkeresse a horgonyaimat. Soha nem hagyná meghalni egyiküket sem anélkül, hogy előtte ne kísérletezzen velük. Épp ezért hazudtam neki azt, hogy Kieran a horgonyom.

Davies színpadiasan felsóhajt, mintha egy rakoncátlan gyerek lennék, akit kénytelen móresre tanítani. Felegyenesedik, kiválaszt egy másik kést, és szeretetteljesen végighúzza a kezét az oldalán.

Kezd kissé gyorsabban verni a szívem, lassan végigkúszik a rémület a gerincemen, és muszáj elkezdenem a légzésre összpontosítanom, máskülönben kapkodva fogom venni a levegőt.

Légy üres, Oli! Légy semmi!

Megint fölém hajol, és egyenesen az arcomba duruzsol.

– Már tudom, hogy nem fogsz könnyen megtörni, lélekfosztó. Csak gondoskodni akarok arról, hogy ezzel a horgonyod is tisztában legyen. Lássuk, mennyi idő alatt törik meg ő! Mit szólsz hozzá?

Amint a kés hozzáér a bőrömhöz, elkezdem elhagyni a testem. A kötelékem átveszi az irányítást az agyam fölött, figyelemmel követi a történéseket, és a megfelelő pillanatra vár, amikor közbeléphet. Csakhogy az egyszerű vágásokat könnyűszerrel ki tudom zárni az elmémből. Amikor Davies kezd egyre kreatívabb sebeket ejteni rajtam, óhatatlanul is remegni kezd a lábam, és izzadság ütközik ki a derekamon. Szinte ezt is teljesen figyelmen kívül tudom hagyni, már majdnem sikerül, de ekkor elkezdi levágni rólam a nadrágot, és elindul felfelé a combom érzékeny bőrén.

Egy másodpercre elvesztem az önuralmam, mire Gryphon azonnal elárasztja a testem. A köteléke felém ácsingózik, és egyetlen mozdulattal ledönti a gondolataim köré épített falat. Hallom, ahogy a hangja végigvisszhangzik a fejemben.

MI TÖRTÉNIK?!

Davies szeme elkerekedik, mire gyorsan visszaépítem a falat, közben viszont ezerszer elátkozom magam, amiért hagytam átcsúszni rajta a kötelékhorgonyomat. A másodperc töredéke alatt mindent tönkretettem, amit öt éven át óvtam a saját rohadt életemmel.

Jéghideg ujjak szántják végig az arcomat, és kenik össze a saját véremmel. Amikor Davies lehajol hozzám, a szája a fülemhez ér.

– Ez meg ki volt, drága kis lélekfosztóm? – kérdezi suttogva.

Két év.

Két teljes évig raboskodtam egy ilyen táborban, és még csak nem is gondoltam a nevükre. Egyszer sem. Pedig tudtam a nevüket, te jó ég, persze hogy tudtam! Amint magamhoz tértem a kórházban, ott állt fölöttem June nővér, és könnyes szemmel szorongatott egy mappát a hóna alatt. Megjegyeztem a nevüket. Emlékszem, mennyire megrémített, hogy North csaknem egy évtizeddel idősebb nálam. Akkoriban soknak találtam a Gryphon és köztem, valamint a Nox és köztem lévő ötéves korkülönbséget is. Mindennél jobban szerettem volna megismerni Gabe-et és Atlast, mert ők csupán pár hónappal voltak idősebbek nálam, és a barátságukra vágytam, amíg el nem érjük azt a kort, hogy megpecsételhessük a kötelékünket.

A kórházban töltött pár rövid óra alatt azt tervezgettem, abban reménykedtem, azt kívántam, hogy gyorsan kimentsenek abból a rettenetből, ami a családommal történt.

És utána egyszer sem gondoltam rájuk.

Nem engedtem magamnak.

Gryphon viszont a megpecsételt kötelékünknek köszönhetően továbbított két kétségbeesett szót, és ezzel felfedte magát a legfőbb ellenségünk előtt.

Ösztönösen nem gondolok semmire. Hagyom, hogy átjárjon a rettegés, de közben arra kényszerítem magam, hogy ne rágódjak a részleteken, és eszembe se jusson, miért félek annyira. Háromszor is ellenőrzöm, hogy megint áll-e a fal köztem és a kötelékhorgonyom között, aztán megszólítom a kötelékemet is, mert lehet, hogy át kell adnom neki a gyeplőt, hogy eltereljem Davies figyelmét az előbb hallott szavakról.

A kötelékem készen áll, alig várja, hogy szabadjára engedjem.

Ameddig csak tudom, tűröm a fájdalmat, aztán hagyom, hogy a kötelékem átvegye az irányítást, és véget vessen Davies puhatolózásának. Ha ez a rohadék rákényszerít arra, hogy ártatlanokat öljek, akkor… nos, akkor szörnyeteg vagyok. Ha ugyanis ezzel biztonságban tudhatom a horgonyaimat és a szeretteinket, akkor elfogadom, hogy így kell lennie, hiába undorodom tőle.

Gyűlölöm magam érte, viszont meg kell hoznom ezt a döntést.

– Ahogy akarod – fröcsögi az a pszichopata. – Felőlem nyugodtan makacskodhatsz, te kis szarcsimbók. Van elég eszközöm, hogy kivéreztessem belőled az igazat. Ha üvöltöznöd kell ahhoz, hogy eláruld, ki az a férfi, akkor azt hiszem, egy nagyobb és tompább késre lesz szükségünk. Mit szólnál, ha egy vajkéssel kaszabolnálak össze, kis lélekfosztó? Igaz, hogy közben meg fogok izzadni, de micsoda elégtétel lesz!

Vegyél mély levegőt!

Vegyél lassan mély levegőt! Szívd be az orrodon, számolj el kettőig, aztán fújd ki a szádon!

Képes vagyok túlélni.

Egészen addig sikerül meggyőzni magam erről, amíg Davies karistolni nem kezdi a combomat. Kiszalad a számon egy szaggatott, rekedt kiáltás. Gryphon teljes erővel döngeti a védőfalakat, lüktet tőle a fejem, és hányingerem támad.

Ez az egész már túl sok Kierannak, ezért Daviesre üvölt. Megijedek, mert a sok fájdalomnak köszönhetően szinte meg is feledkeztem arról, hogy ő is itt van.

– Vedd le róla a kezed, és elmondom, hol találod azt a férfit!

A combomba vájó kés megáll, de továbbra is bennem marad. Megfeszülnek körülötte az izmaim, mintha a testem megpróbálná kipréselni magából, Davies azonban erősen tartja a markolatot.

Amikor pislogva kinyitom a szemem, látom, hogy ez a szörnyeteg Kierant nézi. Én is felé fordítom a fejem. Már fél lábbal a sírban van, de elszánt a tekintete.

– Szükséged lesz a másik horgonyra is, akit Oleander fejében láttál – jelenti ki. – Ő erősebb nálam. Ha Oleander megpecsételi vele a köteléket, akkora hatalomra fog szert tenni, amekkorát vársz tőle. Ez a másik szintén neuro, mint te… igazából nagyon is hasonlít hozzád. Mióta megismerkedtek, egyfolytában Oleander fejében van. Ha bárki képes segíteni neked abban, hogy az uralmad alá hajtsd a kötelékét, az a másik horgony lesz. De kurvára hagyd abba ezt a kaszabolást, máskülönben nem árulom el, hol találod.

Legszívesebben ráüvöltenék, hogy fogja be, viszont kurvára meg sem bírok szólalni, mert hatalmas gombóc képződött a torkomban a hatalmas fájdalomtól és Davies győzedelmes tekintetétől. Tisztában van vele, hogy Kieran egy lépéssel közelebb fogja vezetni a megoldáshoz, és hogy ezzel egy újabb eszközt kap a kezébe, hogy azzá a fegyverré alakítson, akire kétségbeesetten szüksége van. Éveken át nem tudott kihúzni belőlem semmit, ezért most annyira örül ennek az információnak, hogy nem fogja tovább vallatni Kierant.

Egyszerűen csak megkeresi a horgonyomat, és iderángatja, hogy velem együtt szenvedjen a pokolban.

Davies nem hagy kétséget a szándékai felől, ezért még mélyebbre döfi bennem a kést. Amikor átvágja az izmot, a kötelékem végre életre kel, és átveszi az irányítást, hogy megkíméljen a gyötrelmektől. Végre-valahára semmit sem érzek. A kötelékem mindent magába szív, akár a világ legnagyobb szivacsa.

De a szemem nem feketedik el. A kötelékem tudja, hogy az itt most szóba sem jöhet.

Kierannak viszont fogalma sincs arról, hogy már semmilyen fájdalmat nem érzek.

– Massachusetts. Massachusettsben van. Adj egy tollat, és leírom, hol, csak ne bántsd tovább Oleandert!

Rettenetes mennyiségű vér folyik ki a lábamból, amikor Davies végre kihúzza a kést. Kierannak eltorzul az arca a látványától, Davies viszont hoz egy rongyot, és elállítja a vérzést egy érszorítóval. Mesterien tudja szabályozni a véráramlást, általában azonban arra használja a tudását, hogy az áldozatai még véletlenül se veszítsék el kínzás közben az eszméletüket.

Megtörli a kezét, majd a sátor másik végébe megy Kieranhoz. Úgy bámul rá, mintha képes lenne megállapítani, hogy hazudnak-e neki.

Csakhogy nem rendelkezik ezzel a képességgel.

Kieran jól játssza a szerepét, szemrebbenés nélkül diktálja le egy olyan hely címét és koordinátáit, amiről még soha nem hallottam.

Davies lassan elvigyorodik, arra jut, hogy ő nyert, és visszamegy az asztalához.

– Ha hazudsz nekem erről a férfiról és a tartózkodási helyéről, a visszatérésem után alaposan megkínzom a horgonyodat. Ami eddig történt, azt pusztán bemelegítésnek szántam, de ha feleslegesen megyek el Massachusettsbe, és nem találom meg ezt a neurót, levágom a lány lábát. Nem fogom csillapítani a fájdalmait, nincs szüksége mindkét lábára ahhoz, hogy a fegyverem legyen. A legutóbbi alkalommal is épp erre készültem, hogy végre ki tudjak csikarni belőle valamit. Hátha most tényleg kipróbálhatom.

Ennek hallatán az ájulás kerülget, Davies azonban visszajön a műtőasztalhoz, és beledöf egy tűt a nyakamba. Fogalmam sincs, mit ad be nekem, de azonnal köd ereszkedik az elmémre.

– Szeretnék biztosra menni, hogy nem mész sehová, kis lélekfosztó. Nemsokára visszajövök a másik horgonyoddal. Légy jó kislány, és várj meg itt!

Ezután kimegy a sátorból, én pedig kurvára nem bírom tovább követni, mi történik körülöttem. Már azt sem tudom, merre van a fel és a le, és úgy érzem, mintha egy helyben forogna velem az asztal. Úgy bizsereg a bőröm, akárha ezernyi tűzhangyát fecskendeztek volna az ereimbe.

Teljesen elvesztem az eszem.

Egy pattanó hangot és egy fojtott üvöltést hallok, mintha valaki ráharapna valamilyen szövetre, hogy ne csapjon nagy zajt, de egyáltalán nem sikerül csendben maradnia. Aztán ez a valaki öklendezni kezd. A gyomromnak egyáltalán nem tetszik ez a hang, azonnal tiltakozni kezd. A fejemet oldalra fordítva elhányom magam. Túl szorosak a szíjak, alig bírok megmozdulni, és biztos vagyok abban, hogy hányás folyik le az államon, viszont semmit sem érzek azon kívül, amit az a szer kelt bennem.

Azt hiszem, sírok.

Nem mintha akarnék, nem mintha a józan eszem utolsó foszlányai bármilyen bánatot tapasztalnának, de szaggatva szökik ki a levegő a tüdőmből, és sós íz tölti meg a számat.

Nyöszörgést hallok, és mintha egy nehéz zsákot húznának végig a földön. Egyszer csak megjelenik előttem Kieran arca. Fogalmam sincs, hogy a fenébe került ide – feltehetően csupán hallucinálok –, és azt hiszem, még jobban zokogni kezdek.

Próbál mondani nekem valamit, a szavai azonban eltorzulnak. Hiába látom, hogy mozog a szája, rosszul jönnek ki rajta a szavak.

– Öld meg… csak őt… hozz segítséget… Oli, kérlek… ölj… tudom, hogy képes vagy…

A homlokomat ráncolva nézek rá. Végre nagy nehezen sikerült levegőt vennem, de akármit is fecskendezett belém Davies, attól újra és újra felfordul a gyomrom, és epe tolul a torkomba.

Egy pillanatra sötétség támad körülöttem. Szeretnék belemászni ebbe a semmibe, és örökre ott maradni, de ekkor újra meglátom Kieran arcát. Hányás teríti be a pólóját és a nadrágját, azt hiszem, az enyém, viszont nem haragszik érte, és nem is undorodik tőlem.

Kétségbe van esve.

– Öld meg, Oli… Öld meg Franklint…

Nem értem, mit nyöszörög.

De a kötelékem igen.

És aztán semmi más nem következik, csak halál és fájdalom, vér és pusztítás. Lehet, hogy kurvára kiütött az injekció, a kötelékem viszont akkora hatalommal rendelkezik, amit mások elképzelni sem tudnak. És senki sem fenyegethet meg anélkül, hogy ne kellene szembenéznie a bennem lakozó sötét istennel.

[image: img3.jpg]

[image: img4.jpg]


[image: img5.jpg]

7.

Nox





Ez csupán a harmadik este, hogy nincs velünk, viszont máris eluralkodott köztünk a zűrzavar. Gryphon rossz hangulatát és kényszeres viselkedését meg tudom érteni, mert ez az idióta volt olyan hülye, hogy megpecsételte vele a köteléket, de mi ütött a többiekbe?

Szánalmasak.

Mindannyian tudtuk, hogy amint lehetőséget kap rá, kereket fog oldani. Gabe-nek és Bassingernek annyira elment az esze, hogy meg sem fordult a fejükben, hogy talán a helyén kellene hagyni a nyomkövetőt.

És aztán itt van az az aprócska tény is, hogy a megérzéseim szerint North fölött hamarosan át fogja venni az irányítást a köteléke, és akkor az egész országot eltörli majd a föld színéről, csak hogy visszakapja a horgonyát. Hiába játszotta évtizedeken át a jámbor tanácsost, hiába állította be magát higgadtnak és tisztességesnek, mindent tönkre fog tenni miatta.

Kibaszott horgonyok!

Természetesen semmilyen nyomot nem hagyott hátra, mint ahogy az a több tucat fenomén sem, akiket elraboltak. A küldetésünkről visszatérve azzal szembesültünk, hogy Gabe olyan hatalmas farkassá változott, amilyennek még sosem láttam. A fogát csattogtatva förmedt Atlasra, mintha ki akarná tépni a torkát.

Miután szétválasztottuk őket, egy jó órába telt, mire Gabe kellően lenyugodott ahhoz, hogy visszaváltozzon emberré. Közölte velünk, hogy Atlas túl sok mindent tud arról az időszakról, amit Fallows az Ellenállásnál töltött.

Még azt a nevet is ismerte, amit ott adtak neki.

Soha nem kedveltem Bassingert, és ezt soha nem is rejtettem véka alá, mert már így is elvesztettünk idén egy Dravent az Ellenállás rejtőzködő sejtje miatt. Teljes esztelenségnek tartom, hogy pusztán a horgonyunk miatt tűrjük meg magunk között, holott a horgonyunk mindannyiunkat elutasított.

North nem hallgat rám.

Többé már nem, és ez is Fallows hibája.

De miután bezártuk Bassingert a szobájába, három teljes napig ültünk ölbe tett kézzel. Próbáltuk kitalálni, hova vihették a foglyokat, ám nem jártunk sikerrel. Az általunk szemmel tartott táborokban és lakótömbökben semmi változás nem történt, és sehonnan nem kapunk új információkat. Semmit sem. Tudják, hogy megfigyeljük őket, ezért amint megkaparintották Fallowst, minden forrásunk elnémult.

Így hát nem maradt más választásunk, újra átrágjuk magunkat a korábbi jelentéseken, hátha találunk valamilyen nyomot vagy jelet, ami legutóbb elkerülte a figyelmünket, és rájövünk, hol lehetnek. Gryphon jobb stratéga, mint aktakukac, ezért az idő nagy részét azzal tölti, hogy készültségbe helyezi a csapatait, így amint lehet, rögtön el tudnak indulni. North és én fésüljük át az összes dokumentumot.

Eddig mindössze két helyszín jöhet számításba, de egyikkel kapcsolatban sem olyan erős a gyanúnk, hogy érdemesnek tartanánk próbát tenni velük.

Az egyik lehetőség Alaszka legészakabban fekvő és leghidegebb területe, logisztikai oldalról nézve viszont kész rémálom lenne onnan kimenekíteni az embereket.

A Szahara közepe is felmerül lehetséges táborként, de sokat kellene egyeztetnünk a helyi hatóságokkal és az ottani fenomén közösséggel ahhoz, hogy egyáltalán odamehessünk. Akárhol is vannak a mieink, csak akkor indulhatunk el értük, ha biztosak vagyunk a dolgunkban.

Végül azonban nem kell tovább törni ezen a fejünket.

Fallows távollétének harmadik napján, vacsora közben élénk vita folyik arról, mi legyen a következő lépésünk. Gabe amiatt háborog, hogy nem vagyunk hajlandók addig bolyongani a sivatagban vagy a fagyos tundrán, amíg meg nem találjuk Fallowst. Gryph váratlanul felkiált, felpattan a helyéről, és hagyja hátraesni a székét.

Teljesen elsápad, mert érzi. Úgy érzi Fallows fájdalmának szellemét, mintha a sajátja lenne. A kötelékem vonaglik a mellkasomban, ez újabban lett szokása, de akármi is történik az Ellenállás táborában, azt Gryph erősebben érzi a megpecsételt kötődésük miatt.

Felordít, és térdre rogy, mintha a lába nem bírná el a súlyát. Azóta nem hallottam ilyen hangokat feltörni belőle, mióta legutóbb rálőttek szolgálat közben. Erre válaszul North majdnem elveszti az irányítást a köteléke fölött, és azonnal Gryph mellett terem. Gabe remegő kézzel eltolja magát az asztaltól, az arca természetellenesen fehér.

Valaki bántja a horgonyukat.

Onnan tudom, hogy én is érzem a visszhangját. Érzem a fájdalmat, ami nem az enyém, és ettől azonnal izzadni kezd a tenyerem. A kötelékem meg akarja keresni Fallowst, meg akarja menteni, meg akarja szüntetni a fájdalmát, és darabokra akarja tépni azt, aki hozzá merészelt érni.

De ő nem az enyém. Nem kellene így viszonyulnom hozzá.

Senkihez sem kellene így viszonyulnom. Nem vagyok olyan ostoba, hogy bedőljek ezeknek a trükköknek, és nincs az az isten, hogy valaha is hagyjam magamat ismét abba a helyzetbe kerülni.

Soha többé.

– Mi az? Mi történt vele? – kérdezi North.

Abban a pillanatban megcsörren a telefonja. Egyikünk sem törődik vele, de amint elhallgat, Gabe feláll, és morogva mered a mobilra.

– Bassinger az – szólal meg. – Bizonyára ő is érzi.

Gryphon zihálva kapkodja a levegőt.

– Kínozzák. Bejutottam a fejébe, de megint kizárt. Épp összekaszabolják.

Öld meg mindannyiukat! Ezek az istentelen mocskok rá merészelték tenni a kezüket arra, ami a miénk.

Megrázom a fejem, mintha azzal el tudnám hallgattatni a kötelékemet. A teremtményeim nem szeretnek osztozkodni, még a többiekkel sem, és hiába közöltem már velük ezerszer, hogy Fallows nem lesz az enyém, azt sem képesek elviselni, ha más hozzáér.

– Hol a fenében van? – csattan fel Gabe. – Azonnal el kell indulnunk a sivatagba, és küldenünk kell egy csapatot Alaszkába is. Kurvára nem ülhetünk itt tétlenül…

Egy pattanó hang félbeszakítja, ami azt jelzi, hogy egy transzportáló közeledik felénk, és egy másodperccel később felbukkan Kieran Black. Gryph lába előtt nyöszörög a padlón, és úgy néz ki, mintha az összes ellenálló rajta élte volna ki magát. North és Gryph arcát elnézve ajánlom neki, hogy így legyen.

Mert Fallows nincs vele.

– Hozzatok egy gyógyítót! Azonnal! – szűri ki a fogai közül.

Gryph leguggol hozzá, megragadja a mellényét, és felhúzza magához.

North máris tárcsázza Felix Davenportot, a másik telefonján pedig értesíti a bevetési egységeket arról, hogy legyenek készenlétben.

– Hol a fenében van a kötelékhorgonyom, Black? – süvölti Gryph.

Kieran valósággal elzöldül, és a fájdalmas szorítás hatására összeszorítja a fogát.

– Hozz egy gyógyítót, hogy vissza tudjak menni érte – feleli fulladozva.

Próbálom Azrael segítségével kideríteni, mi a fene folyik a táborban. Ő az az árnyék, akit Oleander mindenáron háziasítani szeretne. Megtudom, hogy Kyrie még mindig egy ketrecben raboskodik, de legalább nem esett bántódása. Semmi jel nem utal arra, hogy veszély leselkedne rá. Megkérem Azraelt, hogy álljon készen, mire halkan szűkölni kezd, mert nehezen viseli, hogy távol van Fallowstól ebben a nehéz helyzetben. Leplezni sem tudná, mennyire rajong érte.

– Otthagytad egyedül?! – fröcsögi Gryph.

A hanghordozása alapján nem lepne meg, ha ezért Black fejét venné, de aki nem vak, az pontosan látja, mi a fene történt. Black elmagyarázza Gryphnek a helyzetet.

– Két helyen is eltört a lábam, és vérmérgezést kaptam – árulja el fájdalmasan nyöszörögve. – Nem volt elég erőm ahhoz, hogy őt is magammal hozzam. Amint a gyógyító rendbe hoz, elviszlek oda benneteket. Csak hozz egyet most azonnal, mert most nincs senki Oleander mellett.

Felix a két Benson gyerekkel az oldalán csörtet be a szobába, és egyenesen Blackhez siet. Parancsszó nélkül munkához lát. Magában szitkozódva nyugtázza, milyen állapotban van Kieran, de a képessége elég erős ahhoz, hogy meg tudja oldani a problémát. Ő az évfolyam legjobbja, valóságos csodagyerek a társai között. Egyáltalán nem látszik rajta, mert nagyon szerény. Egyike annak a pár gyógyítónak, akinek hagyom, hogy hozzám érjen.

Gryph arrébb megy, hogy Felix rendesen hozzáférjen Blackhez. Az asztalhoz lépve a kezébe veszi a fegyvereket, amiket vacsora közben lecsatolt magáról. Gabe odasiet a Benson gyerekekhez, és fojtott hangon közli velük, mi történt. Northban pattanásig feszül a tettvágy, le sem teszi a telefont, parancsokat vakkant az Alfa és a Bravo egység mozgósításához. Érzem rajta a megkönnyebbülést, amikor kiderül, hogy mindkét csapat bevetésre kész. Erre a pillanatra vártunk.

– Azonnal mondd el, mi a fasz történt Olival! – vicsorogja Gryph, miközben még egyszer ellenőrzi, hogy minden fegyvere a helyére került.

Black a fogát csikorgatja, mialatt Felix helyre teszi a combcsontját.

– Silas Davies történt vele. Mint ahogy legutóbb is. Oleander a rögeszméje. Amikor a kötelékhorgonyod meghallott a fejében, Davies épp összevissza kaszabolta. Gyorsan kellett cselekednem, máskülönben képes lett volna az életét adni azért, hogy ti biztonságban legyetek.

Az a faszfej Silas Davies.

Az Ellenállás híres főgonosza, a rém, akinek gaztetteit a fenomén világ legsötétebb sarkaiban éljenzik.

Ahogy North rám néz, abból azonnal rájövök, hogy ezzel a bátyámnak befellegzett. Ez volt a horgonyával kapcsolatos rejtély utolsó részlete. Most már mindent tud, amit valaha is tudni akart Fallowsról. Neki vége, horogra akadt. Most már Fallowshoz tartozik, akár bevallja magának, akár nem.

A gyógyító elhúzza Black mellkasától a kezét, majd feltűri a nadrágja szárát, hogy jobban szemügyre tudja venni az összeroncsolódott bokáját. Mintha nem is lenne benne csont, mintha valaki porrá kalapálta volna egy pöröllyel. Felix elhúzza a száját, majd a két keze közé fogja Black bokáját, hogy ott folytassa a gyógyítást.

Vissza kell nyelnem az epét, mert a látványtól felelevenednek bennem a korábbi traumáim. El kell terelnem a figyelmemet, emlékeztetnem kell magam arra, hogy ez merőben eltér attól, ami velem történt. Meg kell erőltetnem magam ahhoz, hogy unott hangon tudjak megszólalni.

– Mi történt veled?

North és Gryph átlát rajtam, de a többiek sötét pillantásokat vetnek felém. Kurvára nem tudnak meghatni.

Amikor Black rám néz, mintha már nem lenne a halálán, viszont még mindig csorog az izzadság az arcáról.

– Amint megérkeztünk, eltörték a combomat. És azért kaptam vérmérgezést, mert nem foglalkoztak vele. Nagyjából fél órája én magam törtem el a bokámat, hogy ki tudjak szabadulni, és rá tudjam venni Olit arra, hogy iktassa ki John Franklint, az Ellenállás legerősebb pajzsát, és visszajöhessek ide. Oli megcsinálta, amire kértem, mert végre átvette fölötte az irányítást a köteléke. Mielőtt idejöttem, segítettem neki lemászni a műtőasztalról. Ellenőriztem a sebeit, és meggyőződtem arról, hogy az összes érszorító a helyén van. Nem fog nagyobb bántódása esni, hacsak Davies nem ér vissza, mielőtt kijuttatnánk onnan. Nem akarok bunkózni, Davenport, de jobb, ha belehúzol.

A gyógyító gyászosan néz Kieranra.

– Vérmérgezést kaptál, kezdett leállni a veséd, és nagyjából tizenkét óra választott el attól, hogy teljesen leálljanak a belső szerveid – közli Blackkel. – Elnézést kérek, amiért eltart egy kis ideig, mire meg tudom akadályozni a küszöbön álló halálodat.

Sage halkan, torokhangon felnyög, majd a szájára tapasztja a kezét, hogy így tompítsa el az iszonyat további hangjait.

North elkáromkodja magát.

– Bökd már ki, hol van Oleander! – kiált Kieranra. – Nyugodtan itt maradhatsz, amíg meg nem gyógyítanak, semmi szükség arra, hogy velünk tarts. A többi teleportáló is el tud vinni oda minket, nélküled is képesek vagyunk megfelelően kezelni a helyzetet.

Black felmordul, aztán halkan felnyög, miközben a helyére kerülő csontok ropogása visszhangot ver a szobában.

– Nem tudom… – zihálja. – Nem tudom, hol van pontosan… Csak követtem az ellenállókat. Vissza tudok találni oda, de… nem ismerem a koordinátákat, fogalmam sincs, hol van az a hely.

Magamban szitkozódom, mert természetesen most sem lesz könnyű dolgunk.

– Mennyi időnk van, amíg Davies vissza nem ér a táborba? – kérdezem. – El fogunk késni, ha meg kell várnunk, hogy darabról darabra összerakjanak.

Black ismét felnyög, megint ropognak a csontjai.

– A Reménysugárba küldtem, hogy időt nyerjek magunknak. Nem vagyok hülye, bazmeg!

Fasza.

Akkor ennyivel kell beérnünk.

A társaság fele fellélegzik, mert Black csakugyan jól tette, hogy odaküldte Daviest. A Reménysugár egy massachusettsi menedékház, tele csapdákkal, kamerákkal és szögesdróttal. Jól ismerem, mert serdülő korunkban William bácsikánk oda vitt minket, amikor veszélyben forgott a biztonságunk. Hiába a sok teremtményem, még az ő segítségükkel sem találtam meg onnan a kiutat.

North rám néz a szoba túlsó feléből. Leveszi a zakóját, így elénk tárul, hány különböző fegyvert hord a Tom Ford alatt.

– Ha velünk jössz, teljes felszerelést kell viselned – közli. – Neked is, Gabe. Rögtön indulunk, amint Felix azt mondja, Kieran talpra tud állni.

Amikor megérkezünk a táborba, teljesen egyértelművé válik, hogy Black távozása óta minden a feje tetejére állt. Az arcomra húzom a kámzsát, és szabadjára engedem a füstlényeket. Azraeltől megtudom, hogy Kyrie még mindig a ketrecben van. Csakhogy a sátor őrei már mind holtan fekszenek egy kupacban, a foglyok pedig zokognak és remegnek a körülöttük zajló események miatt.

Kivéve Kyrie-t.

Hogyan is reagálhatna másként egy Shore? A földön guggol, és csak a lehetőségre vár, hogy mikor tűnhet el innen a picsába, és mikor küldheti a másvilágra az útjába kerülő ellenállókat.

Közelebb hajolok Gryphhez.

– Szólj Kyrie-nek, hogy itt vagyunk, és elindultunk felé. Úgy látom, nagy megrázkódtatás érte a többieket.

Gryph felém fordulva felhördül, és legyint egyet.

– Épp most sétálunk be egy vérfürdő kellős közepébe, a horgonyunk sérülten fekszik valahol… neked meg eszedbe sem jut, hogy először őt kellene megkeresnünk?

Végignézek a rengeteg holttesten, sokan még mindig ott fekszenek, ahol összerogytak. Ezután újra Gryphre pillantok.

– Nem ment még el az eszem. Hát nem látod? Ez az egész a mi kis mérgező horgonyunk műve. Akinek semmi baja. Vannak itt olyan fenomének is, akik nem tudnak az akaratukkal ölni.

North utat tör magának mellettünk, teljes létszámban felvonultatva a saját teremtményeit.

– Először keressétek meg a horgonyunkat, utána begyűjtjük a foglyokat és a túlélőket – utasít minket.

Gabe utánacsörtet. Mintha kissé sokkos állapotban lenne, holott ő közülünk az egyetlen, aki már közelről látta Fallows halálos rombolásának következményeit. Ennek ellenére kitartóan keresi őt. Gryph parancsokat osztogat a csapata tagjainak, aztán North és Gabe után megy. Ez a három epekedő agyament egy olyan lányt keres, akinek semmi szüksége arra, hogy megmentsék.

Egyetértek azzal, hogy el kell vinnünk innen, mielőtt Silas Davies visszatér, de semmi szükség kimenteni az ellenállók karmai közül. Akinek van esze, láthatja, hogy Fallows ura a helyzetnek. Az egyetlen részem, amelyik kétségbeesetten szeretné visszakapni őt, jelenleg épp őrt áll a női foglyok sátrában, ezért először oda fogok menni, hogy meggyőződjek arról, semmi bántódása nem esett Azraelnek és Kyrie-nek. Nem fogom törni magam egy jelentéktelen horgony miatt.

Rahab, Procel és Mephis megvadult dobermanként szorosan követ, miközben végigjárjuk a sátrakat. A többi lény különféle méretet és formát ölt, azt figyelik, mikor tér vissza Davies, hogy felfalhassák azt a faszszopót. Nem kell aggódnunk az Ellenállás itt maradt tagjai miatt.

Mindannyian halottak.

Meg kell hagyni, Fallows jó munkát végzett. Rengeteg embert ölt meg anélkül, hogy kiégett volna. Nagyobb hatalommal bír, mint bármelyikünk is gondolta volna. Nem sok időm maradt olvasgatni, mert a bátyámat és engem teljesen lekötött a régi akták átfésülése, de annyi kiderült, hogy nagyon keveset tudunk a lélekfosztókról, és az olvasmányaim egyáltalán nem említettek ilyen nagy mértékű pusztítást.

Most már sokkal jobban értem, miért tátong űr a szeme helyén.

Az enyém.

Káromkodva feljebb húzom magamon a kámzsát, hogy az Alfa egység tagjai ne lássák, milyen arcot vágok, amikor szembe kell szállnom a kötelékemmel és a saját teremtményeimmel. A kötelékek veszélyesek, és én nem fogom hagyni, hogy ennyire feltárulkozzak. Még akkor sem kell nekem Fallows, ha a teremtményeim mindegyike úgy rajong érte, mint Azrael.

Még akkor sem, ha ízelítőt kapnék abból a hatalomból.

Amint Kyrie meglátja a körvonalaimat, azonnal talpra pattan, de rögtön elmúlik a lelkesedése, ahogy rájön, nem a bátyja sietett a megmentésére, hanem én. Nem veszem sértésnek. Mindig is közel álltak egymáshoz, és miután elvesztették a szüleiket, még jobban egymásra kellett hagyatkozniuk.

Nyöszörögve a rácsnak dől.

– Hála istennek! Mondd, hogy már kiszabadítottátok Olit!

Miért foglalkozik mindenki Fallows kimenekítésével, amikor ő elég erős ahhoz, hogy egyedül is kitartson?

– A többiek épp őt keresik – felelem. – Azt hittem, jobban aggódsz amiatt, hogy kiszabadulj ebből a ketrecből, amibe kerültél.

Kyrie gúnyosan rám horkant, majd fellibbenti a mézszínű hajat a válláról. Ott bujkál alatta Azrael a legkisebb méretében.

– Nekem adta, pedig biztos vagyok abban, hogy ő is hasznát vette volna. Ez a lény mentett meg attól, hogy azok a rohadék ellenállók megerőszakoljanak a zuhanyzóban, szóval ne ródd fel nekem, ha aggódom Oli miatt.

Azt a kurva!

Megállok a ketrec mellett, és intek Rahabnak, hogy nyissa ki az ajtót. Ő a legelvetemültebb teremtményem, és elég egyetlen mozdulat, máris összetörik a lakat a szájában, Kyrie pedig kiszabadul. Amint kint van, Azrael leugrik a válláról, letelepszik a lábam mellé, és teljesen kifejlett dobermanná változik. A többiek csaholva köszöntik, ő azonban úgy szagolgatja a lábam, mintha mindent érezne rajta, ami azóta történt, hogy utoljára láttuk egymást.

Az azóta eltelt idő az ingerültségről és az Ellenállással kapcsolatos hírszerzési jelentések böngészéséről szólt.

Kyrie kissé megborzong, mintha így akarna elhessegetni magától egy rossz gondolatot.

– Ne vedd sértésnek, de örülök, hogy megszabadulok tőle – jegyzi meg. – Ha lenne rá lehetőségem, inkább pisztollyal és rugós késsel védem magam, mint egy rémálommal.

Méltatlankodva lecsatolom a vállamról a Glockot, és átnyújtom neki. Öt évig volt a bevetési egység tagja, és csak azért lépett ki, hogy átvegye az anyja kávézójának vezetését. Nem maradt más választása, mert világossá vált, hogy Gloria az összes többi helyet el akarja lehetetleníteni. A tapasztalatai miatt tehát nagyon is alkalmas arra, hogy fedezzen, miközben kihozzuk a többieket.

Az összekuporodó, néma nőkre pillantok, akik úgy bámulnak rám, mint egy szörnyetegre. Kyrie a fejét hátrafordítva rájuk néz.

– Ő itt Nox Draven, és azért jött, hogy kiszabadítson minket. Jobb, ha rendesen viselkedtek vele, máskülönben azt fogja feltételezni, hogy az Ellenállás szimpatizánsai vagytok, és akkor végetek.

Kérdő pillantást vetek rá, de ő csupán megvonja a vállát.

– Gryph már az elején megtanított arra, hogyan kezeljem ezt a szörnyeteges faszságot – árulja el. – Még csírájában el kell fojtani, aztán továbblépni. Kurvára nincs most időnk és energiánk arra, hogy őket pátyolgassuk.

Odamegy az egyik őr holttestéhez, és a kulcsot keresve átmotozza, hogy ki tudja szabadítani a meghunyászkodott nőket. Még a férfiak sátra is ránk vár, utána pedig az azzal járó óriási szívás, hogy mindenkit eltranszportáljunk innen. Fogalmam sincs, mikor ment el Davies a Reménysugárhoz, de egyre fogy az időnk.

Igyekeznünk kell.

Azrael gyengéden néz rám, holott vegyes társaságban nem lenne szabad ilyen nyíltan felvállalnia az érzéseit. Úgy nyüszít, mint egy kiskutya. Fallows teljesen elrontja. Minél több időt tölt vele Azrael, annál inkább vágyik arra a gyengédségre és szeretetre, a vakargatásokra és kedves simogatásokra, amiket Fallowstól kap. Ha ez így megy tovább, előbb-utóbb semmi hasznát nem tudom majd venni egy harc során.

A szememet forgatom, amikor ismét felnyüszít.

– Jó, menj, keresd meg! De ne falj fel senkit útközben!

8.

Oleander köteléke





Semmi nehézséget nem okoz felszámolni a tábort.

Túl könnyen megy, és semmi elégtétellel nem tölt el. Bárcsak több lenne benne a kihívás, vagy több embert tudnék megkínozni, de Franklinen kívül mindössze pár őr jöhet még számításba a két nő mellett, akik mindenféle faszságot összehordtak rólam.

Némi izgatottsággal tölt el, hogy életre kelthetem a rémálmaikat, viszont ez sem elég. Legszívesebben csak kitépném a lelküket a helyéről, hogy túl legyek rajta. Ennyi nem elég.

A lány, aki általában irányítja kettőnk életét, valahol a tudatom hátuljában motoszkál, de úgy végezhetem el a legegyszerűbben a munkát, ha őt teljesen kihagyom belőle. Ő túl jólelkű ehhez a mérhetetlen pusztításhoz.

Én viszont tobzódom benne.

Érzem, amikor megérkeznek. Az érzékelésem határvonala bizseregni kezd, amikor felbukkannak a táborban, de túlságosan leköt az előttem lévő három ellenálló ahhoz, hogy elinduljak a horgonyaim felé.

Egyébként is tudom, hogy ide fognak jönni hozzám. Félretették a kicsinyes, emberi nézeteltéréseiket, hogy eljöjjenek értem és a lányért, akiben lakom.

Zarah, Linda és Cam, a száját jártató őr, a sátorrudakon lóg a csuklójuknál fogva, lábuk nem sokkal a föld fölött kapálózik. El kell ismerni, erősre építik ezeket a szerkezeteket. Kibaszott nehezen tudtam felhúzni oda őket, de a fájdalom ellenére minden pillanatát élveztem.

Linda és Zarah már meghalt, túl gyorsan darabokra tört az elméjük. Őszintén szólva számíthattam volna erre, hiszen képesek voltak elhinni az Ellenállás propagandáját. Amint zokogó porhüvellyé változtak, és semmi sem maradt belőlük a mellkasukban lüktető szíven kívül, pontot tettem az ügy végére. Semmi élvezetet nem találok a lassú enyészet lépéseit követő testekben.

Cam viszont még mindig kitart, ami igazán kedves tőle.

Rángatózik, és lassan fulladozik a szemgödréből a szájába folyó vértől. Nem szép látvány. Ügyelek arra, hogy elrejtsem ezt az emléket a lány elől. Az agya legmélyebb bugyraiba kell temetnem, hogy soha ne legyen bűntudata miatta – annak az érzésnek egyébként sem lenne semmi értelme. Ennek ellenére mégis lelkiismeret-furdalása lesz mindazért, amit annak érdekében teszek, hogy megvédjem kettőnket. Én máshogy viszonyulok a cselekedeteimhez: kezet merészeltek emelni ránk, tehát meg kell halniuk.

Zajt hallok a hátam mögött, de nem fordulok meg, mert Cam haláltusájának egyetlen pillanatáról sem szeretnék lemaradni. Érzem, hogy belép valami a sátorba, ami vizsont nem fenomén, még csak nem is ember. Rákényszerítem magam, hogy levegyem a szemem a prédáról, és megnézzem, ki zavart meg a munkában.

A kígyó olyan fekete, akár a legsötétebb csillagtalan éjszaka, noha a pikkelyei csillognak. Természetellenes, veszélyes és az enyém. Rámeredek, és annyira megbabonáz a szépsége, hogy a földbe gyökerezik a lábam. Ez a kígyó egy valódi sötét isten.

Amikor felágaskodik, a tökéletes űrként tátongó szeme egy magasságba kerül az enyémmel. Kis ideig farkasszemet nézünk egymással, majd megszületik bennünk a felismerés, mert egymásnak lettünk teremtve, egymásból keletkeztünk, mielőtt elválasztottak és erre a bolygóra hoztak minket, hogy örökké a másikat keressük.

Aztán a kígyó lecsap.

Nem rám, természetesen. Sosem bántana sem engem, sem a lányt. Amikor letépi Camet a sátorrúdról, vér fröccsen a falra, én pedig élvezettel nézem végig, ahogy a Sötét teremtménye felfalja azt, aki hozzám mert érni.

Megint kinyílik a sátor ajtaja, és ők is megérkeznek. A lelkem három darabja, de közülük csupán egy adta meg azt, amire vágyom, a másik kettő éppúgy ellenáll ennek, mint a lány. Ingerültség hullámzik végig a gerincemen, mégis előrébb lépek, hogy megsimogassam a kígyó csillogó testét. Csodálattal tölt el a természetellenes pikkelyek ragyogása a véres kezem alatt.

A horgonyaim és a képességeik fenségesek.

– Mi a fenét művel Oli? – suttogja a Váltó.

A Sötét leinti, aztán elindul felém. Nem nézek rá, mert teljesen leköt, ahogy Cam utolsó darabkáit is felemészti a véres, húscafatos káosz. Megnyugtat, hogy csak úgy eltűnik, mert megérdemli, hogy semmi nyoma ne maradjon a föld színén.

A kígyó megint rám mered, minden porcikámat szemügyre veszi, és megakad a szeme a lábamon. Davies összeroncsolta a lány lábát, és a seb átáztatta a nadrágot. Engem nem zavar, mert semmi sem állhat annak a pusztításnak az útjába, amit ez a hely megérdemel, és amit végre előidézhetek.

Nagyon régóta vártam már erre a pillanatra a lányban rejtőzve. Semmilyen sérülés nem akadályozhat meg abban, hogy megkapjam, ami jár nekem.

A kígyó elsiklik mellettem, és visszamegy a gazdájához. Ekkor aztán felállok, és a horgonyaim felé fordulok. Mindannyian máshogy néznek rám. Megrökönyödve, elrettenve, megvetően, aggodalmasan, undorodva. Tudom, hogy ennek nagy részéről az általam megölt férfiak és nők tehetnek, ennek ellenére némi büszkeség tölt el. Nem számít, hogy elborzadnak tőlem, amíg olyan ámulattal tekintenek rám, akár egy istenre.

Végül megszólal a Sötét:

– Oleander, vérzik a lábad.

Lenézve észreveszem, hogy csakugyan elmozdult az érszorító a helyéről, de szinte nem is érzem a fájdalmat. Lehet, hogy a vérveszteségnek előbb-utóbb jelentkezni fog a hatása, de még nem tartunk ott.

A Váltó oda akar sietni hozzám, a kötelékhorgonyom azonban a mellkasára teszi a kezét, és visszatartja.

– Hadd hozzalak helyre! – ajánlja fel nekem elfehéredett szemmel.

Nem igazán vágyom arra, hogy helyrehozzanak. Azt akarom, hogy mindannyian meztelenül tekeregjünk a földön, hogy a vérem beterítse és megjelölje őket, hogy ne játsszuk tovább ezeket a gyerekes, gyáva játszmákat.

A kötelékhorgonyom kissé hátrabiccenti a fejét, és egyre mélyebb levegőket vesz. Mellkasa kitágul, amikor megérzi bennem a vágyakozást, és pontosan ezt akarom.

A Sötét tétovázás nélkül előrébb lép, és felém nyújtja a kezét. Szeme sötétkék marad, mert sikerül kordában tartania a saját kötelékét.

De őt is be akarom törni.

Legszívesebben felhasítanám a bőrét, és aztán kifeszegetném a kötelékét a gondosan lezárt dobozából, hogy megkapjam azt a hatalmat, ami jár nekem, és élvezhessem a köztünk lévő kötelék minden gyümölcsét.

A Sötét a kelleténél jobban a fejembe lát. A szavait megválogatva, lassan szól hozzám.

– Engedd meg, hogy hazavigyünk, és utána bármit megkaphatsz, amit csak szeretnél. Bármit, amire szükséged van. Minden a tiéd, amit csak megkívánsz. Ha nem állítjuk el mihamarabb a vérzést, meg fogsz halni.

Átkozom azt a haszontalan porhüvelyt, amiben benne rekedtem, de megfogom a Sötét kezét. Hagyom, hogy az asztalhoz vigyen, és gyengéden felültessen rá. Szemügyre veszi a sérüléseimet, és megigazítja az érszorítót.

A Váltó is odajön hozzánk, kissé habozva megfogja a másik kezem, és összekulcsolja az ujjainkat, mintha vigaszt akarna nekem nyújtani. Nem árulom el neki, hogy erre semmi szükség.

Mindannyiukkal meg kell pecsételnem a köteléket, és mindent el kell pusztítanom.

A kötelékhorgonyom csettint egyet a nyelvével, és dünnyögve megszólít:

– Lefogadom, hogy Oli pontosan ezért nem akarja megpecsételni a többiekkel a köteléket. Ha megnyugszol, és kivered a fejedből ezeket a gyilkos terveket, talán pontosan azt kapod, amit szeretnél.

Ránézek, de ő csupán ránt egyet a vállán. Az idegeimre megy. A Váltó értetlenül néz rá, én viszont újra a Sötétre szegezem a tekintetem. Biztos kézzel tapogatja végig az összeroncsolódott lábam, és a testével takar, hogy a másik kettő ne lássa, milyen állapotban vagyok. Amikor feltűnik neki, hogy őt figyelem, halkan megszólít.

– El kell vinnünk téged egy gyógyítóhoz. A vágások túl közel vannak az artériához, és túl sokat mozogtál a sérüléseid ellenére. Engedd meg, hogy az egyikünk elcipeljen egy transzportálóhoz, és utána keresünk neked egy gyógyítót.

A fejemet oldalra biccentve felsóhajtok.

– A tüzes lány kötelékhorgonyát. Csak ő jó.

A Sötét bólint, és végigsimítja az arcomat.

– Elviszlek Kieranhoz, ő pedig elvisz Felixhez. Jelenleg egyedül a belső körben bízhatunk. Azonnal indulunk.

Akarom őt, de le vagyok gyengülve. A kötelékhorgonyomnak bőven van ereje, ami a kapcsolatunknak köszönhetően könnyen át tud áramlani belém.

– Nem te! – tiltakozom. – Őt akarom – jelentem ki a kötelékhorgonyomra pillantva.

A Sötét bólint, habozás nélkül hátrébb lép, és hagyja, hogy a kötelékhorgonyom a karjaiba vegyen. Vigyáz, nehogy hozzáérjen a sebeimhez, óvatosan az oldalához igazítja a combom, és erősen a mellkasához szorít.

Túlságosan sok réteg ruha van köztünk ahhoz, hogy részesítsen az erejéből, de mielőtt azt követelhetném, hogy vetkőzzön le, és adja meg, amire vágyom, máris elindul kifelé a sátorból.

Amint kijutunk, túl sok szem szegeződik ránk.

A túlélők és a bevetési egység tagjai tátott szájjal bámulnak minket, miközben végigmegyünk a táboron. Egyértelmű, hogy miért. A transzportáló felé igyekezve több tucat holttesten lépünk át, de ez engem teljesen hidegen hagy. Nem érdekel, mit gondolnak arról, amit tettem, a horgonyaim összetört arcát elnézve azonban világossá válik, hogy ők máshogy viszonyulnak ehhez.

Úgy érzem, mintha fel kellene hívnom a figyelmüket arra, hogy egy irgalmas isten vagyok, és csak azokkal végzek, akik alávaló indíttatásból kínoznak, csonkolnak és ölnek meg másokat. A csendesen éldegélő apró lények semmit sem jelentenek nekem.

– Azt a kurva, örüljetek, hogy egyikőtök sem hallja, mi zajlik most Oli fejében – szólal meg a kötelékhorgonyom. – Már értem, miért ekkora katyvasz a kötelékünk, és hogy miért tart Oli annyira ettől a helyzettől.

Ellenállok a késztetésnek, hogy a mellkasába nyúlva kitépjem a szívét a helyéről.

– Úgysem tennéd meg – világít rá. – Szükséged van rám, és ezzel mindketten tisztában vagyunk.

Attól még jólesne.

Amikor elfogynak a sátrak, és kijutunk egy kis tisztásra, a transzportáló már ott vár ránk a másik sötét horgonyommal, aSérülttel.

Semmit sem reagál, amikor meglát minket, szinte rám sem néz, a másik fenomén viszont fellélegezve felujjong.

– Oli! Hála istennek. Már azt hittem… Jézusom, Gryph, mi történt vele?

– Ki kell jutnia innen, és nem ez a legmegfelelőbb alkalom arra, hogy elbeszélgess vele, Black.

– Vedd úgy, hogy Oli most nincs is itt, a köteléke viszont azt tervezgeti, hogyan törjön világuralomra, szóval jobb, ha adsz neki egy kis időt! – szól közbe a Váltó fölényesen és magabiztosan, mert már tudja, mi történik.

A kötelékhorgonyom mellkasa felé fordítom a fejem, így a transzportáló szemébe nézhetek. Az ő szavai húztak ki a lányból, és idézték elő ezt a pusztítást. Olyan nagy megkönnyebbüléssel néz vissza rám, mintha tényleg lélegzet-visszafojtva várta volna, hogy a többiek megtaláljanak.

Úgy határozok, hogy életben hagyom. A tüzes lányt, a kötelékhorgonyát és őt. Talán a száját jártató technót is, de csak talán. Viszont ha arra kerülne a sor, velük végeznék utoljára, közvetlenül a horgonyaim és saját magam előtt.

– Gondoskodni fogok arról, hogy ezzel Sage is tisztában legyen – ígéri a kötelékhorgonyom.

Megsemmisítő pillantást vetek rá, ő azonban tovább vigyorog rám.

– Tűnés a fejemből! A végén még meggondolom magam, és tényleg kitépem a szíved a helyéről – fenyegetem meg.

– Meg kell hagyni, ez az oldalad is nagyon mulatságos – feleli kuncogva. – Nem tehetek róla. Ráadásul megint a horgonyaid nélkül ugrottál bele ebbe a veszélyes helyzetbe. Tartozol nekem egy kis szórakozással.

Nincs idő beavatni abba, hogy ez egyáltalán nem így történt, és hogy semmivel sem tartozom egyikőjüknek sem, és hogy imádniuk kellene a puszta létezésemért, a transzportáló ugyanis odajön hozzánk, és felém nyújtja erős, de véres kezét.

– Húzzunk el innen a picsába, mielőtt bárki másnak baja esik!

Azt hittem, a Draven-házba megyünk, ehelyett egy hatalmas raktárban robbanunk vissza a létezésbe. Mindenütt teljes felszerelést viselő katonák és fehér köpenyes gyógyítók nyüzsögnek, hogy könnyen meg lehessen őket különböztetni egymástól. A gyógyítók a már kiszabadított foglyokat ápolják, és amikor észreveszik, hogy megérkeztünk, azonnal odasiet hozzánk egy csapat.

Ez nem tetszik.

Bár tudom, hogy nem ellenállók, nincs ínyemre, hogy csak úgy rajtunk ütnek, különösen, amikor négy horgonyom is itt van velem. Amint mozdulatlanná dermedek, a kötelékhorgonyom megperdül, és a hátával takar.

– Vissza! – kiált a gyógyítókra. – A végén még a ti agyatokat is felperzselik.

– Vagy megeszik – teszi hozzá a Sötét.

Három teremtménye máris a felénk közeledő emberekre vicsorog, és bár én tökéletes lényeknek látom őket, amikor a kötelékhorgonyom válla fölött rájuk nézek, látom, hogy mindenki halálra rémül tőlük.

Szánalmasak.

A Sötét elénk áll.

– Hívjátok ide Felix Davenportot! Kifejezetten azért hoztuk ide, hogy ellássa a horgonyunkat.

Az egyik férfi méltatlankodva felcsattan.

– Ő csak egy harmadéves hallgató! A tanácsos horgonyát egy…

– Davenport fogja ellátni a horgonyomat, senki más. Nem te döntesz erről, Mortimer.

Egy Mortimer nevű gyógyító? Azt hiszem, ez nagyon tetszene a lánynak. Kábának érzem magam, ezért a kötelékhorgonyom mellkasának támasztom a homlokom, és lassan veszem a levegőt, hogy elmúljon a szédelgés. Ő szorosan magához ölel.

– Kurvára húzz el az utamból, mielőtt benézek a fejedbe, és olyan információkat szedek ki belőle, amikkel egy életre eláslak – förmed a fickóra a kötelékhorgonyom.

Ezt újabb motyogás követi, aztán elkiáltja magát a gyógyítóm:

– Itt vagyok! Csak bekötöttem Kyrie-nek egy infúziót. Hol van Oli? Azt a kurva! Tegyétek le! Annyi vért vesztett, amennyi már egy férfinak is sok lenne, és ez a testhelyzet tovább ront az állapotán.

A kötelékhorgonyom az egyik tábori ágyhoz megy, de ahelyett, hogy ráfektetne, velem együtt leül rá, és úgy igazítja a lábam, hogy a gyógyító hozzáférjen, közben továbbra is a mellkasához ölel. Egyik nagy tenyerét a pólóm alá csúsztatja, és a gerincem tövéhez teszi. Érzem, hogy felmelegedik a bőröm, miközben szétárad a testemben a képessége.

Megszűnik a fájdalom, amiről tudom, hogy ott van, de valójában nem érzem.

Felsóhajtok, és a gyógyító felé fordulok, aki alaposan szemügyre vesz. A kötelékhorgonyom oltalmazón magához szorít, tenyere már-már perzseli a meztelen bőrömet. Most minden nagyon érzékenyen érinti őt, és minden háborús készültségbe állítja a ránk szegeződő tekintetektől kezdve a raktárban elhangzó szavakig.

Azon gondolkozom, mit hall, amit a mi fülünk nem érzékel.

– Fogd vissza magad, Davenport! Azok után, amiken ma keresztülmentünk, egyáltalán nem vagyok olyan hangulatban, hogy elnézzem a tiszteletlenséget – teremti le a kötelékhorgonyom a gyógyítót.

A gyógyító védekezőn felemeli a kezét, mintha attól tartana, be fognak húzni neki egyet.

– Ez nem tiszteletlenség. Sokszor meggyógyítottam már Olit, ezért pontosan tudom, mire képes, és mekkora hatalommal rendelkezik. Óvatos vagyok, mert nem zárhatjuk ki, hogy nem bír uralkodni magán. Mindketten tudjuk, hogy ez problémát jelenthet.

A kötelékhorgonyom erre nem válaszol, csak rám néz, de semmit sem tud kiolvasni az űrként tátongó szememből. Érzem, hogy kezd megnyugodni a bennem szunnyadó erő. A fenyegetés elmúlt, az itteni fenomének nem árthatnak nekünk. Bármelyik horgonyom könnyűszerrel végezhetne az összessel.

A Sötét lepillant rám, aztán leguggol, hogy szemmagasságba kerüljön velem.

– Add vissza Oleandert, hogy meg tudjunk gyógyítani! – szólal meg határozottan.

– Nem – förmedek rá. – Nem adom vissza, amíg fájdalmai vannak. Nem fogom hagyni, hogy érezze.

A kötelékhorgonyom erősebben magához szorít, a gyógyító pedig letérdel a Sötét horgonyom mellé.

– Ha megígéred, hogy uralkodsz magadon, amíg dolgozom rajtad, akkor máris munkához látok. Elhiszem neked, ha azt mondod, minden rendben lesz, mert Gryphon nem csillapíthatja tovább a fájdalmadat, ha elkezdelek gyógyítani.

A kötelékhorgonyom tétovázás nélkül felel helyettem:

– Nem. Nem gyógyíthatod meg úgy, hogy ő is érezze.

A gyógyító ingatja a fejét.

– Sajnálom, de ha nem érzi a fájdalmat, nem tudom feltérképezni az összes sérülését. Ha elkerüli valami a figyelmemet, abba később bele is halhat. Nem vagyok hajlandó vállalni azt a kockázatot. Más gyógyító talán megtenné, én viszont nem. Túl sok forog kockán, és nem fogom Olit elveszíteni csupán azért, mert te nem szeretnéd, hogy fájdalmat érezzen. Megértelek, de semmit sem tudok tenni ez ellen. Sajnálom.

Előrehajolok, hogy csak rám figyeljen, amire talán nem lenne szükség, mert azt hiszem, most mindenki rám figyel.

– Nem foglak bántani, amíg te sem bántasz engem vagy az enyéimet – közlöm vele. – Sem most, sem máskor. A fájdalom semmiség, kizárólag a lány érzi, de ő most alszik. Tedd, amit tenned kell!

A gyógyító bólint, hisz nekem. Odahúz egy széket az ágy mellé, és dolgozni kezd. Minden mozdulat előtt szól, hova fogja tenni a kezét, és elmagyarázza, miért ér hozzám. Mindenhez a beleegyezésemet kéri, akár egy vérbeli profi. Részben feloldódik bennem a feszültség, miközben a testem lassan összerakja magát a képessége iránymutatásával.

A nyakam oldalára tapasztja a tenyerét, hogy ellenőrizze, nem szenvedtem-e agykárosodást, és hogy nem tettek-e bennem kárt az injekciók.

– Gőzöm sincs, miért pátyolgatod annyira – szólítja meg a kötelékhorgonyomat. – Sokkal jobban viseli ezt az egészet, mint bárki, akit eddig gyógyítottam. Lazíts kicsit, Shore! A végén még megfullad.

– Láttam, milyen arcot vágtál, amikor megjelentél a Draven-házban, miután Benson felgyújtotta miattad a kollégiumot. Szóval ne tegyél úgy, mintha nem tudnád, milyen érzés kötelékhorgonynak lenni!

A gyógyító pár perccel később elhúzza tőlem a kezét, hátradől a székén, és a fejét hátrafordítva a gyógyítókból és katonákból álló közönségre pillant, akik körülöttünk tülekednek. Ezután leveszi magáról a kabátját.

– A gyógyítás utolsó lépéséhez bőrkontaktusra van szükség. Gabe, vedd le Oli pólóját! Eltakarom a kabátommal, és lehunyom a szemem, szóval lehetőleg ne törd el a karom! Gryphon, te is vetkőzz le! Elég derékig.

A Sötét is közelebb húzódik, leveszi a dzsekijét, és a gyógyítót félretolva leül a helyére. Ezután a három horgonyom addig pakolgatja a testrészeimet, amíg félmeztelen nem leszek. Lovagló ülésbe kerülök a kötelékhorgonyom combján, és egymáshoz préseljük a mellkasunkat. Egy dzsekit terítenek a hátamra. A kötelékhorgonyom ereje könnyen átáramlik belém. Érzem, ahogy belélegzi a testem. Elveszem az életerejéből, ami kell nekem, miközben ő is ugyanezt teszi velem. Közösen osztozunk az erőforrásainkon, mígnem mindent megszerzek, amire szükségem van tőle.

Végül jólesően mély levegőt veszek.

– Azt a kurva, ez így néz ki? – dünnyögi a Váltó.

A gyógyító rásandít, és kissé megvonja a vállát. Hagyom lecsukódni a szemem, miközben magamba iszom az erőt. A lány teste kezd lassanként álomba merülni a kimerültségtől. Mindig ez történik, mert nincs hozzászokva ahhoz, hogy ilyen nagy erők hömpölyögjenek át rajta. Soha nem enged ki, úgyhogy egyedül magát okolhatja ezért.

A gyógyító halk szavai apránként beszivárognak a fejembe.

– Általában nem ilyen látványos, de igen, ilyen, amikor két horgony osztozik az erején. Azért ilyen… fényes, mert Oli nagyon erős.

Az öntudatlanság felé sodródom, ám még mindig uralom a lányt, mert nem akarom, hogy felébredjen gyógyulás közben. Elvesztem az időérzékemet. Csak akkor ébredek tudatára annak, mi történik körülöttem, amikor megint megszólal a kötelékhorgonyom. Hangosan hallom a hangját a mellkasára tapasztott fülemmel.

– Vedd le a pólód! Olinak megint szüksége van az illatokra, egyre többre. Bassingernek is készen kell állnia, mire hazaérünk. Olinak mindannyiunkra szüksége lesz.

Az ágy megmozdul, amikor leül mellénk valaki, aztán a Váltó karjai között találom magam. Szorosan a meztelen mellkasához simulok. Meleg illata van, és libabőrös lesz, amikor a nyakába fúrom a fejem.

Erősen összeszorítom a szemem, és tudom, hogy amikor újra kinyitom, már nem én fogok irányítani, mert visszatér a lány, és neki kell foglalkoznia a tetteim következményeivel, hogy megmentsen minket.

De életben vagyunk, alig esett bántódásunk, és a lány nem emlékszik majd a legrosszabbra. Ennek elégnek kell lennie.

9.

Oli





Amikor felébredek, körbevesz a horgonyaim mennyei illata. Meleg bőrbe fúródik az orrom, és szorosan ölelnek. Félmeztelen vagyok, ahogy North is. A felsőtestünk egymáshoz simul, de a lábam is a csípőjére kulcsolom. Valamit a vállamra terítettek, hogy takarjanak vele.

Elégedetten felsóhajtok, mert örülök, hogy ebben a helyzetben találom magam. Az agyamnak még nem sikerült feldolgoznia, hogy ez meg mi a fasz. North még erősebben magához szorít, felém fordítja a fejét, majd a fülembe suttog.

– Még tíz perc, horgony. Utána ágyba viszlek.

Libabőrös leszek, megborzongok, megmerevedik a mellbimbóm, és még jobban hozzádörgölődik a mellkasához. North leejti a kezét, megragadja a combom, és még közelebb húz magához. A kötelékem dorombol a mellkasomban, elégedetten dúdol, amiért North ilyen kétségbeesetten törekszik arra, hogy minél közelebb legyek hozzá. Nincs más magyarázat a szorítására.

Hangokat hallok körülöttünk. Nem ismerem fel mindet, de hagyom továbbra is a nyakába fúródni az arcom, és semmi mással nem foglalkozom. Biztos vagyok abban, hogy ha veszélyben forognánk, azt már elárulta volna nekem, és kétlem, hogy ebben az esetben hagyná, hogy félmeztelen legyek.

Minél tovább ücsörgünk együtt, annál gyorsabban forognak az agyam fogaskerekei, és kezdenek beszűrődni az információk. Ez a férfi nem bízik bennem, és nagy árat kell majd fizetnem akkor, ha leszállok róla. Márpedig hamarosan meg kell mozdulnom, mert mosdóba kell mennem.

Körülöttünk sok szó esik arról, hogy az Ellenállás vissza fog-e vágni az elkövetkező hetvenkét órában, amitől meghűl az ereimben a vér, és egy jéghideg izzadságcsepp gurul le a gerincemen.

Mi van, ha utat mutattam az ellenségeinknek a horgonyaimhoz és a barátaimhoz, és hamarosan mindannyiunkkal végezni fognak?

Nyilvánvalóan mindenki látja, hogy mennyire rettegek, mert abbahagyják a beszélgetést, és mozgásra leszek figyelmes. Amikor a hang irányába fordítom a fejem, látom, hogy Gryphon közeledik hozzánk. Lehajol hozzám, és fürkészve néz rám.

– Mi a baj, mire van szükséged? Csak mondd, és megkapod, kötelékhorgony.

Nem mondhatom ki hangosan. Nem vallhatom be, hogy mi gyötör jelenleg, ezért a gyáva utat választom, összeszorítom a szemem, és a gondolataimmal válaszolok. Nem akarok leszállni Northról, de ki kell mennem a mosdóba. Nem akarom ezt elveszíteni.

Egy pillanatra csend lesz, majd megint mozgás támad körülöttem. Az engem szorosan ölelő karok gyengéden eltávolodnak. Legszívesebben sírva fakadnék miatta, de ellenállok a késztetésnek. Továbbra is csukva tartom a szemem, és hagyom, hogy Gryphon kimozdítson abból a meleg biztonságból, amibe eddig csimpaszkodtam.

A helyiség hideg levegője a meztelen hátamhoz ér, Gryphon azonban gyorsan rám ad egy pulcsit, aminek olyan az illata, mint Noxnak. Mélyen belélegzem ezt az illatot, és végül kinyitom a szemem. Látom, hogy North haragosan néz maga elé, miközben Gryphon épp belebújtatja a karom a pulcsiba. Teste pajzsként takar, így senki más nem láthat. Vissza kell fojtanom a könnyeimet, mert nagyon bánt, hogy a horgonyom megint elutasít.

Verd ki ezt a gondolatot a fejedből! Mindössze azon húzta fel magát, hogy Hannity és Rockelle mindenképp most akar megbeszélést tartani, ez viszont azt jelenti, hogy emiatt nem tud rólad gondoskodni, márpedig azt szeretné. Senki sem utasít el, kötelékhorgony. Sem most, sem máskor.

Még vitázni sem kezdek vele, amiért olvas a gondolataimban. Nem engedhetem meg magamnak, hogy elhiggyem, amit mond. Nem hagyhatom, hogy teret adjak ennek a fajta fájdalomnak, de amikor North ismét rám néz, látom, hogy ellágyul a tekintete.

Ellágyul.

Olyan közel hajol hozzám, hogy elakad a lélegzetem. Mintha meg akarna csókolni, akkor először, mások előtt, és ettől forróság önti el a mellkasomat.

– Menj Gryphonnal! – duruzsolja halkan. – Utánatok megyek, amint tudok.

Miközben felállok, tartja a csípőmet, amíg meg nem győződik arról, hogy nem fog kibicsaklani alólam a lábam. Az első lépésnél összerezzenek, mire Gryphon átkarol. Még egyszer Northra nézek, mielőtt magára hagyom. Az imént kétségbeesettnek tartottam a szorítását, de az semmi ahhoz képest, amit most látok a sötét szemében, mert a tekintete arról árulkodik, hogy az övé vagyok.

Úgy bámul rám, mint a zsákmányára.

Gyorsan elfordítom a fejem, és hagyom, hogy Gryphon lassan kikísérjen a helyiségből. A földre szegezem a szemem, hogy senki ne vegye észre, mennyire megdöbbentem. Elkáromkodom magam a frissen gyógyult combomba nyilalló fájdalom miatt.

– Az ölemben vinnélek, de Felix szerint ki kell nyújtóztatnod az izmaidat – szabadkozik Gryphon. – Figyelmeztetett, hogy ne vegyem el tőled a fájdalmat, mert akkor nem tud rendesen megvizsgálni, és nem tud teljesen meggyógyítani, viszont ha ilyen rossz a helyzet, akkor inkább viszlek. Kurvára nem érdekel, mit tanácsolt.

A fogamat csikorgatva ingatom a fejem.

– Ő a gyógyító, azt kell tennünk, amit mond. Egyébként sem olyan rossz a helyzet. Inkább mint egy régi, sajgó seb. Nagyon remélem, hogy van a közelben egy mosdó, mert rohadt kínos lesz, ha egészen a szobámig kell vánszorognom.

A fejét rázza, amiért ilyen bénán próbálom elviccelni a dolgot. Mindössze két ajtóval arrébb van egy mosdó, de miután odaérünk, nagyon sokáig kell győzködnöm arról, hogy hagyjon egyedül bemenni. Próbál rábeszélni arra, hadd maradjon ott velem, és megígéri, hogy hátat fordítana, úgy viszont kurvára nem bírnék pisilni. Nincs az az isten! Elment az esze, hogy egyáltalán felmerül benne ilyesmi.

Brutus előbukkan a fülem mögül, és leugrik a csempére, a lábam mellé. Könnyek öntik el a szemem, mert fáradt és érzékeny vagyok. Kibaszott nagy megkönnyebbüléssel tölt el, hogy megint itt van. Komolyan mondom, túl sok volt az a pár óra, amit távol töltöttünk egymástól. Rájövök, hogy Nox ezzel egy hatalmas ütőkártyát tart a kezében.

Nem élném túl, ha elvenné tőlem ezt a kiskutyát.

Amint Gryphon meghallja, hogy lehúzom a vécét, rögtön visszasiet hozzám, és úgy pásztáz a szemével, mintha bármi bajom eshetett volna pisilés közben.

– Ne légy ilyen nevetséges! – dohogom. – Meggyógyultam, és itt tökéletes biztonságban vagyok. Brutus is itt van velem. Lehet, hogy te még nem tudod, de a képességemnek köszönhetően ki tudom tépni az emberek lelkét, akik ezután azonnal meghalnak. Azt hiszem, egyedül is megbirkózom egy pisiszünettel, teljesen feleslegesen idegeled magad.

Összeszűkített szemmel néz rám, én azonban csak hátat fordítok neki, hogy megmossam a kezem. Brutus a bokám köré tekeredik, és úgy támogat, mintha tisztában lenne vele, hogy égető fájdalmat érzek a combomban, ami miatt kissé meginog a térdem.

– Most már legalább tudom, hogy ismét önmagad vagy. Nem ismerek még egy embert, akinek ilyen nagy a szája.

Rávigyorgok, és megtörlöm a kezem a törölközőben.

– Hiányzott, nem igaz? Nem szívesen ismered be, de hiányzott az éles nyelvem.

Odajön hozzám, megragadja a csuklómat, és a karjai közé húz. Nem érdekli, hogy Brutus közben ingerülten csattogtatja a fogát.

– Minden érzésemet beismerem. Megint itt hagytál, ez viszont most még rosszabbul érintett, mint az első alkalommal, mert már nem csupán ábrándként éltél a fejemben. Te te vagy. Az enyém vagy, és megint magunkra hagytál minket.

– Azért mentem el, hogy megmentsem a… – kezdem méltatlankodva.

– Tudom. A nővérem miatt mentél el, értem tetted, és szeretlek emiatt, de egyúttal kurvára haragszom is rád. Soha többé nem foglak magadra hagyni. Soha többé nem fogok megbízni senkiben, még a kötelékünk többi tagjában sem, mert soha többé nem vigyázhat rád senki más.

Figyelmen kívül hagyom az sz betűs szót, mert biztosra veszem, hogy pusztán megbotlott a nyelve, ezért bólintok.

– Ez jól hangzik. Amikor elmentél arra a küldetésre, akkor… Ne csináljunk többet ilyet! Semmi akadálya nincs annak, hogy ezentúl mindig együtt legyünk, nem igaz?

Sandán néz rám, mintha nem hinné el, amit mondok. Ez viszont nevetséges gondolat, mert képes érzékelni, ha hazudok, és mióta ismerjük egymást, még soha nem beszéltem vele ilyen őszintén. Bármi is az, ami zavarja, egy perccel később túlteszi magát rajta, és visszahúz a karjai közé. Kivezet a mosdóból, vissza a… abba a helyiségbe, ahonnan eljöttünk.

Lehet, hogy ez maga a pokol.

Vagy talán a tisztítótűz vagy valamilyen más, köztes tér, mert itt rekedtem, és kurvára nem tudom, mi a fasz történt North Dravennel, és hogy miért nézett rám ellágyult tekintettel.

Ellágyult tekintettel.

El sem hinném, ha nem lett volna olyan közel hozzám, és ha nem úgy bámultam volna rá, mintha ő lenne a nap. Gyomként szökken szárba bennem a remény, hogy talán most már hisz nekem. Nem lehet kiirtani, holott képes lenne az életemre törni, ha kiderülne róla, hogy nem valóságos.

Nem szabad folyton ezen rágódnom.

Amint kilépünk a folyosóra, képtelen módon Kieranba és Kyrie-be, a kötelékhorgonyom nővérébe botlunk.

Kyrie vigyorogva nézi, ahogy az öccsével andalgok, de lehet, mindössze az a tény szórakoztatja, hogy együtt jöttünk ki a mosdóból, ami kicsit gáz.

Gryphon rájuk néz, és lassan széles mosoly terül el az arcán, mert a nővére él, és nem esett bántódása.

– Engedd el egy percre a kötelékhorgonyodat, hogy meg tudjalak ölelni! – pirít rá Kyrie az öccsére. – Egyébként is hátborzongató látványt nyújtasz mosolyogva, vegyél vissza kicsit!

Gryphon segít a falnak támaszkodni, aztán megöleli a testvérét, megkönnyebbülve felsóhajt, és lehunyja a szemét.

– Mi lenne, ha legközelebb nem hagynád, hogy elraboljanak, és a kötelékhorgonyomnak rohadtul nem kellene a megmentésedre sietnie? Mindig csak a baj van veled, Ky.

Kyrie szipog egyet, majd taszít egyet az öccsén.

– Nem én kértem rá! – mentegetőzik. – Bár kapóra jött, hogy a közelemben maradt. Hallanod kéne, hogyan beszélnek róla, mintha ő lenne a nagy kaszás, vagy ilyesmi. Rohadtul nem értettem a dolgot… egészen addig, amíg mindenütt hullani nem kezdtek az emberek. Utána már kicsit jobban átláttam a helyzetet.

Gryphon legyint egyet.

– Azok után, amit tettek, sokkal lassabb halált érdemeltek volna, most az egyszer viszont legalább túlélők sem maradtak.

Kieran ingerülten pufog, aztán ő is csatlakozik ehhez a párbeszédhez.

– Igen, csakhogy a seggfej, aki ezért az egészért felel, megúszta. Még mindig szabadlábon van, és továbbra is a gyilkos kötelékhorgonyod megszállottja, Shore.

Lassan araszolva távolodom tőlük a folyosón, de ekkor mindhárman rám néznek. Elhúzom a szám.

– Egyébként sem tudtam volna végezni vele – közlöm velük. – Nem lett volna más választásunk azon kívül, hogy hagyjuk elmenekülni, vagy az életünk árán próbálunk felülkerekedni rajta. Mindenesetre én örülök, hogy így alakult.

Kyrie hozzám lép, majd kissé tétovázva és óvatosan megölel, de nyilvánvalóan jobban aggódik amiatt, hogy fájdalmat okoz nekem, mint hogy megérint egy lélekfosztót.

– Köszönöm. A kis fenevadad megmentett, holott ha veled marad, megakadályozhatta volna, hogy összekaszaboljanak. Soha nem fogom tudni ezt meghálálni neked.

Fogalmam sincs, mihez kezdjek a hálájával. Kínosnak találom a helyzetet, ezért profi módon terelem a témát.

– Tudtam, hogy engem a táborban bizonyos dolgoktól meg fognak kímélni, amiktől téged nem, és egyáltalán nem esett nehezemre meghozni ezt a döntést. Egyébként is kit nem szoktak kicsit összekaszabolni a szabadidejében?

Hiába próbálom egy béna tréfával elütni a dolgot, egyikük sem mosolyodik el. Ma nagyon nem megy ez nekem.

– Nem akarlak siettetni, de le kell ülnöm – tájékoztatom Gryphont.

Azonnal a karjaiba vesz, és leteremt, amikor ellenkezni próbálok.

– Így is eleget gyalogoltál. Nem érdekel, ha Davenportnak nem tetszik, majd megbeszélem vele.

Kyrie kuncogni kezd mögöttünk, Gryphon azonban rá sem hederít, csupán visszamegy a helyiségbe, amiről közben kiderül, hogy North irodája. Amint átlépünk az ajtón, kicsusszanok Gryphon karjai közül, ami ellen ő motyogva tiltakozik. Kínosnak érezném, ha így mutatkoznék ennyi ismeretlen ember előtt.

North félig begombolt ingben ül ugyanott, ahol hagytuk, és a szeme villámokat szór a vele szemben ülő két idősebb férfira, akiket nagy nehezen felismerek, mert szintén részt vettek azon az átkozott vacsorán egy emberöltővel korábban.

Amint betoppanunk, az egyik hátrapillant rám.

– Most, hogy már itt van a lány – kezdi.

North félbeszakítja.

– Hozzá ne merészelj szólni a horgonyomhoz, Hannity, máskülönben nem állok jót magamért! – fröcsögi.

Mozdulatlanná dermedek, Gryphon pedig elém lép, és hátranyújtja a kezét, hogy közelebb húzzon magához, így mindenki elől eltakar, aki bármit is akarna tőlem.

Hannity megköszörüli a torkát, és óvatosan megválogatja a szavait.

– Csak azt akartam mondani, hogy egyetlenegy ember van, aki tudja, hogy pontosan mi történt. Ha egyenesen a horgonyod szájából hallhatnánk…

– Nem – szakítja félbe North. – Semmit sem fogtok hallani tőle, mint ahogy a tanács többi tagja sem. Azért vagytok most itt, mert Gryphon megbízik bennetek. Ha ez a későbbiekben változni fog, vagy ha felmerül a gyanú azzal kapcsolatban, hogy meg akartok téveszteni minket, akkor számolnotok kell a következményekkel.

– Ezt mégis hogy képzeled, North? Nagy hatalmad van, de nem játszhatsz istent.

Ezt el kellene engednem a fülem mellett, viszont mégis hogy hagyhatnám, hogy így beszéljenek a horgonyommal? A kötelékem zúgolódik. Gryphon erősebben magához szorít, mert érzi, hogy a kötelékem kezdi átvenni az irányítást, és elfeketedik a szemem. Kibújok a karjai közül, de épp csak annyira, hogy Hannity és Rockelle lássa az arcom.

– Én is itt vagyok – szólalok meg. – Northnak esélye sem lenne rátok uszítani Augustot és a többi teremtményét, mert ha rajtam múlik, azonnal végetek.

Ez a legfelső szintet képviselő két felnőtt férfi nyel egy nagyot a szememben tátongó űr láttán. North tekintete viszont felragyog, ami miatt még jobban vonzódom hozzá.

Olyan átkozottul jólesik ilyennek látnom, hogy a kötelékem ujjong a mellkasomban.

Amint Hannity és Rockelle letesz arról, hogy tovább faggassák a horgonyomat, és magunkra hagynak minket, North a kezébe kapja a telefont, és azonnal odarendeli Felixet, hogy megint vizsgáljon meg. Le szeretném beszélni róla, de olyan erős fájdalom nyilall a combomba, hogy izzadni kezdek tőle, és ezt egyik horgonyom elől sem tudom elrejteni. Gryphon leültet egy székre, miközben az egyetlen megbízható gyógyítóra várunk.

Felix egy percen belül meg is érkezik. Látszik rajta, hogy agyon van hajszolva, de rögtön munkához lát. Amikor egymás szemébe nézünk, nagy megkönnyebbülés önti el.

– Találkoztál a kötelékemmel, ugye? – kérdezem összerezzenve.

Fújtatva felnevet, majd a bokámhoz préseli a kezét, mire elkezd átáramlani belém a képessége.

– Persze. Nem hittem volna, hogy egy ilyen rémséges dolog lakozik benned.

A szememet forgatom, de ekkor ismét kinyílik az ajtó, és a szoba zsúfolásig telik a horgonyaimmal, a barátaimmal és még néhány emberrel, akiket nem ismerek.

– Próbáltalak figyelmeztetni benneteket, de nem hittetek nekem – vetem a szemükre. – A kötelékem legjobb esetben is egy eszelős ribanc.

Gabe rögtön odasiet hozzám, a két keze közé fogja az arcomat, és Felix rosszallása ellenére gyengéden megcsókol.

– De jó, hogy ébren vagy, bassza meg!

Ösztönösen végighúzom a nyelvem az alsó ajkamon, csak hogy még jobban érezzem Gabe ízét.

– Igazából… nem is aludtam, vagyis nem úgy, ahogy kellett volna. Egy-két órát adok még magamnak, utána jó ideig ki leszek ütve. A táborban alvással töltöttem az első három napot, az segített átvészelni az unalmat.

Gabe bólint, majd elhúzódik tőlem, hogy ne legyen útban, és Felix be tudja fejezni a combom meggyógyítását. Sawyer átkarolja Sage vállát, és látom rajta, hogy nehezen képes visszatartani a húgát attól, hogy odasiessen hozzám. A legjobb barátomra mosolygok, és tudom, hogy amint megtehetem, azonnal oda fogok rohanni hozzá, hogy átöleljem.

Rohadt fáradtnak látszik.

Kieran dohogva helyet foglal mellettem, Felix őt fogja kezelésbe venni utánam.

– Az idő nagy részét átaludtad – jegyzi meg Gryphon helyettese. – Úgy aludtál, mint a bunda, még ahhoz a kibaszott székhez szíjazva is.

– Látom, ezen azóta sem tudtad túltenni magad. Te legalább feküdtél, és még azt is elintéztem, hogy rendes ételt kapj. Egy szavad sem lehet.

Egy pillanatig szótlanul mered rám, aztán durcásan felel:

– Szar kaját kaptam.

Ránevetek.

– Ott mindig szar a kaja. De a moslék még annál is rosszabb, szóval megint csak azt tudom mondani, hogy szívesen.

Felix végre leveszi rólam a kezét, és amikor odacsoszog Kieranhoz, érzem, hogy meginog a képessége. Még egyszer sem tapasztaltam nála ilyesmit, nyilvánvalóan kezd kifogyni mára az erejéből.

Ezt természetesen Sage is érzi, elvégre megpecsételték egymással a köteléket. A homlokát ráncolva ránéz, és látom, ahogy kitör belőle a köteléke, hogy átáramoljon a szerelmébe. Felix halkan felnyög, és kissé megtántorodik, de szinte azonnal oldódik benne a feszültség.

– A fenébe! Bocs. Még mindig nem jöttem rá, ez hogyan is működik – hebegi Sage.

Felix odamegy hozzá, hogy biztosítsa arról, semmi baj nem történt, én viszont már másra figyelek.

Arra, ahogy Kieran bámul Sage-re, mert egészen úgy fest, mintha… csodálná.

Ez meg mi a fasz?

Feltűnik neki, milyen szúrósan méregetem, és amikor felém fordítja a fejét, gyorsan a lábára pillantok, ahol fel van hasítva a nadrágja. Mielőtt a megmentésemre siettek, mindössze futtában gyógyították be a sebét, most azonban csak a frissen gyógyult bőrt látom a helyén. Ettől tátva marad a szám.

Kieran ellenségesen néz rám, amitől újra munkához lát az agyam. Természetesen kurvára nem az én dolgom kiakadni azon, ami a sejtéseim szerint történt, pláne nem egy olyan emberekkel teli szobában, akikben egyáltalán nem bízunk. Velünk vannak a bevetési egység tagjai is, akik North parancsára várnak, és néhány öltönyös férfi is itt téblábol.

Észre sem vettem, hogy North asszisztense is megérkezett. A sarokban állva, megszállottan vizslatja a főnökét. Hiába töltöttem pár napot távol a háztól, cseppet sem csillapodott bennem a vágy arra, hogy kinyomjam a szemét.

Épp nemrég rángattak le Northról, amikor még szükségem lett volna rá, de mindenképp el kellett mennem a mosdóba, Felixnek pedig meg kellett gyógyítania. Ennek ellenére teljesen elfogadhatatlannak tartom, ahogyan ez a ribanc bámul a horgonyomra.

– Pen, jobb lenne, ha most hazamennél, urai vagyunk a helyzetnek – szólítja meg Gryphon nagyon határozott hangon.

Felsegít a székről, elém áll, és keresztbe fonja a karját a mellkasán. Most már sokkal kevésbé barátságos ezzel a nővel, aminek nagyon örülök, és ettől a kötelékem is megnyugszik kissé.

Gabe Gryphonhoz csatlakozva szintén elém áll, mintha fel lenne készülve a legrosszabbra, de jó érzéssel tölt el, hogy megint a közelemben van.

Pen elégedetlenkedve dünnyög, mintha neheztelne ezért, North azonban minden kétséget kizáróan ráparancsol:

– Menj haza, és holnap sem kell bejönnöd. Majd az irodában találkozunk. Most egyedül az teheti be a lábát a házba, akinek feltétlenül szükséges, és te nem vagy rajta azon a listán.

Ó!

Ó, ezt már szeretem.

Próbálok nem önelégült arcot vágni, de amikor Gabe rám néz, a fejét ingatva felröhög, szóval nyilván kudarcot vallottam. Nos, pont leszarom, mert Pen sem zavartatta magát, amikor szó nélkül benyitott a főnöke szobájába, és ott talált minket az ágyban. Még saját kulcsa is volt. És ő választotta ki aznapra North ruháit.

Még az alsóját is.

– Vegyél mély levegőt, kötelékhorgony! És még egyet – duruzsolja Gryphon.

Kissé felém fordítja a fejét, de még mindig falat képez köztem és a szoba többi része között a testével. És már nem igazán tudom, hogy ezzel engem vagy őket védi.

Az lenne a helyes, ha most elhúznék innen a picsába.

Addig piszkálom Gabe-et, amíg meg nem fogja a kezem, majd arrébb nem lép, és oda nem tudok bújni hozzá. Kérdés és tétovázás nélkül fogadja a közeledésemet. Felém fordul, és védekezőn átkarol a szabad kezével.

Lábujjhegyre állok, mire lehajol, és félúton találkozunk. Oldalra biccenti a fejét, hogy a fülébe suttoghassak.

– Légyszi, vigyél el innen! Maradjunk ezen a szinten, de keressünk egy olyan szobát, ahol kettesben lehetünk. Ezt már nem… nem bírom…

Úgy néz rám, mintha azt hinné, hogy mindjárt sírva fogok fakadni, amitől kissé bepánikol.

– Oké, máris – próbál megnyugtatni. – Gyere, horgony! Tudok egy helyet.

Végigvisz egy olyan folyosón, amit korábban még egyszersem láttam – nevetségesen hatalmas ez a ház –, aztán pedig egy kis fülkébe irányít. Egy nagy cserepes növény áll előtte, ami részben eltakarja a falba épített pamlagot, és még egy régi köteteket tartalmazó kis könyvespolcnak is akad itt hely.

A Dravenek tényleg szeretik a könyveket.

Gabe a pamlaghoz húz, ami igazából akkora, mint egy franciaágy, és nagy díszpárnák sorakoznak rajta. Amikor leül, kicsit jobban körbenézek. Túl nyitottnak találom ezt a helyet, valami bensőségesebben reménykedtem, és a kötelékem megint elégedetlenkedik a mellkasomban.

Ingerülten hümmögök, de Gabe csak lustán legyint egyet, és kissé erőltetetten rám vigyorog.

– Nincs más hely a közelben, horgony. Be kell érnünk azzal, ami jut.

Amikor a szemem újra elfeketedik, Gabe nyel egyet, és lefagy a vigyor az arcáról. Kibújtatom a pólójából, és hátradöntöm. Azt akarom, hogy meztelenek legyünk, és egymáshoz simuljon a testünk. A fenébe is, amit igazán akarok, az az, hogy a falhoz préseljen, és addig dugjon, amíg teljesen be nem issza a bőröm az illatát, és a lábamon végigcsorgó spermája a legbrutálisabb és legnyilvánvalóbb módon jelezze, hogy hozzá tartozom. Csakhogy az érzékszerveim még mindig túlságosan tudatában vannak annak, mennyien nyüzsögnek a házban, és hogy semmi sem választja el ezt a kis fülkét a folyosótól.

Nem akarom, hogy bárki is lássa azt, ami kizárólag az enyém.

Végül Gabe mellkasához bújok, rátapasztom a fülem, és a szíve egyenletes dobogását hallgatom. Befészkelem magam a teste melegébe. Lassan átkarol, mintha amiatt aggódna, hogy véletlenül kivált belőlem valamilyen állatias reakciót, és így el kellene búcsúznia az egyik végtagjától. A kötelékemet elégedettséggel tölti el ez a fajta tisztelet.

Valahol megnyugtat, hogy Gabe ennyire biztos abban, hogy valójában nagyon veszélyes vagyok.

Ingerülten dohogok, mert még mindig több réteg ruha választ el minket egymástól, ezért hátradőlök, hogy levegyem a pulóvert. Gabe nehézkesen nyel egyet, és pír szökik az arcába, amikor meglátja a meztelen derekam, de meg sem próbál leállítani. Amikor ismét szorosan hozzábújok, megfogja és a hátamra teríti a pulóvert. Egy újabb pluszpont neki. A kötelékemnek tetszik, hogy éppannyira sóvárog utánam, mint én utána.

– Vissza tudnál változni? Megígérem, hogy nem mozdulok el mellőled, és egyikünkre sem adok ruhát. Gryph ki fog rám akadni, ha megint így lát – dünnyögi Gabe.

Nagy nehezen sikerül visszatuszkolnom a kötelékem a helyére.

Gabe felsóhajt, amikor megérzi, hogy a kötelékem visszavonult. Egyetlen, hosszú simítással végighúzza a kezét a gerincemen, amitől legszívesebben elolvadnék. Napokat kellett ülve töltenem az Ellenállás táborában, ezért a testem minden porcikája mereven sajog.

– Valószínűleg bűzlök. Hogy tudod ilyen közelről elviselni a szagomat? – kérdezem tőle.

– Ha átváltoznék, talán rosszabb lenne, de most mindent felülír, hogy a közelemben vagy. A köteléked boldogsága egyébként is előrébb való egy kis kosznál és izzadságnál.

Halkan kuncog, miközben én magamban háborgok, amikor azonban megpróbálok elhúzódni tőle, még erősebben magához szorít, és addig simogatja a hátam, amíg teljesen meg nem adom magam neki. Kétségbeesetten vágyom egy zuhanyra, egy kényelmes ágyra és egy kiadós alvásra, de varázslatosnak találom ezt a pillanatot, amin most osztozunk. Érzem, ahogy a kötelékem elkezd táplálkozni az erejéből.

– Megint ragyogsz. A francba, azt hiszem, én is.

Amikor megpróbálom kinyitni a szemem, úgy érzem, mintha le lenne súlyozva, és a fáradtságtól összemosódnak a szavaim.

– Ne haragudj! Azt hiszem, lopom az erődet.

Szinte álomként szivárog be a válasza az agyamba. Suttogva, ugyanakkor komolyan is beszél.

– Semmi gond. Vedd el, amire szükséged van, csak kurvára ne hagyj még egyszer magamra!

Meghatározhatatlan idővel később arra riadok fel, hogy két horgonyom feszült szóváltásba keveredik fölöttünk.

– Mi a fene folyik itt?

– Itt mindenki lát benneteket. Mi a faszért nincs Olin póló?

Gabe mellkasa megmozdul alattam, és azt hiszem, meglendíti a karját, de a szemem továbbra sem hajlandó kinyílni. Fáradt vagyok, semmi energiám nincs ahhoz, hogy a hülyeségeikkel foglalkozzak, Gabe teste pedig olyan jó meleg és kényelmes.

– Megint előjött a köteléke – suttogja Gabe a többieknek. – Mindannyian egyetértettünk abban, hogy ilyenkor mindent meg kell tennünk azért, hogy a köteléke ne kínozza meg az összes olyan embert a házban, aki nem a horgonya. Oli még mindig nem gyógyult meg teljesen, de… az is lehet, hogy fészkel. Vagy valami hasonló. Bőrre és illatokra van szüksége, és egyszerűen semmit sem tagadhatunk meg a kötelékétől.

Egy pillanatra csend támad, aztán Gryphon megszólal:

– Szép munka. A többiek már elmentek, csak a személyzet nélkülözhetetlen tagjai maradtak, szóval nyugodtan felvihetjük az emeletre, senkibe sem fogunk belebotlani.

Hallom, hogy megmozdulnak, és Gabe is megszólal:

– Ha te akarod felvinni, le kell venned a pólódat. Most nem tűri a ruhákat.

Okos fiú. Határozottan szükségem van a testkontaktusra.

A hisztis kötelékem teljesen ki van éhezve a szexre. Halkan méltatlankodom, Gabe pedig ismét mozdulatlanná dermed, mintha attól tartana, hogy a kötelékem újra eszét veszti, aztán megsimogatja a hátam. Nagyon ért ahhoz, hogyan nyugtasson meg. Komolyan mondom, hogy képes lennék elkezdeni dorombolni.

– Felviszem – ajánlja fel North. – Te menj előre, és gondoskodj arról, hogy senki se legyen a folyosón és a liftben.

– A saját szobádba viszed? Világosan közölte velünk, hogy azt nem szeretné.

North a karjába vesz, és felemel, Gabe pedig felpattan, és azonnal a hátamra teríti a pulóvert. North nyakába temetem az arcom, belélegzem az illatát, és tőle is mindent begyűjtök, amire csak szükségem lehet.

Egyedül Atlas hiányzik, és utána talán teljesen helyrejövök.

– Ha kell, végzek az asszisztensemmel – közli North. – Mostantól soha senki nem ronthat be csak úgy egyik szobába sem. Biztonsági okokból az egész házat lezártuk, és ha Oleander valahol máshol szeretne aludni, nyugodtan megteheti, amikor felébred. Addig is velem marad.

Ó, ez már tetszik. Nagyon is tetszik.

Lassan kinyílik a szemem, és meghallom a víz zubogását. North karja megfeszül körülöttem, miközben áthelyezi a súlypontomat, és a víz alá tartja a kezét, hogy meggyőződjön a hőmérsékletéről. Még mindig Nox pulóverében vagyok, de nincs rajtam nadrág, csupán bugyi. North nyakához préselődik az arcom, így megint teljesen körbevesz az illata.

Megköszörülöm a torkom, próbálok nem olyan hangon megszólalni, mint egy szégyenlős gyerek.

– Ébren vagyok. Nyugodtan letehetsz.

Nem felel, csak belép a zuhany alá, majd leül a fal mentén végigfutó beépített márványpadra, és továbbra is a mellkasához szorít. Tudom, hogy meg kellene mozdítanom a fejem, hogy ránézhessek, de együtt vagyunk a zuhany alatt, és kissé elbódít, ha belegondolok, mi történik.

Különösen, mert kurvára fogalmam sincs, mi ez az egész.

Megint megköszörülöm a torkom.

– Kérsz valamit inni? – kérdezi North. – Mikor ettél utoljára? A köteléked semmit sem fogadott el tőlünk, amíg ő irányított.

A rohadt életbe!

Vajon mennyi időre vette át felettem az irányítást, és mi a fenét csinált, ami miatt North a karjaiban hozott be a zuhany alá?

– Ma reggel – felelem. – Vagy meddig aludtam? Az is lehet, hogy tegnap.

North bólint, és elkezdi húzogatni a pulóvert, hogy le tudja venni rólam.

– Ma reggel. Mindössze egy órát aludtál. Azt hittem, a zuhany alatt sem fogsz felkelni.

Amint leveszi rólam a pulóvert, rádöbbenek, hogy semmi sincs alatta. Megpróbálom jobban kihúzni magam az ölében, megpróbálok leválni róla. Átkarolom a mellkasomat, és megbotránkozva nézek rá.

Ő viszonozza a pillantásom, és amikor megszólal, a hangja gyengéd, de nagyon is tárgyilagos.

– Már az összes horgonyod látott félmeztelenül, Oleander. Mindannyian magunkhoz öleltünk, amíg gyógyultál.

Felnyögök, és a kezembe temetem az arcom. Legszívesebben megint elájulnék, és megfeledkeznék arról, hogy egyáltalán sor került erre a beszélgetésre.

– Van még valami, ami miatt szégyenkeznem kellene? Nem próbált rátok támadni a kötelékem? Vagy ezúttal nem következett be ez a rettenet?

– Akármire is van szükséged, az a kötelességünk, hogy megadjuk neked, és megtiszteltetésnek vesszük, ha segíthetünk.

Azt sem tudom, mit feleljek erre, a szavai viszont egyébként sem adnak magyarázatot semmire.

– Mi a fene történt, amíg nem voltam itt? Honnan jön ez az egész? Azt hittem, nem bízol bennem. Most meg itt vagy velem a zuhanyzóban, kedvesen bánsz velem, és mindent meg akarsz adni nekem… Kurvára nem értem, mi folyik itt. Melyikünk agya sérült meg, miattad kell aggódnom, vagy magam miatt?

North túlságosan nyugodtan fogadja ezt a kusza szóáradatot. Olyan nyugodtan, hogy nem is reagál semmit, csak a csípőmre csúsztatja a kezét, hogy stabilan tartson. Ezután kinyitja a száját, és elsorolja az összes titkomat.

– Elraboltak a kórházból. Két éven át kínoztak az Ellenállás táborában, hogy információt szerezzenek a képességedről és a horgonyaidról. Semmit sem árultál el nekik. Amikor Silas Davies elment a táborból, sikerült megszöknöd, és a köteléked átvette fölötted az irányítást, hogy ki tudjon juttatni. Ezután három évig bujkáltál, hogy még véletlenül se vezesd el őket hozzánk. Átmeneti szállásokon, albérletekben és az utcán aludtál, holott még szinte gyerek voltál. Mindezt azért, hogy semmit se tudjanak meg rólunk… vagy a képességedről. Ez mindent megváltoztat.

Kinyílik, aztán hangosan becsukódik a szám, mert egyáltalán nem hittem volna, hogy ennyi mindent tud rólam. Ez sokkal több annál, amennyit az Ellenállás által rám aggatott fedőnév elárulhatott volna neki, de azt hiszem, az is megfelelő kiindulási pontként szolgálhatott ahhoz, hogy kinyomozza a többit.

Elvörösödik az arcom, ő pedig hagyja, hogy lecsússzak a lábáról, bár még mindig fogja a csípőmet, hogy véletlenül se essek el.

– Úgy állítasz be, mintha hős lennék. Holott az idő nagy részében halálra rémülve menekültem.

Ugyanolyan merengő szemmel néz fel rám, mint az egész beszélgetés alatt.

– Tizenhat évesen szöktél meg tőlük, persze hogy halálra voltál rémülve. El nem tudom képzelni, hogy bírtad ki, amit veled műveltek, és hogy tudtad megállni, hogy bármit is mondj nekik, de ez több volt annál a valaminél, amit kértem tőled, mielőtt elmentél.

Nehézkesen nyelek egyet, és próbálok nem arra gondolni, hogy gyakorlatilag meztelen vagyok.

– Csakhogy önként semmit sem árultam el neked. Atlastól kaptad a támpontot, és onnan már mindent ki tudtál bogozni.

Megvonja a vállát, ezután pedig beakasztja az ujjait az alsóm elasztikus derekába, és szó nélkül lehúzza rólam. Én pedig ész nélkül hagyom neki. Megdöbbent, hogy azt hiszi, semmi kivetnivalót nem találok abban, ha teljesen levetkőztet, és csak úgy… belemegyek ebbe.

Azt hiszem, mióta visszatértem, North most először viselkedik önmagaként, és az agyam ezért nem tudta még teljesen felfogni a helyzetet.

Feláll, és a márványpadra mutat.

– Ülj le! Davenportnak több szakaszban kellett meggyógyítania a lábad, és az utolsó még mindig hátravan, szóval nem épültél fel teljesen.

Megint csak azért engedelmeskedem neki, mert ez a hirtelen jött információáradat megnyomorította az agyamnak azt a kicsi, szájalós részét, amelyik velem együtt felébredt. Jelenleg robotpilótán üzemelek, amíg újra képes nem leszek tiszta fejjel gondolkozni.

Elbűvölt összpontosítással nézem végig, ahogy North levetkőzik. Lehámozza magáról az egyenruhát, és lehajítja a földre, a zuhanyzó mellé. Nem habozik, és meg sem áll, amíg teljesen meztelen nem lesz.

Nagyon határozottan ráparancsolok a szememre, hogy ne tévedjen a dereka alá. Ha egyszer meghalok, büszkén fogom megtenni, mert a padkán ülve pontosan szemmagasságban van velem a farka.

Meg sem tudok szólalni, elakad a lélegzetem. Vagy nem veszi észre, hogy teljesen elaléltam a mellkasa csodás látványától, vagy úgy határoz, hogy hagy ebben a nyomorúságos helyzetben dagonyázni. Hátat fordít nekem, és megint ellenőrzi a víz hőmérsékletét. Ezután bedugja alá a fejét, és gyorsan lemossa magát.

Eddig fel sem tűnt, hogy véres és piszkos, de iszapszínűvé változik a víz, és betölti a levegőt a tusfürdője erős, férfias illata. Addig sikálja magát, hogy a végén már gyakorlatilag ragyog a tisztaságtól.

Ezután visszafordul felém, és kinyújtja a kezét.

Megfogom, nagy levegőt veszek, és hagyom, hogy felhúzzon, és a mennyeien forró vízsugár alá toljon. Mivel munka közben semmilyen megjegyzést nem tesz, és semmilyen hangot nem ad ki, sikerül a kelleténél több kínos érzés nélkül átvészelnem, ahogy tisztára mos.

A saját tusfürdőjét használja, utána pedig a saját samponját masszírozza be a hajamba. Olyan varázslatosan dögönyöznek az ujjai, hogy legszívesebben felnyögnék az élvezettől, és libabőrös leszek.

Amikor a kezébe veszi a zuhanyfejet, hogy leöblítse a hajam, megint zavarba jövök, de leginkább a tény miatt, hogy megmerevedett a mellbimbóm, mert nagyon is élvezem, hogy ennyire kiszolgál. Ennek ellenére megpróbálom elvenni tőle a zuhanyfejet.

– A többit egyedül is meg tudom csinálni, bírni fogja a lábam.

North jóval magasabb nálam, és könnyűszerrel eltartja tőlem.

– Nem. Maradj nyugton, hunyd le a szemed, és élvezd!

Az isten verje meg! Ujjai könnyen belecsusszannak a hajamba, és amikor kiöblíti a sampont, megint masszírozni kezdi a koponyámat. Megadom magam. Még mindig fáradt vagyok, és később pontosan ezt fogom felhozni mentségemül, amikor ez az egész óhatatlanul vissza fog ütni.

De biztos, hogy így lesz?

Nem történhet máshogy, nem igaz? Nem létezik, hogy a szomorú történetem hallatán North ilyen drámaian megváltoztatja a hozzáállását… vagy mégis?

Amint végez a hajammal, még egyszer végigmegy a testemen a tusfürdővel. Biztosra veszem, hogy erre semmi szükség, de azt teszem, amit kér, és lehunyva tartom a szemem. Ezután elzárja a csapot, és kinyitja a zuhanyzó ajtaját, hogy hozzon egy törölközőt. Magamat átkarolva egy helyben maradok, és élvezem, hogy teljesen körbeleng az illata.

A szüleim halála óta most először érzem magam biztonságban és szeretve.

Vennem kell pár mély levegőt, máskülönben elsírnám magam. Ezt akár a kimerültség vagy a kötelékem számlájára is lehetne írni, de azt hiszem, North már így is eleget látott mára belőlem. Ha eddig nem riasztottam el, biztosra veszem, hogy sikerrel járnék, ha zokogni kezdenék egy kibaszott zuhany miatt.

North szinte nesztelenül lépked a nedves csempén. Érzem, hogy egy hatalmas, pompás, fényűző törölköző tekeredik körém, teljesen körbeölelve apró testem. Nem rezzenek össze, és továbbra is csukva tartom a szemem.

Amikor North szája a meztelen vállamhoz ér, engedem, hogy egyetlen könnycsepp kigördüljön a szemhéjam alól.

Nem számít, mi fog később történni köztünk, életem végéig emlékezni fogok arra, milyen jól bánt velem ezekben a percekben. Ez az a pillanat, amikor hagyom magamnak beismerni, mennyire vágyom North Dravenre. Mennyire sóvárgok az uralkodásra termett, határozott természete után, mennyire szükségem van rá, még ha folyton anélkül tesz is dolgokat értem, hogy előtte megkérdezné, mit szeretnék.

Bár eltökéltem, hogy utálni fogom, befúrta magát a bőröm alá, és most már nem akarom kiszedni onnan.

– Fordulj meg az ép lábadon! Kiviszlek.

Azt teszem, amit mond, és hagyom, hogy a karjába vegyen. Egy törölköző van a derekára csavarva, de mivel most nincs belőve a haja, ezért a homlokába hullnak a szoros csigákba tekeredő, sötét fürtjei, amelyeken osztozik az öccsével. Mindig is igézőnek találtam a szemét, sötétkék színe nagyon éles ellentétet képez a napbarnított bőrével, de ahogy ma este rám néz, attól veszélyesen elakad a lélegzetem.

Tényleg egy zuhany miatt fogok beleszeretni egy Dravenbe?

Letesz a mosdó melletti pultra, és szó nélkül, óvatosan megtörölget. Keze tiszteletteljesen és gyengéden simít végig az elé táruló puha bőrömön. Végignézem, ahogy minden egyes sérülésemet, minden egyes zúzódásomat és horzsolásomat számba veszi. Felix ezekkel még nem foglalkozott a rémséges vágott sebeim miatt. Ha nem lennék most olyan biztos abban, hogyan viszonyul hozzám North, azt feltételezném, nekem szól a gyilkos tekintete.

De nem.

Épp az jár a fejében, hogy minden egyes fenomént le fog vadászni, aki egy ujjal is hozzám ért, és még mindig lélegzik. Sokan élnek még az első tábor őrei közül, a mostaniból azonban csak Davies jutott ki élve.

Soha többé nem akarok rá gondolni. Inkább ráveszem a szemem, hogy kövesse végig a North mellkasán leguruló vízcseppeket és az arcán megjelenő pici gödröcskét, amit még soha nem láttam, mert egyszer sem kerültem ilyen közel hozzá. Erős izmok dagadoznak a nyakán, miközben gondosan szárazra töröl. Kibaszott jól néz ki, mint mindig, most viszont hagyom magamnak ezt észrevenni.

Csak az a bökkenő, hogy miközben szemügyre veszem minden porcikáját, feléled a kötelékem, és azt akarja, hogy North szorítson a falhoz, és addig dugjon, amíg lábra sem tudok állni. Nemrég még teljesen maga alá temetett a kimerültség a zuhanyzóban, de ennek most nyoma sincs, és lüktetni kezd az ágyékom. Vissza kell fojtanom a torkomból feltörő nyöszörgést, és úgy érzem, a testemet láz égeti.

North orrcimpája kitágul, ledobja a törölközőt a földre, a combom mellé teszi a kezét, és közelebb hajol. Ügyel arra, hogy ne érjen hozzám, ettől függetlenül a személyes szférám teljes egészét elfoglalja.

– Meg tudod akadályozni a kötelék megpecsételődését, ugye?

Kell egy kis idő, mire felfogom a szavai jelentését. Vágyakozás és buja gondolatok telítik be a levegőt, amitől teljesen leblokkol az agyam. Amikor végre megértem, mit kérdez, megint nyelek egy nagyot.

Nem tesz említést arról, honnan tudja, hogy korábban már csináltam ilyet, mert nem lenne szerencsés, ha most felemlegetné az öccse gaztettét. Megnyalom a szám, és elámulva figyelem, hogy le sem tudja venni a szemét az ajkaimról. A pupillája kitágul, és elnyeli a szivárványhártyáját, már-már úgy fest, mintha most is űr tátongana a szemében.

Mámorító érzés, hogy ekkora hatalmam van fölötte, és amikor kissé hátrafeszítem magam, és kinyújtózom a pulton, a fogát csikorgatva kell visszafognia magát.

Hozzá tudnék szokni ehhez az érzéshez.

– Meg tudom. Fáj… de képes vagyok rá – felelem.

Teljesen végem van, amikor ránézek. Képtelen vagyok levenni róla a szemem, vagy megmozdulni.

– Mondd el, hogyan fáj! Hol és mennyire?

Azt a kurva!

– Utána. Fáj, amikor elmegyek, és nem hagyom előjönni a kötelékemet, hogy… magának követelje, ami az övé. Ilyenkor úgy érzem, mintha belülről lángolnék. Pár percig tart, és elég rossz érzés, de nem elviselhetetlen.

North összevonja a szemöldökét, és eltolja magát tőlem. Egyre távolodik, ezért biztosra veszem, hogy egyedül akar hagyni, hogy felöltözzek. Halkan szitkozódom, ekkor azonban felemeli a kezét, és végigsimítja a hüvelykujjával az alsó ajkamat, megáll a duzzadt ívnél, és a szemével megszállottan követi az utat, amit a keze bejár.

Meglepnek a szavai.

– Szóval, ha az elkövetkező pár órát a kényeztetéseddel tölteném, azt élveznéd, és csak a végén fájna? Nem ideális, de nekem így is jó.

Órákon át tartó kényeztetés? Jézusom! Kell ez nekem? Akarom érezni az érdes tenyerét a testemen, a száját a puha bőrömön, az órákon át tartó élvezetet orgazmus nélkül?

Várjunk csak, ez kurva jól hangzik! És kicsit frusztráló, viszont pontosan ugyanez jellemző a kapcsolatunkra is. Legszívesebben igent mondanék neki, és azzal tölteném az egész éjszakát, hogy elveszünk egymásban, de van itt még valami.

Valami, ami visszatart.

Miközben North közelebb húzódik, a lábam magától széttárul, az ő tekintete pedig megrészegül, szinte felfal a szemével.

– Akarod? Ne agyald túl, csak felelj!

– Persze hogy akarom…

– Akkor kizárólag rajtad áll, hogy megpecsételed-e velem a köteléket. Nem fogok tovább várni arra, hogy megízleljelek. Ha nem akarod, hogy részesüljünk egymás erejéből, akkor ne hagyd, hogy az is megtörténjen. De én nem várok tovább.

Kinyitom a szám, hogy vitába szálljak vele, de ez nem megy olyan könnyen, mert maga felé húzza a combomat, így valahol a könyököm és a válla között egyensúlyozok. Úgy helyezkedik, mintha épp kinyalni készülne, nekem viszont hirtelen eszembe jut még egy hülye gondolat, ami miatt nem tudom élvezni a pillanatot.

– Várj! Várj egy percet! Előtte szükségem van valamire. Egyetlen dologra.

Amint rászólok, megtorpan, és a homlokát ráncolva néz rám, de nem húzódik el, és még mindig megtart.

– Bármi is az, nem várhat egy kicsit? Ha azt akarod, hajlandó leszek könyörögni neked, horgony.

Érdekes.

Próbálok magabiztosan megszólalni.

– A köteléked olyan, mint az enyém, nem igaz? Több másokénál. Nemcsak szunnyadó erő, hanem él is, ugye?

North egyre értetlenebbül néz rám, de alig észrevehetően bólint. Úgy folytatom, mintha ez az egész teljesen rendben lenne, és nem veszteném el a fejemet már attól is, hogy egyáltalán kérni merek tőle ilyesmit.

– Hadd beszéljek vele! Van valami, amit meg akarok kérdezni tőle, és utána… Mármint azt hiszem, utána meg akarom majd pecsételni veled a köteléket. Rendesen. Az órákon át tartó kínzást meg későbbre is tartogathatjuk.

Azt hiszem, csupán azért egyezik bele a feltételeimbe, mert megemlítettem neki, hogy esetleg megpecsételhetjük a köteléket. Amíg ez ki nem csúszott a számon, mindössze a fejét ingatta. Ez nem zsarolás, vagyis nem teljesen, mert talán még akkor is megpecsételem vele ma este a köteléket, ha nemet mond, viszont meg kell próbálnom.

A combomra nagyon vigyázva óvatosan hátradönt a pulton, majd egy lépést hátrál, mintha a távolság megakadályozhatná, hogy a köteléke ártson nekem, vagy megpróbáljon megkörnyékezni.

Mintha egyetlen lépés elég lenne ahhoz, hogy biztonságban legyek.

– Végezz velem, ha megkísérli megpecsételni veled a köteléket! Vagy szólj Gryphonnak, hogy üssön ki. Továbbra is kapcsolatba tudsz lépni vele, ugye?

– Azt hiszem, először a kiütéssel fogok próbálkozni – felelem grimaszolva. – Nem kell meghalnod egy kis szex miatt.

Erre felvonja a szemöldökét, és kifújja a levegőt a tüdejéből, közben pedig arról motyog, hogy ez nagyon rossz ötlet. Ennek ellenére egy perccel később elsötétül a szeme.

Minden érzelem és emberi vonás eltűnik az arcáról, semmi sem marad, csak a köteléke.

Lehet, hogy ez néha velem is előfordul, de attól még furcsa látványnak találom. Ugyanakkor dögösnek is, különösen, mert a köteléke alaposan szemügyre veszi a meztelen bőröm minden négyzetcentiméterét. Mintha meg akarna jelölni.

Ez nagyon a kedvemre van.

Egy lépéssel közelebb jön hozzám, de felemelem a kezem, hogy megállítsam. Meglep, hogy ennyi is elég ahhoz, hogy lelassítsam. Bárcsak az én kötelékem is ilyen engedelmes lenne, bassza meg!

– Egy pillanat. Kérdeznem kell tőled valamit. Nagyon gyors leszek, ígérem.

Úgy beszélek, mint egy eszement, North kötelékének azonban ez nem tűnik fel, vagy egyszerűen nem érdekli. Továbbra is úgy bámul rám, mintha rohadt lenyűgöző látványt nyújtanék.

– A teremtmények belőled jönnek elő, ugye? – kérdezem sietve.

Bólint, és kinyújtja a tenyerét, mintha épp készülne megidézni őket. Bár semmit sem szeretnék jobban, mint újra látni a kis Augustomat, tudom, hogy North rohadtul eszét vesztené ettől, ezért inkább megfogom a kezét.

A köteléke megnyugszik, és vesz egy nagy levegőt, majd az orrához húzza a kezem, és mélyen beszippantja a tisztára sikált bőröm illatát. Azon tűnődöm, hogy sajátjaként ismeri-e fel a tusfürdőt és a sampont, mint North, vagy ki fog akadni amiatt, hogy idegen illatom van.

Ezért tovább beszélek, hogy eltereljem a figyelmét.

– Képesek lennének ártani nekem? North aggódik amiatt, hogy igen. Aggódik, hogy nem tud nekik parancsolni, amikor én is ott vagyok, és tudnom kell, hogy ez tényleg előfordulhat-e. Ha nem, akkor szeretném megtartani magamnak Augustot… ömm, a kiskutyát. Amelyik úgy néz ki, mint egy doberman. Tudod, melyikről beszélek, ugye? Persze hogy tudod.

Megint beszippantja az illatom, és kezdem azt hinni, hogy megrészegül tőle, mert nem úgy tűnik, mintha szándékában állna elengedni, ekkor azonban megszólal.

Kissé félelmetes a hangja. Mintha egy másik világból szólna hozzám. Máshogy nem tudom leírni. Mintha egy olyan dologgal beszélgetnék, ami nem tartozik ide. Sem ebbe a szobába, sem erre a bolygóra, sem ebbe az időbe, sehová. Egyáltalán nem tartozik ide, mégis úgy sajog érte a mellkasom, mintha itt kellene lennie velem. Bárhol is legyen az.

– Az enyém. Az enyém vagy. Soha többé nem fog bántani senki. Sem én, sem a többiek, senki. Az árnyak nem tudnak ártani neked, mert hozzád tartoznak, ahogy én is. Ahogy mindannyian.

Vadul zakatolni kezd a szívem a mellkasomban.

Abba a csodálatos űrbe nézek, ami olyan sötét és mesés, akár a csillagtalan éjszaka.

– North hall engem? – kérdezem halkan. – Hallja, miről beszélgetünk? Én néha hallok dolgokat. De nem mindig.

A kötelék oldalra biccenti North fejét, mintha gondolkodóba esne.

– Mi az a titok, amit kettőnk között szeretnél tartani?

Elmosolyodom, mert North köteléke pont olyan, mint az enyém, ezért könnyen szót értek vele.

– Nincs ilyesmi. Csak azt hiszem, North haragudni fog azért, mert arról faggatlak, miért aggasztja annyira, amikor a közelemben vagy. Ha ilyen elszántan védelmezel, akkor mitől fél North?

A kötelék előrehajol, az orra pedig olyan finoman ütközik az enyémnek, mintha még most is attól tartana, hogy fájdalmat okoz nekem.

– A hazugságtól. Elhiszi azt a hazugságot, mert túlságosan fájna neki az igazság. Még most sem tudja elengedni, holott kezd szétesni körülötte.

Milyen hazugságról beszél?

Fogalmam sincs, feltűnik-e neki, hogy nem értem, miről beszél, vagy egyszerűen csak nem foglalkozik vele, de attól még kibuknak belőle a szavak.

– A horgonyok nem árthatnak egymásnak. Sem szándékosan, sem véletlenül nem ölhetik meg egymást. De ha North elhiszi az igazat, akkor minden értelmét veszti, amibe eddig kapaszkodott.

Összevonom a szemöldököm, de a kötelék még közelebb jön, összeforrasztja a szánkat, és akkor először megcsókolom Northt. Csakhogy engem nem ő csókol meg. A köteléke hátradönt a pulton, nyelve befurakszik a számba, átveszi fölöttem az irányítást, és megjelöli a lelkem.

Kissé megriadok, viszont kizárólag azért, mert gőzöm sincs, mit fog gondolni erről North, de ő még azelőtt elhúzódik tőlem, hogy még többet követelne.

Megfogja az állam, és ismét megszólít:

– Soha többé ne szökj el tőlem!

Amint a kötelék visszatér a helyére, North megragad, felhúz, és kétségbeesetten a karjaiba vesz. A hálóba visz, mintha azzal a fürdőszobában hagyhatná a kötelékét és mindent, ami elhangzott köztünk. Egy pillanatra azt hiszem, ki fog dobni a szobájából, amiért szóba elegyedtem a kötelékével, aki véletlenül lerántotta a leplet egy családi titokról.

Egy olyan titokról, amit még most sem értek.

De amikor letesz az ágyra, a teste azonnal rám nehezedik, és amikor a szája hozzáér az enyémhez, tudom, hogy ez csak ő, a kötelékének semmi köze nincs ahhoz, ami most történik.

Máshogy csókolnak.

Talán furcsa, hogy ez feltűnik. A köteléket sötét birtoklási vágy hajtotta, North pedig egy mindent felemésztő erő. Semmi kétség nem fér ahhoz, hogy akar engem, ugyanakkor minden mást is. Alig bírom megállni, hogy ne feledkezzek bele ebbe az érzésbe, hogy ne adjam át magam neki teljesen, holott még csak most kezdtük el.

– Mit mondott neked? Mit csinált? – faggat.

Pislogva nézek rá, aztán lassan elmosolyodom.

– Nekem szentelte magát – válaszolom. – Nem fog bántani. Én hiszek neki, North. Tudom, hogy egyikőtök sem fog ártani nekem.

Farkasszemet nézünk egymással, és teljesen világosan látom rajta, hogy szüksége van arra, hogy megbízzak benne, és elhiggyem, mire képes.

Ezt már mind tudom.

Lassan lehúzza rólam a törölközőt, mintha időt akarna hagyni nekem arra, hogy meggondoljam magam, és véget vessek a közeledésének. Ám nem fogok így tenni, még akkor sem, ha eszemet vesztem majd, amikor még nagyobb lesz a hatalmam. Tudom, hogy most pontosan erre van szükségem.

Majd később foglalkozom a következményekkel.

North ismét megcsókol, és ledobja a törölközőt az ágyról, mintha attól tartana, hogy visszakúszik a testemre. Ezután ismét rám fekszik, én pedig semmi másra nem tudok gondolni, pusztán a szájára az enyémen. Megfeledkezem a kötelék megpecsételéséről és a bennünk élő lényekről, akik még most is egymás felé ácsingóznak. Megfeledkezem arról, hogy bármi többek lennénk két egymásra vágyó embernél.

Csakhogy North képessége is megmutatja magát, amitől végképp nem tehetünk úgy, mintha nem lennénk fenomének.

A hálóban égnek a lámpák, fényük a fürdőszobába is behatol a nyitott ajtón keresztül, de amint North képessége kiszakad belőle, semmi más nincs körülöttünk, csupán sötétség. Arra számítok, hogy körbe fognak venni a teremtményei, és hogy August a szemét meresztve próbál majd rávenni, hogy simogassam meg, ám egyedül a sötétséggel találom szemben magam.

Meglepődöm, de nem a rossz értelemben. Természetesen semmi gondom nincs azzal, hogy sötétben pecsételjük meg a köteléket.

North szeme kék marad. Elképesztőnek találom, hogy még ebben a helyzetben is ura magának, viszont olyan, mintha hajlandó lenne osztozni velem a köteléke egy kis részén, aminek örülök.

Egyszer csak hozzáér valami a bokámhoz.

Először North kezére nézek, hogy meggyőződjek arról, nem ő szórakozik velem, aztán megérzem, hogy elkezd felfelé kúszni valami a vádlimon, körbeöleli a combomat, és még jobban széttárja a lábam.

Mielőtt esélyem lenne berezelni, még több árny ragad meg, mindegyik végtagomra jut egy, és teljesen kiterítenek, hogy a gazdájuk szabadon tudja legeltetni rajtam a szemét. North elragadtatva nézi ezt, és közben körbelengi az öntelt, férfias erő.

Ez mind az ő parancsára történik.

Az árnyak olyan erősen tartanak, mintha szíjak vagy élő kötelek lennének, amik úgy mozognak, ahogy North akarja. Tudhattam volna, hogy tele lesz hasonló meglepetésekkel a hálószobában.

Végignyalja és végigszívogatja a mellemet, egyik keze a két combom közé csúszik. Meg szeretném mozdítani a karom, hogy a hajába tudjak túrni, a füstből álló indák azonban még jobban a csuklóm köré tekerednek, és addig húznak, hogy a hátam ívesen megfeszül az ágyon. North a szájába veszi a mellbimbómat, és rágcsálni kezdi az érzékeny bőrt.

Minden érzékszervem túltelítődik.

Mégis hogy a fenébe gondolta, hogy ezt műveli velem, én pedig közben nem megyek el? Érthetetlen, hogy azt hitte, nem fogom megpecsételni vele a köteléket, amikor épphogy hozzáérnek az ujjai a csiklómhoz, és máris rázkódni kezd az egész lelkem.

Aztán elhúzza a kezét.

– Még nem. Együtt fogunk elmenni, horgony. Légy türelmes!

A bennem élő sértődött gyerek, akit gondosan igyekszem elrejteni előle, most legszívesebben rohadtul belerúgna és leordítaná a fejét.

– Eddig az voltam – förmedek rá. – Nem fér a fejembe, hogy gondolhattad, hogy túlélem ezt a kínzást. Dugj meg, vagy csinálj valami mást, hogy elmenjek! Nem érdekel, mit, csak csináld!

Dohogva rám lehel, de figyelmen kívül hagyja a követeléseimet. Így egyszerűen. Folytatja a testem nagyon lassú és módszeres felfedezését, mintha mindenről listát vezetne abban a hihetetlen agyában.

Akármit is mondott nekem a köteléke, lehet, hogy mégis végezni fogok vele.

Az a legrosszabb, hogy érzem, ahogy a farka keményen és forrón a combomhoz simul. Ez előre jelzi, mi fog következi, de North boldogan elidőzik, amíg arra sor nem kerül.

Megpróbálom kiszabadítani a kezem, az árnyak erre azonban még erősebben fognak. Lecsúsznak a csuklómról, és az alkarom köré tekerednek, így még kevésbé tudok mozogni. Ez a büntetés azért, hogy megpróbáltam siettetni Northt.

Lehet, hogy nem élem túl, ha nem igyekszik.

Még egyszer végighúzza érdes nyelvét a mellbimbómon, majd feltolja magát, eltávolodik a mellemtől, és a két lábam között leül a sarkára. Próbálok nem belegondolni abba, milyen obszcén látványban részesül, és hogy az árnyaknak köszönhetően teljesen feltárulkozom előtte. Mintha csak a gondolataim keltették volna életre, egy újabb füstszál bukkan elő a sötétségből, és végigsiklik a nedves puncimon. Kissé megmerevedem, félig rémülten, félig abban reménykedve, hogy belém hatol. Dolgozni kezd bennem az adrenalin, ami drogként hat az agyamra, és az egész testem remeg az elfojtott vágyakozástól.

Érzem, hogy nedves lesz közöttünk az ágy.

Kitágul az orrcimpája, amikor marokra fogja magát, és kényelmesen húzogatja a farkát, miközben azt nézi, hogyan játszanak velem az árnyai. Érzem, hogy lüktetni kezd a csiklóm, amikor az árnyék kínzóan végigsimít rajta. Épphogy hozzáér, de ez közel sem elég ahhoz, amit akarok.

Szánalmas, nyöszörgő hang tör fel a torkomból, mire North végre közelebb hajol hozzám, és a farka is beszáll a kínzásomba. Vékony, fekete lepel ereszkedik a szivárványhártyájára, amiből tudom, hogy a köteléke is végignézi, ahogy a gazdája lassan végighúzza a farkát a csiklómon, és azzal a forró testrészével gyötör, amire olyan kétségbeesetten vágyom. Megállapítom, hogy talán én is képes lennék könyörögni neki.

Milyen csodás, hogy van bennünk valami közös!

– Ha nem dugsz meg hamarosan, elő fog jönni a kötelékem. Már így is nagyon közel áll hozzá.

Erre elvigyorodik, lök egyet a csípőjén, és még mindig a legérzékenyebb testrészeimmel játszik.

– Azt hiszem, a kötelékeink szeretnének találkozni egymással – morogja –, de nem fogom hagyni, hogy hamarabb dugjanak, mint mi. Megérdemled, hogy te magad dugj az összes horgonyoddal, mielőtt a köteléked is sorra kerül.

Kinyújtom a kezem, hogy megfogjam és megszorítsam a farkát. Vastag és forró a tenyeremben. Felemelem a csípőmet, mire az árnyai megint a csuklóm köré tekerednek, North viszont nem tol el magától, csak emlékeztetni akar arra, hogy kizárólag azért érhetek hozzá, mert megengedi. Libabőrös lesz az egész testem, ha belegondolok abba, hogy megint megparancsolhatja az árnyainak, hogy terítsenek szét az ágyon, és kezdjék elölről a kínzást.

Azt hiszem, megtaláltam a hatalommániája jó oldalát.

– Ne jártasd tovább a szád arról, hogy mi az, amit megérdemlek, hanem add meg! Nagyon közel állok ahhoz, hogy elküldjelek a fenébe, és keressek valaki mást, aki gondoskodik arról, hogy elmenjek.

North ennek hallatán felvonja a szemöldökét. Rávigyorgok, mert fenemód élvezem a helyzetet, és ekkor a csuklómat szorító árny végül elhúzza a farkától a kezem. Mielőtt lehetőségem lenne kifogást emelni ez ellen, végre teljesen hátratolja a csípőjét, utána pedig minden erejével belém fúrja magát, nem is próbál gyengéd lenni.

Soha nem is akartam, hogy az legyen.

Kétségbeesett, nyers szexre vágyom. Azt akarom, hogy a többi horgonyom tisztában legyen azzal, hogy pontosan úgy sóvárgok utánuk, mint amennyire szükségem van rájuk. Tudni akarom, hogy a köztiszteletben álló tanácsos, North Draven mindvégig arról álmodozott, milyen lehet bennem lenni, és hogy ez minden, amire vágyott.

Azt akarom, hogy körülöttem forogjon az egész világa, hogy kurvára én legyek az egyetlen dolog, ami számít neki.

Hatalmasnak érzem magamban, szinte már fájdalmasan szétfeszít a farka, és biztosra veszem, hogy még napokig érezni fogom a lábam között. Ennek így kell lennie. Olyan benyomásom támad, mintha pontosan így kellene alakulniuk köztünk a dolgoknak.

Bárcsak el tudnám érni, hogy ő is ugyanezt érezze!

A testemet körülvevő hosszú füstszálak úgy igazítanak, hogy a gazdájuk köré kulcsoljam a combom. North a kezével tartja magát fölöttem, az én karomat közben kifeszítik az árnyai két oldalra. North tekintete hol a kéjsóvár arcomra, hol a nyersre harapdált számra, hol a félig lehunyt szememre, hol a lökéseitől imbolygó mellemre téved.

Az egyik árnya végigsiklik a csiklómon, majd elmozdítja a csípőm, hogy North még mélyebbre hatolhasson bennem. A végén már úgy érzem, hogy a torkomon fog kijönni a farka. Hogy a fenébe élhettem idáig enélkül? Hogyan tudtam ilyen sokáig teljesen összegabalyodva aludni vele úgy, hogy nem éreztem magamban?

Hogyhogy valaha is féltem ettől?

Ritmikus mozdulatokkal belém mélyed, a csípője biztosan végzi a dolgát. Ahogy telnek a percek, a testem egyre közelebb kerül a csúcsponthoz. Képtelen vagyok elfojtani a kéjes nyöszörgéseket, a túlingerlés már-már fájdalmas hangjait.

Ennél több kell.

Ismét megpróbálom elhúzni a kezem az árnytól, kellően erőteljesen ahhoz, hogy North odanézzen, és kiszabadítsa nekem. Mielőtt valami őrültségre szánhatná magát, például leállna, megragadom a tarkóját, és az ajkamhoz rántom a száját. Úgy billentem a csípőmet, hogy még jobban érezzem a lökéseit, és még magasabbra teszem rajta a lábam.

Belenyög a számba, és összeszorítja a szemét. Egyre féktelenebbek, egyre durvábbak lesznek a mozdulatai. A nyakszirtjébe mélyesztem a körmöm, mire a füstszálak még szorosabban rátekerednek a csípőmre. Biztos vagyok abban, hogy meg fog látszani a nyomuk.

North csípője még egyszer nekem ütközik, aztán úgy marad, és mindketten darabokra hullunk. Eláraszt a megkönnyebbülés és az eufória. North szeme elfeketedik, de még mindig ott az eksztázis az arcán, amiből tudom, hogy ő irányít.

A kötelékem kinyúl az övéért, viszont nem olyan nyersen követeli magának, mint Gryphonét. Inkább azt érzem, mintha egy lélek két fele ismét egyesülne.

Mintha a kötelékem az idők kezdete óta ismerné az övét, és mindvégig arra várt volna, hogy ismét egész legyen. Az árnyak teljesen megvadultak, miközben rám várakoztak, de most, hogy ismét együtt vagyunk, talán csillapodni fog a North szívében dúló vihar.

Remélem, végre meg tud békélni.

Lehajol, hogy egymáshoz érintse a homlokunkat, aztán megszólal a hangja a fejemben. Olyan régóta vártam már rád, kis kötelékhorgony.

Köré feszülnek az izmaim, mert nincs izgatóbb egy szextől átitatott vallomásnál, amit egyenesen a fejemben hallok.

Én is vártam rád. Mindannyiótokra vártam.

Tudom, hogy most jó eséllyel Gryphon is hallja a beszélgetésünket. Még nem jöttem rá, hogyan vagyok képes elrejteni előle a legbenső gondolataimat anélkül, hogy teljesen kizárnám a fejemből, és azt hiszem, agyvérzést kapna, ha épp ebben a pillanatban próbálkoznék ezzel, de nem zavar meg minket.

A többieket sem hallom topogni az ajtó előtt, senki sem igyekszik félbeszakítani minket. Felmerül bennem, hogy talán mindannyian számítottak arra, hogy ez be fog következni. Nyilvánvaló lehetett számukra, hogy North mindent meg fog tenni, hogy hozzám láncolja magát, amint visszajöttem. Vagy a kötelékem kiengesztelése miatt, vagy mert kiderült, hogy milyen szándékok vezéreltek.

Most már csak azzal a nagy hatalommal kell megküzdenem, ami ennek következtében rám száll, és igyekeznem kell, nehogy megsemmisítsem azokat a szerencsétlen, gyanútlan embereket, akik ezt nem érdemelnék meg.

North lefekszik mellém az ágyra, és egyáltalán nem érdekli, hogy mindent összetúrtunk.

– Nem fogod. Ne is gondolj ilyesmire! Ha van valami, amit biztosan tudok, Oleander, az az, hogy senkinek sem fogsz ártani. Nem vagy szörnyeteg.

Gőzöm sincs, egyetértek-e vele. Gondolkodás nélkül felelek neki, ami arról tanúskodik, hogy minden megváltozott köztünk.

– Azzal a hatalommal is alig bírtam el, amivel eddig rendelkeztem. Ha még erősebb leszek… Nem hiszem, hogy bármi mással meg tudok még birkózni.

Végigsimítja a homlokom, és oldalra söpri az arcomba hullt ezüstszínű tincseket.

– Meglátjuk, mi lesz, ha felébredsz, és majd együtt fogunk szembenézni vele. Egyelőre egyébként sem mozdulhatsz ki innen. Előbb meg kell győződnünk arról, hogy biztonságban vagy. A kötelékünkön kívül mindössze pár emberrel tarthatod a kapcsolatot, és kizárólag azokkal, akikkel muszáj. Egyelőre ennyit tehetünk, Oleander.

Olyan magabiztosan beszél, olyan biztos bennem, hogy szeretnék hinni neki. Tényleg szeretnék, de még nem tudom, hogyan lennék képes ezt megtenni. Apránként, azt hiszem.

Mit fognak gondolni a többiek arról, hogy megpecsételtük a köteléket? Különösen, miután közlöm majd velük, hogy továbbra sem tartom jó ötletnek, hogy ezt másokkal is megtegyem… legalábbis egyelőre.

Megint a saját magam által okozott dilemmába kerültem.

Legjobb lenne, ha most azonnal kidőlnék, és teljesen kiesne a következő három nap. Tudom, hogy így lesz, egyelőre azonban nagyon izgatott vagyok a kötelék megpecsételése miatt. Az oldalamra fordulok, hogy Northra nézhessek. Vigyorogva veszem tudomásul, hogy még a szobája sötét biztonságában is minden mozdulatomat szemmel követi.

– Azt hiszem, megint rám férne egy zuhany – jegyzem meg.

Kinyújtja a kezét a feje fölött, mire a mellkasa pompásan és csábítóan megfeszül.

– Amit csak szeretnél, kötelékhorgony. Használd ki, hogy a rendelkezésedre állok!

Nem akarok az igazi világra gondolni, arra a sok halálra és rémségre, amivel foglalkoznunk kell, mihelyst kilépünk ebből a szobából, ezért egyelőre mellőzöm a komoly dolgokat.

– Tényleg képes lennél ismét elcipelni a zuhanyzóba? Mert most megint nem tudok lábra állni, de már nem a sérüléseim miatt.

Erre vigyorogva, szó nélkül felkap.

Napok óta ugyanazt a négy falat bámulom, ami bőven elég ahhoz, hogy teljesen begolyózzak. Tovább ront a helyzeten, hogy mindezt egy sivár, rosszul kialakított, szerény vendégszobában kell megtennem, amit a Dravenek jelöltek ki nekem, miután idejöttem. Túl sok benne a kék, ráadásul kurva szar árnyalatokban, az ágy pedig rohadt kényelmetlen. Ha sikerül helyrehoznom Olival a dolgokat, venni fogok egy új matracot.

Bele sem akarok gondolni, mihez kezdek, ha nem békülünk ki.

Most semmi mást nem tudok csinálni azon kívül, hogy nézek ki a fejemből, megírom a beadandókat azokra az órákra, amiket Kaliforniában már teljesítettem, és kiverem a farkam a tökéletes horgonyomra gondolva. Sikerült elidegenítenem magamtól Olit, holott mindent megtettem, hogy ezt elkerüljem.

Lehet, hogy nem ez a helyes döntés, de a rendelkezésemre álló lehetőségek közül azt választom, hogy a farkamhoz nyúlok.

Két oldalról is meg lehet közelíteni ezt a dolgot. Vagy egy perverz állat vagyok, amiért közben egy olyan lányra gondolok, aki azt hiszi, hogy a létező legrettenetesebb módon elárultam, vagy elkötelezett horgonyként viselkedem, akinek már senki másra nem áll fel a farka. Mindkettő igaz. De már meg sem próbálok értelmet keresni benne.

Amint felbukkan Oli a fejemben, rögtön érzem a jelenlétét.

Hogyan lehetek képes átélni ezt a testen kívüli élményt, amikor nem is velem történik? Fasz tudja, de az egyik percben még ott fekszem a farkammal a kezemben, a másikban pedig érzem Oli döbbenetét és értetlenségét, mert fogalma sincs arról, hol a fenében van, és mit lát. Mintha az epekedésem puszta erejével ide tudtam volna varázsolni.

Nem mintha támogatásra lenne szükségem ezen a téren, a belőle áradó vágyakozás viszont nagyon simogatja az egómat.

Hogy a fenébe keveredtem ide? – kérdezi.

Elvigyorodom, és remélem, érzi, mit csinálok, még ha nem is látja. Azt hiszem, még nagyobb hatalomra tettél szert, édes. Akárhogy is történt, örülök, hogy itt vagy.

Lüktető sóvárgást érzek a mellkasomban, ami azt jelenti, hogy éppúgy hiányoztam neki, mint ő nekem, és ettől méregbe gurulok.

Ha szükséged van rám, betöröm az ajtót, és felkutatlak. Eddig úgy viselkedtem, ahogy elvárták, mert nem akartam vitába szállni velük, és nem akartalak téged is belerángatni ebbe az egészbe, de ha szükséged van rám, akkor megkereslek, bébi.

Oli felragyog a mellkasomban, nagyon élvezi, hogy mindennél jobban szeretnék vele lenni. Minden rendben, válaszolja. Az idő nagy részében aludtam. Keress meg, ha már teljesen magamnál leszek… már ha egyáltalán ki tudok jutni a fejedből.

A vigyorgásomba immár egy kis önhittség is vegyül. Nos, ha már itt vagy, azt hiszem, jobb befejezni, amit elkezdtem, édes.

Oli felháborodást színlel, ami miatt agyatlan nevetésben török ki, aztán mozgatni kezdi a kezem, ő húzogatja helyettem a farkam, a dolog mechanikája kurvára nem jelent semmit. Nem érdekel, hogy ez az én kezem, már attól is majdnem elmegyek, hogy tudom, ő is szerepet játszik a helyzetben.

Eszedbe ne jusson ilyen hamar a csúcsra juttatni, ne hagyj megszégyenülni, édes!

Válaszul kuncogni kezd. Legszívesebben örökre az emlékezetembe vésném ezt a kibaszottul tökéletes hangot.

Nem szeretem, ha megvárakoztatnak, horgony. Ha meg akarod mutatni, mit tudsz, akkor szedd össze magad!

Ki gondolta volna, hogy ennyire izgató is lehet, amikor kiverem, de érzem felém áramlani Oli érzelmeinek és a vágyakozásának apró hullámait, ami még jobban felszítja bennem a tüzet, miközben fel-le csúszkál a markom a farkamon. Érzem, hogy Oli próbára tesz, kíváncsi arra, mit csinálok, és hogyan mozgok. Azt hiszem, elraktározza későbbre ezeket az információkat. Remélem, így van, bassza meg. Az lenne most a legjobb, ha benyitna hozzám, és helyettem folytatná, amit elkezdtem, mert ez életem eddigi legjobb élménye. Hát még ha tényleg itt lenne!

Ezerszer is azt választanám ehelyett.

Kellően sokáig visszatartom magam ahhoz, hogy ne legyenek kétségei az állóképességemet illetően, de egy másodperccel sem várok tovább. Oli a fejemből nézi végig, ahogy kifröccsen a sperma a kezemre. Felnyögök, és legszívesebben fel is üvöltenék, akkor viszont Gabe átdübörögne a falon.

Kurvára ez az életem eddigi legjobb orgazmusa, egy kis ízelítő abból, miben lesz részem, ha egyszer megkapom a horgonyomat.

Amint felszáll a vágyakozás köde, érzem, hogy Olit elfogja a bizonytalanság, és kellemetlenül érzi magát. Itt van egy olyan ember fejében, akit szinte mindenki árulónak tart, de erről a látogatásáról a többiek mit sem sejtenek.

Próbálom megnyugtatni.

Mindent láthatsz, ami a fejemben van. Bármi is kell ahhoz, hogy higgy nekem, vedd el nyugodtan!

A tétovázásától kissé összeszorul a szívem, mégsem hibáztatom. Kurvára nem hibáztatom semmiért, de olyan kibaszottul kétségbeesetten vágyom a bizalmára, hogy összeroppanok attól, hogy nem akar szétnézni az emlékeim között.

Megint nekifutok a dolognak, és igyekszem kevésbé kétségbeesett hangnemet megütni. Semmi olyan nincs az életemben, amit titkolni szeretnék előled. Sok benne a csúfság és a csúnya dolog, sok rosszat tettem a múltban, amit ma már szégyellek. De előtted soha nem titkolnám ezeket, még akkor sem, ha azt hinném, hogy emiatt rossz embernek tartanál. Inkább azt választom, hogy megvesd a múltam, de soha ne kételkedj abban, amit mondok, mert nem élhetünk így tovább. Számomra nem létezik olyan forgatókönyv, aminek nem vagy része, és nem bízol meg bennem. Azt képtelen lennék elviselni.

Oli még jobban elcsendesedik a mellkasomban, ezért békén hagyom. Bármennyire is szeretném, nem unszolhatom tovább. Kurvára semmi értelme nincs az egésznek, ha nem magától jut arra a döntésre, hogy megbízik bennem.

Felveszek egy törölközőt a földről, és letörlöm magam, majd felállok, és bemegyek a fürdőszobába. Kerülöm a tükröt, mert rohadtul nincs most kedvem apám arcába bámulni. Rohadtul ő tehet arról, hogy belekeveredtem ebbe a zűrzavarba, és nagyon nyomaszt, hogy akár a kissé fiatalabbnak kinéző ikertestvére is lehetnék.

Miközben zuhanyzom, Oli továbbra sem szólal meg, viszont velem marad. Miután megtörölköztem, és felvettem egy tiszta bokszert, visszamászom az ágyba, és elindítok egy olyan filmet, amit már ezerszer láttam, ezért oda sem kell figyelni rá.

Amint kényelmesen elhelyezkedem, egyértelművé válik, hogy Oliból még készül kitörni valami, de a film közben sem mond semmit. Nem akarok elaludni, szeretnék minél több időt vele tölteni. Csakhogy van valami nagyon megnyugtató a jelenlétében, ezért lassan érezni kezdem a következményeit annak, hogy éjszakákon át szemhunyásnyit sem aludtam.

Mielőtt teljesen kidőlnék, Oli végre megszólal:

Nem akarok szétnézni a fejedben. Azt akarom, hogy te magad mondd el, mi van benne. Tőled akarom hallani.

Olyan jó meleg az ágy, hogy nincs is kedvem felkelni, de azonnal tudatosul bennem, hogy ismét visszatértem a testembe. Nem akarom kinyitni a szemem, legszívesebben nem is léteznék. Minden porcikám sajog, és furcsa súly feszül a hátamnak, amely se nem meleg, se nem hideg. Kell egy kis idő, mire rájövök, hogy Brutus ismét mellettem fekszik az ágyban. Ami azt jelenti, hogy North már felkelt, és el is ment, mert tegnap este nagyon világosan közölte velem, hogy kutyának nincs helye az ágyban, pedig minden erőmmel próbáltam meggyőzni ennek ellenkezőjéről.

Olyan mélyen aludtam, hogy nehezen térnek magukhoz az érzékszerveim, azzal viszont máris tisztában vagyok, hogy néhány horgonyom itt van velem. Nem tudom megállapítani, kicsodák, ami idegesít, de be kell érnem ennyivel.

Neszt hallok magam mellől, aztán Gryphon a fülembe duruzsol:

– Ha tovább ráncolod a homlokod, a végén még megölök valakit a kedvedért.

Vigyorogva, csillogó szemmel néz rám, mintha olyan átkozottul jól szórakozna rajtam. A szoba másik feléből is mozgást hallok. North épp ételt rendel a konyhából, a listáját hallgatva azonnal korogni kezd a gyomrom.

Kurvára fel fogom falni az összes rántottát, a gofrit, a bacont és a rösztit is. És rohadtul megiszom az összes kávét, az egész kannát, sok tejszínnel és cukorral.

Megpróbálok felkelni, ekkor azonban eszembe jut, hogy meztelenül aludtam el, miután North megdugott a zuhanyzóban. Hunyorogva körbenézek a szobában, és bár semmi bajom meztelenül mutatkozni a két kötelékhorgonyom előtt, Gabe és Nox is itt van velünk. Gabe az egyik cicomás széken gubbaszt a telefonját nyomkodva, Nox pedig tervrajzokról vitatkozik a bátyjával egy olyan asztal mellett ülve, ami egyszer csak megjelent a szobában, miközben öntudatlanul feküdtem.

Úgy csimpaszkodom a takaróba, mint egy megbotránkozott szűz lány, aztán észreveszem, hogy egy hajszálcsíkos selyempizsamát viselek. North Draven egy alattomos kis seggfej, aki nagyon furcsa dolgokat művel velem, miközben alszom.

Amikor Gryphon őrült módon hahotázni kezd, a fejéhez vágom a párnát, majd becsörtetek a fürdőszobába pisilni. Senki sem csinál nagy ügyet abból, hogy felkelek, de mindannyian rajtam tartják a szemüket, még Nox is, bár ő szokás szerint megint undorodva figyel.

Miután megmosakszom, alaposan szemügyre veszem magam a tükörben. Megnézem, hogyan változott a bőröm és a hajam színe és megjelenése. Az ezüst még világosabb lett. Esküszöm, egyre színtelenebb lesz a hajam. Nagyon óvatosan megpróbálom kideríteni, hányadán állok a kötelékemmel. Nagyon hiányzik neki Gabe – és Nox is, a fene egye meg! –, de úgy tűnik, nem készül semmilyen furcsa húzásra vagy kihágásra.

Én már ennek is örülök.

Addig kutatok, amíg rá nem bukkanok egy fiókra, amit női holmikkal tömtek tele. Nagyon büszke vagyok magamra, amiért a hidegvéremet megőrizve csupán egy gyors üzenetet küldök Northnak. Kié ez a sok cucc?

Azonnal, derülten felel: A tied. Csak szólj, ha szükséged van még valamire!

Nem fogok ellágyulni egy ilyen a kedves gesztustól, a franc essen belé! Nem kell semmi, köszönöm.

Megfésülködöm, hogy ne nézzek ki úgy, mint akit North és az árnyai halálra dugtak, aztán összegumizom a hajam. Már ez a kevés mozgás is kifullaszt, ezért amikor visszamegyek a hálóba, egyenesen az ágy felé veszem az irányt. Gryphon segít visszafeküdni, megigazítja körülöttem a takarót, és arrébb hessegeti a kis füstkutyát, amíg kényelmesen el nem helyezkedem. Kissé meglep, hogy Brutus ezt hagyja neki, de amint lehet, ismét rám fekszik.

Gryphon felém nyújt egy pohár vizet.

– Ha a kutya túl nehéz, kurvára most azonnal kizavarom a szobából. Davenport nemsokára feljön megnézni a lábad és befejezni a gyógyítást. Jobb, ha addig kíméled magad, semmi szükség arra, hogy ebben az állapotban is ezt a lényt kényeztesd.

Megvonom a vállam, és Gabe-re nézek. Le fogom nyúlni a pulcsiját. Amikor felpillant, és észreveszi, hogy őt bámulom, visszavigyorog rám.

Gryphon integetni kezd az arcom előtt, ekkor azonban kopognak az ajtón.

– Brutus árnyakból és füstből áll, semmi súlya nincs – vágok vissza. – Éppúgy a közelemben akar lenni, mint te. Hagyd békén!

Gryphon haragosan néz rám, de eltereli a figyelmét, amikor North kinyitja az ajtót.

Az ételnek mennyei illata van, viszont rossz érzés fog el a konyháslány miatt. A horgonyaim mindannyian követik a tekintetükkel a mozdulatait. Miután mindent letesz North elé az asztalra, és már az ajtó felé fordulna, Gryphon megállítja.

Kinyitom a szám, hogy a szerencsétlen lány védelmére kelljek, de Gryphon közbevág.

– Rajtad és a szakácson kívül senki más nem nyúlt az ételhez, ugye?

– Nem, uram – vágja rá azonnal a lány.

– Nem csináltál vele valamit? Nem tettél bele valamit?

– Nem, uram. Senki nem nyúlt hozzá egy ujjal sem.

Bassza meg! Hát már itt tartunk? Még ebben az átkozott házban sem lehetünk biztosak semmiben?

Miközben bezárul a szobalány mögött az ajtó, Gryphon megválaszolja a saját belső gondolataimat:

– Igen, pontosan itt tartunk. Senki sem jöhet ide, és senki sem mehet el innen úgy, hogy előtte nem beszélnék vele. Senki sem lehet egy szobában veled, csak a horgonyaid és pár barátod. Senki sem nyúlhat az ételhez, csak a szakács.

– Tűnés a fejemből! – teremtem le, mert más nem jut az eszembe.

– Ne gondolkodj ilyen hangosan!

– Nos, ha tudnám, hogyan állítsam ezt le, akkor megtenném. Vegyél magadnak füldugót!

Nem vesződöm azzal, hogy megpróbáljak felállni, vagy kiválasszam, mit szeretnék enni, mert North összeválogatja nekem az ételeket. Olyan haragosan mered minden fogásra, mintha nem lenne teljesen biztos abban, hogy Gryphon vallatása kellően alapos volt. Ez kész őrültség, de nagyon furcsán dobog tőle a szívem.

Amikor felém nyújtja a tányért, ülő helyzetbe tornászom magam, és a párnának támasztom a hátam. North ezután visszafordul kávéért. Két csésze várakozik a kancsó mellett, az egyik bizonyára az enyém. Miután megittam azt a hatalmas pohár vizet, nem tagadná meg tőlem a kávét.

Hála az égnek felém nyújtja a csészét, majd a papírokat bogarászó öccséhez megy. Ugyanott folytatják a biztonsági résekről és a lakók túlélési esélyeiről szóló vitatkozást, ahol abbahagyták. Nem nagyon értem, miről beszélnek, mert mintha egy bunker miatt szólalkoznának össze, márpedig aligha ez most a legfontosabb.

Gryphon odahúz az ágyam mellé egy széket, leül rá, és az ölébe teszi a tányérját. Rátérek a lényegesebb dolgokra.

– Miért maradunk itt, ha olyan biztosak vagyunk abban, hogy ránk fognak támadni? – faggatom. – Miért nem… evakuáljuk az egész közösséget? Te jó ég, el sem tudom képzelni, hogy az mennyi előkészületet igényelne.

A két testvér egymásra néz, majd North bólint.

– Foglalkozunk a kérdéssel – feleli. – Nem hagyhatjuk itt szabad prédának az alsóbb osztálybeli családokat, és hatalmas munka lenne ennyi fenomént egyszerre másik helyre költöztetni, ugyanakkor korábban is sikerült már. Újra menni fog, ha ennél is rosszabbra fordulnak a dolgok.

Korábban is történt már ilyen? Nem tudtam róla, de sok mindent nem tudok erről a közösségről, ezért csupán bólintok, és tovább rágcsálom a pirítósomat. Próbálom kerülni Gryphon mogorva tekintetét, mert ma egyértelműen bal lábbal kelt fel. Biztos nem miattam ilyen, hiszen én mindvégig aludtam… várjunk csak!

– Mennyit aludtam?

– Tizennégy órát – feleli North fel sem pillantva a papírokból. – Nem számítottunk arra, hogy ilyen hamar felébredsz. Úgy tűnik, egyre jobban viseled, ha nagyobb erőre teszel szert.

Hm.

Örülnék, ha a közeljövőben nem kellene használnom a képességemet, de azt hiszem, jó tudni, hogy vége a három napig tartó képszakadásoknak. Amint Gryphon kiüríti a tányérját, szed az enyémre egy kis gyümölcsöt, majd lehajol hozzám, és erőteljesen szájon csókol.

Az edzőteremben leszek az embereimmel. Hívj, ha kell valami!

Gőzöm sincs, miért egyedül hozzám beszél, mindenesetre bólintok, és hagyom, hogy még egyszer megcsókoljon, ezután pedig szó nélkül kimegy az ajtón. Nem tudom, mi a fene ütött belé, de remélem, edzés közben le tudja vezetni valakin a feszültséget.

Megeszem a gyümölcsöt, aztán az éjjeliszekrényre teszem az üres tányért. Hátradőlök a párnákon, és megiszom a kávét. Elégedettséggel tölt el, hogy körbevesznek a horgonyaim. Gabe is befejezi az evést, aztán elveszi a tányéromat, és a sajátjával együtt egy tálcára teszi, majd mindent kitol az ajtón, hogy a személyzet elvigye.

North ránéz a telefonjára, majd odajön hozzám, és mindenki előtt megcsókol. Mármint Gryphon is ezt tette, viszont attól még kibaszott furcsa, hogy North is követi a példáját.

– A földszinten leszünk. Maradj itt, de a szobádba is visszamehetsz. Hívj, ha kell valami! És ne csatangolj el!

Felvonom az egyik szemöldököm, a tekintete azonban azt sugallja, hogy kurvára nem érdemes most ujjat húznom vele.

– Rendben – adom be a derekam a szememet forgatva. – De nem zárhatsz be örökre. Amint teljesen meggyógyulok, unatkozni kezdek, és egy valóra vált rémálomként fogok viselkedni.

– Már egyébként is úgy viselkedsz, méreg – morogja Nox az ajtó felé tartva.

A bátyja összeszűkített szemmel néz utána, de megragadom az állát, és visszafordítom magam felé a fejét.

– Maradj ki ebből! – kérem tőle. – Én is meg tudom védeni magam.

Látom rajta, hogy egyáltalán nem szándékozik eleget tenni a kérésemnek. Feláll, és az öccsét követve elindul kifelé. Bizonyára kedélyesen elbeszélgetnek majd a liftben, de nem törődöm vele.

Gabe most csak az enyém.

– Hála istennek! – mondja rám vigyorogva. – Egy pillanatra megijedtem, hogy egy Draven-háború kellős közepébe csöppenünk. Akkor már inkább azt választanám, hogy Gryph kinyírjon az edzőteremben.

– Gyere ide, feküdj mellém! Ha már be vagyok ide zárva, legalább ölelgethetnél kicsit.

Egy pillanatig mereszti rám a szemét, aztán óvatosan felmászik az ágyra, és úgy mozog, mintha attól félne, hogy összetörök alatta. Morogni kezd, amikor durcásan magamra húzom, majd lefelé tolom. Körbeölelem a lábammal a testét, és a hasamra fektetem a fejét, így szinte nem is nyom. Az a kis súly pedig inkább megnyugtatóan, mint fullasztóan hat rám.

Lassan mély levegőt veszek, és megint egésznek érzem magam.

– Soha többé ne tűnj el! – kérlel Gabe szinte sértődötten, miközben a hajába túrok.

– Most sem akartam – válaszolom. – Tudtam, hova viszik Kyrie-t, és nem hagyhattam ott egyedül. Egyébként is túléltem. Minden rendben, Kieran is meg fog gyógyulni. Bűntudatom van, amiért őt is magammal rángattam, de semmi baj nem történt. Teljesen más lenne a helyzet, ha nem mentem volna Kyrie után.

Gabe fújtat egyet, majd végighúzza a kezét a combomon. Gyengéden simogat a takarón keresztül, mintha az elszenvedett sérüléseim járnának a fejében. Felixnek köszönhetően már semmi sem látszik rajtam, ennek ellenére még mindig érzek egy kis fájdalmat. Ez semmi ahhoz az óriási gyötrelemhez képest, aminek megadtam magam, amikor hagytam, hogy a kötelékem átvegye az irányítást, és véres bosszút álljon a táboron.

Gabe óvatos mozdulatokkal simogat.

– Mire Gryphon és North végez Blackkel, azt fogja kívánni, bár ki sem kelt volna aznap reggel az ágyból. Mindkettejüknek nagyon kreatív elképzelései vannak arról, hogyan kellene megbüntetni őt.

Azt a kurva!

Gabe elalszik rajtam, és a délután nagy részét átszunyókáljuk. Brutus köztünk fekszik, mert apránként befúrta magát közénk, és Gabe-et arrébb tolva elfoglalta a helyét. Sokszor elszendergek, és a szobában mozgó árnyékokat figyelem, miközben egész nap semmit sem csinálunk. Késő délután felé sokkal mélyebb álomba merülök, és mire felébredek, Gabe már nincs sehol.

North az asztalnál ül, és a végeláthatatlan papírkupacát böngészi egy pohár whisky társaságában.

– Van egy szendvics az éjjeliszekrényen – jegyzi meg. – Szólok a szakácsnak, ha valami komolyabbra vágysz.

Kinyújtózom, nagy nehezen feltápászkodom, és a hátam ismét belesüpped a párnákba. Soha nem akadt még dolgom olyan férfival, aki annyi párnával szeretett aludni, akár egy hercegnő, de igazából Northnak tényleg nincs párja a világon.

– Jó lesz a szendvics. Pocsékul érzem magam, és ez a sok alvás mindössze csak ront a helyzeten.

North a homlokát ráncolva néz rám.

– Szóljak Felixnek? – kérdi. – Nemrég itt járt, de még aludtál, és nem akart zavarni. Azt mondta, most az alvás a legfontosabb.

Megrázom a fejem, és a kezembe veszem a tányért.

– Nem erről van szó, csak úgy érzem, egész nap lustálkodom, tétlenül ülök, miközben mindenki lefoglalja magát valamivel… Ti mind azon munkálkodtok, hogy ne essen bántódásunk. Kolonc vagyok a nyakatokon, és ez nagyon zavar.

North fújtat egyet, felhajtja az utolsó korty whiskyt, és ide-oda tologatja a papírjait.

– Találd ki, hány túlélőt sikerül általában kimentenünk a táborokból!

Nem tudom a választ, ezért beleharapok a szendvicsbe. Sajtos-sonkás, tökéletes mennyiségű majonézzel. Legszívesebben feleségül mennék a szakácshoz.

North a kajagazmusommal mit sem törődve folytatja.

– Ha az első huszonnégy órában rátalálunk a táborra, nagyjából huszonkét százalék az arány. Negyvennyolc óra elteltével viszont tizenötre esik le. Négy nap után pedig csupán három százalék. Négy napba telt, mire rátok találtunk. Tudod, hány túlélőt mentettél ki? Azért fogalmazok így, mert ez az egész a te érdemed, mi csak bementünk, és hazahoztunk benneteket.

Váratlanul kinyílik az ajtó, és belép rajta Gryphon. Még csak nem is kopogott. Edzés után egyenesen idejöhetett, mert még nem öltözött át. A ruhái most teljesen eltakarják a testét, vagyis kizárólag nekem tartogatja a falatnyi rövidnadrágjait. Semmit sem reagál North monológjára, hanem egyenesen hozzám lép, hogy szemügyre tudjon venni, aztán helyet foglal mellettem.

– Harminchárom embert raboltak el – közli North. – Harminchárom jött vissza. Csupán egy sérült meg. Mivel Nox teremtménye Kyrie-t védve használhatatlanná tette a zuhanyzót, a jelentések szerint mindössze egyetlen nőt bántalmaztak. Ilyesmire korábban még egyszer sem volt példa, Oleander. Nagyon messze állsz attól, hogy kolonc legyél.

Gryphon felém fordul, mire az utolsó falat szendvicset is a számba tömöm, hogy ne kelljen erről beszélnem. Sok mindent szeretnék megvitatni vele, de azt nem, hogy jelenleg teljesen haszontalannak érzem magam.

A két kötelékhorgonyom összenéz, ami semmi jót nem sejtet.

Végül rájövök, hogy fogalmam sincs, hogyan kell viselkedni egy párkapcsolatban. Arról is alig tudok valamit, mit jelent központi horgonynak lenni. Az agyam szó szerint képtelen feldolgozni, hogy most itt fekszem ennek a két alfahímnek a társaságában, és mindkettő a kötelékhorgonyom. Amikor reggel Nox és Gabe is a szobában lebzselt, sokkal könnyebben viseltem a helyzetet, mert ütközőzónát képeztek, és megakadályozták, hogy sor kerüljön arra, amire most.

Úgy érzem, ebben a pillanatban teljesen ki vagyok szolgáltatva Northnak és Gryphonnak, és már kiderült, hogy örömmel összefognak egymással, ha szükségét érzik.

Ennek ellenére legalább meg kell próbálnom érvényt szerezni az akaratomnak, mert ha lehunyt szemmel felidézem, még mindig hallom azt a pattanó hangot, ami azt kísérte, amikor Kieran eltörte a saját bokáját, hogy megmentsen engem és a horgonyaimat.

Nyelek egyet, megköszörülöm a torkom, és könyörögni kezdek Black életéért.

– Kérlek… ne Kieranon vezessétek le a feszültséget! Én voltam a hülye, mert azt hittem, Franklin nem lesz ott, és rögtön vissza tudunk jönni. Több eszem is lehetett volna.

Gryphon összeszűkített szemmel néz rám, amihez egyáltalán nem vagyok hozzászokva. Megint nyelek egyet, de leginkább azért, mert olyan arcot vág, mintha engem is abban a büntetésben akarna részesíteni, mint a helyettesét. Reméltem, hogy a sérülésem legalább egy hétig kiment a hajnali edzések alól. Jó esetben két hétig. Azt hiszem, Gryphon ugyanolyan bosszús, mint korábban, ami egyszerűen nagyszerű.

Northra rá sem merek nézni.

Úgy sejtem, ő még kevésbé tud racionálisan gondolkozni erről az egész hülyeségről, mint Gryphon, ezért minél több ideig sikerül távol tartanom ettől a beszélgetéstől, annál jobb.

– Ebben tévedsz – morogja Gryphon. – North egyedül veled kapcsolatban nem gondolkodik racionálisan. De most, hogy megpecsételtétek a köteléket, valószínűleg újra derék tanácsos lesz belőle.

Elpirulok, egyúttal viszont haragra is gerjedek.

– Tartsd magad távol a fejemtől! – teremtem le. – Kerülni foglak, ha nem vagy képes rá.

Előredől a székén, és mély, veszélyt sejtető hangon szólal meg:

– Próbálkozz csak! Ha rajtam múlik, kurvára megint nyomkövetőt teszünk beléd, csak hogy ne tűnj el.

Zavarba ejtő cincogás hagyja el a számat.

– A nővéred után mentem! – csattanok fel. – Nem szöktem el. Egy olyan ember után mentem, akit szeretsz, mert nem tudtam elviselni a gondolatot, hogy elveszíted. Ne merészelj úgy viselkedni, mintha egy ámokfutó lennék, miközben miattad csináltam az egészet! Nem érdekel az a férfi, ahogy az sem, amit tett…

Gryphon vicsorogva félbeszakít:

– Még a nevét sem tudod kimondani. Most már mindent értek. Látom a trauma nyomait az agyadban.

– Kurvára. Húzz. Ki. Onnan! Nem akarom, hogy ott turkálj. Hadd legyenek már saját gondolataim, a rohadt életbe is!

Gryphon elvigyorodik, mielőtt azonban kinyithatná a száját, és még jobban megsemmisíthetne, egy tömör test siklik az ágy és a szék közötti kis hézagba.

– Oleander még nem gyógyult meg – figyelmezteti North Gryphont. – Menj, járj egyet, mielőtt kicsúszik a szádon valami, amit megbánsz. Tűnés innen! Most azonnal!

Gryphon szó nélkül távozik, de a kelleténél kissé erélyesebben csukja be az ajtót. A szememet forgatom, North viszont meg sem moccan. Továbbra is háttal áll nekem, lába az ágy szélének préselődik, mintha arra számítana, hogy Gryphon visszacsörtet egy második körre.

Oltári nagy seggfejnek érzem magam.

– Sajnálom, hogy azt gondoltam, észszerűtlenül viselkedsz – szólalok meg.

– Megérdemeltem – legyint. – Megígértem a kötelékednek, hogy vissza fogom nyerni a bizalmadat, és neked is ugyanezt tudom mondani. Nincsenek tévképzeteim azzal kapcsolatban, hogy a kötelékünk megpecsételése egy csapásra mindent megváltoztatott. Kell egy kis idő, mire bizonyítani tudok előtted. Gryphonnak pedig csak… bűntudata van. Emiatt vagdalkozik, később viszont meg fogja bánni. Próbáltam megakadályozni abban, hogy megássa a saját sírját.

A homlokomat ráncolva hátradőlök, még mindig kimerültnek érzem magam, holott alig töltöttem ébren egypár percet. Lehet, hogy a reményeimmel ellentétben mégsem számoltam még le a napokig tartó alvással.

– Miért van bűntudata? – faggatózom. – Azt hiszi, mindenkit neki kell megmentenie, ugye? Jellemző.

North gondosan feltűri az ingujját, majd pár gombot kigombolva kivillantja sima, napbarnított mellkasát. Kibaszott izgató látvány. Hálát adok az égnek, amiért Gryphon már nincs itt, mert tele van a fejem mocskos gondolatokkal. Készen állok arra, hogy megint szétterüljek Northnak az ágyon.

– Azért érez bűntudatot, mert most először kellett választania a családja és a kötelékhorgonya között. Ha döntenie kellett volna arról, hogy melyikőtöket mentse meg… Még soha nem kellett ilyesmit latolgatnia. És az ő pozíciójában lévő legtöbb férfihoz hasonlóan azt feltételezte, hogy meg tudja akadályozni, hogy valaha is ilyen helyzetbe kerüljön. Amikor Kyrie megmentésére siettél, rádöbbent arra, hogy jobban örült volna, ha inkább itt maradsz velünk, ahol biztonságban vagy. De akkor kezdte csak igazán nyomasztani ez a dolog, amikor a nővére elárulta neki, hogy Brutus megmentette a zuhanyzóban. Ha nem lettél volna a táborban, Kyrie nem úszta volna még ép bőrrel.

Ez kiűzi a fejemből a mocskos gondolatok egy részét.

– De hisz ennek semmi értelme! Minek azon aggódni, hogy mi lehetett volna, amikor már pontosan tudjuk, mi történt? Mindenki jól van. Kyrie megmenekült, nekem pedig egy kis kimerültségen kívül kutya bajom.

North a szemöldökét felvonva a lábamra teszi a kezét.

– Súlyos sérüléseket szenvedtél. Egyikünk sem mert belegondolni abba, hogy valaha is ilyen közel kerülhetsz a halálhoz.

Megint az égnek emelem a tekintetem. Férfiak. Horgonyok. Kötelékhorgony férfiak, akik nem látnak tovább a saját egójuknál. A lista tovább folytatható. Örökre búcsút inthetek a gondtalan életnek, de ennek semmi köze ahhoz, hogy üldöz az Ellenállás. Inkább az az oka, hogy öt forróvérű férfi érzi úgy, hogy az élete végéig mellettem kell lennie.

North megkerülni az ágyat, besöpri a papírokat egy mappába, aztán lekapcsolja a szoba túlsó felét megvilágító lámpát.

– Szükséged van valamire? Nem vagy éhes vagy szomjas? Nem kellene sokáig győzködnöd, ha megint le szeretnél zuhanyozni.

Nem fér a fejembe, milyen gondoskodó és figyelmes tud lenni North Draven. A domináns és parancsolgató Northt már ismerem. A seggfej Northt is. Nem a kedvencem, de rajta már ki tudok igazodni.

Ezen az új énjén viszont nem.

Határozottan képes lennék megint a zuhany alá állni vele, és harmadjára is hagyni, hogy eljátszadozzanak velem az árnyai, de mintha továbbra is köd borulna az elmémre.

– Azt hiszem, még pihennem kell. Viszont már nagyon unom, hogy egész nap fekszem. Hogyhogy nincs tévéd? Akkor legalább leköthetném magam valami agyatlansággal.

Drámaian szétterülök az ágyon, mire rám néz, ismét hozzám lép, és megnyom egy gombot a fényűző éjjeliszekrénye márványlapjának alján.

Erre kinyílik az ágy vége, és lassan felemelkedik belőle egy tévé a semmiből.

– Túl sok pénzed van – jelentem ki. – Komolyan mondom, ez már nevetséges. Miért nem a falon van a tévé, mint a többi szobában?

Megvonja a vállát, aztán aprólékosan kihámozza magát a ruhájából, ezzel pedig sikerül teljesen elterelnie a figyelmemet a felháborodásról.

– Az nem illene ide – magyarázza. – Ráadásul mindig jót szórakozom azon, amikor ilyen egyszerű dolgok is kiverik nálad a biztosítékot.

[image: img3.jpg]

[image: img4.jpg]


[image: img5.jpg]

13.

Oli





A világ legunalmasabb dokumentumfilmjére alszom el, mert North nem hajlandó gáz valóságshow-kat nézni velem. Egyébként is csak azért vetettem fel neki ezt a lehetőséget, hogy kiderítsem, meddig terjed az engedékenysége. Brutális megtorlással válaszolt az ötletemre, aminek következtében végig kellett hallgatnom, ahogy egy vénember monoton hangon beszél az erdőirtásokról.

Órákkal később teljes sötétségben ébredek, és az az első gondolatom, hogy véletlenül megint beférkőztem egy másik horgonyom fejébe. Kell egy kis idő, mire rájövök, hogy nem álmodom, hanem tényleg egy meleg test fekszik mögöttem, kezek simogatják a hátam, és egy kemény farok dörgölőzik a seggemhez.

Furcsa, hogy máris meg tudom állapítani, melyik horgonyom fekszik mellettem? Mert kétség sem fér ahhoz, hogy ez Gryphon. Teljesen máshogy mozog, mint North. Az agyamnak eltart egy darabig, mire feldolgozza, mi történik, ezért ahelyett, hogy közölném Gryphonnal, hogy valaki más ágyába tévedt, és egyáltalán nem gyötörhet így, inkább hozzásimulok. Kéjesen felnyög, amikor a farkához préselem a fenekem.

Az ujjai becsúsznak a Northtól kapott selyem pizsamanadrágom alá, aztán pedig egyenesen belém. Szinte nem is ellenőrzi, nedves vagyok-e, vagy sem.

Ami azt illeti, tocsogok.

A kötelékem úgy gondolja, hogy önmagában a kötelékhorgonyom közelsége is elég afrodiziákum. Azon kapom magam, hogy bármikor kész vagyok ágyba bújni velük, és azt hiszem, ebből még lesznek gondjaim. Nem tölthetem az egész életemet azzal, hogy utánuk sóvárgok.

Vissza kell kapnom az autonómiámat, a fene egye meg!

– Jobb, ha ezt kivered a fejedből – dünnyögi Gryphon.

Mielőtt ráripakodhatnék, vagy rávilágíthatnék arra, hogy ez rohadtul lehetetlen, addig csókol, míg a végén már csupán a kötelékem skandálását hallom a fejemben: igen, igen, igen. Mekkora egy szexéhes ribanc! Ha Gryphon valamiféle bocsánatkérésnek szánja, hogy North előtt izgat fel, ám legyen! Mindketten végignézték már, ahogy elmegyek, és hallották, hogy milyen hangokat adok ki közben. Kellően sötét van ahhoz, hogy egyikük se lássa, milyen kész vagyok.

Gryphon szavak helyett tettekkel fejezi ki, mennyire imádja a testem, én pedig hagyom neki.

Ez feltehetően nem jó, és kezdenem kell majd vele valamit a jövőben, mert egyedül fogok szemben állni öt akaratos alfahímmel. Ha hagynám, folyton átgázolnának rajtam, de ma este egyszerűen csak érezni akarok valamit, mert még mindig nem tértem magamhoz teljesen a hatalmam kiteljesedése után.

Érezni akarom, mennyire kellek a kötelékhorgonyomnak.

Ezért hagyom, hogy addig csókoljon, amíg meg nem feledkezem arról, hol vagyunk, és hogy valaki más is van még a szobában. Végül már a saját nevemre sem emlékszem, és engedem felszínre törni a kötelékeinket, hogy megint egymással legyenek.

Valahol legbelül tudatosodik bennem, hogy ez teljesen más érzés, mint amikor a kötelékem a Northéval egyesült. Később érdemes lenne elgondolkoznom azon, hogy ez mit jelent.

Ám amint eszembe jut valami, ami megtörhetné a pillanat varázsát, Gryphon vagy stratégiát vált, esetleg az ütemen vagy a pozíción változtat, vagy még alaposabban bebarangolja a testem a kezével. Amikor a hasamra fordít, és elkezdi lefelé csókolgatni a hátam, kénytelen vagyok visszatérni a jelenbe, mert tényleg fekszik mellettünk egy harmadik ember is az ágyon.

Nem lenne szabad ennyire élveznem, hogy North rám szegezi a szemét, és mindent lát, amit Gryphon csinál velem, de önkéntelenül is felnyögök, amikor egymás szemébe nézünk, és észreveszem, hogy lángra lobban a tekintete. Élvezi az előadásunkat, és cseppet sem féltékeny, viszont egyre jobban izgalomba jön. Ő is maga alatt akar tudni.

Gryphon mindkettőnket megmozdít, de csak annyira, hogy lássa az arcom.

– Szereted, ha néznek, bébi? – vigyorog rám csillogó szemmel. – Akarod, hogy North végignézze, ahogy elmész a farkamon, és végigcsorogsz a lábamon? Akarod, hogy hallja, ahogy a nevemet kiabálod? Azt hittem, ez már túl sok lenne neked, de úgy tűnik, ezt szeretnéd. Ezt akarod, kötelékhorgony?

Fennakad a szemem, amikor a szájába veszi a fülcimpámat, és húzogatni kezdi a hegyes fogával. Ha így halok meg, még örülni is fogok neki.

– Azért ne ess túlzásba! Soha többé nem engedjük, hogy itt hagyj minket. Mostantól mindig veled lesz valamelyikünk.

Bassza meg!

Tényleg rá kell jönnöm, hogyan zárhatom ki Gryphont a fejemből, viszont amikor megint a selyempizsamám alá csúsznak az ujjai, egyszeriben már nem ez a legfőbb problémám.

A szobában uralkodó sötétség egyre áthatóbb és mélyebb, szinte életre kel. A fejemet hátradöntve figyelem a Northban végbemenő változást, miközben a köteléke betölti a szobát. Máris függök tőle, függök attól az érzéstől, amit az kelt bennem, amikor a sóvárgása és a vágyakozása szemmel láthatóan elködösíti a szobát.

Gryphon kihasználja, hogy másra figyelek, és megint pozíciót vált. Lehúzza rólam a rövidnadrágot, majd magát megtámasztva kibújtat belőle. Lehajol, hogy óvatosan beleharapjon a hasam puha bőrébe, ami kivillan a felgyűrődött felsőm alól. Fészkelődni kezdek a súlya alatt. Többre vágyom. Szerencsém van, mert ők is.

Egyiküknek sem jut eszébe a gumi vagy a fogamzásgátlás, amiről rohadtul nekem kell majd gondoskodni, máskülönben egy teljesen új problémával fogunk szembenézni. Gryphon kissé feljebb emeli a lábam, hogy pontosan ott legyek, ahol akarja, én pedig rámosolygok. Az a kedvenc részem, amikor teljesen kitölt és szétfeszít a farka. Olyankor kurvára úgy érzem, mintha a mennyországban lennék.

Mindketten felnyögünk, ahogy belém hatol.

Az egyik fekete füstszál a combom köré tekeredik, és szélesre tárja a lábam, hogy North semmiről se maradjon le, és lássa Gryphon minden egyes mozdulatát a nedvességtől csöpögő hüvelyemben. Elfeketedik a szeme.

Gryphon csípője kissé elbizonytalanodik, de amikor North a szemembe néz, tudom, hogy nem kell aggódnom, ha kiengedi játszani a kötelékét. Azok után nem, amit nemrég bevallott nekem. Éppúgy vágyom a kötelékére, mint a férfira, akiben él. A kötelék nem mérges, nem is féltékeny, mindössze mohón figyel, miközben a sorára vár.

Még, még, még.

Ekkor North bedugja az ujjait a számba, és a nyelvemet simogatja. Még soha senkit nem szoptam le, de ez kitűnő alkalomnak tűnik rá.

– Jó kislány. Kibaszottul jó kislány vagy gyönyörű horgonypuncival.

Ez átbillent a határvonalon, és borzongva elmegyek a mocskos szájától. Végighúzza az ajkait a fülkagylómon, miközben mocskos dolgokat suttog nekem.

Végem van.

Mi lesz, ha öten fogják ezt csinálni velem? Azt nem fogom túlélni.

Nyöszörögve fogadom, amikor Gryphon megmozdít. Addig pakolgat, amíg négykézláb nem állok kettejük között, és felnyögök, ahogy ismét belém hatol.

North kisimítja a tincseimet az arcomból, ujjai gyengéden cirógatnak, de aztán belemarkol a hajamba, és felhúzza a fejem, hogy ránézzek. Rabul ejt az űrként tátongó szeme, nagyon könnyű elveszni a mélységében. Ösztönösen is Gryphon köré szorulnak az izmaim.

Megint el akarok menni. A számba akarom venni North farkát, hogy érezzem az ízét, minden cseppjét le akarom nyelni, és…

– Ha nem dugod szájon most azonnal, már a gondolattól is el fog menni, szóval kurvára húzz bele, mielőtt lemaradsz róla! – figyelmezteti Gryphon Northt.

North köteléke, ez a sötét és veszélyes lény rám mosolyog. North szeme még mindig fekete, természetellenes űr tátong a helyén. A kezébe veszi a farkát, hogy a számba tudja igazítani. Ennél jobb nem is történhetne velem, mert így azzal a horgonyommal élhetem át ezt elsőként, aki szeret irányítani, és minden mozdulatomat diktálni fogja. Amikor végre engedi teljesen megkeményedni a farkát, még jobban elmerül a szám nedves forróságában. Megragadja az állam, mintha kizárólag hozzá tartoznék. Még a köteléke is kétségbeesetten vágyik arra, hogy az övé legyek. Nyöszörgök a számban lévő farka körül.

Gryphon erősen szorítja a csípőmet, miközben mozdulatlanul tart, hogy belém tudjon mélyedni. Így kizárólag arra kell összpontosítanom, hogy ne használjam a fogam, és ne tegyem tönkre az egész estét. Kicsit sajog az állkapcsom, mert nagyon nagyra kell tátanom a szám, hogy elférjen benne North farka, de ő ezt olyan kéjes hangokkal jutalmazza, hogy bármire képes lennék, hogy a kedvére tegyek.

Azt akarom, hogy épp annyira akarja ezt, amennyire én.

És azt hiszem, így is van. Legalábbis így viselkedik, mert kérdés nélkül elveszi tőlem, amit akar. Egyre mélyebbre furakszik a számban, a határaimat keresi, helyettem is feszegeti őket, és a végén már figyelnem kell arra, hogy levegőt is kapjak, mert épp úgy tölti ki a torkomat, ahogy akartam. Azt hittem, tovább fog tartani elsajátítani ezt a készséget, de North köteléke pontos utasításokat ad nekem arra, hogyan elégítsem ki.

Figyelmeztető jelnek veszem, amikor az ujjai megszorítják az állam. Még egyszer a számba döf, majd felhördül, és elmegy. A spermája egyenesen lefolyik a torkomon, így nincs is más választásom, mint lenyelni, amit ad nekem. Amikor megnyúlik a nyakam, még mélyebbre tolja a farkát, mire az orrom puhán nekiütközik a szeméremcsontjának. Nem hittem volna, hogy teljes hosszában magamba tudom fogadni, de megcsináltam.

Amint a kötelék eltávolodik, Gryphon átkarolja a mellkasom, és felhúz. Most előtte térdeplek, de továbbra is belém temetkezik a farka. A vállamat harapdálva élvez el, és még mindig dolgozik a csípője, amikor ismét a csúcsra jutok vele. Már annyira érzékeny vagyok legbelül, hogy szinte fáj, és nyöszörgök, amikor visszahúzódik a puncimból.

A kezébe veszi az ágy mellé hajított pólóját, hogy megtisztogasson, és letörölgesse a spermát a lábamról, aztán gyengéden kettejük közé fektet.

North köteléke mindkettőnkön rajta tartja a szemét. Még mindig meztelen, és nem lohadt le a merevedése. Ernyedten rámosolygok. Nem vagyok biztos abban, hogy képes lennék ennél többet elviselni, de ha azt akarja, egyáltalán nincs ellenemre, hogy megint leszopjam.

Gryphon éber tekintetével mit sem törődve North fölém hajol, ujjaival gyengéden végigsimít az arcomon, aztán mélyen és magabiztosan megcsókol, mintha érezni akarná a saját ízét, amit kibaszott izgatónak találok. A hajába túrok, és visszacsókolok. Próbálok beleadni mindent, amit csak tudok, miután a két kötelékhorgonyom ájulásig dugott.

Érzem, amikor a kötelék visszahúzódik, és North visszatér, de ő sem húzódik el tőlem, amíg szintén meg nem csókolhat. Felsóhajtok, amikor végre elenged. Elnyújtózik mellettem, és a feje alá teszi a karját.

Egy csodás percig mindhárman némák maradunk. Maradéktalan elégedettség tölt el, de aztán North parancsolgatása mindent tönkretesz.

– Kelj fel, irány a fürdőszoba!

Dohogva fordulok Gryphon felé, hogy ne is lássam Northt.

– Ne féltsd annyira az ágyneműt, már rég tönkretettük – közlöm vele. – Aludni szeretnék, hagyj békén!

Elengedi a füle mellett a tiltakozásomat, és a karom alá csúsztatja a tenyerét, hogy felültessen. Pehelykönnyűnek érzem magam a karjaiban.

– Ha nem mész el pisilni, bánni fogod, ha húgyúti fertőzést kapsz. Nyomás! Utána nyugodtan szétterülhetsz az ágyon.

Lángra kap az arcom, és pufogva hozzávágok a fejéhez egy párnát.

– Soha többé ne mondd ki előttem a pisilni szót, máskülönben máshol fogok aludni.

Gryphon kuncogva lehajol, hogy visszavegye a bokszerét.

– Örülnöd kellene, amiért nem ragaszkodik ahhoz, hogy utánad menjen, és végignézze az egészet.

Azonnal megbánom, hogy mindkettejükkel dugtam, külön és együtt is.

Pisilés után megmosakszom, és próbálok nem arra gondolni, mennyire szétkúrtak. Sokszor elmentem, és Gryphon farka már nyersre dörzsölt a végén, ezért mielőtt visszamennék a sötét hálóba, egy ideig még a fürdőszobában maradok pihegni. Szeretném égve hagyni a lámpát, hogy ne ütközzek neki az összes bútornak, de North a tenyerét felemelve elővarázsolja Augustot, aki életnagyságú dobermanként elindul felém.

Zavarba ejtően felvinnyogok, miközben letérdelek hozzá, hogy megszeretgessem, mert megérdemli.

– Kutyának nincs helye az ágyon, még akkor sem, ha árnyakból áll – zúgolódik Gryphon, de engem nem érdekel.

Ugyanúgy gügyögök neki, ahogy a kutyának.

– Ha ilyen vagy, August a te oldaladon fog aludni, és helyettem akár őt is ölelgetheted. – Ezután megszólítom a kutyát. – Szereted, ha babusgatnak, ugye? Persze hogy szereted. Szabadítsuk ki a testvéredet is, neki is kijár egy kis kényeztetés.

Amikor kiveszem Brutust a hajam mögül, nem kap August felé, és nem kezd vele versengeni a figyelmemért. Most már mindketten tudják, hogy egyformán szeretem őket.

Lekapcsolom a villanyt a fürdőszobában, és hagyom, hogy a kutyák biztonságban az ágyhoz vezessenek. Hozzám nyomják a fejüket, amikor túl közel kerülök a bútorok éles széléhez vagy Gryphon csizmájához. Sem North, sem Gryphon nem zsörtölődik többet amiatt, hogy a lények a lábam mellé telepszenek. August North combjára fekteti a fejét. Ennél közelebb még sosem jutottak ahhoz, hogy kifejezzék az egymás iránti szeretetüket.

Talán helyre tudom hozni azt, ami elromlott North és a teremtményei között.

Úgy alszom el, hogy Gryphon meleg teste a hátamhoz simul, North pedig az arcom alá teszi a kezét, és egyenletesen simogat a hüvelykujjával, amitől békés, álomtalan alvásba merülök.

A legvadabb vágyaimat megidéző édes hármas után végre úgy érzem, ismét önmagam vagyok, amikor felébredek.

Olyannyira, hogy bő húsz percig North alvó arcát bámulom, és közben próbálok rájönni, hogy a fenébe jutottunk el odáig, hogy nemrég még alig tűrt meg maga mellett, most pedig odaadó kötelékhorgonyként viselkedik. Mármint nem ez a legfurcsább, ami a lábadozással töltött utóbbi pár napban történt, de miközben az arccsontját súroló, hosszú, koromfekete szempilláit figyelem, semmi másra nem tudok gondolni. Még soha nem engedtem meg magamnak, hogy ilyen sokáig rajta felejtsem a tekintetem, és még soha nem láttam ilyen közelről. Ez pár pillanatig teljesen elfeledteti velem, hogy egyébként fogalmam sincs, mi a fasz történik velem.

Például azt sem értem, hogyan ébredtem fel a múltkor Atlas fejében. Nagyon hamar rá kell jönnöm, hogy ez mégis miként sikerült, de senkinek sem szabad beszélnem róla, mert csak kiakadnának.

– Mi a fenét értesz azalatt, hogy Bassinger fejében ébredtél fel? – kérdezi Gryphon.

A rohadt életbe!

Ettől North is felriad, és azon nyomban egy árok jelenik meg a két szemöldöke között. Oldalba bököm Gryphont, amiért hangosan megszólalt, és mert megint a gondolataim között turkált.

Nyöszörögve elkapja a könyökömet, és kicsit elforgat, hogy jobban lásson.

– Egyáltalán nem turkáltam, gyakorlatilag üvöltenek a fejemben a gondolataid. Erre keltem. Nem direkt csinálom.

A szememet forgatva dünnyögök neki, és abban reménykedem, hogy North visszaalszik.

– Akkor tanítsd meg, hogyan csendesítsem el a gondolataimat! – közlöm vele. – Megérdemlem, hogy magamban tarthassam őket, ha azt szeretném, nem igaz?

Gryphon felvonja a szemöldökét.

– Normál esetben azt mondanám, hogy megérdemled, de épp most derült ki számomra, hogy valahogy képes vagy máshová kivetíteni magad. Eddig egy szót sem szóltál erről, ezért talán egyelőre nem kellene változtatni azon, hogy mit hallok, és mit nem. Neked viszont meg kellene tanulnod jobban bízni bennem!

– Jól értettem, hogy képes vagy máshová kivetíteni magad? – faggat North. – Kell egy kávé.

Álomittas, rekedt hangja feléleszti a testem. Nem lenne szabad, hogy csak úgy képes legyen ilyesmire, ez egyáltalán nem igazságos. Végignézem, ahogy egyetlen, gördülékeny mozdulattal kikel az ágyból, és besétál a fürdőszobába. Az apró bokszere cseppet sem segít a tomboló hormonjaimon.

Csak azért érzek így, mert nemrég pecsételtük meg a köteléket, ugye? Nem leszek örökre ennyire kiéhezve a szexre… ugye?!

Gryphonra pillantok, és az önhitt arcába nyomom a párnát, amikor rám vigyorog.

– Egy szót se! Csak áruld el, hogyan üldözhetlek ki a fejemből! Az agyam az utóbbi pár napban szart sem ér, és… Nos, ha Gabe vagy Nox fejében találtam volna magam, talán beszámoltam volna róla, de te is meg vagy győződve arról, hogy Atlas elárult minket, szóval úgy gondoltam, jobb lenne először arra a problémára megoldást találni.

Gryphon a fürdőszobaajtó felé pillant, majd dünnyögve válaszol:

– Ha valamennyire is uralni tudod ezt a képességedet, soha ne próbáld ki Noxon! Nem érdekel, ha semmi másban nem hallgatsz rám, de ebben az egyben muszáj azt tenned, amit mondok. Maradj távol Nox Draven fejétől!

Hiába beszél halkan és szelíden, hátborzongatónak találom a hangját. Nyelek egy nagyot, és bólintok.

– Egyáltalán nem állt szándékomban beférkőzni Atlas fejébe sem – mentegetőzöm. – Egyszerűen csak elaludtam, és amikor felébredtem, a hálószobája falát bámultam, és azt éreztem, hogy annyira unatkozom, hogy mindjárt végem. Kellett egy kis idő, mire rájöttem, hol vagyok, és… alig egy percet beszélgettem vele. Ennyi az egész.

Gryphon lassan bólint. North kijön a fürdőszobából, de még mindig fáradtnak tűnik, és a homlokát ráncolva próbál magához térni. Furcsa így látni, mert bár azelőtt is aludtunk párszor együtt, hogy Kyrie után mentem a táborba, mindig én ébredtem fel hamarabb az edzés miatt. Még csak azt sem tudom, hogy általában mikor szokott felkelni.

Egyetlenegy alkalommal ébredtünk együtt, amikor Penelope ránk tört.

Gryphon csírájában elfojtja ezt a gondolatot a fejemben, és félbeszakít.

– Azt már nem! Most ne gondolj Penelopéra, és eszedbe se jusson azzal megúszni ezt a beszélgetést, hogy olyasmiken agyalsz, amiktől a köteléked gyilkos hangulatba kerül, és aztán közös ámokfutásba kezdtek!

North elmozdít egy panelt a falon, mire megjelenik egy kávéfőző. A gazdagok élete már csak ilyen. Felé nyújtom a kezem, hogy kétség se férjen ahhoz, én is kérek kávét. Biztosra veszem, hogy sem ízesítőt, sem tejszínt nem tart a szobájában, de eljutottam arra a pontra, hogy már a feketekávét is megiszom.

Innen tudom biztosan, hogy már felszállt az agyamról az erőm kiteljesedésével járó köd.

– Valószínűleg nem tett jót, hogy lábadozás közben pecsételted meg a köteléket. Ez minden bizonnyal lelassította a folyamatot. Van valamilyen új képességed? Érzel már valamit?

Nagy nehezen felülök, és közben ügyelek arra, hogy ne zavarjam meg Augustot, aki épp a hátán fekszik, tappancsait a magasba emelve, és álmában szimatol. Brutus mellette kucorog, és bár ő már felébredt, meg sem moccan, nehogy felkeltse a testvérét. Nagyon édesek. Addig kotorászom a párnák alatt, amíg meg nem találom a telefonomat, hogy lefényképezzem őket.

Csak feketeséget látok a kijelzőn.

A kép teljesen fekete, mintha rátettem volna az ujjam a kamerára. A homlokomat ráncolva újra próbálkozom, és ide-oda forgatom a mobilt.

– Semmit sem érzek – felelem közben. – Semmi furcsa nem történt velem azon kívül, hogy a múltkor Atlas fejében ébredtem. Mármint tényleg ott voltam. Minden gondolatát hallottam, és ha akartam volna, az emlékeit is láthatom. Mielőtt megkérdeznétek, nem néztem szét. Azt nagyon tapintatlannak tartottam volna, és hiába adott rá engedélyt, nem tettem meg. Szerintem a mi oldalunkon áll. Lehet, hogy még nem tudok mindent, de el fogja mondani nekem, hogy mi történt. Egyszerűen csak nem akartam átkutatni az agyát, mint egy őrült pszichopata.

North Gryphonra néz, majd nagyot kortyol a kávéjából, ezután a csészével a kezében visszamegy a fürdőszobába. Amikor kinyitja a zuhanyt, felsóhajtok, mert el sem tudok képzelni jobb párost a forró víznél és a kávénál. Maga lehet a mennyország.

– Tudod, ez a te mennyországod is lehetne – világít rá Gryphon. – Valószínűleg akkor North is a mennyben érezné magát – dörmögi.

Megint az arcába nyomok egy párnát, majd a kezembe veszem a bögrémet, és pontosan azt teszem, amit javasolt.

14.

Gabe





Minél régebb óta élek a Draveneknél, annál furcsább ellátogatni a szüleim házába.

Ami már nem az otthonom.

Lelkiismeret-furdalást érzek, amiért ezt gondolom, hiszen a szüleim minden tőlük telhetőt megtettek azért, hogy boldog gyerekkorom legyen. Elég ránézni a többi egyetemistára ahhoz, hogy tudjam, milyen szerencsés vagyok. Felüket olyan szülők nevelték fel, akiket annyira traumatizáltak a zavargások, hogy a kelleténél jobban óvják és szinte már elnyomják a gyereküket.

Greynek még a levegővételhez is engedélyt kell kérnie az apjától, és még húszévesen is a szülei szabályai szerint él.

Engem is féltettek a szüleim, de azt akarták, hogy rendes gyerekkorom legyen. Focimeccsekre vittek, és elengedtek a barátaimhoz is. Az első átváltozásomat követően még tovább lazítottak a szabályokon, mert tisztában voltak vele, hogy a többségnél jobban meg tudom védeni magam.

Remek szülők voltak… egészen addig, amíg már nem.

Az otthon számomra mindig is az a hely lesz, ahol Oli van.

Üzenetben értesítem Northt arról, hogy minden gond nélkül megérkeztem, de közben próbálom elhessegetni magamtól a gondolatot, mennyire gyerekes is ez az egész. Emlékeztetnem kell magam arra, hogy jelenleg mindenkinek be kell számolnia Northnak a hollétéről. Ő az egyetlen, aki mindig a házban marad, és mindig tudnia kell, hol járunk, de attól még kicsit zavar a dolog.

Emlékeztetem magamat, hogy ez Oli miatt van így. Miatta megéri. Ő az oka annak, hogy mindannyian a közelben vagyunk, folyton tartjuk egymással a kapcsolatot, és éberen figyelünk, mert nemcsak arról van szó, hogy mások árthatnak neki, hanem hogy konkrétan célba vették őt, ami merőben más helyzet.

Egyszerűen nem veszíthetjük el ismét.

Úgyhogy kérdés nélkül teszem, amit elvárnak tőlem, mindig írok Northnak, mindenről beszámolok neki, és követem az összes hülye biztonsági előírást. Ha ez kell ahhoz, hogy Oli biztonságban legyen, akkor kurvára megéri.

A ház előtti kert tökéletes látványt nyújt, a kertész szokás szerint kivételes munkát végzett. Idekint semmi sem utal arra, hogy odabent nagyon elromlott valami az utóbbi négy évben. Semmi nyoma annak az összeomlásnak, amivel nemsokára szembesülni fogok, és nagyon remélem, hogy amikor elindulok vissza, nem érzem majd úgy, mintha én is összetörtem volna.

Addig babrálok a kulcsokkal, amíg az egyikkel ki nem tudom nyitni az ajtót, aztán végighúzom a lábam a lábtörlőn. Körbenézek, mintha bármi esély lenne arra, hogy időközben megváltozott valami, mintha megint életre kelhetne a ház. De természetesen semmi sem változott. Felsóhajtok.

– Anya! Itthon vagy?

Hülye kérdés. Immár sosem megy el hazulról. Nina, a házvezetőnő az utóbbi években több időt töltött azzal, hogy életben tartsa és etesse anyámat, mint a takarítással. Ám most, hogy anyám ágynak esett, egyébként sem kell csinálnia semmit a portörlésen kívül.

Nem túlzok, anyám tényleg kurvára ki sem mozdul az ágyból.

Kiveszem a nekem szóló leveleket a kosárból, ahova Nina tette őket. Mintha ezzel beismerném magamnak, hogy egyedül ezért jöttem ma ide. Ha nem veszem kezembe a dolgokat, rohadtul semmi sem lesz elintézve.

Egy friss virágcsokor áll a folyosón a családi portré előtt. Nina valóságos szentélyt alakított ki körülötte, mert anyám máskülönben eszét vesztené, ha véletlenül idetévedne. A kép hármunkat ábrázolja pár héttel Oli eltűnése előtt. Akkor még mindannyian felhőtlenül boldogok voltunk, bassza meg.

Hagyom elvándorolni a képről a tekintetem, és elindulok felfelé a lépcsőn. Kettesével veszem a fokokat, puszta megszokásból kerülöm a nyikorgó részeket, mert már semmi szükség arra, hogy lopódzva jöjjek fel ide. Idióta tizenévesként sokszor tettem így, amikor kissé elhúzódtak a bulik vagy a meccs utáni ünneplések. Még ez előtt a sok faszság előtt.

Halkan bekopogok a szüleim hálószobájának ajtaján, majd kicsit kinyitom, mert biztos vagyok abban, hogy anyám semmi zavarba ejtőt nem csinál odabent. Ahhoz élnie kellene.

– Anya? Hogy érzed ma magad?

A függöny be van húzva, mindössze egy kislámpa világítja meg a szobát. Gondolom, Nina kapcsolta fel reggel, hátha az segít magához téríteni anyámat, ő azonban szinte még hozzá sem nyúlt az ételhez, ami ott várakozik mellette egy tálcán.

– Anya? Gabriel vagyok. Hazajöttem, hogy megnézzem, hogy vagy.

Egy sóhaj tör fel az ágyon heverő kupacból, és próbálom elejét venni annak, hogy túl sokat lássak bele. Ettől az apró zörejtől elfog a szégyenérzet, mintha terhet jelentene neki, hogy eljöttem meglátogatni. Mintha jobb szeretne egyedül elsorvadni, én viszont mégis arra kényszerítem, hogy maradjon az élők között.

De vajon tényleg ezen igyekszem?

Valószínűleg.

– Gabe, anyuci most fáradt. Alszom egyet, utána kimegyek játszani veled.

Még az eddiginél is jobban görcsbe rándul a gyomrom. Anyám néha megfeledkezik arról, hol van, és azt sem tudja, milyen évet írunk. Folyamatosan visszatér ahhoz az időszakhoz, amikor még jelentett valamit az élete, és nem egy vég nélküli pokol volt a két kötelékhorgonya nélkül.

Nehezemre esik rezzenéstelen hangon beszélni, bassza meg.

– Nem azért jöttem, hogy játssz velem, anya. Csak kíváncsi vagyok, ettél-e ma valamit. Nina felhívott, és elpanaszolta, hogy megint visszautasítottad az ételt.

Anyám zúgolódva legyint egyet, de már olyan törékeny, hogy a keze szinte hangtalanul hullik vissza a puha paplanra.

– Mindig mindenbe beleszól! Kell keresnem helyette valaki mást, aki békén hagy.

Nem kellene így reagálnom, kurvára nem, viszont mostanra minden türelmem elfogyott. Most igazi problémákkal kell foglalkoznom, nem ezzel az örökös gyásszal, amit nem hajlandó maga mögött hagyni.

– Békén hagy meghalni? Keresni akarsz valakit, aki ölbe tett kézzel végignézi, hogy csontsoványra fogysz? Már nagyon közel jársz hozzá. Nem rúghatod ki Ninát. A gyámságom alatt állsz, nem rémlik? Ninát én vettem fel. Tőlem kapja a fizetését. Mindent én intézek, mert te képtelen vagy rá!

Leállítom magam, és a számba harapok, hogy csapdába ejtsem a szavakat a nyelvemen. Érzem a pillanatot, amikor anyám megint falat emel kettőnk közé. A haragom visszakergette a bánat ürességébe.

Nem nyitja ki többet a száját, és még csak meg sem moccan, ezért kicsörtetek a szobájából. Még életben van, és igazából egyedül erről szerettem volna meggyőződni. Erre csupán akkor döbbenek rá, amikor már a földszinten járok. Legfőképp azért, mert apám portréja továbbra is ott áll, és úgy bámul le rám, mintha látna, és pontosan tudná, mire gondolok.

Szinte élve fal fel a bűntudat.

Mert ha apám lenne itt, és nem az anyám, ő éppúgy gyászolna, mint most anyám, de ő legalább gondoskodna magáról.

Néha azt kívánom, bár inkább anyám halt volna meg.

A Draven-házba visszatérve egyenesen Oli szobája felé veszem az irányt, mert szükségem van a horgonyomra. Ki kell evickélnem a saját fejemből, és vissza kell találnom a valóságba, ahol mindannyian végezzük a dolgunkat ahelyett, hogy a gondolatainkba menekülnénk a nehézségek elől.

Nagy levegőt veszek, mielőtt bekopogok hozzá.

Oli rögtön elkiáltja magát, hogy bemehetek, és amikor megpróbálom kinyitni az ajtót, semmilyen nehézségbe nem ütközöm, mert nincs kulcsra zárva. Ez új. És nagy dolog is, mert Oli mindig ügyel arra, hogy zárva legyen. Akármi is történt, mióta megpecsételte a köteléket North Dravennel, kicsit jobban bízik mindannyiunkban.

Nem vagyok biztos abban, hogy mindenki megérdemli ezt a bizalmat.

Amikor bemegyek hozzá, az egész padlót beterítik a könyvek és a jegyzetfüzetek. Oli a létező legapróbb rövidnadrágot vette fel, amit valaha is láttam rajta, és szétterülve fekszik a munkája fölött. A két árnyéklényt leszámítva egyedül van, és a bosszús arckifejezése láttán pontosan tudom, min dolgozik.

Fogalmam sincs, miért töri magát annyira Nox órája miatt, hiszen North mindenképp átengedné a vizsgán, már csak azért is, mert a kötelékhorgonya. Nox pedig pontosan ezért buktatná meg.

Mindketten nagyon elbaszottan viszonyulnak Olihoz, de természetesen North oldalán állok. Nem ismerem a pontos részleteket, viszont tudom, hogy akármi is történt a Draven-házban, az kivételes módon kuszálta össze Nox agyát.

Oli felpillant rám, gyengéden elmosolyodik, közben pedig még a tekintete is ellágyul, és ettől elakad a lélegzetem. Kibaszott dögös. Mintha nekem teremtették volna, és minél jobban megnyílik előttem, annál tökéletesebbnek találom.

A kezére támasztja az állát, és felém fordítja a fejét, miközben alaposabban végigmér.

– Hogy van anyukád? Sikerült elintézni, amit szerettél volna?

Bólintok, és leteszem a táskám az ajtó mellé. Kibújok a cipőmből, és leülök mellé. Egyáltalán nem akarok anyámról vagy az idefelé tartó útról beszélni, ezért inkább a jó dolgokra összpontosítok. Például hogy milyen rohadt jól néz ki ma Oli.

Végighúzom a kezem a feneke domborulatán, mire ő boldogan dorombol az érintésemtől. Lehet, hogy mindannyiunk fejébe bekavar a kötelék megpecsételésére való várakozás, ugyanakkor van valami ebben az időszakban, amit kurvára szeretnék kiélvezni.

Semmi másra nincs szükségem, pusztán arra, hogy tudjam, ő is olyan kétségbeesetten vágyik rám, mint én rá.

Zsörtölődve feltápászkodik a padlóról, de vidáman duruzsol, amikor aztán hozzám bújik, én pedig átkarolom a vállát, hogy közelebb húzzam magamhoz. A haja puha, ezüstös fürtjeibe fúrom az orrom, mire kilazul valami a mellkasomban. A szüleim házában tett látogatás feszültséggel töltött el. Hetekbe telt volna, mire túlteszem magam rajta, Olinak viszont meg sem kell erőltetnie magát ahhoz, hogy segítsen rajtam.

Máris szeretem ezt a lányt.

– August épp duzzog – motyogja az árnyakra nézve. – Szóltam neki, hogy ma Gryphonnal alszom, ő viszont nem fogja felengedni a lényeket az ágyára.

Kuncogva közelebb hajolok hozzá.

– Hozzám bármikor jöhetsz. Lehet, hogy nem szeretem annyira a kiskutyáidat, mint te, de mindig szívesen látom őket.

Rám vigyorog, és olyan érzésem támad, mintha egyenesen a napba néznék. A mosolya ragyogó, August pedig úgy szimatol körülöttem, mintha azt próbálná meg kideríteni, igazat mondok-e. Még mindig ijesztőnek találom kissé, hogy ilyen közel kerültem North leggonoszabb és legelvetemültebb teremtményéhez, ennek ellenére egész jól alkalmazkodtam hozzá.

Oli mosolya kissé lelohad.

– Most szükségem van Gryphon erejére, de ha nem így lenne, boldogan élnék az ajánlatoddal – sóhajt fel. – Nehéz időszakon megyek keresztül. A kiskutyák nélkül még jobban megvisel a dolog.

A szemöldökömet összehúzva hozzásimulok, és összeérintem a homlokunkat, amit nagyon szeret. Amikor egymáshoz préselődik az orrunk, vihogni kezd, mint egy gyerek, ezért amilyen gyakran csak tudom, ezzel próbálom felvidítani.

– Mi a baj, horgony? Tudok segíteni valahogy?

Megint felsóhajt.

– Mindannyian segíteni próbáltok, de… sok minden történt, és még mindig igyekszem helyre tenni magamban a dolgokat. Gőzöm sincs, hogyan vészeljem át a következő időszakot anélkül, hogy belebolondulnék abba, hogy mindannyian veszélyben forogtok. Egyedül azért éltem túl a tábort, mert tudtam, hogy mind biztonságban vagytok. Csakhogy ennek vége. És nehezen állom meg, hogy ne érezzem magam felelősnek ezért, mert ha egyszerűen csak távol tartottam volna…

– Nem, nem. Ezerszer jobb veszélyben forogni, mint nélküled élni.

– Önzőnek tartom magam, amiért ugyanezt gondolom – feleli remegő szájjal.

Megrázom a fejem, mire majdnem összeütközik az orrunk.

– Egyáltalán nem vagy önző – duruzsolom neki. – Éppúgy szükségünk van rád, mint neked ránk. Mindannyiunknak, horgony.

Nyel egyet, bólint, egy pillanat erejéig teljesen elbátortalanodik, aztán újra magára talál, és forgatni kezdi a szemét.

– Gryphon hibája az egész – jelenti ki. – Kurvára nem is foglalkoztam ezzel, amíg elő nem adta, hogy mekkora bűntudat gyötri, most pedig már én is ebben dagonyázom.

A mellkasomhoz húzom, és rohadt jó érzéssel tölt el, amikor az ölembe ül, átkarol, és a szívemre fekteti a fejét. Olyan apró, hogy alig érzem a súlyát. Amikor a hajába fúrom az orrom, mélyen beszippantom az illatát, ami megnyugtatja a kötelékemet.

Kibaszottul bármit megtennék azért, hogy mindig itt maradjon.

15.

Oli





Addig nyaggatom Gabe-et, amíg elő nem veszi a jegyzeteit, és át nem rágja velem a beadandókat. Próbált azzal érvelni, hogy nem megyünk vissza egyhamar az egyetemre, de olyan sok minden történik körülöttünk, hogy muszáj elterelnem valamivel a figyelmemet, és nem akarom, hogy Nox azt higgye, lazsálok. Igazából semmiben sem hátráltat bennünket, ha lépést tartok a tanulmányaimmal.

Gabe megropogtatja a hátát, amikor feláll, hogy odahozza a táskáját az ajtó mellől. Közben pasis módon arrébb rúgja a cipőjét. Miután a könyveit felnyalábolva visszajön hozzám, lehajol, hogy megcsókoljon. Brutus fújtatva rámered, August pedig letelepszik kettőnk közé, arrébb noszogatja Gabe-et, majd hátat fordít neki, mintha ott sem lenne.

Cuki.

Gabe jelentőségteljesen rám néz, mire felvihogok, és August nyakába temetve az arcomat, felsóhajtok. Nagyon hosszú, zavaros, teljesen kiszámíthatatlan hét áll mögöttem.

– Biztos vagy benne, hogy minden oké? Nincs szükséged valamire? – kérdezi Gabe.

Megrázom a fejem, elhúzódom Augusttól, és megköszörülöm a torkom.

– Csak rád és a kiskutyákra… És… hát, meg kell keresnem Sage-et, mert fogalmam sincs, hogy van. És Atlasszal is beszélnem kell, de el sem tudom képzelni North reakcióját, ha közlöm vele, hogy négyszemközt szeretnék sort keríteni erre a találkozóra.

Gabe a fejét ingatva vigyorog.

– Ezt úgy érted, hogy ezúttal nem toppansz be csak úgy a fejébe, hanem tényleg találkozni akarsz vele? Nem vagyok meggyőződve róla, hogy ez lehetséges.

Ó! Tehát híre ment a dolognak. Kétségbeesetten próbálok nem ismét arra a pillanatra gondolni, miközben melegség járja át a mellkasomat.

– Ott akarok állni előtte, és hallani akarom, mit tud felhozni a mentségére. Nem akarok a fejében vájkálni.

Gabe bólint, és lehuppan mellém a padlóra.

– Jobb vagy nálam. A helyedben az élete minden egyes másodpercét átfésültem volna, hogy meggyőződjek arról, nem kém – vallja be vállvonogatva, majd Augustra néz. – Van bármi esély arra, hogy kicsit arrébb menjen, és folytathassam a horgonyom szeretgetését? Mióta visszajöttél, alig láttalak, most pedig itt vigyáz rád ez a két mogorva őr.

Adok még egy utolsó puszit Augustnak, majd csettintek, hogy cseréljen helyet Gabe-bel. Zúgolódva megmozdul. Szereti befészkelni magát közém és aközé, akivel egy szobában vagyok, még akkor is, ha az éppen North. Szeret falként állni mellettem. Nagyon aranyos, és imádom érte.

Amint August elmegy az útból, Gabe átkarol, és magához húz. A vállába temetem az arcom, és nagyot szippantok a tiszta és férfias illatából. Hiányzott. Ahogy Atlas is. Sebként tátong a szívemen a távolság, amit North ránk erőltetett.

– Minden rendben lesz – nyugtatgat Gabe. – Amint teljesen rendbe jössz, kitaláljuk, hogy legyen. Gryph már dolgozik valamin… Valami nagyon. Nem maradnak sokáig így a dolgok.

Megköszörülöm a torkom.

– Beszéltél Atlasszal? Jól van?

Gabe bólint.

– Jól van. Egyértelműen leszögezte, hogy bármit megtesz, amivel bizonyíthatja, hogy nem azért van itt, hogy ártson neked. Én hiszek neki. Meglehetősen biztosra veszem, hogy Gryph is, elvégre ő mindig megérzi a hazugságot, de a Draveneknek ennél több kell. Mint mindig. Atlas adott valamit Northnak, amivel maga felé billentette a mérleg nyelvét, szóval nemsokára megint együtt lehetsz vele.

– Mit adott neki?

– Egy hosszú listát. Mindenki szerepel rajta, aki Atlas szerint az Ellenállás tagja. A képességükkel együtt. Úgy bizonyította be, hogy igazat mond, hogy elárulta Northnak, hogyan raboltak el a kórházból. A láthatatlan fickóról kiderült, hogy az Ellenállás egyik beszivárgója. És most, hogy North tudja, hogyan derítsen fényt a jelenlétére, bebizonyosodott, hogy több megbeszélésen is részt vett, és a hírszerzőket is követi. Könnyen lehet, hogy Atlas ezzel egy óriási fegyvert adott a kezünkbe.

Bólintok, és megdörzsölöm a mellkasom.

– Értem, hogy Atlas segít, és örülök is neki, de…

Elhallgatok, mire Gabe bólint.

– De ezzel elárulta a családját, te pedig rémesen sajnálod őt ezért? Beszélned kellene vele erről. Én megtettem, és… megértem az érveit. Többször is el akarta mondani neked, mióta itt van, viszont félt, hogy amint kinyitná a száját, rögtön meggyűlölnéd.

– Egyedül az lep meg, hogy te nem gyűlölted meg – nevetek fel könnyes szemmel. – Mióta itt van, folyton civakodtok egymással.

– Tudtam, hogy túl jó ahhoz, hogy igaz legyen – feleli Gabe nyeglén. – Nincs az a férfi, akár horgony, akár más, aki képes ennyire félvállról venni, ha elszöknek előle. Egy percig sem bíztam benne. Amikor rájöttem, hogy ismeri azt a nevet, amivel az Ellenállás hivatkozik rád, és azt is tudja, mi a képességed, a szart is kivertem belőle. Nem mintha ez bármit is ért volna, hiszen elpusztíthatatlan, de legalább kitöltöttem rajta a dühömet. Aztán miután Gryph kivallatta, és megerősítést nyert, hogy Atlas tényleg igazat mondott… Az a helyzet, hogy ő is ebbe a kötelékbe tartozik. Éppúgy a tied, mint én. Elég nagy bunkóság lenne, ha mindössze azért kavarnám a szart, mert kétségeim merültek fel vele kapcsolatban. Képtelen lennék ezt tenni veled.

Ettől majdnem sírva fakadok.

Nem érdemlem meg Gabe-et, és a többieket sem. Nem érdemlem meg ezt a figyelmességet és gondoskodást. Gabe közelebb húz magához, és a vállamhoz nyomja a fejét.

– Olyan illatod van, mint Northnak – jegyzi meg.

Jaj!

Kicsit fellángol az arcom, mert ez az első, hogy valaki említést tesz erről.

– Ezzel jár, ha az ő ágyában alszom, és a zuhanyzóját használom – mentegetőzöm.

Erre elvigyorodik, és incselkedve a fülembe dünnyög.

– Hát még ha meg is pecsételed vele a köteléket. Meggondoltad magad, vagy csak végre sikerült meggyőznie arról, hogy melletted áll?

Egyáltalán nem találom tolakodónak a kérdését, pusztán kíváncsi, és szeretné tisztázni a helyzetet. Boldogan felelek neki:

– Volt pár meggyőző érve. Emellett a kötelékem már nagyon vágyott erre, ahogy az övé is. Én most… már kevésbé aggódom amiatt, hogy mivel jár, ha itt maradok. De továbbra sem tudok mit kezdeni azzal, hogy a kötelék megpecsételése után megnő a hatalmam.

Gabe bólint, és ad egy újabb puszit az arcomra. Őt egyáltalán nem nyomasztja ez a lehetőség. Ha nem fogdosna folyton, akkor elbizonytalanodnék abban, hogyan viszonyul hozzám. Viszont most is közelebb húz magához, mintha próbálna a bőröm alá bújni, úgyhogy kétség sem fér ahhoz, hogy vágyik rám. Azt hiszem, egyszerűen csak annyira biztosra veszi, hogy találunk megoldást a problémára, hogy hajlandó várni rám.

Rezegni kezd a zsebében a telefon, ezért kissé arrébb csúszik, hogy elő tudja venni. A kijelzőre pillantva a szemét forgatja, és halkan káromkodik. Görcsbe rándul a gyomrom.

– Csak Sawyer az – tájékoztat. – Teljesen kivagyok tőle, folyton azért nyaggat, hogy segítsek neki átköltöztetni Greyt. Világosan megmondtam neki, hogy most veled vagyok, de akkora faszfej, hogy egyszerűen nem érti meg.

Meglepődve nézek fel rá, mire bólint.

– Igen. North mindenkit ideköltöztet hozzánk. Mindenki itt fog lakni, akiben megbízunk, így nem vehetnek minket célba külön-külön. Jelenleg kapóra jön, ha minél több erőforrás összpontosul ebben a házban, és Grey szülei is támogatják a költözést.

– Ők is jönnek? – kérdezem megkönnyebbülve.

Gabe a homlokát összeráncolva ingatja a fejét.

– Elvitték Svájcba Brionyt. Azt akarták, hogy Grey is velük tartson, North viszont közbelépett. Van ott egy rejtekhely, amiről mindössze hárman tudnak. Éjszaka indulnak, szóval nem üthetnek rajtuk. Sawyer teljesen bedilizett attól, hogy elveszítheti a szerelmét, de amikor megjöttek a laboreredmények, Grey apja végül beadta a derekát, és megengedte, hogy itt maradjon a fia.

– Egymás horgonyai? – kérdezem elképedve.

Gabe elvigyorodik az izgatott visongásom hallatán, de megrázza a fejét.

– Nem, viszont ugyanabba a kötelékbe tartoznak. Még nem találták meg a központi horgonyukat, de most megint lefuttatják a teszteket a régi mintákon, és még nem értek a végére. Sawyer mindenáron szeretne segíteni ebben.

– Azt meghiszem. Még szép, hogy ilyen lelkes, hiszen egy újabb farokról van szó. Istenem, bárcsak én is a hasznukra lehetnék valahogy! De csak itt rostokolok, akár egy királykisasszony a vártoronyban. Ennek semmi értelme!

Gabe telefonja megint rezegni kezd a kezében.

– Menj, segíts neki! – tessékelem ki a szobámból egy csók kíséretében. – Megkeresem Sage-et, holnap este pedig a te ágyadban alszom. Mire ez az egész véget ér, mindketten a türelem bajnokai leszünk.

Írok Sage-nek egy üzenetet, mire három perc múlva már be is kopog hozzám Felix társaságában.

El nem tudom képzelni, hogy képes kiismerni magát ebben a rohadt labirintusban, de ez egyértelműen csak nekem okoz ilyen nagy gondot.

Vet rám egy fáradt pillantást, aztán a karjaiba zár, és magához szorít.

– Soha többé ne csinálj ilyet, Oli! – dünnyögi. – Ne tűnj el, ne kapcsolj terminátor-üzemmódba, és ne vackold be magad napokra úgy, hogy nem láthatlak, és nem győződhetek meg a saját szememmel arról, hogy még életben vagy. Már arra készültem, hogy rágyújtom Northra a házat, ha nem engedi, hogy meglátogassalak. Nem lehetett szót érteni vele.

Vihogok, de furcsamód könnyek gyűlnek a szemembe Sage nyúzott hangja hallatán. Amikor elhúzódunk egymástól, Felix is odahajol hozzám, és nagyon kimérten vállon vereget. Talán csak nem akarja feldühíteni a kötelékhorgonyát, de az is lehet, hogy az én féltékeny horgonyaim miatt aggódik. Bárhogy is legyen, értékelem a hozzáállását.

Mindkettejüket betessékelem a szobámba. Sage óvatosan átlép a kiskutyákon, és letelepszik mellém a földre, Felix pedig a kicsi íróasztalnál foglal helyet. Sose ülök ahhoz az asztalhoz, most viszont tele van azokkal a könyvekkel, amiket ma olvasgattam, csak Gabe rápakolta a holmiját. Atlas könyveinek kisebb kupaca mindig eszembe juttatja, hogy fel kell keresnem őt, és beszélnem kell vele.

A torkomat megköszörülve Sage-hez fordulok.

– Avass be, mi történt, mióta megszűnt létezni a régi világ! Mit csináltatok?

Arra számítok, hogy elújságolja, hivatalosan is beköltözött mindenki a Draven-házba, de mást kapok.

Sage egyenesen rám néz.

– Ó, nem sok mindent. Viszont kiderült, hogy minden kétséget kizáróan én vagyok a központi horgony. Kieran is az egyik horgonyom, és összesen négyen vannak. Apám titokban újra lefuttatta a teszteket biztonságos körülmények között. Szóval nincs új a nap alatt.

Négy horgony. Azt a rohadt!

Hirtelenjében semmi más nem érdekel azon kívül, hogy többet tudjak meg a legjobb barátom horgonyairól. Elpárolog az agyamból a saját nyomorom.

– Szóval Kieran, Felix, Riley és… egy másik srác? Tudod, ki az?

Sage dohogva az ágynak dől, fejét színpadiasan hátraveti, én pedig teljesen megértem, miért viselkedik így.

– Igen, ismerem. Egy éve végzett az egyetemen, de a munkája miatt máshová költözött. A családja a ranglétra alacsonyabb fokán áll, ő is ösztöndíjjal jutott be a Dravenre, mert nagyon erős a képessége. Gryphon megpróbálta beszervezni a csapatába, ő viszont egy jobban fizető állást választott helyette.

Ez érthető. Ha valaki a nincstelenségből jön, meg szeretné ragadni a legjobb lehetőséget.

– Szóval… fel fogod venni vele a kapcsolatot? – kérdezem.

Sage felnyög, és a könyökére támaszkodva rám néz.

– Apám és North épp ezt latolgatja, mintha csak egy gyerek lennék, aki nem tud saját döntést hozni ebben a kérdésben. Távolról követik Riley és Giovanna kapcsolatát is, várnak, amíg biztonságban ki nem tudják menekíteni Riley-t, de én közben megbolondulok, ha belegondolok, mi történik vele. Ugyanakkor itt sem számít, hogy én mit akarok.

A szemem sarkából látom, hogy Felix grimaszolva rágja a száját, mintha próbálná magába fojtani a mondandóját.

– Eszedbe se jusson észérvekkel alátámasztani North és Sage apjának viselkedését, Davenport! – figyelmeztetem. – Azért vagyunk itt, hogy kipanaszkodjuk magunkat az életünket uraló férfiak miatt, és most senkit sem érdekel, hogy jó okkal tesznek így.

Felix vigyorogva ingatja a fejét, Sage pedig megint felnyög.

– Tudom, hogy North és az apám csak a biztonságunkat tartják szem előtt, és hogy ennek semmi köze ahhoz, ahogy rólam vélekednek, de miért kell mindig így lennie? Miért ilyen nehéz és bonyolult az életem?

Elpakolom a füzeteimet a földről, hogy jobban el tudjunk terpeszkedni, és August meglátja ebben a lehetőséget arra, hogy még jobban Sage és közém fészkelje magát. Megvakargatom, mire lefekszik, a lábamra hajtja a fejét, és éberen figyeli a szobát.

Brutus mélyen alszik mellettem a hátán fekve, és semmi gondja nincs a világra.

– Azt hinné az ember – mutat Sage a papírkupacra –, hogy egy halálközeli élmény kiment minket a beadandók alól, de kétlem, hogy a horgonyod is így gondolná. Kénytelenek leszünk megírni neki ezeket a szarokat, ha már az óráira nem járunk be.

Összeszorul a szívem, ahogy Noxra gondolok. Sóvárgok utána, ami be fog kavarni a terveimbe, hiszen holnap Gabe-bel kellene aludnom. North azt mondta, mindegyik horgonyom kezelésbe vett, miután a kötelékem ámokfutásba kezdett, de nem lennék meglepve, ha Nox kibújt volna a feladat alól.

Vagy ha nem adott volna bele mindent.

Felix ismét rám néz, mire felvonom a szemöldököm.

– Nem tudom nem észrevenni, hogy most két füstlény van itt veled – szólal meg végül.

Sage a kiskutyákra nézve megvonja a vállát.

– Ő August, North egyik teremtménye – magyarázza a párjának. – Én már találkoztam vele, amikor Oli kimentett az égő koliból. Tényleg azt hitted, hogy azok után, amiken Oli keresztülment, North nem fogja minden eszközzel védeni? Egyedül az lep meg, hogy pusztán egy van itt belőle.

August a neve hallatán felkapja a fejét, de megvakargatom, hogy visszafeküdjön a helyére. Brutus felkel, és azonnal hízelegni kezd, hogy foglalkozzak vele, én pedig meg is simogatom ezt az ártatlan kis jószágot.

– Lehet, hogy a kígyót is el fogom kérni tőle – jegyzem meg. – A kötelékemnek nagyon bejött.

Sage nyomkodja kicsit a telefonját, nyel egy nagyot, és bólint. Nyilván fél a kígyóktól, de nem szól semmit, mert ő a legjobb.

Felix azonban nem rejti véka alá az érzéseit.

– Nem panaszkodhatsz amiatt, hogy be vagy ide zárva, miközben arról álmodozol, hogy egy kibaszott kígyó követ mindenhova. Jézusom, Oli, az már túlzás lenne! Még neked is.

Vihogva nyugtázom a feszült megjegyzését.

– Csak nem félsz a kígyóktól? – incselkedem. – Ez mindent felülír, amit eddig gondoltam rólad, Felix. Komolyan. Egy nagyon cuki kígyóról beszélünk, aki képes volt miattam kitépni egy fickó karját. Soha nem láttam ennél nagyszerűbb dolgot.

Minden figyelmeztetés nélkül elárasztanak az emlékek, bár a kezem kissé megremeg a pillanat kegyetlenségétől. Nem érzek bűntudatot a sok halál és fájdalom miatt. Ártatlan embereket akartak bántani, végül azonban sikerült csapdába ejteniük egy szörnyeteget, és ezt rohadtul csak maguknak köszönhetik. Próbáltam figyelmeztetni őket.

Hol vagy? Mi zaklatott fel ennyire?

Mi történt?

Gryphon és North túlharsogja egymást a fejemben, és próbálok nem kiakadni azon, hogy mindenbe bele akarnak szólni. Még mindig furcsa, hogy így hallom őket, mint ahogy az is, hogy North ilyen… cuki.

Oleander, ha nem felelsz, félbeszakítom a megbeszélést, és megkereslek.

Ah, ez már Northra vall.

Csak eszembe jutott, mit művelt a kötelékem a táborban, felelem. Nem nagy ügy. Mi lenne, ha nem aggódnátok folyton miattam? Különösen, amikor semmilyen veszély nem fenyeget.

Ügyelek a hangvételemre, próbálom lecsillapítani a bennem élő ribancot, hogy ne vesszek össze velük, de meg kell húznom a határokat, méghozzá gyorsan, máskülönben egy szempillantás alatt átgázolnak rajtam.

A nagybátyámat a saját ágyában gyilkolták meg. Hiába vagy az én házamban, itt sem garantált a biztonságod. Gyere le! Meg kell győződnöm arról, hogy minden rendben.

Ez nevetséges.

Oké, van abban valami, amit William halálával kapcsolatban mondott. De most nem érek rá, mert tanulok. Megpróbálok erősen összpontosítani, már majdnem kettéhasad tőle az agyam, végül azonban sikerül láttatnom vele, hogy Brutus ott fekszik a lábamon, August pedig mellettem ücsörögve nézi, ahogy tanulást mímelek.

Ők ketten gondoskodnak arról, hogy semmi bántódásom ne essen. Ráadásul Sage-ről köztudott, hogy ha felbosszantják, több ezer éves épületeket képes lángra lobbantani. Ha rajtunk ütnének, én arra fogadnék, hogy ő nyer.

Gryphon is hall minket, mert miért is tartaná tiszteletben, hogy ez egy magánbeszélgetés? Természetesen közbeszól: Mindketten tudjuk, hogy Sage-nek esélye sem lenne megmutatni, mire képes, mert a köteléked azonnal színre lép, ha veszélyt szimatol. North csak próbál kibúvót keresni a megbeszélése alól. Folytasd a tanulást, kötelékhorgony!

– Te most a kötelékhorgonyoddal flörtölsz? – morogja Sage. – Mert biztos nem a szőnyeg miatt vigyorogsz ennyire, az se nem vicces, se nem érdekes.

– Úgy bánnak velem, mint egy tyúkanyó a csibéjével – felelem gyászosan. – Emlékszel, amikor azt hittük, hogy a horgonyok elviselhetetlenek? A kötelékhorgonyok ezerszer rosszabbak.

Felix szúrós szemmel néz rám.

– Úgy érted, hogy azt szeretnénk, ha a kötelékhorgonyaink mindig boldogok lennének, és soha ne esne bántódásuk? Ez rémes! A legrosszabb. Tényleg szörnyetegek vagyunk.

Sage megdobja egy tollal.

– Ki ne mondd az sz betűs szót! A végén Brutus még felfal.

– És most ki flörtöl? – szegezem Sage-nek a kérdést. – Gusztustalanok vagytok, tartózkodjatok ettől a csöpögéstől a szobámban! – ripakodok rájuk színpadiasan.

Sage úgy forgatja a szemét, akár egy szűz lány, Felix pedig hozzám vágja a tollat.

– Mindannyian végig fogjuk szenvedni a vacsorát veled és a horgonyaiddal, szóval igazán leszállhatnál a magas lóról, Fallows. Nem lepődnék meg, ha valamelyik megpróbálna megdugni az asztalon, amint esélyt kap rá.

Színlelt szörnyülködéssel a mellkasomhoz kapok, mire Sage felvihog. Nevetségesen és ostobán viselkedünk, de pontosan erre vágytam azok után, amilyen különös fordulatot vett az életem.

Sage sunyi pillantást vet rám, és dünnyögve adja Felix alá a lovat.

– Fogadhatnánk, ki lesz az. Szerintem North. Még soha nem láttam ilyennek. Nagyon… furcsa.

Felix kinyitja a száját, feltehetően ő is meg akar nevezni valakit, és pironkodásra késztetni egy beszólással, ekkor viszont rezegni kezd a mobilja. Ma mindenkinek nagyon sűrű napja van.

Szinte rá sem néz a kijelzőre, máris Sage-re pillant, majd odaszól nekem:

– Mennünk kell, öt perc múlva telefonálnak a szüleim. Teljesen ki vannak borulva, amiért nem voltam hajlandó hazamenni, és mert North nem engedi, hogy meglátogassanak. Nem mintha hibáztatnám őt érte.

Meg sem kell kérdeznem, hogy ennek mi az oka, mert teljesen egyértelmű, hogy Gracie tehet róla. Miután a parfümös húzásával tőrbe csalt, és kikényszerítette, hogy pecsételjem meg Gryphonnal a köteléket, az anyja és az apja is minél hamarabb meg akart szabadulni tőle. Kicsit rosszul érzem magam emiatt, de kizárólag azért, mert Felix testvéréről van szó. Ugyanakkor ő tehet arról, hogy meglehetősen állati és kegyetlen körülmények között estem át a tűzkeresztségen.

Szóval megbaszhatja magát a hülye játszmáival együtt!

Felixre pillantok, mire megvonja a vállát, és elpakolja a cuccait.

– Nem érint meg különösebben a dolog – jelenti ki. – Gracie felnőtt ember, és a saját akaratából döntött így. Most pedig együtt kell élnie a döntése következményeivel. A szüleimről ugyanezt tudom elmondani. Amíg Sage biztonságban van, és vele lehetek, addig semmi okom panaszkodni.

Amint Sage és Felix elmegy, elhatározom, hogy összeszedem a bátorságom, és végre felkeresem Atlast. Semmit nem kezdhetek a Nox utáni sóvárgásommal, de határozottan rendet tudok tenni azok között a kusza gondolataim között, amik a bebörtönzött horgonyom miatt árasztják el a fejemet.

A könnyebb utat választom, és ahelyett, hogy North elé állnék, csak az elméjében szólítom meg, hogy ne kelljen szemtől szemben vitatkoznom vele. Atlas a szobájában van? Látni akarom. Felőlem őrt is állíthatsz mellém, de akkor is látni akarom.

North feszültségtől terhes csenddel válaszol, amiből tudom, egyáltalán nincs ínyére az ötlet, viszont szeretné észérvekkel alátámasztani, hogy miért nem láthatom a saját horgonyomat. Egy ideig én is csendben maradok, aztán tovább erősködöm, amikor megérzem, hogy elbizonytalanodik. Én nem… érzem jól magam, és szükségem van rá.

Ez az igazság, de attól még mintha manipulálnám vele Northt, aki azonnal beadja a derekát, és képes túltenni magát az Atlasszal kapcsolatos aggályain és félelmein, ha ettől valamennyire jobb lesz nekem.

Vidd magaddal a füstlényeket! Szólok Noxnak, hogy maradjon ki a dologból, és ne avatkozzon közbe, hacsak segítséget nem kérsz. Ne feledd, egyedül azért egyezem bele ebbe, mert Gryphon biztos abban, hogy Atlas nem az ellenségünk. Mi máshogy látjuk, mindeddig azonban semmivel sem próbált megtéveszteni bennünket, ezért hajlandó vagyok engedni.

Pusztán a szavai alapján olyan, mintha uralkodni akarna fölöttem, de most már jobban ismerem. Így próbálja a tudtomra adni, milyen sokat jelentek neki, csak képtelen ezt rendesen megfogalmazni.

Szólok, ha bármi gyanúsat észlelek. Gryphon is a közelben van? A kötelékem nem zárkózik el teljesen attól, hogy veszély esetén horgonyokat öljön, szóval emiatt sem kell aggódnod. Ezzel próbálom megnyugtatni őt, aki viszont nincs elragadtatva a válaszomtól.

Felveszek egy nadrágot, és belebújok Nox egyik pulóverébe, hogy kicsit tompítsam az iránta érzett vágyakozásomat. Amikor csak tehetem, nem hordom a ruháit, ha Atlasszal találkozom, de ma egyáltalán nem férek a bőrömbe.

Felsóhajtok, és Atlas szobája felé tartva megszólítom Gryphont a fejemben. A kiskutyák szépen lépegetnek egymás mellett. Azt hiszem, ma este Atlas szobájában kell aludnom, és nem a tiedben. Nem baj? Ráadásul Noxra is sort kell kerítenem, lehetőleg már holnap. Megoldható szerinted, vagy dühös lesz?

Kiszállok a liftből, de rossz felé indulok el, ezért August a combomnak ütközik, hogy a helyes irányba tereljen. Tökéletes idegenvezetőként viselkedik ebben a nevetséges házban.

Megoldom. Ne aggódj miatta, kötelékhorgony! Összpontosíts most inkább Bassingerre! Szeretném tudni, mit mondott neked, szóval utána keress meg!

Atlas ajtajához érve kell egy kis idő, mire összeszedem a gondolataimat. Ennek semmi értelme. Tegnap váratlanul a fejében találtam magam, de most úgy érzem, mintha egy átkozott fal lenne közöttünk. Valami megváltozott benne, és már nem az a horgony, akihez eddig a legközelebb álltam, és akire szó nélkül támaszkodhattam. Titkolózik előttem, a múltja pedig rengeteg kérdést felvet.

Ettől viszont még valóságosabbnak tűnik.

Gabe nem tévedett, tényleg mindig volt Atlasban valami nyugtalanító. Nem értettem, hogyan képes mindent beleadni a kapcsolatunkba. Nem állt össze a kép, most viszont, hogy megvan rá a magyarázat, már mindent értek. Attól a probléma még nem oldódik meg, de jó érzéssel tölt el, hogy közösen dolgozhatunk rajta.

Csak be kell hozzá kopognom.

Felemelem a kezem, mire az ajtó magától kinyílik.

– Adjak még egy kis időt, vagy bejössz, horgony? – kérdezi Atlas.

A szememet forgatva belépek, és beterelem a kiskutyákat is. Olyan szorosan átölelem, hogy beleropognak a csontjaim. Az ő mérhetetlenül erős és elpusztíthatatlan testének ez viszont meg sem kottyan.

A mellkasába temetem az arcom. Ő egy lépést hátrál, behúz magával a szobába, és berúgja mögöttünk az ajtót. A kiskutyák körbeszimatolnak a helyiségben, közben Atlas ügyel arra, hogy ne távolodjon el tőlem annyira, hogy ne tudjon megérinteni. Bár North megígérte, hogy nem fog hallgatózni, a teremtménye épp olyan zsémbes és túlbuzgó, mint ő. Nem vagyok hajlandó beismerni, hogy ezt mennyire elbűvölőnek találom.

– Kurvára hiányoztál – vallja be Atlas. – Eddig is rosszul viseltem, hogy öt estéből csak egyet tölthetek veled, de ez… bassza meg! Nem tudok ilyen sokáig meglenni nélküled, édes.

Bólintok, és a pólója puha anyagához dörgölöm az orrom. Tiszta, meleg illatot áraszt, és érzem rajta, hogy az enyém. Ez a tökéletes kombináció. Az ágy felé húz, hogy üljünk le, én pedig nem tiltakozom.

Amikor végül elhúzódunk egymástól, kicsit körbenézek a szobában. Elpirulok, mert amikor legutóbb láttam az ágyát, ott ólálkodtam a fejében, és együtt vertük ki a pompás farkát.

– Mit szólnál még egy körhöz, kis horgony? – incselkedik, mire behúzom a nyakam.

– Ne kísérts! Ez most… nagyon sok nekem. Ez az egész. Nehezen tudom feldolgozni. Nem akarok még nagyobb­ hatalomra szert tenni, és minden olyan zavaros.

Elhúzza a száját, mert eszébe jut, hogy miért látogattam meg, mire sóhajtozva bólintok.

– Azért jöttem, hogy mindent elmondj nekem. Hogy tőled halljam, mi történt a családoddal, és… hogy miért döntöttél úgy, hogy nem csatlakozol az Ellenálláshoz.

Nyel egyet, majd bólint, és idegesen megköszörüli a torkát.

– Hónapok óta törtem a fejem azon, hogyan tálaljak ki előtted – kezdi. – Viszont most, hogy eljött az idő, attól tartok, el fogom baszni. Kérlek, csak… hallgass végig! Ez nem egy szívmelengető történet a becsületről. Sokszor viselkedtem szar alakként, de végül hazajöttem hozzád. Ez az, ami számít, nem igaz?

Nem vagyok hajlandó bólintani, leginkább azért, mert nem tudok egyetérteni a mondandójával mindaddig, amíg el nem árulta a részleteket.

– Egész gyerekkoromban az Ellenállás propagandáját hallgattam – folytatja. – A családom meglehetősen magasan áll a ranglétrán. Apám szoros barátságot ápol Silas Daviesszel is.

– Tudom – bólintok. – Láttam, amikor Kierannal megérkeztünk a táborba.

Atlas grimaszol.

– Sokszor felkeresi a táborokat, hogy a saját maga vehesse szemügyre az új foglyokat. Évekkel azelőtt tudott rólad, hogy Silas elrabolt volna. Sok szóbeszéd keringett a képességedről, de a szüleid folyton költöztek, hogy minél tovább el tudjanak rejteni. Okosan tették, Silas azonban végül túljárt az eszükön.

Ez nem újdonság a számomra.

Silas mindenről beszámolt. Azt bizonygatta, hogy minden tekintetben én felelek a szüleim haláláért. Hogy azért költöztünk annyit, mert nem tudtam megállni, hogy ne használjam a képességemet, vagy hogy ne hencegjek az űrként tátongó szememmel a legrosszabb pillanatokban. Ezzel én is tisztában vagyok, de attól még fáj, hogy most már Atlas is.

Jelzem neki, hogy meséljen tovább. Szeretném, ha mihamarabb túlesnénk ezen, és letépnénk a képzeletbeli ragtapaszt a lelkemről.

– Amikor felhívtak minket, és közölték velünk, hogy a laboreredmények alapján ugyanabba a kötelékbe tartozom, mint a Dravenek, az egész család összeült. Apám nagyon óvatosan állt a dologhoz, és Aurelia horgonyainak is megvolt a saját véleményük, anyám pedig csak lerészegedett. Még soha nem láttam annyit inni, akkor úgy vedelte a bort, mint a vizet.

Atlas levegőt vesz, fészkelődik az ágyon, és megvakarja a tarkóját. Kellemetlenül érzi magát, viszont folytatja.

– Most jön az a rész, amit szégyellek bevallani neked. Ezt a többieknek sem mondtam el, mert nem tartozik rájuk. Rögtön ezután derült ki, hogy eltűntél. Apám nagy hűhót csapott miatta, de igazából örült annak, hogy nem kell idejönnöm, és így nem leszek a Dravenek közelében. Én… ugyanabban a hitben éltem, mint a többi horgonyod, hogy elutasítasz minket, és úgy viselkedtem, mint egy kibaszott idióta. Sok időt töltöttem a barátaimmal, ittunk, buliztunk, és… sok lánnyal lefeküdtem. Azt hittem, így visszavághatok neked amiatt, hogy még azelőtt elhagytál, hogy egyáltalán megismertél volna. Ostoba, önző faszfej voltam.

Tudtam, hogy nem várt rám az összes horgonyom. Még a velem nagyjából egykorúak is nyilvánvalóan sok mindenkivel összefeküdtek, mielőtt találkoztak velem, de attól még nehezen viselem, ha erről beszélnek. Most, hogy tudom, ő még magasabb szinten űzte ezt, hogy bosszút álljon egy olyan dologért, amit el sem követtem… Ja, nem ez a pillanat lesz a legszebb közös emlékünk.

Atlas fürkészve néz, és amikor semmit sem felelek, ismét megszólal. Túl van a legrosszabb részen, ezért kicsit erőre kap a hangja.

– Ez pár évig így ment. Nagyjából hat hónappal azelőtt ért véget, hogy North és Gryphon rád talált. A szüleim épp elutaztak valahová az Ellenállás egyik rendezvényére. Igen, az Ellenállás legfelső szintjét képviselő családok gálákat és hasonlókat tartanak, hogy pénzt gyűjtsenek az ügynek. A keleti part teljesen más világ, mint ez. Igazából ott minden máshogy működik, mint itt. Szóval az a lényeg, hogy nem voltak otthon, anyám pedig előtte megváltoztatta a riasztó kódját a pincében. Azért tett így, hogy ne igyak, amíg távol vannak, úgyhogy elkezdtem átkutatni a gépét az egyik barátommal, aki kellően értett a kódoláshoz és a hekkeléshez ahhoz, hogy a hasznomra tudjon válni… Találtam pár videót. Még azelőtt hazaküldtem a barátomat, hogy bármit is láthatott volna, utána viszont két napig azt néztem, ahogy Silas Davies kínoz téged, a tizennégy éves horgonyomat. Úgy összekaszabolt, akár egy hentes egy húscafatot.

A szívem akadozni kezd a mellkasomban. Megdöbbenek azon, hogy ezt felvették. Láttam a kamerákat, tehát természetesen nem zárhattam ki, hogy mindent rögzítenek, de bassza meg! Ez soha meg sem fordult a fejemben.

Nehézkesen nyelek egyet, mire Atlas óvatosan megfogja a kezem, hogy el tudjam húzni tőle, ha azt akarom. De nem akarom azt. Meg akarom ölelni, mert… a kötelékemnek köszönhetően a felére sem emlékszem annak, amit velem tettek. Ha belegondolok abba, hogy Atlas mindent látott… nem.

Mi történik, Oleander? Máris felmegyek hozzád.

Visszapislogom a haszontalan könnyeket, és azonnal felelek Northnak. Ne gyere! Csak beszélgetünk, és most szereztem tudomást a felvételekről. Gondolom, Atlas már beszámolt nektek róluk.

Eltelik egy kis idő, mire válaszol, és már nem annyira feszült a hangja. Én is láttam őket. Tarts egy kis szünetet, és gyere le hozzám! Ezzel később is foglalkozhatsz.

Csakhogy ez nem várhat. Mindent meg kell tudnom, hogy visszakaphassam a horgonyomat, és kiderítsem, pontosan mit tud még rólam, amit én nem. Ráadásul North is látta a felvételeket, bassza meg!

– Itt vannak nálad? – kérdezem krákogva Atlastól. – Mindenki látta őket?

Kiszabadul pár könnycsepp a szememből, de sietve letörlöm őket. Atlas teljesen le van sújtva, amikor elhúzom tőle a kezem, és megrázza a fejét.

– Nem, csak North és Gryphon. Nem hagytam, hogy megtartsák a felvételeket, mert nem akartam, hogy Nox is megnézze őket. Tudom, hogy még mindig várakozó állásponton vagy vele kapcsolatban, és nem akartam hagyni, hogy… úgy lásson téged. Northnak és Gryphonnak viszont meg kellett mutatnom, hogy megértsék, miért nem fogok soha a családom oldalára állni. Soha, Oli. Soha nem tudnék közösséget vállalni azokkal, akik ezt művelték veled.

Hiszek neki, még úgy is, hogy Gryphon nincs itt, és nem tudja hitelesíteni a mondandóját. Egyszerűen érzem, hogy Atlasnak mindennél jobban szüksége van arra, hogy higgyek neki, amikor kiönti nekem a lelkét. Nagyon ügyel arra, hogy távol tartsa a kötelékét az enyémtől, és ezt olyan leplezetlenül teszi, hogy fel sem merül bennem, ezt esetleg felhasználná ellenem. Nyitott könyvként olvasok benne.

Minden szavát komolyan gondolja.

Még azt is bevallotta, hogy sok nővel lefeküdt, holott biztosra veszem, hogy nem szívesen számolt be erről. Csakhogy most semmit sem akar titkolni előttem.

Bólintok.

– És utána mi történt? – dünnyögöm.

Mély levegőt vesz, és a fejét hátrabillentve a plafonra mered.

– Szembesítettem anyámat. Semmit nem akart elárulni nekem, de amikor közöltem vele, hogy segíteni fogok a Draveneknek megkeresni téged, megtört, és bevallotta, hogy tudott az elrablásodról. Hazudott nekem rólad, hogy ne menjek utánad, és megtiltotta, hogy megkeresselek, mert Silas mást szándékozott veled csinálni. Csak abban hibádzott a terve, hogy akkor már betöltöttem a tizenkilencet, és hozzáfértem ahhoz a pénzhez, amit gyerekkorom óta folyamatosan félretettek a számomra. Semmit sem tehetett, hogy megállítson, mert akkor el kellett volna árulnia apámnak és a többieknek, hogy mire készülök. Kiterveltem, hogyan foglak megkeresni, és elképzeltem, hogy majd együtt menekülünk tovább. Mindent előre kigondoltam, mindent, édes. Át akartam utalni a pénzem egy offshore számlára, hogy apám ne akadjon a nyomunkra, és felderítettem az Ellenállás összes táborának pontos helyét, hogy távol tarthassuk tőlük magunkat.

Leesik az állam, ő viszont gyászosan mosolyog rám.

– Némi nehézségbe ütköztem, amikor útlevelet csináltattam neked – meséli –, mert úgy kellett összehoznom, hogy Silas ne szerezzen róla tudomást, de végül sikerült. Rá akartalak beszélni, hogy szökjünk Szingapúrba. Ott nagyon komolyan veszik az Ellenállás üldözését, óriási hangsúlyt fektetnek a biztonságra és a megfigyelésre. Bár nem tetszett a gondolat, hogy minden mozdulatunkat nyomon követnék, azt tartottam a legfontosabbnak, hogy minél messzebb kerülj azoktól a kibaszott táboroktól.

Ismét könnyek gyűlnek a szemembe, csakhogy ezúttal azért, mert úgy kalapál a szívem, mintha Atlas örök szerelmet vallott volna nekem. Nos, azt hiszem, így is történt. Képes lett volna megszökni velem? Elmenni egy vadidegen országba pusztán azért, hogy mindketten biztonságban legyünk, aminek következtében a többi horgonyom is biztonságban lett volna?

Bármennyire is szükségem van mindannyiukra, valahol azt kívánom, bárcsak meg tudta volna valósítani a tervét.

– Csakhogy közben Shore és a csapata rád talált – folytatja. – Rohadtul fogalmam sincs, hogy sikerült nekik, amikor Silasnek nem, de megcsinálták. Füstbe ment az összes tervem. Hirtelen ki kellett találnom, hogyan jöjjek ide hozzád, közben viszont továbbra is abban reménykedtem, hogy elszöksz velem. Igaz, hogy North is kibaszott szoros megfigyelés alatt tartott téged, és a nyomkövető is megnehezítette volna a dolgot, de képes lettem volna megoldani… Csakhogy utána jöttek az illatok és a fészkelés. A miatt a Davenport ribanc miatt pedig megpecsételted Shore-ral a köteléket. Tudtam, hogy nem szökhetünk meg a többiekkel együtt. Az lehetetlen lett volna, ezért most azon dolgozom, hogy minél több információval lássam el a Draveneket, és így megóvjalak téged. Apám és Silas még nem jött rá, hogy én vagyok az áruló, szóval egyelőre még a hasznomat veszitek.

Sandán nézek rá, mert a történetnek ezt a részét sosem értettem.

Hogyhogy nem tudják, hogy én vagyok Atlas horgonya? Hogyhogy nem derítettek fényt erre, amikor minden információ a rendelkezésükre áll? Épp ez az, ami miatt Atlas vallomása inkább csak egy történet, nem pedig a teljes igazság.

Egy szót sem szólok erről, de Atlas lassan bólint, majd tétovázás nélkül felel a kimondatlan kérdésemre.

– Anyám miatt nem tudnak rólad. Ő tisztában van azzal, hogy Silas és az apám minden teketória nélkül képesek lennének feláldozni engem a céljaikért. Lehet, hogy anyám az Ellenállás tagja, de elsősorban az anyám. Utál téged, utálja a Draveneket, utálja ezt az egész helyzetet, engem viszont mindennél jobban szeret. Ezért aznap, amikor megszöktél… Tudod, miért ment el Silas a táborból? Anyám miatt. Tudod, miért jártál mindvégig egy lépéssel előttük? Anyám miatt. Minden egyes alkalommal, amikor valami neked kedvezően alakult, azt anyámnak köszönheted. Ő törölte ki a biztonsági kamerák felvételeit, ő gondoskodott arról, hogy megszökhess, és ő volt az, aki a saját képességét használva iktatta ki az Ellenállás alacsonyabb szintet képviselő tagjait, hogy szemmel tudjon tartani téged. Aztán amint elkaptak a Dravenek, megszerezte a nyomkövetőd GPS-koordinátáit, hogy mindig ismerje a tartózkodási helyedet. Mielőtt megkérdeznéd, én semmit sem tudtam erről egészen addig, amíg Sawyer el nem szólta magát. Egyértelmű volt a számomra, hogy csakis anyám keze lehet a dologban, ezért felhívtam, hogy beolvassak neki. Egyszerűen nem adja fel.

Felsóhajtok, bólintok, majd oldalra pillantok, hogy feldolgozzam a hallottakat.

Nos, így már minden szépen a helyére került a történetben. Túl szépen? Idővel ki fog derülni, de ha belegondolok, tényleg túl sokszor úsztam meg hajszál híján a bajt, és túl sokszor szegődött mellém a szerencse a szökésem idején. Azt a rohadt! Egy vonakodó és utálatos őrangyal vigyázott rám. Nem is történhetett volna másként.

Gondolkodás közben magamban dünnyögök, Atlas pedig feláll, kinyújtózik, a szekrényhez megy, és kivesz belőle két palack vizet. Elveszem tőle a hideg palackot, mire elvigyorodik.

– Úgy gondoltam, ha már itt ragadtam, kényelmesebbé teszem a helyzetemet – magyarázza. – Beszereztem egy minibárt és még pár faszságot, hogy ne kelljen folyton a konyhát hívogatnom, és kuncsorognom annak az elviselhetetlen szakácsnak.

Iszom egy kis vizet, majd leteszem az éjjeliszekrényre, ezután pedig végre rendesen hozzábújok Atlashoz. Biztosan lenne még miről beszélgetnünk, biztosan felszínre bukkannak még dolgok a későbbiekben, de nekem egyelőre ennyi is elég, és csak az istenverte horgonyomat akarom.

Előrehajolok, hogy a mellkasához préseljem az arcom. A karjaiba zár, és érzem rajta, hogy azonnal megkönnyebbül. Kicsit mérséklődik a bőröm alatti bizsergés. Furcsa, hogy a kötelékem minden horgonyom távolléte ellen másként tiltakozik. Gryphonhoz és Northhoz teljesen máshogy viszonyulok, mióta megpecsételtem velük a köteléket, de Nox hiányát lassú viszketésként, Gabe-ét a mellkasomban jelentkező sajgásként, Atlasét pedig nyughatatlanságként érzékelem. Ez a zaklatottság késztetett arra, hogy minél hamarabb felkeressem, és szorosan átöleljem.

Megfogja a kezem, mintha olvasna a gondolataimban, és simogatni kezdi a hüvelykujjával a csuklómat, ahol lüktet a vér a bennem túltengő energiától.

– Megpecsételted North Dravennel a köteléket.

Gabe-hez hasonlóan ő sem vádol semmivel. Mindössze leszögez egy tényt, én pedig bólintok.

– Igen. Ezúttal én döntöttem így, és… nem bántam meg.

Ő is bólint.

– Nem is szeretném, ha megbánnád, de bármelyikükkel végeznék, ha erőszakkal vennének rá ilyesmire. Mi történt utána? Még erősebb lettél, mint korábban? Van valamilyen új képességed?

A fejemet oldalra biccentve elgondolkozom. Természetesen korábban is eltűnődtem már ezen, de az egyetlen válasz, amivel elő tudtam állni, hamis vágyálomnak tűnik.

– Erősebbnek érzem magam. Nem lett nagyobb hatalmam, vagy ilyesmi, de jobban bízom magamban és a képességemben.

Atlas bólint, és megszorítja a kezem.

– Amit most mondani fogok, azt nem csak azért mondom, mert vágyom rád. Azt akarom, hogy az enyém legyél, és ezt soha semmi nem fogja megváltoztatni, viszont miután megpecsételted Gryphonnal a köteléket, egyfolytában azt vártam, hogy milyen nagy átalakuláson fogsz keresztülmenni. Oli, eszedbe jutott már, hogy talán azért nem tesz szert nagyobb hatalomra a köteléked, mert ennél nincs tovább?

Összeráncolom a homlokom, ő pedig visszaül az ágyra, és úgy forgat, hogy lovagló ülésbe helyezkedjek a combján. A kötelékem dorombol a mellkasomban, mert végre megint közel vagyok hozzá. Sok mindenen keresztülmentünk már, de a köztünk lévő távolság viselt meg leginkább. Elengedi a kezem, a csípőmre teszi a tenyerét, és még közelebb húz. Ugyanúgy beszél tovább, mintha mi sem történt volna, közben viszont megkeményedik a farka a közelségemtől.

– Te vagy minden idők legerősebb lélekfosztója. Sok időt töltöttem kutatással. Mi van, ha a megpecsételés csak nyugodtabbá és magabiztosabbá teszi a kötelékedet? Megkínoztak. Elraboltak gyerekkorodban, és a kötelékednek elő kellett merészkednie, hogy megvédjen. Azt hiszem, emiatt történnek most így a dologok. Emiatt és… a szemed színe miatt. A fekete űr nem a lélekfosztók sajátsága. A Draven család az egyetlen, ahol ez szintén előfordul. Velük kapcsolatban is hiányzik a kirakós egy darabja. Remélem, miután mindenki meggyőződött arról, hogy egy oldalon állunk, erre is sikerül választ találnunk. Együtt. – Gyengéden, lassan megcsókol, de nem követel többet. – Csak gondolkozz el rajta, édes! Gondolkozz el rajta, és később megbeszéljük. Nem akarok rámenős lenni, viszont ha bármi eszedbe jut, ami arra utalna, hogy tévedek, akkor arról tudni szeretnék. Jelenleg az a fő, hogy magabiztos legyél a képességedben és a kötelékedben. Nem kellene félned többé. Nem fogom hagyni, édes. Nem bírom elviselni a gondolatot, hogy milyen régóta küzdesz ezzel egyedül.

Bólintok, és előrehajolok, hogy a vállába fúrjam az arcom. Most, hogy mindannyiuk közelségét megtapasztaltam, valami a helyére került bennem. Nox az egyetlen, akivel semennyi időt nem töltöttem, de mivel Brutusnak köszönhetően állandó kapcsolat feszül közöttünk, csak később kezdek el sóvárogni utána.

– Minden rendben lesz – biztosít Atlas.

– Miért hajtogatja mindenki ugyanezt? – kérdezem kétkedve.

Felnevet, és végigsimítja a gerincemet.

– Mert téged még az apróságok is aggasztanak. Mindannyian fontosak vagyunk neked, hiányzik a szabadságod, és most minden rémesnek tűnik. Természetesen az összes horgonyod arra fog törekedni, hogy megnyugtasson, mert tényleg minden rendben lesz.

Elnémulok, és próbálom még egy ideig élvezni azt a biztonságot, amit a karjai között érzek. Kezd egyszerre dobogni a szívünk, mert egymásnak lettünk teremtve. Talán… talán egy nap képes leszek megpecsételni vele a köteléket. Talán igaza van, és örökre részünk lehet ebben a biztonságban és szeretetben.

Végül lefektet az ágyára. Segít levenni a pulóveremet és a jóganadrágot, mert jobb szeretek alsóban vagy rövidnadrágban aludni, aztán az ágy túloldalára megy, és ő is levetkőzik. Még mindig merevedése van, a farkának ugyanis senki nem szólt, hogy ma nem lesz műsor, de miután egyik reggel a fejében ébredtem, miközben épp kiverte magának, már ez sem tűnik olyan nagy dolognak.

Most már nagyobb tapasztalatom van a férfiak és a vágyaik kezelése terén, ráadásul erre olyan rövid idő alatt tettem szert, hogy még mindig nem tudtam napirendre térni fölötte.

Összegömbölyödöm a karjai között, és hagyom, hogy addig pakolgasson, amíg az elégedettségére nem szolgál, ahogy fekszünk. August a földön marad, az ágy mellett, és le sem veszi rólam a szemét, amíg Atlas minden kétséget kizáróan álomba nem merül, ezután pedig ő is elalszik. Tudom, hogy kizárólag azért tartott velem, hogy North ne aggódjon miattam, ettől függetlenül megnyugtat, hogy velem van. Végül én is hagyom magam elaludni.

Jó ég tudja, mennyivel később ajtónyikorgásra ébredek, de August meg sem moccan a padlón. Persze hogy nem tesz így, hiszen csupán North az. Amikor felemelem a fejem, fölém hajol, gyengéden megcsókol, és megsimogatja a hajam, majd odahúz az ágy mellé egy széket.

– Nézni akarod, ahogy alszunk? – motyogom.

Kigombolja és feltűri az inge ujját.

– Ahogy te alszol. Vigyázok rád közben.

Amikor felébredek, a kötelékem sokkal elégedettebb Atlas közelsége miatt. Próbálom meggyőzni Northt, hogy engedje Atlast napközben szabadon járkálni a házban, és hogy megnézhessünk együtt egy filmet a hatalmas moziszobában. A kötelékhorgonyom azonban hajthatatlan, ezért ágyban maradunk, és az átlagos méretű tévét bámuljuk. Úgy viselkedünk, mintha teljesen hétköznapi emberek lennénk, de aztán Atlas felhívja a konyhát, és valóságos lakomát rendel a szobájába. Azt hazudja, hogy csak nekem lesz, így senki nem mer ellenkezni vele. Úgy faljuk a halas tacót és a csirkés quesadillát az ágyban, mintha nem lenne holnap.

Varázslatos érzés.

Nem sokkal ebéd után betoppan hozzánk Gabe, hogy magával rángasson, mire Atlas színpadias csókcsatát vív velem az ajtóban. Gabe-nek szeme sem rebben az előadás miatt, türelmesen vár, amíg elpirulva és kissé zihálva elhúzódom Atlastól, aztán átkarol, és a folyosó, majd a saját szobám felé terel.

Írok Sage-nek, és megbeszéljük, hogy vacsoránál találkozunk, utána pedig beállok a zuhany alá, hogy kicsit magamhoz térjek.

Úgy érzem, mintha egy időhurokban rekedtem volna.

Mintha csak telnének a napok, én pedig… egész nap egy kibaszott ágyban fetrengenék valamelyik horgonyommal, teljesen haszontalanul, miközben a Davieshez hasonló vadállatok ártatlanokat bántanak, kínoznak és ölnek meg.

Egy szörnyeteg vagyok.

Próbálok nem eszelősen és velőtrázó hangon megszólalni, amikor kijövök a fürdőszobából.

– Ha nem mehetek ki hamarosan ebből a házból, meg fogok bolondulni, Gabe. Igazán nem szeretnék senki terhére lenni, de komolyan mondom, hogy nem maradhatok itt örökre.

Kihagyom azt a részt, hogy igazából kicsit már meg is bolondultam.

Gabe bólint, megfogja a kezem, összefonja az ujjainkat, és az ajtó felé noszogat.

– Nem is fogsz. North éjt nappallá téve dolgozik valamin, és hamarosan be fog avatni a részletekbe. Nem szeretném megfosztani ettől az ötömtől. Te most egyedül a gyógyulással foglalkozz…

– Már meggyógyultam! – szakítom félbe. – Teljesen jól vagyok, készen állok a képességem és a rettenetes kötelékem használatára, akárki ellen kell is bevetnem őket. Menjünk el este valahová! Vadásszunk!

Gabe pislogva néz rám, aztán a szemöldöke a magasba repül.

– Vadásszunk? Azt hittem, nem akarod használni a képességed. Olyan sokszor gondolod meg magad, hogy nem bírok lépést tartani veled, horgony.

Pufogva kihúzom magam. Már annyira eszemet vesztettem, hogy kezdek izgága lenni.

– Nem akarok gyilkolni, de… azt hiszem, jólesett annyi embert kiszabadítani a táborból – vallom be. – Megpróbáltam elmenekülni előle, és el akartam felejteni az egészet, de amikor visszamentem, és láttam, mi történik ott másokkal… Nem dughatom homokba a fejem. Oda kell vonszolnom az elkényeztetett seggemet, hogy segítsek nekik.

A mellkasához szorít, és erősen belemarkol a fenekembe.

– Nem tűnik elkényeztetettnek, sőt szerintem tökéletes. Lehet, kicsit le kellene lassítanod. Nincs annyi tapasztalatod, mint a bevetési egység tagjainak, BK-n is csak párszor vettél részt, és az órák többségén nem használtad a képességed. Gryphon egyébként is rögtön elutasítana, amint ezt felveted neki. Eszedbe se jusson elszökni! North egy rakás embert rád állított, arról pedig ne is álmodj, hogy Black megint elvisz valahova. Ha megpróbálná, az az életébe kerülne, és most nem túlzok. North egyértelművé tette, hogy ráuszítja a lényeit, ha még egyszer nélkülünk teleportál valahová.

Hm.

Ezt kicsit túlzásnak érzem. Drámaian nyöszörgök, amíg Gabe rám nem vigyorog.

– Menjünk le vacsorázni! – mondja végül. – Az majd kiveri a fejedből a vadászatot és az Ellenállást.

És így is lesz.

Most, hogy ilyen sokan ülünk az asztalnál, sokkal nagyobb a hangzavar. Sawyer és Grey mindketten megpróbálják magukhoz édesgetni a füstlényeket, ezért steakdarabokkal etetik őket. Döbbenetes módon beválik a tervük. Brutus a lábuk mellett ül, és hatalmas, elkerekedett szemmel várja a következő falatot. August nem moccan mellőlem, de boldogan fogadja a Sawyer által felé hajított falatokat.

– Nincsenek ízlelőbimbóik, és gyomruk sem – jegyzi meg North, miközben arisztokrata módjára felszeleteli a tányérján heverő steaket. – Pazaroljátok az ételt.

– Van egy tévé a szobádban, ami varázsütésre megjelenik a semmiből – vetem a szemére. – Nem kell aggódnunk a számla miatt, ha steakkel etetjük a kiskutyákat.

Gabe kissé fulladozva elfojtja a nevetését, Gryphon pedig rám vigyorog az asztal túloldaláról. August a combomra fekteti a fejét, és az ujjaimat nyalogatja. Ízlik neki a homár, még ha semmit nem is tud kezdeni vele.

Megvárom, hogy mindenkit kellő elégedettséggel töltsön el a vacsora, aztán nagyon óvatosan puhatolózni kezdek:

– Szóval mi a hosszú távú terv? Ha még sokáig kell itt maradnom, kész leszek lerombolni a falakat.

Gryphon felvonja az egyik szemöldökét.

– Holnap reggel ötkor folytatjuk az edzést – jelenti be. – Menjek érted, vagy egyedül is el eltalálsz a konditerembe?

Ó, én egyáltalán nem erre gondoltam.

A szörnyülködő arckifejezésem láttán Gabe hahotázni kezd, nekem pedig nehezemre esik előállni valamilyen jó indokkal arra, hogy megússzam a korán kelést.

Ha kellően helyrejöttél egy édes hármashoz, akkor edzeni is tudsz, vélekedik Gryphon. Legszívesebben megfojtanám, amiért képes ezt felemlegetni nekem, de a seggfej legalább nem hangosan teszi.

Ezért pluszpontot kap.

Semmi olyat ne csináljatok, ami megerőltetné a lábát! Ne hajtsd túl! – szólal meg North.

Lángba borul az arcom, mert mindketten szabadon rohangálnak a fejemben, miközben épp enni próbálok.

– Miért vörösödtél el ennyire, horgony? – kérdezi Gabe.

Ettől magamhoz térek, és úgy nézek körbe az asztalon, mintha rajtakaptak volna azon, hogy lopom a kekszet a konyhából.

– Gryphon nem tud viselkedni, de ennél többet nem vagyok hajlandó mondani. El akar rángatni edzésre. Te is jössz, ugye? Ments meg ettől a szadistától!

Gabe gyengéden megszorítja a combom az asztal alatt, és elmerengve simogatja a tökéletesen begyógyult bőrt. Mindannyian túllihegik a dolgot. North feleslegesen fél attól, hogy megerőltetem magam. Meggyógyultam, már a sebhelyek sem látszanak, de nem fogok erről vitatkozni. Nem akarok guggolásokat és négyütemű fekvőtámaszokat csinálni.

A futással kímélem magam, ugye?

Naná!

Kieran rám néz az asztal túloldaláról, és lassan ingatni kezdi a fejét.

– Oleandernek beszélnie kellene a bevetési egység egyik pszichológusával – közli. – Legjobb lenne, ha csak azután folytatná az edzést, hogy erre sor került.

Felé bökök a villámmal.

– Fogd be, te áruló! Kutya bajom. Meggyógyultam, nincs miről beszélni.

Az a rohadék felvonja a szemöldökét, és tovább erősködik:

– Silas Davies pontosan tudta, hol vágjon beléd ahhoz, hogy előcsalogassa a köteléked. Már azelőtt tudtad, mi fog történni, hogy kinyitotta volna a szerszámosládáját. Ez azt jelenti, hogy már sokszor csinálta ezt veled. Ha fikarcnyit is érdekli a horgonyaidat a sorsod, akkor elküldenek terápiára.

North rám néz, és érzem, hogy a többiek szeme is rám szegeződik. Én azonban egyedül őt szólítom meg, mert már tudom, hogy ő akar majd erősködni a terápiával kapcsolatban.

– A kötelékem szokta feldolgozni azt a sok szart, ami történik velem. Ha terápiára küldtök, neki kell beszélnie. Tényleg képes lennél kitenni ennek azt a szerencsétlen nőt?

A fene egye meg!

Ne gondolj arra, hogy a pszichológus egy nő, ne lovalld megint bele ebbe magad, Oli!

Mibe?

Méltatlankodva nézek Gryphonra. El fogsz valaha is húzni a fejemből? Miért kérdezem egyáltalán? Persze hogy nem. Arról van szó, hogy sokat rágódom azon, hány nőt dughattatok meg előttem.

Gryphonnak felszalad a szemöldöke. És hogy jön ehhez a pszichológus? Pontosan miért vagy ennyire meggyőződve arról, hogy North minden egyes nőt megdugott, aki valaha az útjába került? És miért nem érzel ugyanígy a többi horgonyoddal kapcsolatban?

Hülye horgonyok.

Elfordítom tőle a fejem, és ismét Kieranra nézek.

– Nincs szükségem terápiára – jelentem ki –, csak arra, hogy kialudjam magam, és mindenki békén hagyja a kötelékemet, máskülönben megint ámokfutásba kezd. Ennyi az egész. Szóval hagyjuk a témát!

Sage az alsó ajkát harapdálva mered rám, mintha bűntudata lenne valamiért.

– Ne csináld ezt velem, Sage! Ne dobj a farkasok elé! Támogatnunk kellene egymást.

Mosolyogva felhúzza az orrát, és ő is győzködni kezd.

– Én nagyon szeretem a pszichológusomat. Mi lenne, ha hozzá járnál? Nagyon jó fej fickó.

North még azelőtt közbeszól, hogy tovább nyavalyoghatnék a legjobb barátom árulása miatt.

– Kihez jársz? Ha átmegy a biztonsági átvilágításon, felőlem akár ide is eljöhet.

Sage kinyitja a száját, de nem hagyom megszólalni, mert le kell teremtenem Northt.

– Egyáltalán nincs szükségem arra, hogy még egy férfi turkáljon a fejemben. Már az is elég, amit ti műveltek velem.

Ettől a kifakadástól mindenki elnémul az asztal körül. Az egyik felszolgáló épp új tányérokat tett le az asztalra, de még ő is visszasiet a konyhába, mintha amiatt aggódna, hogy milyen következményei lesznek a goromba viselkedésemnek.

Pedig nem is viselkedem úgy.

Vagyis csak egy kicsit. Oké, biztosra veszem, hogy North képes lenne különféle büntetésekkel sújtani, amiért nem fogadom el kérdés nélkül a terveit, itt viszont meg kell húznom a határt. Senkivel sem akarok beszélni. Nem akarom kiönteni a szívem egy idegennek. Még nem állok készen erre.

Még a horgonyaimmal is alig tudok beszélni erről, holott ők feltétel nélkül szeretnek és elfogadnak.

Sawyer közelebb hajol a húgához, és suttogást mímelve megszólítja:

– Most dugni fognak az asztalon? Mert bár ez nem szerepelt a menün, az első sorból nézném végig.

North olyan megsemmisítő pillantást vet rá, hogy még én is elszégyellem magam. Belapátolok egy kanál zöldséget a számba, hogy úgy tűnjön, épp nem érek rá tovább vitatkozni. Mintha figyelmen kívül hagyhatnám ezt az egész képtelen beszélgetést abban reménykedve, hogy magától lezárul. Grey egyszerűen csak felnyög, és eltakarja a szemét a kezével, hogy felkészítse magát az apokalipszisre, amit a párja magának idézett elő.

Csakhogy Sawyer nem sokkal később távozik az asztaltól. Nyilvánvalóan inába szállt a bátorsága, és inkább meghátrál a felingerelt North elől. Grey vele együtt kivonul az ebédlőből. Sage szabadkozva mosolyog rám, majd horgonyaival együtt ő is távozik. Abban bíztam, hogy beszélhetek vele, de túl nagy feszültség uralkodik a szobában, és egyáltalán nem hibáztatom azért, amiért el akar menekülni ebből a pokolból.

Egy ideig csend van, de Nox nem bírja sokáig befogni a száját.

Tudhattam volna, hogy ez lesz, mert mostanában túl nagy béke telepedett ránk, ezért természetesen neki mindent tönkre kell tennie.

– Tehát Bassingernek nem sikerült meggyőznie arról, hogy vele is megpecsételd a köteléket? Vagy csupán a legerősebb horgonyokra fáj a fogad? Sokkal számítóbb vagy, mint gondoltam, méreg.

A szememet forgatva rázom meg a fejem. North lesújtóan néz az öccsére a hatalmas asztal fölött. Semmi szükség arra, hogy helyettem vívja meg ezt a csatát. Ha hagynám, hogy mindannyian marakodjanak fölöttem, annak soha nem lenne vége.

Sóhajtva Nox felé fordulok. A változatosság kedvéért nem iszik, és hetek óta nem láttam ilyen összeszedettnek. Bármi is billentette ki korábban az egyensúlyából, már elmúlt, és újra kiszámítható egyetemi tanárként viselkedik.

Ennek ellenére visszaszólok neki.

– Nem fogom tűrni, hogy faszságokat hordj össze rólam, vagy hogy rossz érzéseket kelts bennem, amiért megpecsételtem a bátyáddal a köteléket. Sem most, sem máskor. Szóval jobb, ha feladod. És nem mintha bárkinek bármi köze lenne ahhoz, mit teszek a saját testemmel, de rohadtul ki fogom deríteni, miben fejlődött a képességem. Ha erősebb lett, akkor meg kell hoznunk pár döntést. De megismétlem, ez nem tartozik sem rád, sem bárki másra. Attól, hogy az egyik horgonyom vagy, még semmivel sem tartozom neked, Nox.

Gabe keze a combomra vándorol. Kicsit megszorít, szavak nélkül támogat, Nox figyelmét azonban természetesen ez sem kerüli el.

– Azt akarod, hogy te legyél a kedvence? – förmed rá Gabe-re. – Hiába loholsz utána, mint egy kutya, semmire sem mész vele. Ha ennyire kell neked, jobb, ha máshogy állsz a dolgokhoz.

Gabe kővé dermed mellettem, én pedig összeszűkített szemmel nézek Noxra. Általában nem zavar, amikor engem piszkál, de kezdek rájönni, hogy semmi sem bosszant fel annál jobban, mint amikor a többi horgonyomat becsmérli.

Ráadásul most pont arról a horgonyommal beszél így, aki elfogadott olyannak, amilyen vagyok, és azt is megérti, hogy miért szeretnék nagyon lassan szintet lépni a kapcsolatunkban.

– Az egyetlen, akinek bármin is változtatnia kell, az te vagy – jelentem ki. – Nem tudom, mi a fene történt, ami miatt ennyire haragszol rám, de semmivel sem tartozom neked, mint ahogy Gabe sem.

– Vagyis a horgonyaid szemébe hazudtál, és manipuláltad őket, hogy megkapd, amit akarsz? Próbáltam figyelmeztetni a bátyámat arra, hogy ez fog történni…

Még azelőtt félbeszakítom, hogy tovább ecsetelhetné a hülyeségeit.

– Ó, tényleg? Mi van, ha mindannyiótokkal megpecsételem a köteléket, és még nagyobb hatalomra teszek szert? Mi van, ha elég lesz tüsszentenem egyet, és a város összes lakója meghal? Egy rohadék vagy, Nox. Baszd meg magad és a hihetetlenül kiváltságos életed! A te árnyaid legalább meghunyászkodnak, ha arra kéred őket. Akkor állsz le, amikor akarsz. Én nem engedhetem meg magamnak ezt a luxust.

Vicsorogva méreget, a bátyja viszont nyilvánvalóan megelégelte, hogy így viszonyulunk egymáshoz.

– Nox, menj, járj egyet! – parancsol szívtelenül az öccsére. – Most kizárólag magad alatt vágod a fát.

Nox egy ideig farkasszemet néz a bátyjával, aztán felkapja a szalvétát, megtörli a kezét, eltolja magától a tányérját, és szó nélkül feláll az asztaltól.

A csokoládés sajttorta felé nyúlok, mert már elég rendes ételt ettem, és épp itt az ideje a cukormérgezésnek. Amikor megszólalok, nagy gondot fordítok arra, hogy a hangszínem tükrözze a pimaszságomat, és hogy még jobban a földbe döngöljem Noxot.

– Milyen jó fiú vagy, hogy pontosan azt teszed, amit mondanak neked.

Nox a sulykot elvetve azonnal reagál.

Olyan érzelem villan át az arcán, amit el sem tudok hinni, aztán a köteléke átveszi fölötte az irányítást, és elfeketedik a szeme. Lassú, baljós folyamban özönlenek ki az árnyak a testéből.

Elég!

Hallom North hangját visszhangozni a fejemben, de fogalmam sincs, mi a fenét tettem, hogy így felingereltem Nox kötelékét. Fekete foszlányok tekerednek a csuklójára, és a mellkasából előbújó lény szélesre tátott szájjal mered rám, fogai fehéren ragyognak, miközben hangtalanul vicsorog.

Mit tettem?

North rögtön és határozottan felel, nem köntörfalaz, ami segít kicsit csillapítani a rémületemet. Semmit. Vele van a baj, és az lenne a legjobb, ha most békén hagynád. Nincs ráhatása arra, hogyan reagál… az ilyesmire.

Próbálok a szemébe nézni az asztal túloldaláról, ő azonban kizárólag Noxszal foglalkozik, és az ő szeme is elfeketedik.

– A kurva életbe – motyogja Gabe.

Az asztalra teszi előttem a kezét, hogy szükség szerint azonnal fedezni tudjon. Szeretném azt hinni, hogy csupán eltúlozza a dolgot, de velem szemben Gryphon is megmozdul. Láthatóan igyekszik egyik fivér figyelmét sem felhívni magára, ahogy lassan elindul felém.

Mit tettem?

Egy nedves orr hideg érintését érzem a bokámon, és lenézek Brutusra. Nyomorúságosnak tűnik, árad a szeméből a szomorúság, viszont még akkor is szeretne meggyőződni arról, hogy jól vagyok, amikor a gazdája épp idegrohamot kap a jelenlétében.

Hálát adok az égnek, amiért Sage és a többiek már elmentek.

Gryphon felel a kérdésemre: Tudom, hogy nem szándékosan tetted, de soha többé ne beszélj így vele! Lehet, hogy ez nem igazságos, mert ő lépett át egy határt, viszont rátapintottál az egyik gyenge pontjára, és ilyenkor nem tudja megállni, hogy ne így reagáljon.

Már alig emlékszem arra, mit mondtam.

Amikor Gryphon végre odaér hozzám, továbbra is lassan mozogva felhúz a székről, magához ölel, és úgy forgat, hogy teljesen eltakarjon. Az a baj, hogy egyfolytában az motoszkál a fejemben, amit North köteléke közölt velem a zuhanyzóban. Nem akarom, hogy Gryphon közém és az árnyak közé álljon, még akkor sem, ha a fogukat csattogtatják felém.

Amikor azonban megpróbálom megkerülni őt, még erősebben szorít a karjával, és Gabe is az ajtó felé kezd húzni. Nem akarom csak úgy itt hagyni a Draveneket, hiszen az én hibámból történik ez az egész. Nem lesz tőle bűntudatom, de attól még segítenem kellene, nem igaz, bassza meg?

Csak rontasz a helyzeten. A horgonya vagy. Ez elég ahhoz, hogy a maradék önuralmát is elveszítse.

Ketten kitessékelnek az étkezőből, én viszont rohadtul nem vagyok hajlandó a folyosónál messzebb menni. Hallom, hogy North határozottan próbálja lebeszélni az öccsét arról, amire miattam készült.

Gryphon ismét megpróbál arrébb vinni, de kitartok.

– Itt maradok, amíg nincs vége. Ma egyébként is Nox ágyában alszom. Meg kell várnom őket.

Gryphon szúrós szemmel néz rám, de bólint, majd a hatalmas testét végigcsúsztatja a fal mentén, és leül mellém. Gabe is letelepszik a másik oldalamra. Nem érzem magam fáradtnak, viszont amikor már lassan egy órája ott ücsörgünk, Gryphon vállára hajtom a fejem, és lecsukódik a szemem.

North halk dünnyögésére ébredek fel.

– Nox már jól van. Elment az edzőterembe. Lehet, érdemes lenne figyelned rá – tanácsolja Gryphonnak.

Próbálom kipislogni az álmot a szememből, miközben North készségesen felsegít, és elindul velem a lift felé. Nem túl megerőltető az út, mert mindvégig gyengéden támogatva terelget. Amikor Nox hálószobája elé érünk, kinyitja az ajtót, és kézen fogva felvezet a lépcsőn. Leül a kanapé szélére, én pedig felkászálódom az ágyra.

– Itt maradok, amíg el nem alszol, kötelékhorgony. Csak pihenj, Gryphon itt lesz reggel érted.

Nem kellene ilyen könnyen visszaaludnom, viszont a kötelékem teljesen megbízik Northban, ezért másodpercek alatt álomba merülök. Amikor pár órával később felébredek, North helyett már Nox ül a kanapén. Körbevesznek a teremtményei, egyedül az az egy hiányzik, amelyik rám vicsorgott az asztalnál, és úgy nézett ki, mintha bármelyik pillanatban képes lenne a torkomnak ugrani. Ez a vad füstgomolyag most Nox mellkasán alszik, és még szinte mindig kizárólag fogakból áll. Az a benyomásom, hogy azért van ott, nehogy a gazdája közelébe menjek.

Mindkettejüket békén kellene hagynom.

Ezt én is tudom. Tudom, hogy nekik kellene kibogozni a köztük lévő köteléket, de amikor egyedül távozom Nox szobájából, a rettegés tompa köde ereszkedik az elmémre. Amint lefekszem a saját ágyamba, és lehunyom a szemem, semmi mást nem látok, csak az öcsém űzött tekintetét, ahogy azelőtt nézett rám, mielőtt el nem nyelte az űr.

Nem bírok így elaludni.

Próbálkozás helyett inkább felkelek, és felveszem azt a pulóvert, amit a kötelékhorgonyom itt hagyott a szobámban, és olyan az illata, mint neki. Tényleg van valami abban, hogy az illatok képesek megnyugtatni a köteléket. Ezután elindulok Nox szobája felé. Az ajtó most sincs kulcsra zárva, de nem vesződöm a kopogással. A teremtményei értesíteni fogják, hogy közeledem. Mire a lépcső tetejére érek, az öcsém már a kanapéról pislog rám.

Oleander az ágyon alszik egyedül, látszólag teljes biztonságban.

– Tényleg nem bízol bennem, ugye? – veti a szememre az öcsém.

Rápillantok, majd átlépek a lépcső mellett kuporgó árnyakon, és leülök Nox mellé a kanapéra. A legnagyobb árnya felemeli a fejét Nox mellkasáról, és morogva néz rám. Mindig is erősen védelmezte a gazdáját, de ami vacsora közben történt, az régi sebeket tépett fel. Ő a legelvetemültebb árny azóta, hogy Oleander megszelídítette Brutust.

– Nemcsak miattad vagyok itt, hanem Oleander miatt is. Azért jöttem, mert még ha te soha nem is szeretnéd, én segíteni akarok neked. Mindenben, amire csak szükséged van. Ezt már mondtam neked, és komolyan is gondoltam.

Nox hőbörögve beletúr a hajába, és úgy húzogatja a tincsei végét, mintha ki akarná tépni őket. Általában jól álcázza az érzelmeit, és legtöbbször úgy viselkedik, mint egy összeszedett egyetemi tanár. A mostani gesztusai némi előrehaladásról árulkodnak, mert azt jelenti, hogy hagyja megrepedni ezt az álarcot a horgonya közelségében.

Bár Oleander alszik, karnyújtásnyira van Noxtól, ami már önmagában is elég indulatot vált ki belőle.

– Kizárólag miatta vagy itt, ne hazudj nekem! De nem baj. Amikor Gryphon visszahozta, tudtam, hogy te is a lába elé fogod vetni magad. Te csupán annyit látsz belőle, hogy milyen apró, és hogy mindenben a segítségedre szorul. Holott arra született, hogy betörjön, Baba.

Évek óta nem hívott így, és a név hallatán összeszorul a mellkasom. Baba Jaga az az oltalmazó alak, akiről sokat meséltem neki gyerekkorában, és évekig az ő legendájába kapaszkodott.

Nem téved Oleanderrel kapcsolatban, önmagával kapcsolatban azonban igen. A szavamat adtam neki, hogy mellette leszek, megvédem, és gondoskodom róla, ha ő nem képes erre. Megesküdtem, hogy minden tőlem telhetőt megteszek azért… hogy meggyógyítsam a lelkét.

Most már tudom, hogy erre képtelen vagyok, viszont soha nem fogok lemondani róla.

– Ő nemcsak az enyém, hanem a tiéd is – felelem. – Tudom, hogy még nem tartasz ott, és nincs ezzel semmi gond, de talán nem kellene olyan dolgok miatt gyűlölnöd, amiket nem is követett el. Talán elgondolkozhatnál azon, hogyan találd meg vele a közös hangot.

– És mégis mikor lenne erre alkalmam, amikor minden héten a kibaszott ágyamban alszik? Öt percre sem tudok megfeledkezni róla, mert tőle bűzlik a lepedőm.

Nagy levegőt veszek, és belélegzem Oleander illatát a pulóverről. Nox a szövetre pillant, hiszen úgy olvas belőlem, mint egy nyitott könyvből. Ez mindig is így volt. Ugyanannak az éremnek a két oldalát képviseljük a születésünk óta.

Még azelőtt félbeszakítom, hogy tovább háboroghatna azért, mert részrehajló vagyok Oleanderrel. Nincs ebben semmi újdonság, és nem szégyellem magam miatta. Ő a kötelékhorgonyom, és bebizonyította nekem, hogy nagyon is érdemes erre. Valójában én vagyok az, akinek bizonyítani kell a másik előtt, nem ő.

– Akkor hagyjuk ezt! – vetem fel. – Ha nem válik be, hogy itt alszik, változtatnunk kell pár dolgon. Mindig van más megoldás. Azért esett erre a választásom, mert úgy gondoltam, a te szempontodból ez a legkevésbé… tolakodó. Ha van más ötleted, nyugodtan megoszthatod velem.

Nox felhorkant, és megsimogatja a mellkasán fekvő lényt. Ha én is itt vagyok, általában nem bánik vele ilyen szeretetteljesen, most azonban még a füle tövét is megvakargatja. Mindig is tudtam, hogy jobb és erősebb kapcsolatot ápol a teremtményeivel, mint amilyet látni enged, de még egyszer sem győződhettem meg erről a saját szememmel.

Ez is Oleander befolyásának köszönhető.

A saját kötelékem nem bír magával a bőröm alatt, August is Oleanderrel akar lenni, de mivel most körbevesz minket Nox sereglete, nem engedhetem szabadjára. Brutus még megtűrné, a többiek viszont nem. Felismernék, mennyire fékevesztett, és bár kicsit megszelídült, nem bízom benne maradéktalanul. Továbbra is nagyon szoros pórázon tartom, különösen, amikor Oleander alszik.

Akármit is mondott neki a kötelékem, nem kockáztathatok. Ha Oleanderről van szó, akkor nem.

– Menj aludni, North! Nagyon szarul nézel ki, és most, hogy meggyőződtél arról, a mérgező kis kötelékhorgonyodnak hajszála sem görbült, pihenned kellene egy kicsit.

A szememet forgatom, amiért így beszél Oleanderről. Ezek a kis piszkálódások semmilyen hatást nem gyakorolnak rám, ellenben Oleander elraktározza őket. Nox pontosan erre törekszik.

Megdörzsölöm az arcom, és igyekszem elfojtani az ásítást, ami épp előtörni készül belőlem.

– Soha többé nem fogok tudni jól aludni – jelentem ki. – Túl sok fenyegetéssel nézünk szembe. A menedék sem lesz kész időben.

Mindketten tudjuk, hogy jelenleg az nyomaszt leginkább, hogy eltűnjünk az Ellenállás útjából, és megakadályozzuk, hogy a tagjai csak úgy felbukkanjanak a közösségünkben, aztán egyesével levadásszanak minket. Már évek óta dolgozom a megoldáson, de most tényleg eljött a cselekvés ideje.

Nox rám pillant, és megsimogatja a teremtménye hátát.

– Meg fogod tudni csinálni. Pusztán az jelenti majd a bökkenőt, hogyan vedd rá az embereket arra, hogy költözzenek oda.

Lehet, hogy valóban az a szörnyeteg vagyok, akinek mindenki hisz, mert ha arra kerül majd a sor, nem fog érdekelni, ki tudjuk-e juttatni innen a legfelső szintet képviselő családokat. A sebezhető emberek és a nincstelenek érdekeit fogom szem előtt tartani, mert ők semmit sem tehetnek az Ellenállás ellen.

Ami nekem igazán fontos, az az öcsém és a kötelékünk többi tagja.

Mindenek felett pedig, hogy az a faszszopó Silas Davies soha többé ne emelhesse a szadista tekintetét a kötelékhorgonyomra.

Nem is olyan lassan, de biztosan kezdem eszemet veszteni attól, hogy a Draven-házban rostokolok.

Tudtam, hogy ez vár rám, ugyanakkor minden egyes nappal egyre jobban érzem magam, és egyre kevesebb alvásra van szükségem, így aztán mindennél jobban vágyom arra, hogy kimozduljak innen, és a tettek mezejére lépjek. Gryphon próbálja azzal csillapítani ezt a késztetésemet, hogy a földbe döngöl az edzőteremben, viszont csak felmérgel vele. Közben North igyekszik minél több információt kicsikarni belőlem az egyedül töltött öt évemről. Egyenesen tőlem akarja hallani, mi történt velem, mert attól tart, hogy eddig elkerülte a figyelmünket valami lényeges.

Ettől csak haszontalannak és keservesnek érzem magam, hiszen elvezettem az ellenséget a horgonyaimhoz.

Gabe-nek sikerül leginkább elterelnie a figyelmemet, de kizárólag azért, mert felajánlja, hogy vigyáz rám, amikor felkeresem Atlast. Ilyenkor órákon keresztül törjük hármasban a fejünket azon, hogy a fenébe tudnánk kijutni erről a helyről. Atlasnak nagyon jó ötletei támadnak, ami nagyrészt annak köszönhető, hogy nagy tapasztalatra tett szert abban, hogyan lehet elmenekülni a befolyásos emberek elől. Némelyik felvetése még Gabe-et is megdöbbenti.

Nox ismét eltűnik.

Nem lep meg, de kicsit irigykedem, amiért ő szabadon mozoghat. Szó szerint képes vagyok kitépni az emberek lelkét, mégis odáig jutottunk, hogy biztosra veszem, mostanra az egész világon rám vigyáznak a legjobban.

Egy hihetetlenül lassú és unalmas héttel azután, hogy hazajöttem, az Ellenállás végül megint ránk támad.

Erről edzés közben, a konditeremben szerzek tudomást. Még fel sem kelt a nap, de már a futópadon izzasztom magam. Gabe és Grey súlyokat emel, míg Gryphon Sawyerrel, Felixszel és Sage-dzsel vív közelharcot. Vagyis Sage leginkább arra törekszik, hogy megússza az edzést, viszont minden egyes alkalommal, amikor felém kezd araszolni, Gryphon olyan szigorú pillantást vet rá, hogy inkább tovább tűri a szadista edzést.

A legjobb barátom mostanra már rohadt lenyűgöző módon tud felülkerekedni a nála kétszer nagyobb férfiakon, ezért nem fogom leszidni Gryphont, hiszen a terve láthatóan bevált.

Egyszer csak felbukkan North és Kieran az ajtóban, három másik férfi társaságában. Mindannyian teljes felszerelést viselnek. Gryphon telefonjára elkezdenek záporozni az értesítések. Leállítom a futópadot, lemászom róla, egy törölközővel megtörlöm az arcomat, majd elindulok a többiek felé. Sage rám pillant, odasiet hozzánk, és fürkészve nézi Kierant. Még mindig rohadt furcsa a kapcsolatuk, mert gőzük sincs, mihez kezdjenek egymással, de a táborban eltöltött idő után sokkal jobban kedvelem Kierant. Nagyon remélem, hogy sikerül zöld ágra vergődniük.

Sokkal jobban drukkolok neki, mint Riley-nak valaha is fogok, holott tisztában vagyok azzal, hogy őt rászedték. Egyszerűen nem tudok mindent elfelejteni és megbocsátani, kibaszottul nem olyan fából faragtak.

– Megtámadták a Dravent és a környékét – árulja el North.

Gryphon megveszekedetten szitkozódik, majd elindul az öltöző felé a felszereléséért.

Sawyer Northra sandítva szó nélkül távozik, amit furcsának találok, viszont túlságosan aggódom amiatt, hogy mi fog történni most, ezért egyelőre nem foglalkozom a dologgal.

– Még mindig tart, vagy már csak a romokat kell eltakarítani? – kérdezem. – Felveszek egy pólót, és én is veletek megyek.

North jelentőségteljesen rám néz, és elállja az utamat. Gryphon közben kijön az öltözőből. Rekordidő alatt ruhát cserélt, épp a pisztolytáskája szíjait igazgatja. Mindketten rosszallóan merednek rám, mintha egy rendetlen gyerek lennék, holott egyáltalán nem ez a helyzet. Teljesen észszerűen viselkedem.

– Csak a romokat takarítjuk el. Kizárólag a bevetési egység képzett, aktív tagjai mehetnek, és a kötelékünkből egyedül Gryphon felel meg ennek a feltételnek. Emellett jelen pillanatban nem szeretnénk nagyobb csoportokban mozogni, hacsak nincs rá jó okunk. Te itt maradsz velem és a többiekkel – közli North.

Gabe elveszi tőlem a törölközőt, és megtörli az arcát a tiszta felében. A néma szolidaritás jegyében nekem ütközik a vállával, de ezzel még inkább felbőszít.

A kötelékem éhes, ami miatt nehezebben tudom leplezni az ingerültségemet.

– Sokkal nagyobb hasznomat vennétek a terepen, mint ebben a hülye házban! – fakadok ki.

North a fejét rázza, Gryphon pedig egyszerűen sarkon fordul, megáll Kieran mellett, majd egy pukkanás kíséretében mindketten eltűnnek.

Legszívesebben felüvöltenék.

– Egyelőre mindannyian itt maradunk, Oleander – jelenti ki North. – Gyertek velem az irodába, várjuk meg a jelentéseket, utána pedig eldöntjük, hogyan tovább.

Sage-dzsel egymásra nézünk, mindketten bólintunk, és szó nélkül North után eredünk. A többiek is jönnek. Amikor megérkezünk, látjuk, hogy Sawyer már North asztalánál ül a laptopjával, és ádázul gépel. North odahúz elém egy széket, és a kezét a vállamra téve leültet. Ezután előveszi a mobilját, és ír valakinek egy üzenetet.

– Mi történt? Mit csinálsz? – kíváncsiskodom mogorván, mert bezártak a rohadt házba, North azonban nem veszi magára.

– Idehívom Bassingert, hogy ő is lássa a felvételeket. Eddig nagyon együttműködőnek bizonyult, sok információt megosztott velünk, és talán szemet szúr majd neki valami, ami nekünk nem. Minden rendelkezésre álló erőforrást fel fogok használni ahhoz, hogy gondoskodjak a biztonságodról.

Fellángol az arcom. Sage leül egy másik székre, és felém nyújtja a kezét, hogy megvigasztaljon. Megfogom, és kicsit megszorítom az ujjait. North keres magának egy másik széket, és helyet foglal mellettem. Grey Sawyer mögött áll, nézi, ahogy dolgozik. Gabe és Felix hoz egy-egy széket az étkezőből, majd leülnek a fal mellé, és halkan dünnyögnek arról, hogy mit jelent számunkra ez az egész. Próbálok nem sokat gondolni erre.

Pár perccel később Atlas is megérkezik. Mindenkit figyelmen kívül hagyva rögtön felém veszi az irányt. Az irodai székek nem elég terebélyesek ahhoz, hogy ketten is elférjünk rajtuk, de amikor felállok, hogy megöleljem, addig forgat, hogy végül az ölébe kerülök.

North nagyon közönyösen néz rá, de Atlas mindössze ránt egyet a vállán.

– Eddig a lehető legtávolabb tartottad tőlem Olit anélkül, hogy azzal már ártottál volna neki, szóval igazán túltehetnéd magad ezen – jegyzi meg.

Sage a szájába harap, mert máskülönben elvigyorodna.

– Megvan – szólal meg Sawyer, majd megköszörüli a torkát. – Kivetítem a nagy képernyőre. Shore-nál, Blacknél és Rockelle-nél is van kamera, ugyanazt fogjuk látni, amit ők. Adóvevő is van náluk, szóljatok, ha valamit alaposabban is meg kell nézniük.

Atlas bólint, North pedig elteszi a telefonját. Mindannyian a falra szerelt hatalmas, sík képernyős tévére szegezzük a tekintetünket, amin megjelenik a három kamera felvétele.

Nem egy rajtaütés utóhatásait látjuk rajta…

Hanem egy mészárlásét.

Mindannyian döbbent csendben ülünk, miközben ők hárman körbejárják az érintett területet. Mindenütt holttestek hevernek. A legfelső szintet képviselő fenomének és az alacsonyabb szinten álló családok is áldozatul estek a támadásnak, az utcákat beterítik a hullák. Kieran elhalad egy nem fenomén riporter mellett, aki nem meglepő módon egy rakás hülyeséget hord össze a helyzetről. A bevetési egység nem fogja átengedni a kordonon.

North pár perc után megszólítja Atlast.

– Látsz valamit? – dörmögi.

Érzem, hogy Atlas megvonja a vállát.

– Leginkább csak találgatni tudok. De az égésnyomokat felismerem, azok minden kétséget kizáróan Peter művei, ő a nővérem egyik kötelékhorgonya. A mintázat alapján egyértelmű, hogy egyedül róla lehet szó. Várjunk csak! Az ott mi? Sawyer, vissza tudod tekerni? Három másodperccel. Igen, állj meg ott! Az a sérülés nagyon jellegzetes. Egyértelmű, hogy apám is ott járt. Bassza meg! Oké, ez segít. Apám mindig ugyanazokkal az emberekkel dolgozik, sehová sem megy nélkülük. Ez nagyban leszűkíti azoknak a lehetséges helyeknek a listáját, ahová elvihették a foglyokat. Apám mindössze három táborban dolgozik. Oli felszámolta az egyiket, és ki tudom találni, hogy a maradék kettő közül melyikre esett a választása.

– Vajon anyukád már felfedte előttük, hogy az én kötelékembe tartozol? – kérdezem közelebb hajolva hozzá.

Rám néz, és megint megvonja a vállát.

– Amikor utoljára beszéltem vele, azt mondta, nem. De azóta North elvette a telefonomat, szóval akár változhatott is a dolog. North többet tudna, ha anyám megpróbált volna kapcsolatba lépni velem emiatt.

Mindketten rápillantunk, mire ő megrázza a fejét.

– Semmit sem írt. De ha mindannyian a táborba megyünk, fel kell készülnöd arra, hogy talán már tudják.

– És mi lenne, ha… Atlas itt maradna? – vetem fel. – Nem fognak más stratégiához folyamodni, ha most odamegyünk?

– Mindegy, mit csinálnak, mert mi is készülünk valamire – feleli North. – Ez a rajtaütés csak felgyorsítja pár héttel a folyamatot. Amíg Bassinger biztos abban, hogy az összes szükséges információt átadta nekünk, addig vállalni fogjuk ezt a kockázatot.

– Mindenről tájékoztattalak, amit fontosnak tartok, és minden kérdésedre választ adtam – bizonygatja Atlas. – Ha bármi más eszembe jut, vagy felmerül valami, ami eddig nem került szóba, akkor természetesen azt sem fogom elhallgatni előled. Mindenről beszámolok, ami garantálja Oli biztonságát.

A szívem görcsbe rándul a mellkasomban, mintha valamiféle rohamot kaptam volna a szavaitól. Atlas nagyon hűséges hozzám, és már azelőtt is az volt, hogy megismert. Úgy érzem, ezt egyáltalán nem érdemlem meg.

North a fejét ingatva néz rám.

– Két éven át tűrted, hogy kínozzanak, és egyikünk nevét sem árultad el. Nálad jobban senki sem méltó a hűségünkre, kötelékhorgony.

Elsápadva felnyögök.

– Azt ne mondd, hogy most már te is belelátsz a fejembe! Ez nekem már túl sok.

North ír egy újabb üzenetet, aztán a zsebébe csúsztatja a mobilt. A nyakkendőjét meglazítva elkezd átöltözni a bevetési egység egyenruhájába.

– Nem látok a fejedbe. Csak egyre jobban olvasok a vonásaidból. Te teljesen máshogy látod magad, mint mi. Ezen változtatni fogunk.

Erre semmit sem tudok felelni, ezért a képernyő felé fordulva nézem tovább a vérfürdő helyszínét. Amikor Gryphon egy füves terület felé fordul, az összes levegő kiszorul a tüdőmből.

Fehér lepel takarja a mészárlás egy részét, de az alóla kilógó lábak egyértelműen kicsik, általános iskolás vagy még kisebb gyerekekhez tartozhatnak. Az Ellenállás gondolkodás nélkül végzett velük is, miközben megölték azokat a felnőtt férfiakat és nőket, akik a maradás mellett döntöttek.

– Hányni fogok – suttogja Sage.

Felix felkapja és Sage orra alá dugja a kukát. Sage öklendezik kicsit. Bár az én gyomrom is felfordul, lenyelem a torkomon felkúszó epét.

Tudtam, hogy előbb-utóbb vissza fognak vágni, mindannyian tudtuk, de semmi sem készíthetett fel erre a látványra. Azt is tudom, hogy… hogy erről valamilyen szinten én tehetek, és ez teljesen elborzaszt.

Szerencsétlen gyerekek!

Természetesen Davies őket is levadászta. Így akarta a tudtomra adni.

– Ez meg hogy érted? Mit akart a tudtodra adni?

Fel sem tűnt, hogy hangosan beszélek. Amikor felpillantok, minden szem rám szegeződik. Közben Nox is beosont hozzánk, amit eddig észre sem vettem, mert szörnyülködve bámultam a képernyőt.

Próbálom nem a többieken levezetni a feszültséget, mert ez az egész nagyon kellemetlenül érint.

– A vége felé… nem sokkal azelőtt, hogy megszöktem a táborból, rájött, hogy a gyerekeken keresztül képes leginkább manipulálni. Nem tudtam volna elviselni, amit művelne velük. A kötelékem ilyenkor átvette fölöttem az irányítást, ami a szokásostól eltérően nem is fájt, mert szándékosan hagytam neki, hiszen így… nem kellett végignéznem Davies rémtetteit.

A Nox arcára kiülő undortól legszívesebben összegömbölyödnék és meghalnék. Teljes mértékben megértem. Elrejtőztem a fájdalom és rettenet elől, és nem segítettem a gyerekeknek…

– Elég! – parancsol rám North. – Nem tettél semmi…

– Igen, tudom, hogy semmit sem tettem, kérlek, ne vesd a szememre!

Megragadja a karom, és szinte kitép Atlas öléből, hogy maga felé tudjon fordítani.

– Idehallgass, kötelékhorgony! Te magad is gyerek voltál még. Tizennégy éves korodban raboltak el, és tizenhat évesen szöktél meg. Közülünk senki sem gondolja úgy, hogy bármilyen szinten felelős lennél azért, amit az az ember tett. Senki sem.

Noxra villan a tekintetem, mert… nos, mert ő az, aki épp olyan könyörtelenül bírál, mint én saját magamat. Ha bárki is képes teljesen őszinte lenni azzal kapcsolatban, hogy miért vagyok felelős, és miért nem, akkor az ő.

De még csak arra sem veszi a fáradságot, hogy viszonozza a pillantásomat.

– Black kiszimatolta a transzportálójuk által hátrahagyott nyomokat, nem igaz? Menjünk, keressük meg ezeket a szadistákat, és végezzünk velük! Szörnyű halált érdemelnek, és azt hiszem, ebben segíthetünk – szólal meg Nox.

Ezután hátat fordít mindannyiunknak, és kisétál az irodából. North feláll, a derekamra teszi a meleg kezét, és engem is felsegít.

– Jobb szeretném, ha itt maradnál, viszont ha velünk akarsz jönni, és ki akarod venni ebből a részed, akkor most azonnal indulnunk kell – súgja.

Felnézek rá, de már tudom, mit fogok felelni neki. Hagyni fogom, hogy a kötelékem az Ellenállás összes tagjával végezzen, akibe csak belebotlunk.

Gryphon hangja minden figyelmeztetés nélkül szólal meg a fejemben: Jó kislány.

Abban a ruhában szeretnék menni, amiben vagyok, de North hallani sem akar erről. Felülkerekedik rajtam, kényszerít, leszid, és beleparancsol a bevetési egység felszerelésébe. Hangosan tiltakozom ellene, mert biztosra veszem, hogy úgy nézek ki benne, akár a szülei szekrényéből öltözködő kisgyerek.

Tovább ront a helyzeten, hogy amikor az előcsarnokba megyek, ahol már mindenki engem vár, Gabe rám néz, felkuncog, majd teli torokból, öblösen röhögni kezd.

Utálkozó pillantást vetek Northra, de ő nem is törődik velem. Időközben Gryphon és Kieran visszatért a házba, hogy el tudjanak minket transzportálni. Gryphon tarkón legyinti Gabe-et.

– Fogd be, te eszement, a végén még elölről kezdi a nyafogást!

– Te meg miről beszélsz? Abba sem hagyta – jegyzi meg North.

A lábára lépve máris megtapasztalom a hatalmas csizmával járó előnyöket, ő pedig látványosan összerezzen.

Ezt győzelemnek könyvelem el.

Atlas egyenruhája eltér a miénktől, kevesebb védőelemmel rendelkezik. Egy pillanatra kihagy a szívem, de aztán rájövök, hogy elpusztíthatatlan, ezért nincs is szüksége ilyesmire.

– Ha rád lőnek, lepattan rólad a golyó, vagy épp eltalál, csak gyorsabban meggyógyulsz? Mennyire kell majd aggódnom érted? – kérdezem.

Rám vigyorogva átkarolja a vállam.

– Lepattan rólam. Ami egy újabb érv amellett, hogy miért tarthatok ma veletek. Ezen az úton élő pajzsként fogok viselkedni, és minden mozdulatodat követem.

Pislogva nézek fel rá, próbálom elképzelni, ahogy csak úgy lepattannak a bőréről a lövedékek. Ezután én is elvigyorodom, megragadom a kezét, és közel húzom magamhoz.

– Tökéletes. Készülj fel a kötelékemmel való találkozásra! Lehetőleg ne ítélj el túlságosan, amikor elkezd mindenkit gyötörni, aki a közelünkben tartózkodik.

Atlas visszavigyorog, és közelebb hajol.

– Már mondtam, hogy mindent tudok a kötelékedről. Semmi olyasmire nem kerülhet sor, ami elijesztene. Semmi sem állhat közénk – duruzsolja.

Ha nem nyüzsögne kismillió másik ember körülöttünk ezen a szűk helyen, megcsókolnám, így viszont nem érzem helyesnek, ezért hátrálok tőle egy lépést, és nagy levegőt veszek.

Gabe hol engem néz, hol Atlast, aztán a másik oldalamra áll, így egészen aprónak érzem magam kettejük között. Gryphon és Kieran megtervezi a műveletet, parancsokat osztogatnak a csapatoknak, North pedig csendben beszélget az öccsével a sarokban. Látszik rajtuk, hogy már alig várják az indulást. North csuklója körül megjelenik egy sötét füstkarika, ami arra utal, hogy a képessége nagyon közel áll a kiszabaduláshoz. Ő is épp olyan felelősnek érzi magát a támadás miatt, mint én, csak a másik oldalról.

Tanácsos lévén folyton zsákutcában találja magát, mert próbál annyi embert élve kihozni a táborokból, amennyit csak lehet, a legfelső szintet képviselő többi család viszont a pénze mögé bújva, ölbe tett kézzel akarja végignézni a katasztrófát. Akármivel is győzködi őket North, inkább hagyják kárba veszni a képességüket és a hatalmukat, mert lealacsonyítónak találnák, hogy részt vegyenek egy mentőakcióban.

Ennek ellenére North úgy érzi, nem tett meg minden tőle telhetőt.

Koncentrálj a küldetésre, kötelékhorgony, máskülönben nem viszlek magammal!

Felvont szemöldökkel nézek Gryphonra. Arra koncentrálok. Semmi sem dühíti fel jobban a kötelékemet annál, mint amikor az ellenálló söpredék kihozza a sodrából a horgonyaimat. Nagyon érzékenyen érinti, ha történik valami azzal, aki a miénk.

Gryphon szája alig észrevehetően felfelé görbül. Ezután közli a csapatokkal, hogy ki mikor indul, és körülöttünk mindenki nekilát készülődni. Mi természetesen Kierannal megyünk, a harmadik hullámban. Sok olyan parancsszó hangzik el, amit még soha nem hallottam, de ki tudom következtetni a jelentésüket, amit nagyon élvezek. Amikor mindkét Draven visszajön hozzánk, hogy mindannyian együtt keljünk útra, elárasztja a véremet az adrenalin.

A végén még izgatott leszek amiatt, hogy örökre szörnyetegként kell élnem az életem.

Ne beszélj ilyen hülyeségeket! – teremt le Gryphon.

– Örökre hasznot fogok kovácsolni ebből a szörnyetegből – felelem neki fennhangon. – Kurvára leszarom, mit gondolnak mások arról, mire képes a kötelékem.

Kieran rám pillant, majd a többiekre néz.

– Ez a beszéd! – szólal meg. – Minél többet kiiktatsz az ellenfeleink közül, annál kevesebben tudnak ártatlan kisgyerekeket megölni. Végezz mindegyikükkel, Fallows!

Talán épp ezt is fogom tenni.

Aztán Kieran képességének köszönhetően a légüres térbe csöppenünk, majd egy tábor szélén találjuk magunkat. A világnak ezen a részén már lement a nap, ezért elég szarok a látásviszonyok.

Gryphon odajön hozzám és Atlashoz.

– Maradjatok ott, ahol mindig látlak benneteket! Ha nem így tesztek, Black azonnal hazarepít benneteket.

Bólintok, próbálok olyan engedelmesnek és komolynak látszani, amennyire csak tudok, de Atlas mindössze kurtán biccent.

– Mindannyian láttuk, mit tett Oleander a másik táborban – vág vissza Gryphonnak Harrison. – Ő tud minket leginkább megvédeni. Kicsit jobban is teret engedhetnél neki.

Gryphon olyan szúrós szemmel néz rá, hogy attól bizonyára elsorvadnak a golyói is. North mellém lép, ráhúzza a sisakot a tökéletesen belőtt hajára, és helyre teszi Harrisont:

– Jobb, ha rá sem nézel a kötelékhorgonyomra, és megtartod magadnak a vele kapcsolatos véleményedet, Rockelle! Hacsak nem akarod, hogy rád szabadítsam az egyik rémálmodat.

Harrison kissé elsápad, és még jobban bepánikol, amikor August előtör Northból. A kiskutya rögtön mellettem terem, csaholva és némán könyörög azért, hogy megsimogassam.

Lehajolok, hogy teljesítsem a kívánságát, és ezzel egy időben Brutust is kiveszem a hajam alól. Mindkettőt babusgatni kezdem, közben pedig arról a vérontásról és rettenetről áradozom nekik, amit aznap este együtt fogunk véghez vinni.

Egy pillanatra döbbent csend támad körülöttem.

– Ez kibaszott ijesztő… – dünnyögi Rockelle.

– Én megmondtam – szakítja félbe Kieran. – Megmondtam, hogy tartsd magad távol tőle. De te annyira agyament vagy, hogy folyton olyasmibe ártod magad, amibe nem lenne szabad. Ha még egyszer Oleanderre nézel, Shore ledugja a kezét a torkodon, és azon keresztül fogja kihúzni a lépedet. Tartsd távol magad Oleandertől! Igazából mindannyiótoknak úgy kellene bánnotok vele, mintha ő is egy árnylény lenne, mert ha a köteléke elhatározza, hogy beszáll a játékba, pontosan úgy fog viselkedni, akár egy vérszomjas, veszett árny. Épp olyan könnyen végezne veletek, mint az ellenállók. Kurvára. Húzzatok. El. A. Közeléből!

A többiek dünnyögve biztosítják Kierant arról, hogy eleget fognak tenni a parancsának, majd engedelmesen szétszélednek, és a kért alakzatban haladnak tovább. Végignézem, ahogy elmennek, majd felállok, és csettintek egyet a kiskutyáknak, hogy kövessenek. Így is tesznek, mert egyszerűen tökéletesek.

– Szólj, ha felismersz valakit! – kérem Atlast.

Rám néz, és kicsit elbizonytalanodnak a léptei. Azt hiszi, kételkedem benne, ami miatt rögtön eláraszt a bűntudat. Igyekszem azonnal megnyugtatni:

– Úgy értettem, hogy szólj, ha van valaki, akit érdemes életben tartani, hogy North vagy Gryphon kivallathassa őket. Az ellenállók nagy többsége többet ér nekünk holtan, de… ha akadnak itt olyanok, akiknek tudomásuk lehet arról, mire készülnek, akkor nem árt, ha Gryphon beszél velük.

Atlas bólint, majd leveszi és elhajítja a sisakját.

– Ezzel a szarral a fejemen nem látok rendesen. Menjünk, égessük porig ezt a patkányfészket! Még jobb, ha apám is itt van valahol.

Még soha nem jártam ebben a táborban, ami egyszerre áldás és átok. Áldás, mert így legalább nem törhetnek rám váratlanul a bénító emlékek, és átok, mert mégis hány ilyen nyomorult helyet tart fenn az Ellenállás? Hány ártatlan fenomént raboltak el, kínoztak meg és végeztek ki? Hánynak mosták át az agyát?

Vajon hány kislányt bántottak itt?

– Ne gondolkozz most ilyeneken, nem akarom, hogy előjöjjön a köteléked – súgja Gryphon. – Észrevétlenül szeretnénk bejutni a táborba, senkinek nem hiányzik, hogy máris sor kerüljön egy újabb mészárlásra.

Ránézek, és lassan bólintok. Igaza van, de nehéz megszabadulnom ezektől az érzésektől. Szinte látom a mellettünk sétáló szellemeket, és a baljós érzés miatt teljesen éber a kötelékem.

A táborban nincsenek olyan ellenállók, akik a fenomén rabok képességeinek érzékelésével osztályoznák őket, ugyanakkor az is lehet, hogy akkora a zűrzavar az új jövevények miatt, hogy senki sem veszi észre az érkezésünket. Gryphon többnyire kézjelekkel ad parancsokat az embereinek, miközben utat törnek maguknak a fedezéket nyújtó bokrok között. Velem fejben közli az utasításait, én pedig azt teszem, amit mond.

Hagyd, hogy a csapatok végezzék a dolgukat! Erre képezték ki őket. A munka oroszlánrészét ők fogják elvégezni, mi csupán azért vagyunk itt, hogy segítsünk nekik.

Northra pillantva bólintok, és kicsit közelebb húzódom Atlashoz, hogy lássák, a szabályok szerint játszom. Nem mintha nem lennének önálló gondolataim, csak nem akarom, hogy bárkinek is baja essen. Ha nyomós ok nélkül azt tenném, amit jónak látok, azzal mindössze elterelném a figyelmüket.

Megbízom Gryphonban és a csapatában. Kieran már bizonyított előttem, a többiekről pedig bőven elég annyit tudnom, hogy Gryphon képezte ki őket, és a tűzbe tenné értük a kezét.

Gryphon meglehetősen szigorú, és semmi sem kerüli el a figyelmét.

Pár percig csend van, egyedül a táborból kiszűrődő zajokat halljuk, miközben egyként araszolunk a bokrok között. Aztán a tábor túloldalán felrobban és óriási lángokkal égni kezd az egyik sátor.

A kötelékem azonnal átveszi fölöttem az irányítást. A váratlan tűzijáték miatt életbe lépnek az engem óvó intézkedései. Még mindig eléggé magamnál vagyok ahhoz, hogy tudjam, mi történik körülöttem, és hogy vitába szálljak a kötelékemmel, ha arra lenne szükség, de egyértelműen ő hozza a döntéseket. A két árny odasiet hozzám, készen állnak arra, hogy mindentől megvédjenek, ami rám támadna.

Az Örökkévalónak mindez azonnal szemet szúr, ám a közelemben marad, és tiszteletteljesen biccent nekem. Már régóta tud rólam, pontosan tisztában van azzal, hogyan udvaroljon egy, az enyémhez hasonló köteléknek, és amikor rámosolygok, az összes fogamat kivillantom.

– Most rögtön végeznünk kellene az összessel – jelentem ki. – Nem érdemlik meg, hogy életben maradjanak.

Mozgás támad körülöttünk, miközben a többiek betörnek a táborba. Fegyverropogás és kiabálás hallatszik mindenfelől, ez azonban cseppet sem hatja meg az Örökkévalót. Bólint, mintha egyetértene azzal, amit gondolok, csakhogy a szavai másról árulkodnak.

– Majdnem teljesen igazad van, de most nagyon fontos, hogy minél több információt szerezzünk. Lehet, hogy valaki tudja, hol van Davies, vagy hogy mire készül legközelebb. Márpedig mi holtan akarjuk látni azt a férfit, aki hozzád merészelt érni.

Ezzel elhúzza előttem a mézesmadzagot, én pedig tudok ezzel a tervvel azonosulni.

Azt akarom, hogy Davies meghaljon. Azt akarom, hogy végre az összes horgonyommal megpecsételhessem a köteléket, utána pedig lassan ízekre szedhessem Daviest. Darabonként megetetném a lábam körül ólálkodó árnyakkal.

Egy kis szerkezeten keresztül megszólal egy hang a fülemben.

– Bassinger, ne hergeld tovább Oleandert! Tartsátok magatokat távol tőlünk, amíg nem biztosítjuk a terepet!

Nem tetszik, hogy így hallom őket a fülemben, de amikor ki akarnám venni a fülhallgatót, az Örökkévaló megragadja a kezemet, majd gyengéden arrafelé terel, ahol mindketten fedezékből nézhetjük végig, ahogy a többiek munkához látnak.

Hatékonyan dolgoznak.

Az ellenállók jelentős túlerőben vannak, ezért a mieink először a menekülőket és a transzportálókat veszik célba. Az Örökkévaló előveszi a fegyverét, ellenőrzi a biztosítékot, és az oldala mellett tartja. Felém is nyújt egyet, de megrázom a fejem. Így is elég vagyok, nincs szükségem fegyverre.

A közeljövőben el kell beszélgetnünk arról, mit jelent, hogy így is elég vagy.

Figyelmen kívül hagyom a kötelékhorgonyom akadékoskodását, és tovább figyelem, ahogy a táborba tereli az embereit, hogy még több ellenséges katonát előcsalogassanak. Sokan szökni próbálnak, és páran még azelőtt eljutnak a bozótosig, hogy a mieink semlegesítenék őket. Nem hiszem, hogy ez bármilyen szempontból is érdekes lehetne nekünk, de amikor az Örökkévaló ádázul káromkodni kezd, a fejemet felemelve látom, hogy egy halálra vált, szőke nő mered rá.

Amikor az arca végül vicsorba rándul, a bennem lévő lány azt súgja, hogy ez a nő az Örökkévaló testvére lehet.

Tesz egy lépést az öccse felé, mire a karomat felemelve kettejük közé állok. Atlas szorosan a hátam mögé húzódik.

– Ne öld meg őt, horgony! – suttogja. – Vigyük magunkkal, aztán majd North kitalálja, mihez kezdjünk vele, de…

A nő sarkon fordul, és futásnak ered. Golyók találják el a testét, amik azonban rögtön le is pattannak róla, mert ugyanazzal a képességgel rendelkezik, mint az öccse.

A lány megpróbálja visszavenni az irányítást, megadásra akar kényszeríteni, de nem hagyom neki.

– Egyetértek. Az árnyak majd gondoskodnak róla.

Az Örökkévaló rám néz, én pedig csettintek egyet, hogy odajöjjön hozzám az egyik kiskutya.

– Élve kell nekünk – közlöm vele. – És lehetőség szerint ne essen bántódása, de ha ártani akarna neked, akkor csinálj vele nyugodtan, amit akarsz. Kapd el!

Az árny rám pislog, és tudom, hogy a szemén keresztül a Sötét néz rám, és emiatt habozik.

A bennem lévő lány közvetlenül megszólítja a Sötétet, mielőtt pontot tehetnék az ügy végére: Atlas meg sem próbálta elrejteni vagy kimenteni a nővérét. Mindössze annyit kért, hogy egyelőre ne öljük meg, csak kapjuk el. Azt hiszem, teljesíthetjük a kívánságát, nem igaz?

Egy ideig semmi sem történik, aztán az árny nekiiramodik. Olyan gyorsan veszi üldözőbe az ellenséget, hogy szemmel alig tudom követni. Az Örökkévaló nagy levegőt véve nézi ezt végig, de nem próbál közbeavatkozni. Megint elfog a vágy arra, hogy elpusztítsam a családját, mindenkit levadásszak, és addig lakmározzak a lelkükből, amíg semmi sem marad utánuk, csupán por és hamu a talpunk alatt.

A Sötét ismét megszólít minket: Megparancsolom Augustnak, hogy vigye Kieranhoz, Kieran pedig azonnal visszamegy vele a házba. Nem akarom megadni neki a lehetőséget, hogy beszélni tudjon az öccsével. Csak megpróbálná manipulálni. Egyelőre ne bonyolítsuk tovább a helyzetet, kötelékhorgony!

A körülöttünk zajló mészárlásra pillantok.

– A Sötét megkeresi és hazaviszi a nővéredet. Életben van, és életben is fog maradni.

Az Örökkévaló gyorsan megrázza a fejét.

– Nem akarom látni őt. Egyiküket sem. Fejezzük be, amiért jöttünk, és húzzunk a picsába ebből a pokolból!

Egy újabb robbanást hallunk, mire Atlas ismét átkarol, hogy a testével védje a lányt a hőtől és a sérülésektől. Egy Láng irányítja a tüzet, és ügyel arra, hogy egyedül az ellenségeinknek és a tábornak ártson, a sajátjainknak viszont ne. A Váltóm farkasbőrbe bújva garázdálkodik a sátrakban, hatalmas állkapcsával összemarcangolja és széttépi az embereket. A csodás látványától elönt a büszkeség.

Szeretném én is kivenni a részem a munkából, ennek ellenére élvezettel tölt el, hogy láthatom, mire képesek a horgonyaim. Így meggyőződhetek arról, hogy méltók a kötelékünkre. Örülök annak, hogy így van.

Aztán valami furcsát érzek.

Az egyik horgonyom megsérült.

Átváltozik a szemem, és ezzel befellegzett ennek az egész éjszakának, a küldetésnek, ezeknek a férfiaknak és nőknek. A kötelékem megtisztítja tőlük az egész tábort, miközben próbálom kipuhatolni, melyik horgonyom sérült meg, és hogy hol a faszban van. Gyerekjáték kitépni az ellenségeim lelkét, és közben elégtételt okoz az a puffanó hang, amivel a földre zuhannak.

A bevetési egység tagjai kiabálnak körülöttem, elszabadult a káosz, én viszont nem foglalkozom semmivel, csak céltudatosan átgázolok a zűrzavaron.

Gabe, suttogja a lány, mire a szívem kihagy egy ütemet. Ha alaposabban végiggondolom, nem nehéz rájönni, hogy a Váltónak vagy a Sérültnek esett baja. Ha az egyik kötelékhorgonyomról lenne szó, akkor pontosan tudnám, ki az, és milyen nagy a baj. Az Örökkévaló pedig golyóálló.

Hol van? Mi történt? Mindkét kötelékhorgonyomnak üzenek, de egyik sem felel. Gabe egyedül van valahol.

Végül rátalálok az egyik nagyobb sátorban, és elkezdek rohanni felé. Rengeteg holttestbe botlom, a legtöbb az én művem, de látok pár lőtt sebet és fenomének által okozott sérüléseket is. Valahol a közelben egész nagy károkat okoz egy Láng, némán csodálom a munkáját, miközben a horgonyom felé tartok.

Örülök, hogy ezek az emberek szenvedtek, mielőtt meghaltak.

A lánynak nem tetszik, hogy így gondolkozom, erkölcstelennek tart, de én egyszerűen ilyen vagyok. Mi szüksége erkölcsökre a halál istenének? Semmi. Ezek a halottak semmit nem jelentenek nekem és az enyéimnek.

A sátorba belépve több sorban ketreceket találok, bennük pedig elkínzott, halálra rémült foglyokat. Egy nagy kupac halott hever a Váltó előtt. Karon lőtték, de a golyó távozott belőle. A seb fájdalmasnak tűnik, viszont nem életveszélyes. Ennek ellenére éktelen haragra gerjedek a kicsorduló vére láttán, és a homlokomat ráncolva odasietek hozzá.

Amikor meglát, megriad, felszalad a szemöldöke, és kinyújtja az ép kezét, mintha meg akarna állítani.

– Két lehetőség közül választhattam – kezdi. – Amellett döntöttem, amelyik mindegyikünk életét megkíméli. Rendbe fogok jönni, horgony. Nyugodj…

A szememet forgatom, miközben kitör belőlem a képességem, és belebújik a Váltóba.

– Nem! – szakítom félbe. – Soha többet nem sérülhetsz meg. Senki miatt, megértetted? Nem tűröm.

Rám mered, a szemem feketeségébe néz, majd lassan bólint, és az immár begyógyult karját felemelve megnyom egy gombot a fülhallgatóján.

– Tudtok róla, hogy Oli fölött teljesen átvette az irányítást a köteléke? – kérdezi a többiektől.

Én is hallom a saját fülhallgatómban a választ.

– Igen. Annyi holttest hever mindenütt, hogy nem volt nehéz rájönni – szólal meg a Sérült.

– Tartsd Olit magad mellett – szól közbe a Sötét –, és ne engedd a foglyok közelébe! Fogalmam sincs, minek nézné őket, és nem szeretném, ha bárkit is megölne, aki még a hasznunkra lehet.

A Váltó rám néz, és amikor oldalra biccentem a fejem, ismét megszólítja a többieket.

– Könnyű azt mondani. Ő is hallja, mit beszélünk.

– Oldd meg! – utasítja a Sérült.

– Odamegyek hozzátok – ajánlja fel az Örökkévaló. – Segítek kijuttatni innen Olit.

A Váltó megbotlik az egyik holttestben.

– Mégis hány emberrel végeztél? Te jó ég! – szörnyülködik.

A betoppanó Örökkévaló haragos pillantást vet rá, és az a benyomásom támad, hogy meg fogja ütni a Váltót, de aztán rám néz, és meggondolja magát.

– Ne beszélj így! – förmed a Váltóra. – Lehet, hogy most a köteléke irányít mindent, de Oli is ott van benne, és semmi szükség arra, hogy hallja a kibaszott megjegyzéseidet.

Engem nem érdekel, miről hadoválnak, a lányt viszont most mindenféle érzelem átjárja. Nekem semmit sem jelentenek az érzelmek.

Egy tisztásra érve feketébe öltözött, tetőtől talpig felfegyverzett férfiakba és nőkbe botlunk, akik próbálják felmérni a károkat.

Én okoztam a legtöbbet.

A Váltó és az Örökkévaló az egyik csoport felé terel, majd szóba elegyednek pár emberrel, akik a szemük sarkából figyelnek engem, mintha attól tartanának, hogy bármelyik pillanatban rájuk támadhatok.

Azt nagyon élvezném, de erre most nem fog sor kerülni.

Ezzel az utolsó mámoros gondolattal magamra hagy a kötelékem, visszacsúszik az agyam egyik eldugott szegletébe, én pedig megrázom a végtagjaimat, és úgy érzem, újra önmagam vagyok. Kicsit fáj a lábam, ezért később majd ki kell nyújtóztatnom, máskülönben minden rendben.

Rendben átvészeltük ezt az egészet.

– Csak szólj, ha szeretnél kicsit aludni. Ha nem tudsz járni, felhívom Shore-t, hogy jöjjön ide, és vegyen megint ölbe – kiált oda Kieran.

Ellenségesen ránézek, majd gúnyosan az égnek emelem a tekintetem.

– Köszönöm a törődést, de jól vagyok – közlöm vele. – Ezúttal sikerült anélkül kisepernünk egy tábort, hogy megnyomorítottak volna minket. Még egy csontunk sem tört el. Büszke vagyok rád, Black!

A körülötte álló katonák magukban kuncognak, de azonnal elhallgatnak, amikor Kieran feléjük fordul, és rájuk mered. Lehet, hogy nem tartanak tőle annyira, mint a kötelékhorgonyomtól, viszont egyértelműen tisztelik.

Megértem őket.

Atlas kissé közelebb húzódik hozzám, miközben arra várunk, hogy a többiek is csatlakozzanak a kettősünkhöz. Az összes horgonyom megérkezik, Northt kivéve. Nem aggódom érte, mert tudnék arról, ha baja esett volna, de attól még zavar a dolog.

Hol vagy?

Gyorsan felel: Az egyik sátorban a foglyokkal. Visszatértél már önmagadhoz, vagy csupán egy pillanatra tisztult ki az agyad?

Kihúzom magam, és körbenézek. Közel állnak hozzánk a foglyoknak kijelölt sátrak, ezért szólok Atlasnak, hogy elindulok feléjük. Rajtam tartja a szemét, viszont mivel bízik bennem, nem kísér el.

A sátorba belépve szembetűnik, hogy bár a ketrecek nyitva vannak, még folyik bennük a gyógyítás és az elrabolt fenomének állapotának feltérképezése. Többen régóta itt raboskodhattak, emiatt annyira legyengültek, hogy segítség nélkül ki sem tudnak menni innen, és némelyik túlságosan betegnek tűnik ahhoz, hogy egyáltalán elszállítsák a ketrecéből. Összeszorul a szívem a látványuktól. Northhoz lépek, aki a foglyokat figyeli. Látszik a tekintetén, mennyire gyűlöli és megveti azokat, akik ezért a sok szenvedésért felelnek.

Megköszörülöm a torkom, és megszólítom:

– Visszajöttem. Mármint újra önmagam vagyok. Bocs, hogy eltértem a forgatókönyvtől.

– Ennél jobbat nem is tehettél volna – nyugtat meg bólogatva. – Sokkal többen voltak, mint amennyire számítottunk. Mindig többen vannak, akárhány emberrel ütünk rajtuk.

Úgy tűnik, az Ellenállás folyton előttünk jár ezen a téren. Annyira gátlástalanok, hogy bármikor képesek elrabolni egy rakás embert, hogy aztán átmossák az agyukat, és katonát neveljenek belőlük. Ezeket a katonákat pedig gond nélkül feláldozzák, ha azzal keresztbe tehetnek nekünk.

Csend telepszik ránk, miközben egy női fogoly teljesen összeomlik az egyik ketrecben, és üvölteni kezd a hozzá közeledő emberekkel. Halálra van rémülve, és úgy karmolássza a saját bőrét, mintha próbálna kiszedni alóla valamit, amit mi nem látunk. Az embereink ezután azzal próbálkoznak, hogy egy nőt küldenek be hozzá, és ekkor megállíthatatlan zokogás tör rá.

Legszívesebben én is vele együtt sírnék.

Csak másodjára sikerül megkérdeznem:

– Mi fog történni velük?

– Nem akarod hallani a választ, Oleander – húzza el North a száját. – Akiket haza lehet vinni, azok haza is fognak jutni. Gondolj erre, ne pedig a másik lehetőségre! Én is azt teszem.

Végignézve rajtuk, nem vagyok biztos abban, hogy bármelyikük is haza fog menni.

– Ki csinálja majd? Ki fogja megszabadítani őket a szenvedéseiktől, ha nem lehet megmenteni őket?

– Ne! – tiltakozik North összeszűkített szemmel. – Ne faggass erről, és eszedbe se jusson ilyesmi! Nem erre fogjuk használni a képességedet.

– Már így is szörnyeteg vagyok, North. Mit számít még pár lélek, amikor több ezret semmisítettem meg? Hát tessék, kimondtam. A táborban eltöltött időm hosszát tekintve akár ezrekről is beszélhetünk. Mit számít még néhány?

North lerántja magáról a sisakot, és lehúzza a nyakára a kámzsát, így az egész arca feltárul előttem, és egyértelművé válik számomra, hogy mennyire dühös. Ennek ellenére halkan beszél, hogy senki más ne halljon minket.

– Számít, mert remeg a hangod, miközben ezt mondod. Fel sem tűnt? Számít, mert teljesen felemészt a bűntudat.

Megrázom a fejem, de ő kinyújtja a kezét, és az államat megfogva leállít.

– Számít, mert az enyém vagy, és soha nem hagynám, hogy ezt tedd – vicsorogja közelebb hajolva. – Ha önvédelemből ölsz, csináld csak nyugodtan. Ha végzel azokkal, akik ártottak neked, még meg is dicsérlek. De hogy őket is elpusztítsd? Azt már nem. Soha nem engedném.

Legszívesebben ráordítanék, elvégre miért ne lehetnék én az, aki ezt megteszi? Miért engem kíméljen meg ez a sok borzalom? Pusztán azért, mert ők a horgonyaim? De ekkor megragadja a karom, és kirángat a sátorból a tisztásra, ahol a többiek mind arra várnak, hogy együtt hazaindulhassunk.

Kieran egy másodpercig habozik, ám amikor látja, hogy a szemem ugyanolyan színű, mint általában, kinyújtja a karját, hogy mindannyian fogjuk meg.

Ahogy ismét felbukkanunk a házban, felkavarodik a gyomrom, úgyhogy a szám elé kapom a kezem. Gryphon a kelleténél erőteljesebben tolja félre Atlast az útból, miközben odasiet hozzám. A nyakamra teszi a kezét, mire átjár a tenyeréből áradó melegség. Ezzel megnyugtatja az idegrendszeremet, és elejét veszi annak, hogy mindent összehányjak.

Azonnal abbamarad az izzadásom és a remegésem, engem pedig nem sok választ el attól, hogy örök szerelmet valljak neki az összes barátja és beosztottja előtt.

Az sem érdekelne, ha hallják, kötelékhorgony.

Fellángol az arcom, elhúzom a kezét a bőrömtől, és lehorgasztom a fejem. Hallom, ahogy kuncog. A mellkasához húz, futva megölel, majd ismét parancsokat osztogat az embereinek.

Atlas megszorítja a kezem, aztán North nyomába eredve kimegy a szobából. Feltételezem, hogy még mindig a szobájában kell maradnia, mert egy szót sem szól.

Nagyon zavar a dolog, de nem fogom ennyi ember előtt számonkérni Northt ezért.

Mély levegőt veszek, és hagyom kissé lejjebb ereszkedni a vállam. Számot vetek a kötelékemmel és a testemmel, de ezúttal nem érzem, hogy újabb három nap alvásra lenne szükségem. Elfáradtam, viszont csupán annyira, mintha Gryphon földbe döngölt volna az edzőteremben. Rendbe jövök, ha alszom egy nagyot. Amikor kinyitom a szemem, végre alaposabban körülnézek, és összevonom a szemöldököm.

– Hol vagyunk? Ez nem a Draven-ház. North azt mondta, hazamegyünk.

Kieran féloldalasan rám vigyorog, és színpadiasan széttárja a karját.

– Haza is jöttünk. Mostantól ez az otthonunk, Fallows. A rajtaütés miatt gyorsabban kellett cselekednünk, mint terveztük, de most már ez a menedék az otthonunk.

Felnézek Gabe-re, aki a vállamra teszi a karját, és egy hatalmas ajtó felé kalauzol. Kinyitja, kikísér rajta, és így elém tárul… a menedék.

Egy egész város.

Oké, egy kisebb város, viszont több tucat ház és épület alkotja, és mindenütt emberek nyüzsögnek. Épp most kezd lemenni a nap, amiből arra következtetek, hogy visszatértünk az Egyesült Államokba, de a tisztás minden oldalán hegyek magasodnak, és a légmozgásból ítélve több pajzs is azon dolgozik, hogy eltitkolja ennek a helynek a létezését.

Csodálkozva nézek körbe.

– Hol a fenében vagyunk?

– William és Nolan Draven negyven éve kezdte el építeni ezt a helyet – árulja el Gabe, megcsókolva a halántékomat. – Amikor North elég idős lett ahhoz, hogy elfoglalja a helyét a tanácsban, ő is nekilátott ezen dolgozni. Ez a Draven család küldetése már nagyon régóta. Nagyjából tíz év múlva tervezték átadni, de amikor North tudomást szerzett a létezésedről, felpörgette a dolgokat. Szó szerint több száz millió dollárt ölt bele, mióta átvette az építkezés irányítását. A toborzás során a legjobb és legerősebb fenoméneket választotta ki, akiket Gryphon is jóváhagyott, így tudjuk, hogy itt biztonságban leszel. Csakhogy North nem volt hajlandó hátrahagyni azokat, akik nem tudtak önerőből elmenekülni, ezért lett ilyen… nagy. Mindenkit idehozott, aki hajlandó volt átköltözni, és átment az ellenőrzésen. Itt soha nem fog minket megtalálni az Ellenállás. North gondoskodott róla.

Tátott szájjal bámulom a körülöttünk sürgölődő embereket és gyerekeket. Mindannyian meg vannak döbbenve, de máris elkezdték megtölteni a személyes holmijukkal a házakat, és boldogan mosolyognak egymásra.

– Hogyan lehet egyszerre ennyi embert idehozni anélkül, hogy annak nyoma lenne?

Érzem, hogy hátulról közeledik felém az egyik horgonyom.

– Teleportálókkal – felel Atlas. – Kurva sok teleportálóval. Ennél lenyűgözőbbet még soha nem láttam.

Megperdülök és ránézek.

– Azt hittem, visszamentél a nagyon kényelmes és emberséges celládba.

Rám mosolyog, ugyanakkor nem a szokásos melegséggel és nyitottsággal teszi. Szemmel láthatóan megviselte ez a nap.

– North megmutatta nekem az igazi cellákat, hogy megkérdezze, alkalmasak lesznek-e a nővérem fogva tartására. Én újra szabad vagyok. North elhiszi, hogy sokkal többet jelentesz a számomra, mint a családom faszságai valaha is.

Az utolsó szavakat szinte kiköpi, mintha mérget ízlelne a nyelvén. Elhúzódom Gabe-től, és Atlashoz lépek. Nehéz ilyennek látni, nehéz belegondolni, mennyi mindenen megy keresztül, miközben szembenéz azzal, hogy a családja nemcsak a mi ellenségünk, hanem kifejezetten az övé is.

Az anyját leszámítva a többiek szemrebbenés nélkül megölnének mindannyiunkat, ha az érdekeik úgy kívánnák.

És isten tudja, mihez fog kezdeni az a nő, miután teljesen szem elől tévesztette a fiát.

Atlas a nyakamba fúrja az arcát, és kissé szaggatottan belélegzi az illatomat. Próbálok erős maradni az érdekében. Próbálok ugyanaz lenni, aki ő volt nekem, amikor idekerültem, és még fogalmam sem volt, kiben bízhatok. Nem csinálom olyan jól, mint szeretném, de próbálkozom.

20.

Gryphon





Az elmúlt években sokszor jártam itt, hogy ellenőrizzem a menedékben bevezetett biztonsági intézkedéseket, segítsek a házak felépítésében, a létesítmények kialakításában, a raktárak feltöltésében és egy akkora fegyverarzenál fejlesztésében, amivel a világ legnagyobb seregeinek támadását is ki lehetne védeni. De teljesen más itt lenni úgy, hogy tudom, ez az új otthonom.

Mivel Oli is itt van, úgy érzem, hogy ez igaz is.

A ház, amit North a kötelékünknek szánt, még nem készült el, ezért egyelőre egy kisebb épületben lesz a szállásunk, amit a többi tanácstag családjának terveztek, bár mindössze hárman döntöttek úgy, hogy csatlakoznak hozzánk. Mindössze négy hálószoba kapott benne helyet, viszont Gabe és Bassinger önként felajánlotta, hogy osztoznak az egyiken. Olinak nem lesz külön szobája, és bár állítása szerint ez nem fogja zavarni, tudom, hogy már a legelső nap ingerült lesz, mert nincs hová elvonulnia.

Ennek ellenére egy szóval sem panaszkodik, én pedig semmit sem mondok a többieknek arról, ami a fejében zajlik.

Két békés, de zsúfolt nappal az érkezésünk után arra ébredek, hogy a kötelékhorgonyom teljesen meztelenül fekszik a karjaim között. Semmi másról nem álmodik, csak a melegről és a kényelemről. Eleinte vonakodott attól, hogy ebben a házban szexeljünk, mert a többiek a falszomszédaink. Egyedül úgy sikerült rávennem, hogy addig nyaltam, amíg teljesen el nem ázott az egész arcom. Összekarmolta a vállamat, de az ő keze is vérzett, mert arra harapott rá, hogy csendben tudjon maradni.

Nincs szívem közölni vele, hogy az összes horgonya érezte tegnap este. Elvégre nagyon közel tartózkodtak hozzá, amikor elment. Mindegyikük kínlódott miatta, és miután Oli végre álomba merült, Gabe egy órán keresztül állt a hideg zuhany alatt.

Amint levettem Oli alsóját, Nox rögtön elhagyta a házat, és leitta magát North irodájában. Gondolom, még mindig ott van, és próbálja kiheverni az estét.

– Miért vágsz ilyen öntelt képet? – kérdezi Oli.

Hallani lehet a hangján, hogy épp most kelt fel. Azonnal készen állok egy újabb menetre, és a formás seggéhez dörgölöm a kemény farkam.

– Mégis milyet vágnék, amikor a kötelékhorgonyom nyolcszor élvezett el a nyelvemtől? Az jár a fejemben, hogy ezt újra meg kellene ismételnünk.

Elpirul, de a számra villantja a tekintetét, és elvigyorodik.

– Nemsokára lesz egy megbeszélésed, nem? Azt mondtad Northnak, hétkor indulsz, és már háromnegyed van. Nem hiszem, hogy olyan gyorsan el tudsz juttatni a csúcsra.

Megragadom az állát, felbillentem a fejét, és mélyen megcsókolom. A másik kezem lecsúszik az ágyékáig, és felfedezem, hogy épp olyan nedves, mint tegnap este.

– Abból indulsz ki, hogy elmennék zuhanyozni, de én kurvára egész nap érezni akarom magamon az illatodat, kötelékhorgony. Úgy fogom végigülni azt a kibaszott megbeszélést, hogy közben te fogod beteríteni az egész arcomat, és az lesz az egyetlen, amivel sikerül átvészelnem a napot.

Megint elpirul, aztán körözni kezd a csípőjével, hogy a kezemhez dörgölje magát, közben pedig elakad a lélegzete. Mindig jól fogadja a közeledésemet, mindig készen áll arra az élvezetre, amit nyújtok neki, és bassza meg, ez maga a tökély.

Nekem teremtették.

Alig egy perc alatt elmegy az ujjaimtól. Közben mocskos dolgokat suttogok a fülébe arról, mi mindent csinálok majd vele, ha legközelebb alkalmam lesz rá.

Amikor végül magához tér az orgazmus után, megint megfogom az állát, szétfeszítem az ajkait, és a szájába dugom az ujjaimat, hogy tisztára nyalja őket. Ezután a kezemet elhúzva megcsókolom, mert még finomabbnak érzem az ízét a nyelvén.

Az ajtóhoz sietek, ugyanis már csak két percem maradt. Megkötöm a csizmám, a farkam viszont még mindig kőkemény, amikor látom, hogy Oleander szétterül az ágyamon. Össze van kuszálva a haja, és sötét karikák veszik körbe a szemét, amiknek nem kellene ott lenniük.

Ismét megcsókolom.

– Aludj még! Nincs semmi dolgod délelőtt, inkább pihenj!

Bólint, és hagyja lecsukódni a szemét, de máris az jár a fejében, mit szeretne aznap csinálni. Kétlem, hogy sikerül elaludnia. Írok Gabe-nek, hogy hagyja békén, amíg ki nem jön a szobámból, mire ő válaszul elküld a fenébe.

Nem tudom megállni, hogy ne legyek még fölényesebb.

North a bejárati ajtónál vár rám, és kitágul az orrcimpája, amikor végignéz rajtam. Egy szót sem szól, amíg ki nem megyünk a házból, és sietős léptekkel el nem indulunk a szomszédos épületben található irodájáig.

– Érzem rajtad az illatát.

– Helyes – felelem egyenesen a szemébe nézve.

Háborog, ugyanakkor jól tudom, hogy nem azért, mert nem tisztálkodtam meg. Az sem zavarja, hogy illetlenül viselkedem, és nem is féltékeny, amiért a kis kötelékhorgonyunkkal töltöttem az estét. Egyszerűen csak nem akarja, hogy mások is érezzék Oli legbensőségesebb illatát, mert az a rohadék kizárólag magának akarja őt. Ez mindig is így volt, és bár semmi baja azzal, hogy osztoznia kell Olin a többi horgonnyal, azt már képtelen elviselni, hogy kívülállók is érezzék rajtam az illatát.

Ezt elfogadhatatlannak tartja.

Tudtam, hogy így lesz. Azt feltételezi, hogy bárkit annyira közel engednék magamhoz, hogy érezzék őt rajtam. Tisztában vagyok vele, hogy milyen feladatok várnak rám ma, és ha kellően rosszallóan nézek mindenkire, akkor messzire el fognak kerülni. Egész nap ebben az illatban fogok dagonyázni, és talán ez elég lesz ahhoz, hogy kibírjam, amíg Oli újra vissza nem tér az ágyamba, át nem áztatja a lepedőt, és el nem élvez nekem, ahogy azt kell.

Amikor megérkezünk az irodaépületbe, megindul felénk az egyik ott dolgozó fenomén. North elém lép, ütközőzónaként viselkedik. Felhorkanok, mert kurvára élvezem, mennyire kiborítja a viselkedésem. Tudatosodik bennem a tény, hogy Oli legtöbbször nem látja ezt az oldalát, és komolyan fontolóra veszem, hogy küldök róla neki egy képet. Csakhogy amikor keresni kezdem a fejemben, kiderül, hogy tényleg visszaaludt. Nem fogom felkelteni emiatt.

Elraktározom későbbre ezt a pillanatot.

Miután a felénk közeledő ember végül eltávolodik, North rám rivall:

– Örülök, hogy ennyire élvezed a helyzetet!

– Itt soha nem történik semmi – vonogatom a vállamat. – Nekem is kell egy kis szórakozás.

– Akkor menj, és építs valamit Gabe-bel! A padlószőnyeg sem kerül magától a helyére. Oleander fürdőszobájában ki kell bontani a csempét, az majd lefoglal.

A csempe. Ez North vesszőparipája, egyik színnel sem elégedett. Mindannyiunkat az őrületbe kerget vele. Lehúzza a beléptetőkártyáját, én is lehúzom az enyémet, aztán mindketten beszállunk a liftbe, és elindulunk a saját irodája felé. A legjobb felbérelhető emberek őrzik az épületet, amiben az irodák mellett egy bombabiztos pánikszoba is helyet kap a pincében. Ezt a szobát két méter vastag betonfal veszi körbe mind a négy oldalról, még Unser sem lenne képes kárt tenni benne.

Tudjuk. Kipróbáltuk.

North megvárja, hogy bezáródjon mögöttünk a lift ajtaja, aztán következik a szokásos eligazítás. A kötelékünkkel kezdi.

– Bassinger is úton van ide. Reggel elment futni, és önként felajánlotta, hogy segít Gabe-nek a harmadik negyedben lévő házakkal. Nyilván azért, mert Oleander is ott lesz, de ezt attól még jó jelnek veszem.

Bólintok, aztán rátérek arra, amiről semmi kedvem beszélni.

– Nox még itt van? Akarod, hogy közbelépjek, vagy egyszerűen csak hagyjuk, hogy teljesen tönkretegye magát?

North rám villantja a tekintetét. Ha az öccse és a problémái kerülnek szóba, én vagyok a legnagyobb és az egyetlen szövetségese. Akkor kezdődött a barátságunk, amikor hazahozta Noxot, és ennek következtében nagyjából mindent tudok, amit a fivérekről csak tudni lehet. Minden beteg, elbaszott dolgot.

És amíg ez nem zavarja a kötelékhorgonyomat, továbbra is segíteni fogok kezelni a helyzetet.

– Megint visszatért az iváshoz, mellette viszont edz is – árulja el North. – Jót tett neki, hogy ő is velünk jött a táborba. Több küldetésen kell részt vennie, az segít kiegyensúlyozottabbá tenni. Bölcs lépés volt részéről, hogy tegnap elment a házból. Egyre könnyebben tudja azonosítani azokat a dolgokat, amiktől eldurran az agya, így még azelőtt képes kilépni a problémás helyzetekből, hogy beütne a baj. Egyelőre csak bízd rám.

– Ha megint Olira támad…

North félbeszakít, valószínűleg azért, mert ő sem akar erre gondolni.

– Nem fog. Beszéltem vele.

Lassan ingatom a fejem, amikor megint kinyílik előttünk a lift ajtaja. Nox kiütve fekszik azon a kis kanapén, ami North irodájának sarkában áll. Az egyik árnya a mellkasán kuporog, két másik pedig előtte fekszik a földön. Meg sem moccannak, amikor az asztalhoz megyünk, ugyanakkor kényszeresen rajtunk tartják a szemüket. Arra a pillanatra várnak, amikor közelebb merészelünk menni az alvó gazdájukhoz.

Amikor bárki közelebb merészel menni hozzá.

– Hoztunk magunkkal pszichológust is? – kérdezem. – Megtaláltad azt a fickót, akihez Sage jár?

North ódzkodik válaszolni. Bekapcsolja a számítógépet és a négy monitort, majd csatlakoztatja a laptopját.

– Megtaláltam, de már elhagyta az országot. A családja úgy döntött, Szingapúrban maradnak egy ideig. Nem mintha hibáztatnám őket.

Megint pittyen a lift, majd kilép rajta Bassinger. Még mindig ki van pirulva a futástól, zsebre dugott kézzel rogy le a mellettem lévő székre.

North ránk sem hederít, miközben gyorsan elolvassa az e-mailjeit. Közben dühösen motyog magában, és ráncolja a homlokát. Megragadom a lehetőséget, és alaposan szemügyre veszem Bassingert. Fel-le jár a lába az asztal alatt, ami a nyugtalansága jele, amit viszont leplezni próbál.

Igyekszem kellően barátságos hangnemet megütni, amit nem mindig vesz jó néven:

– Hogy vagy? Úgy látom, a futás nem sokat segített.

Egy pillanatig csak bámul rám.

– Még mindig nehezen tudok beszélni veletek erről – feleli végül. – Én nem vagyok hozzászokva ehhez a… ehhez a fajta kötelékdinamikához. Néha összezavarodom tőle.

North bólint egyet az asztala mögött, de nem tesz hozzá semmit, ezért tovább próbálkozom.

– Ez elengedhetetlen ahhoz, hogy gondoskodni tudjunk Oli biztonságáról. Még akkor is megbeszéljük a dolgainkat, és őszinték vagyunk, ha semmi kedvünk hozzá. Ha bármi történik vele, miközben faszfejként viselkedünk egymással, akkor egyedül magunkat hibáztathatjuk.

Atlas állkapcsa kissé előrébb ugrik, ennek ellenére bólint.

– Csak még mindig… meglep, hogy apám képes volt szerepet vállalni gyerekek lemészárlásában, de valószínűleg csak túl naiv vagyok. Kurvára nem tudom ezt felfogni, viszont próbálom túltenni magam rajta. Nem lesz gond.

Igazat mond.

A színtiszta igazat mondja, én pedig rohadt nagyra értékelem ezt a fajta őszinteséget.

North szemöldöke kissé felszalad ettől a vallomástól, ennek ellenére ismét bólint.

– Nehéz látni, ha mások olyan határokat lépnek át, amiket mi teljesen elképzelhetetlennek tartunk – jegyzi meg. – Különösen, ha olyanokról van szó, akikről azt hisszük, jól ismerjük őket. Ne légy túl szigorú önmagaddal!

Ez már előrelépés.

Annak kell lennie, nem igaz?

Egy órával később Bassingerrel együtt lépek be a liftbe, hogy visszatranszportáljanak minket a tanács irodaépületébe. Még el kell intéznünk pár dolgot a rajtaütés után, és teljesen fel kell számolnunk a tábort is. Sok új információra tettünk szert, amiben Bassinger kulcsszerepet játszott. Még mindig van esély arra, hogy beépített ügynök, akit egyedül azért küldtek hozzánk, hogy a saját családtagjainak élete árán is közel férkőzzön Olihoz, és mindannyiunkat kiiktasson, viszont kezdek tényleg hinni neki.

Megszállottan ragaszkodik Olihoz, és minden mást feláldoz érte. Nagyon meggyőzően viselkedik, egyedül Nox kételkedik benne, de rá egyáltalán nem érdemes hallgatni a kötelékünket érintő ügyekben.

Bassinger néma marad, amíg be nem záródik a lift ajtaja, viszont amint elindulunk lefelé, megköszörüli a torkát, és kellően magabiztosan megszólal:

– Nem akarom látni a nővéremet. Tudom, hogy valószínűleg győzködni próbálsz majd arról, hogy mégis beszéljek vele, amit meg is értek. Tényleg logikus lenne, ha odamennék, és valahogyan rávenném, hogy beszéljen,

vagy akár csak gondoljon valamire… De ez egy olyan határ, amit nem szeretnék átlépni. Hacsak nem ezen múlik Oli biztonsága, nem fogom megtenni.

Ránézek, és megvonom a vállam.

– Lehet, hogy végül mégis szükség lesz rá – felelem. – Beszélek vele, és meglátjuk, mit tudok kiszedni belőle. De ha kelleni fog a segítség…

– Ha kelleni fog a segítség, megteszem – vág közbe. – Ha Olinak erre van szüksége, mindig meg fogom tenni, de kizárólag akkor.

Ezt tiszteletben tudom tartani.

Igazából elég sok mindent tiszteletben tudok tartani abból, amit mondott. Ha más neve lenne, mások lennének a szülei, máshogy nőtt volna fel, akkor határozottan egyre közelebb kerülne ahhoz, hogy annak a kevés embernek az egyike legyen, akiben megbízom.

De erre most még nem kerülhet sor, hiszen nagyon sok minden forog kockán.

Bólintok, majd kinyílik a liftajtó, és mögötte ott vár ránk Black és Rockelle teljes felszerelésben. Minden csoporthoz, ami el akarja hagyni a menedéket, legalább három nagy tapasztalattal rendelkező bevetésisnek kell csatlakoznia, és bennük bízom leginkább.

Még akkor is, ha ez a seggfej Rockelle pofázik a legtöbbet az egész átkozott csapatomban.

– Szóval ezúttal nem visszük magunkkal a halál hírnökét? – kérdezi.

Tudom, hogy csak a szart próbálja kavarni Oli körül, de nem fogom hagyni neki.

– North mostantól innen fogja intézni a tanács dolgait, szóval itt marad. Vagy Noxra gondoltál? Ő másnapos, és még mindig nem kelt fel.

Rockelle rám vigyorog, lerázva magáról a válaszomat. Közvetlen és barátságos, mint mindig.

– Persze, én is erről a két halálosztóról beszéltem. Egyszer már figyelmeztettetek ezzel kapcsolatban.

Bassinger ellenségesen rámered.

– Nyilvánvalóan nem ment át – jegyzi meg.

Blackkel egymásra nézünk. Oli távollétében Bassinger általában nyers és gyilkos hangnemet üt meg másokkal, így viszont soha nem fog új barátokat szerezni. Kezdem azt hinni, hogy kurvára nem is akar. Valószínűleg a közte és Gabe között kialakult furcsa bajtársiasság a legtöbb, amire hajlandó… Erre és a North Dravennel kötött iménti tűzszünetre.

Mindenki mást nyugodt szívvel becsmérel, aki nem a kötelékünkbe tartozik.

Közelebb intem magunkhoz, hogy minél hamarabb elvégezhessük a munkát. Rockelle kajánul vigyorog rá, mintha alig várná, hogy megüsse. A legrosszabbat hozzák ki egymásból, és ügyelnem kell arra, hogy a jövőben ne keresztezzék egymást az útjaik.

Amikor már csupán karnyújtásnyi távolságra vagyok Blacktől, ő oldalra biccenti, majd megrázza a fejét, és a szokásosnál erősebben rácsap a vállamra.

– Új parfüm?

– Egy szót se! – felelem neki összeszűkített szemmel. – Már így is teljesen elástad magad.

Egy vigyort küld felém, és elhúz a szája előtt egy képzeletbeli cipzárt. Ez viszont kurvára nem jelenti azt, hogy nem piszkál tovább, mert bár meg sem nyikkan, tovább ostromol a gondolataival, ami éppolyan hatékony.

Évek óta tudja, hogyan adjon át nekem információkat, ami általában kapóra jön a munkánk során. Könnyen megtalálom a gondolatait. A fejedhez vághatnám, hogy egy beteg állat vagy… de azt hiszem, csak arról van szó, hogy megpecsételted a köteléked, ami majdnem ugyanaz.

Fennhangon válaszolok neki:

– Semmilyen megjegyzést nem tehetsz rám, hiszen a felettesed vagyok, Draven tanácsos úr jelenlétében pedig különösen tartanod kellene a szád.

Black és North épp olyan rég barátok, mint mi, úgyhogy semmi mást nem kell mondanom ahhoz, hogy egyértelmű legyen a számára, mit akarok ezzel közölni vele. Felhorkan, és megint megrázza a fejét.

– Mindketten pont ugyanolyan kibaszott féltékenyek vagytok, és egyikőtök sem tud mit kezdeni ezzel a helyzettel. Megszakadok!

Bassingernek egyáltalán nincs ínyére ez a beszélgetés, és a Blackre villantott vigyora semmi jót nem sejtet.

– És a te kötelékeddel mi a helyzet?

Black évtizedek óta tűri Nox faszságait, ezért Bassinger kötözködése teljesen lepereg róla.

– Nos, az enyémbe nem férkőztek be ellenálló kígyók, szóval határozottan jobb némelyik másik köteléknél – feleli.

– Biztos vagy ebben? – kérdezi Bassinger felvont szemöldökkel.

Senki sem akar belegondolni, mekkora zűrzavar támadt Sage kötelékében Riley és Giovanna miatt. Még most sem sikerült elsimítani a dolgot, és fogalmunk sincs, mibe fog ez kerülni nekünk.

Black elhúzza a száját, és szó nélkül eltranszportál minket. Az ezt kísérő zaj elég hangos ahhoz, hogy csengjen tőle a fülem, és összekuszálódjanak a gondolataim. A tanács épületének föld alatti parkolójában találjuk magunkat, közvetlenül az alagsorba vezető lift előtt. Senki nincs a közelben, semmi sem utal arra, hogy bármi miatt aggódnunk kellene. Nyugtalanságot érzek a gyomromban.

Mint mindig, amikor simán mennek a dolgok.

Egyáltalán nem bízom a látszatban.

A protokollt követve senki nem szólal meg, és senki nem moccan, amíg a képességemet használva meg nem győződöm arról, hogy nincs más fenomén a közelünkben. Senki sincs a parkolóban és az épület első három szintjén. A rajtaütést követően a legtöbben elmenekültek. Kiterjesztem a képességem addig, ameddig csak tudom, de kizárólag a foglyokat és a kiszabadított fenoméneket érzékelem a lenti cellákban.

– Tiszta. Essünk túl rajta!

Black bólint. Ő vezeti a sort, Rockelle pedig kissé lemaradva hátulról fedez minket. Bassinger árgus szemmel figyeli minden mozdulatukat, de csukva tartja a száját, és követi azokat a szabályokat és irányelveket, amiket a mai nappal kapcsolatban elmagyaráztam neki.

Nox keményen ellenezte, hogy Basinger is velünk tartson, mert még mindig teljesen meg van győződve arról, hogy kém, North és én viszont másként látjuk. Akármi is kell ahhoz, hogy lépéselőnybe kerüljünk az Ellenállással szemben, azt meg fogjuk tenni, hacsak ez nem követeli meg ártatlanok feláldozását.

Bármit megteszünk, csak hogy Oli megszabaduljon attól a faszszopó Silas Daviestől.

Amikor lemegyünk az alsó szintekre, és kinyílik a lift ajtaja, Blackkel végignézzük, ahogy Bassinger kilép rajta, és alaposan felméri a cellákat. Kicsit déjà vu érzésem van, és eszembe jut, amikor pár héttel korábban Oli első ízben járt itt. Amikor Carlin Meadows meglátta őt, és lélekfosztónak nevezte.

A fenébe is, amikor meghallottam, hogy ezt a szót fröcsögi a kötelékhorgonyomnak, nem hittem neki. Csakhogy Oli kurvára kiakadt tőle, és úgy menekült el onnan, mintha maga az ördög kergetné. Minden egyes sejtje rettegett.

Miattam.

Mert én is hallottam, mit mondott neki Meadows, és attól tartott, hogy el fogom taszítani magamtól, vagy elárulom a titkát a többieknek, és mindenki ellene fordul. Annyi minden üvöltött belőle, hogy szinte széthasadt tőle a fejem, és dolgozni kezdett bennem a védelmező ösztönöm. Azt akartam, hogy Oli biztonságban legyen a karjaimba zárva, messze ettől a helytől. Alig bírtam végignézni, ahogy vallatták őt, mert legszívesebben elvonszoltam volna onnan.

Bassinger lassan végigsétál a folyosón, és közben mit sem sejt arról, hogy az Olival kapcsolatos emlékek ostrom alá vettek engem. A cellákban raboskodó fenomének mind üres tekintetű, megtépázott férfiak és nők. Mindannyian kapnak enni, gondoskodunk róluk, de véznák, mert a többségük éhségsztrájkkal próbál véget vetni az életének.

Általában a képességemmel veszem rá őket az evésre.

Próbálok a jelenre koncentrálni.

– Felismersz valakit? – kérdezem Bassingertől.

Megfontoltan, módszeresen nézi végig a cellákat. Komolyan veszi a feladatot, amiért szintén kijár neki a tisztelet.

Két cellára mutat.

– Ez a férfi. És az a nő. Mindketten ismerősek, de ennél többet nem tudok mondani. Végig kellene néznem a róluk készült felvételeket ahhoz, hogy pontosan felidézhessem, hol láttam őket. Rajtuk kívül még Carlint is felismerem, de róla már tudtok. Végeznetek kellene vele amiatt, amit Olival művelt.

Megérdemelné. Sokkal rosszabbat érdemelne annál, amit eddig kapott tőlünk, azonban egyelőre még nem végeztünk vele.

Egy nap találkoznia kell North rémálmaival, én pedig örömmel fogom végignézni, ahogy semmivé enyészik.

21.

Végül csak dél körül mászom ki az ágyból. Elrángatom a seggem a zuhanyzóba, és megpróbálom olyan ember kinézetét magamra ölteni, aki jól aludt, és nem nyalták ki az agyát előző este. Eddig azt hittem, hogy a srácok pusztán azért csinálnak ilyesmit, hogy cserébe őket is leszopják, de Gryphon után a kukába dobhattam ezt az elméletemet.

Olyan vörös leszek, mint a rák, ha belegondolok, hogy miközben a dolgait intézi, érezni lehet rajta az illatomat, ő pedig még büszke is erre. Fésülködés közben feltűnik, hogy a bőröm forró, és szó szerint ragyog. A hajam olyan, mintha ki lenne hidrogénezve, és immár közelebb áll a fehérhez, mint az ezüsthöz.

Kezdenem kell ezzel valamit, mielőtt teljesen eszemet vesztem tőle, akkor ugyanis a kötelékhorgonyom is kiakadna attól, hogy mekkora zűrzavar uralkodik a fejemben.

Brutus az ajtó mellett ücsörög, de sehol sem látom Augustot. Gryphon nem hajlandó megengedni, hogy az árnylények az ágyán aludjanak. Brutus ugyan némi tiltakozás után a padlón is elszenderedik, csak hogy velem maradhasson, August legtöbbször visszamegy Northhoz, ha nem feküdhet rajtam, miközben alszom. Hiányzik, és később meg kell mentenem Northtól.

Amint kilépek Gryphon szobájából, érzem, hogy az egyik horgonyom a nappaliban van. Gabe-et találom ott, amint épp céltalanul nyomkodja a telefonját, és még a tévét sem kapcsolja be. Felpillant rám, és elvigyorodik. Kinyújtja a kezét, hogy fogjam meg, majd odahúz magához.

– Nem vagy éhes? – kérdezi. – North hozatott neked reggelit és ebédet. Mindenki dolgozik, hamarosan én is elindulok az ötödik zónába, hogy segítsek házakat építeni. Nyugodtan velem tarthatsz, ha szeretnél.

Bólintok, és futólag megcsókolom, majd a teakonyhába megyek, hogy megnézzem, mi lapul a hűtőben. Találok benne egy nekem elcsomagolt steakes szendvicset. A szakács és a konyhai személyzet egyelőre a hatalmas közkonyhán főznek, amíg meg nem szervezzük az élelmiszer-ellátást, és az emberek újra a saját otthonukban nem ehetnek. Ez az egyik olyan dolog, amin North éjt nappallá téve dolgozik. Még mindig nem tudom elhinni, hogy már tíz éve fáradozik ezen a projekten, előtte pedig a nagybátyja is évtizedeket ölt bele, csak hogy mindannyian biztonságban legyünk.

Óriási büszkeséggel tölt el, hogy North kötelékhorgonya lehetek, de kicsit furdal a lelkiismeret azért, mert nem vagyok számára tökéletes. Túl sok munkát igénylek, túl nehéz velem, túl érzelmes vagyok ahhoz, hogy megfeleljek egy nagyra becsült tanácsosnak. De megpróbálhatok segíteni, és legalább nem a terhére lenni.

Szerencsére Gryphon már rég elment dolgozni, így nem találják meg folyton a gondolataim. Máskülönben állandóan felhánytorgatná, mik járnak a fejemben.

Beleharapok a szendvicsbe, és visszamegyek a kanapéhoz. Néma hálát rebegek a szakácsnak, aki minden kétséget kizáróan természetfeletti képességekkel rendelkezik, mert a szendvics egészen orgazmikus. Gabe elvigyorodik az arckifejezésem láttán, és kicsit arrébb húzódik, hogy elférjek mellette. Ezután közelebb húzza a dohányzóasztalt, hogy le tudjam tenni rá a tányéromat.

Megköszörülöm a torkom, és próbálok nem vademberként falni.

– Hogy állnak arrafelé a munkálatok? – kérdezem teli szájjal. – Sok hiányzik még ahhoz, hogy lakhatók legyenek a házak? Tudom, hogy gondot okoz a zsúfoltság.

Gabe megvonja a vállát, és elteszi a telefonját.

– Nem olyan rossz a helyzet. A családokat általában kettesével szállásolják el, de mindegyiknek jut elég szoba. Ennek a helynek az a lényege, hogy boldoguljunk valahogy, és mindenki biztonságban legyen. Az alsóbb szintet képviselő családok egyszerűen csak hálásak azért, hogy itt lehetnek. A többiek pedig Northt kritizálják, de ő Noxra bízta a panaszkezelést, ezért egyelőre mindenki kussol. Nox modora kapóra jön a hasonló helyzetekben.

Feltör belőlem a nevetés, amikor belegondolok abba, hogy Noxnak kell megbirkóznia ezekkel az elkényeztetett seggfejekkel.

– Biztosra veszem, hogy imád ezzel foglalkozni – jelentem ki. – Nála jobban senki sem ért ahhoz, hogyan közölje másokkal, mennyire szánalmasak és haszontalanok.

Gabe grimaszol, majd amikor felé nyújtom a szendvicset, készségesen elveszi tőlem. Csodálatos módon rengeteg mindent pakoltak bele, emiatt viszont mindössze a felét tudom megenni.

– Nox aggódik North miatt, ezért felajánlotta, hogy minden tőle telhetőt megtesz, hogy segítsen – feleli Gabe. – Mindannyian ezt tesszük. Atlas és Gryphon az Ellenállás összeesküvését próbálja kibogozni, én az épületekkel foglalkozom, te pedig…

– Én pedig sokáig alszom, és olyan férfiak látnak el kajával, akiknek ennél jobb dolguk is lenne – vágok közbe. – Meg fogok bolondulni, Gabe. Nem ülhetek egyedül ölbe tett kézzel azért, mert a horgonyaim azt szeretnék, ha mindig biztonságban lennék. Nem lehetek ennyire haszontalan.

Ő értetlenül néz rám.

– Épp nemrég számoltál fel egy újabb tábort, ami után idejöttünk, hogy kipihend az ezzel járó fáradalmakat. Most pedig megyünk, és építünk valamit. Ez segítség, horgony. Ha szívesebben csinálnál valami mást, csak szólj, és megkeressük Northt.

Az a bökkenő, hogy semmi mást nem tudnék csinálni, mert a középiskolát is félbehagytam, és eddig csupán felszolgálóként dolgoztam. Azt hiszem, dolgozhatnék a konyhán is, segíthetnék mások élelmezésében, az szintén fontos munka. De akkor North odaküldene valakit, hogy vigyázzon rám. Nem szeretném, ha a bevetési egység bármelyik tagja azért nem tudná végezni a rendes feladatait, mert engem kell felügyelnie.

Ezért Gabe-bel tartok házat építeni.

Elmosom a tányéromat, és kiveszek egy kólát a hűtőből, hogy magammal vigyem. Nagyon jólesne egy kávé is, viszont úgy érzem, így is túl sokáig raboltam Gabe idejét, úgyhogy megelégszem a kólával. Gabe felveszi a munkavédelmi bakancsát, és nekem is ad egy vadonatújat. Elvigyorodik, amikor hálát rebegek érte. Mindig meglepődöm, amikor a horgonyaim vesznek nekem valamit, még akkor is, ha alapvető dolgokról van szó. Kell egy kis idő, mire rendesen befűzöm. Úgy érzem, mintha bohóccipő lenne rajtam, mert nagy és ormótlan, de inkább az elővigyázatosságot választom, mert nincs rosszabb egy törött lábujjnál.

Farmerben vagyok, a trikómra pedig Gabe egyik kockás ingét vettem fel, így pontosan úgy nézek ki, mint egy életre kelt építész Barbie, amit nagyon mulatságosnak találok. Gabe alaposan szemügyre vesz, és ő is velem együtt kacag. Amikor lefotóz, kicsit rá is játszom a dologra.

A ház ajtaján kilépve megfogja a kezem, és összekulcsolja az ujjainkat. Felvesz egy pilóta-napszemüveget, amitől ellenállhatatlanul menőn néz ki. És nevetségesen dögösen, szinte már rá sem tudok nézni.

Hogyan érezhetek így egynél több férfi iránt? Márpedig ez a helyzet, és egyáltalán nem gyötör miatta bűntudat. Csak az jár a fejemben, hogy talán vissza kellene mennünk a házba egy gyors körre.

Bassza meg!

Igen, el kell terelnem valamivel a figyelmemet, méghozzá minél előbb.

– Megint be fogom festeni a hajam – szólalok meg. – Neonrózsaszínre. De arra is gondoltam, hogy limezöld melírcsíkokat tetetek bele. Neked melyik tetszene jobban?

Gabe elhúzza a száját.

– Azt hittem, te és North végre zöld ágra vergődtetek egymással. Kit akarsz felmérgelni ezzel a színválasztással?

Ránézek, és az égre emelem a tekintetem, aztán addig cuppogok Brutusnak, amíg oda nem jön hozzám. Amikor elindulunk, mögöttem lépked, és közben megnyugtatóan böködi a combomat az orrával. Reggelente sokkal jobban igényli, hogy foglalkozzak vele, mintha nem tudná elviselni, hogy esténként alszom, és közben nem tudom őt szeretgetni.

– Senkit. Utálom az ezüstöt, most meg már majdnem fehér. A fekete rohadtul nem marad meg benne, már próbáltam. A lila hamar kijött, de legalább pár napig látszott. Csak arról van szó, hogy… most egy ideig nem akarom látni ezt a fehéret. Lehet, hogy le kellene borotválni az egészet.

Ez nagyon megriasztja Gabe-et, és rögtön kutatni kezd a zsebében, hogy megkeresse a telefonját. Teljesen nyilvánvaló, hogy megerősítést akar kérni a többiektől. Nagyon mulatságos és izzadságszagú ez a színjáték, mégis faarccal nézem végig, ahogy a megfelelő szavakat keresi.

– Nem hiszem, hogy erre bármi szükség lenne. Mármint természetesen azt csinálsz, amit akarsz, hiszen ez a te hajad, de… a rózsaszín jó lesz.

Bizonytalanul rám mosolyog, majd a kijelzőt meg sem nézve rákoppint a telefonjára. Előre tudom, mi következik ezután, mert teljesen átlátszó a viselkedése. Komolyan mondom, ha nem tartanám ilyen rohadt mulatságosnak, nagyon leteremteném miatta.

Le ne merészeld borotválni a hajad! Nem érdekel, milyen színű, csak ne borotváld le!

Kuncogva nyugtázom North kemény hangvételét, majd Gabe-re nézve megrázom a fejem, ő viszont még csak meg sem próbál ártatlannak tűnni.

– Az a nagy szerencséd, Ardern, hogy ilyen dögös vagy, mert egyébként te is rohadtul úgy viselkedsz, mint egy narcisztikus faszkalap – közlöm vele.

– Abból főzök, amim van – vonogatja a vállát. – De te sem tagadhatod, hogy North a legalkalmasabb arra, hogy bármire is rábeszéljen. Ha Noxnak az a legütősebb képessége, hogy egy igazi seggfej tud lenni, akkor a bátyjának meg ez.

Így igaz. Amikor Gryphon is megszólal a fejemben, ő teljesen más stratégiához folyamodik, de az övé is nagyon hatékony. Nem fogok róla beszámolni Gabe-nek, mert semmi szükség arra, hogy még többször segítségül hívja Gryphont, ha nem bír velem.

Mégis mit fogok a kezemre tekerni, ha hátulról duglak? Egy centit se vágass le belőle! A rózsaszín jól állna, de a lila is dögös volt. Csak maradjon ugyanilyen hosszú!

Nos. Ez egy teljesen nyomós érv.

Remek délutáni időtöltés azt figyelni, ahogy Gabe szorgoskodik az építkezésen. Már értem, miért itt tudja leginkább hasznossá tenni magát. Erős, okos, mint a fene, és pontosan átlátja, miben tud segíteni a munkásoknak, amikor elkezdik összerakni az új épület vázát. Ezen kívül hat másik ház áll az utcában, különböző mértékig összeállítva. Én annál segítek, amelyik már szerkezetkész állapotban van. Szerszámokat viszek a rajta dolgozó embereknek, és hatalmas gipszkarton falakat tartok egy helyben, miközben rögzítik őket.

Eleinte mindannyian úgy néznek rám, mintha kizárólag azért jöttem volna, hogy útban legyek, de pár óra kemény, megfeszített munka után már velem is úgy tréfálkoznak, mint egymással. A megerőltetés segít kiszellőztetni a fejem, és örülök, hogy végre tényleg segíthetek valamit. Mire Gabe a keresésemre indul, már egy létrán állok, és egy szögbelövővel próbálom rögzíteni a mennyezet egyik elemét anélkül, hogy újabb lyukat ütnék az ujjaimon vagy a kezemen. Kitörő lelkesedéssel fogadom, amikor ez sikerül.

Gabe úgy vigyorog rám, mintha én lennék a testét átmelengető nap.

Viszonzom ezt a pillantását. Olyanok vagyunk, mint két szerelmes hülye gyerek. Onnan tudom biztosan, hogy tényleg azok vagyunk, hogy ezt az idős művezető, a reszelős hangú Elliot is a képembe mondja.

– Fogalmam sincs, hogy észrevetted-e, de ő a horgonyom – vág vissza Gabe. – Kurvára el lenne baszva valami, ha nem viselkednék ilyen nyálasan. Egyébként meg nézz csak rá, hiába csupa kosz, le sem lehet törölni a vigyort az arcáról. Igazán nem hibáztathatsz a viselkedésemért.

Elliot hazaküld minket estére, viszont a lelkünkre köti, hogy másnap reggel időben érkezzünk.

– Nem ígérhetek semmit. Ha az alvásról van szó, egy kényes hercegnővé változom – incselkedik Gabe.

Ezután átkarolja a vállam. Épp olyan koszos és izzadt, mint én, ezért nem zavartatom magam amiatt, hogy valószínűleg nagyon büdös vagyok.

Csacsogva rójuk az üres utcákat, amiket a városnak ezen a részén legfeljebb egy kevés kavics borít, mert a házak még nem lakhatók. Egyszer majd autók és mindenféle járművek fognak közlekedni errefelé, de ott még nem tartunk. Megfájdul a fejem, ha belegondolok abba, milyen sok logisztikai műveletet igényel egy teljesen új város és közösség kialakítása. Nem szabad túl sokat rágódnom ezen, mert akkor már pusztán a Northra nehezedő nyomás miatt is elhányom magam.

Egyáltalán hogy fog itt működni a pénz?

Milyen munkája lesz az embereknek, hol fognak tanulni a gyerekek, mi lesz, ha valaki bűncselekményt követ el, vagy nézeteltérés támad két szomszéd között? Nagyjából teljesen biztos vagyok abban, hogy még mindig az Egyesült Államokban vagyunk, de a kormány tud egyáltalán erről a helyről? Mi a helyzet az adóval?

Ez most túl sok nekem.

Inkább az apró dolgokra összpontosítok, és azokat a kérdéseket teszem fel, amikre egyszerű választ kaphatok.

– Hol tanultad meg, hogyan kell házat építeni? Vagy alapból így születtél? – kérdezem Gabe-től.

– Nem hiszem, hogy az ácsolás veleszületett képesség, de apám a család építési vállalkozásában dolgozott, amit még nagyapám alapított. Szinte hagyománynak számított, hogy nyaranta az egész család építkezéseken robotolt. Apám vitte az üzleti részt, az egyik nagybátyám viszont még mindig kétkezi munkát végez. Most épp Nevadában dolgozik, de ha azt befejezi, ő is ide fog jönni, a családja már itt van. Mármint akik még élnek.

Elhúzom a szám, mert úgy tűnik, a menedék minden egyes lakója ugyanabban a csónakban evez. Sokan elvesztették a családtagjaikat, a horgonyukat és a számukra legfontosabb embereket.

Gabe egy pillanatig habozik, aztán folytatja:

– A te családod mivel foglalkozott a baleset előtt?

Teljesen meglep ez a kérdés, holott semmi különös nincs abban, hogy Gabe a szüleimről faggat. Természetes, hogy ez is érdekli. Horgonyok vagyunk, és lényegében még egyáltalán nem avattam be abba, hogyan zajlott az életem, mielőtt elrabolt az Ellenállás. Nagyon-nagyon keveset tud arról az időszakról.

– Sokat költöztünk – kezdem. – Akkor nem értettem, miért, de most már meglehetősen biztos vagyok abban, hogy Davies tudott rólam. Azt hiszem, a szüleim egyfolytában előle menekültek, hogy ne találjon rám. A biológiai apám tőzsdézett. Andrew mérnök volt, egy tanácsadócéget vezetett, és mindig mindenhova magával vitte a laptopját. Vincenzo a születésem előtt séfként dolgozott, de azzal felhagyott, hogy otthon maradjon velem és az anyámmal. Neuro volt, és sok időt áldozott arra, hogy megtanítsa kezelni az érzelmeimet és a kötelékemet. Anyám… igazából nem tudom, mivel foglalkozott, egyszer sem kérdeztem meg tőle.

Kicsit elcsuklik a hangom, amikor ezt kimondom. Gabe magához ölel, hogy még közelebb legyek hozzá, és a teste melegébe burkoljon.

– Még gyerek voltál. Nem adatott meg neked az idő arra, hogy felnőj, és megkérdezd tőle, amire kíváncsi vagy. Semmi okod nincs, hogy rosszul érezd magad emiatt, horgony.

Bólintok, de attól még bánt a dolog, és ez már örökre így marad.

Miután visszaérünk a házba, bemegyek North szobájába lezuhanyozni. Gabe felveti, hogy mindkettőnknek hoz vacsorát, én azonban visszautasítom az ajánlatát. A többiek még nem jöttek haza.

– Meg szeretném keresni Northt – magyarázom. – Ma Noxnál kellene aludnom, de… meg kell győződnöm arról, hogy minden rendben lesz. Mindig ezt teszem.

Gabe haragosan bólint, és szó nélkül elkísér North irodájáig. Megvárja, hogy beszálljak a liftbe, aztán búcsúzóul hosszan megcsókol. Csak két nap telt el azóta, hogy az ágyában aludtam, de mivel nem pecsételtük meg a kötelékünket, ez is egy örökkévalóságnak tűnik.

Nem hiszem, hogy ez a sajgás valaha is el fog múlni. Arra vagyok kárhoztatva, hogy soha ne legyek teljes.

Lehúzom a kártyám, hogy felmehessek North szintjére, és amikor kinyílik a lift ajtaja, rögtön a kötelékhorgonyom irodájában találom magam. North épp telefonál, a homlokát ráncolva pakolgatja a papírokat, és nagyon ingerültnek látszik. Amikor felpillant, kicsit kisimul az arca. August előbújik a háta mögül, és vidáman odanyargal hozzám.

Leguggolok, hogy megvakargassam, és suttogva gügyögök neki, hogy ne zavarjam a telefonhívást. North egyre kurtábban beszél a telefonba, nyilvánvalóan próbál minél hamarabb túlesni a beszélgetésen, hogy velem lehessen.

Szégyellem magam, amiért félbeszakítom a munkáját, de annyira azért nem, hogy magára hagyjam. Alig láttam, mióta megérkeztünk, és máris hiányoznak azok a hosszú napok, amiket az ágyában töltöttem a kötelékünk megpecsételése utáni rózsaszín ködben.

– Rockelle tanácsos úr, én ma estére befejeztem a munkát. Térjünk vissza erre holnap reggel! Nem szeretnék megint éjszakázni, néha nekem is pihennem kell.

Leülök az asztal túloldalán, mire August a lábam mellé telepszik, és az ölembe hajtja a fejét. Semmi sem tud annyira megnyugtatni, mint ez a súlytalan füstgomolyag. A kötelékhorgonyom ismét felpillant rám, aztán a köztünk lévő távolságot látva összeráncolja a homlokát. Kicsit hátrébb tolja a székét, és az ölére int, mintha azt szeretné, hogy álljak fel, és üljek bele, holott épp fontos megbeszélést folytat a tanács dolgairól.

Nos, pontosan azt teszem, amit szeretne.

Azonnal ellazulnak a vonásai, amikor a fenekem hozzáér a combjához. Megfogja a lábam, hogy még közelebb húzzon magához. Már-már zavarba ejtően boldog hangok törnek fel belőlem amiatt, hogy ismét vele lehetek, de nem hiszem, hogy ezt Rockelle tanácsos úr is örömmel fogadná.

Előrehajolok, és a nyakába fúrom az orrom. North kinyomja és az asztalra hajítja a mobilt, majd hátradől a székén, és szorosan átölel. Alig kapok levegőt.

– Ki fogok lépni a tanácsból – jelenti ki. – Nem játszom tovább az engedelmes hivatalnokot, ha ez azzal jár, hogy nem lehetek veled.

Lihegve a nyakába nevetek, majd csókot lehelek a füle mögé.

– Mindketten tudjuk, hogy akkor nagyon unatkoznál – dünnyögöm. – Vagy az is lehet, hogy akkor megszöknék, mert képtelen lennék elviselni, hogy egyedül nekem parancsolgatnál.

Erre méltatlankodni kezd, majd felnyög.

– A tanácsnak az lenne a feladata, hogy a közösség érdekeit szolgálja. Nem arról kellene vitatkoznunk, milyen nevet adjunk különböző dolgoknak, vagy hogy hány kibaszott homárt kaphatnak hetente a családok.

Kissé elhúzódom tőle.

– Ez komoly? – kérdezem grimaszolva. – Ezzel nyüstölt Rockelle? Mondd meg neki, hogy jöjjön nyugodtan házakat építeni. Gabe, Elliot és én szívesen látjuk. Csak bízza ránk magát, és nem lesz ideje ilyen hülyeségekkel foglalkozni. Szerezzek neki egy szögbelövőt? Belefér a költségvetésbe?

North szemöldöke felszalad, majd megdörzsöli a szemét.

– Hát persze hogy máris egy veszélyes szerszámot adtak a kezedbe, így van még egy dolog, ami miatt aggódhatok.

Olyan arcot vág, mintha képes lenne leordítani emiatt a bűnösök fejét, ezért megpróbálom elterelni a figyelmét, hogy megkíméljem Elliotot.

– Tehát a homár és a nevek miatt túlórázol? Kevesebbet zargassalak? Aludjak máshol, hogy ne raboljam az idődet?

Még mindig a szeme előtt tartja a kezét, miközben válaszol:

– Akárhova is szöknél az én estéimen, utánad mennék. Ha azt akarod, hogy Atlas ágyában dugjalak meg, miközben ő végignézi, hogy miből marad ki, akkor csak rajta!

Fellángol az arcom, amiből tudja, hogy sikerült kissé zavarba ejtenie. Gryphonnal ellentétben ő lazán és mocskosul flörtöl velem, amit még meg kell szoknom. Gőzöm sincs, miért, de amikor a szexről beszél, mindig elgyengül a térdem.

Kitágul az orrcimpája, és miközben rám néz, észreveszem, hogy sötét karika fut körbe a szembogara külső peremén, mintha kétségbeesetten próbálná megőrizni az önuralmát.

– Jobb szeretnéd, ha itt dugnálak meg? Szexillatod van.

Nagy levegőt veszek, de semmi mást nem érzek, csupán a nagyon drága parfümjét. A pézsmás illat afrodiziákumként hat rám, mert már tudom, milyen íze van a farkának. Végighúzom a nyelvem az alsó ajkamon.

– Legyen elég annyi, hogy még szerencse, hogy nem olvasol úgy a fejemben, mint Gryphon. Különben túl sok zavarba ejtő dolgot tudnál rólam.

A számra néz, és duruzsolva felel:

– Ha bárki más estéje lenne a mai, azonnal kiterítenélek ezen az asztalon, és addig dugnálak, amíg már lábra sem bírsz állni.

Nyelek egyet, és bólintok. Mindketten tisztában vagyunk vele, hogy ez Nox estéjén nem lenne jó ötlet. Nem igazán tudom, hogy mi az oka, de North nagyon ügyel arra, hogy ne lépjen át bizonyos határokat, ha az öccséről van szó. Fogalmam sincs, hogy ez Nox biztonságát szolgálja, vagy az enyémet, de én is ehhez tartom magam.

Kezdek rémesen jó lenni benne.

22.

Nox





Beosonok a hálószobámba, ahol csend fogad. Próbálok nem mindent összevérezni. A késő esti ivást edzésre cseréltem le, de ez cseppet sem kíméli jobban a testem, és még mindig vérzik az orrom, mert Blacknek szerencséje volt, és sikerült behúznia nekem egyet.

Nyersre horzsolódott a bőr a kézfejemen, amikor viszonoztam a szívességét.

Ha visszamegy a szállására, a nemzedékünk legjobb gyógyítója fogja kezelésbe venni, ezért fikarcnyi bűntudatot sem érzek miatta.

Az ágyon fekvő Azrael felemeli a fejét, és megkönnyebbül a jelenlétemtől. North teremtménye is itt van, és amikor haragosan rámeredve az ajtó felé intek, érzem, hogy a bátyám ingerült lesz. Kurvára nincs szükségem bébiszitterre. Ha azt akarja, hogy hagyjam a szobámban aludni a lányt, akkor bíznia kell abban, hogy még reggel is élni fog.

Amikor a teremtmény elmegy, Rahab a lába felé csattogtatja a fogát. Ő a legelvetemültebb árnyam. Kettejük közé kell állnom, hogy ne ébresszék fel a lányt a gyerekes civakodásukkal.

Lassan beljebb merészkedem a szobában, és átváltozik a szemem, hogy jobban lássak. Minden a helyén van. Mint mindig, amikor Oleander idejön. Egyszerűen csak bebújik az ágyba, és ráhajtja a fejét a párnámra. Úgy temetkezik az illatomba, mintha az lenne az egyetlen dolog, ami miatt dobog a szíve.

Ezt furcsa tiszteletadásnak élem meg, ami sokkal több annál, mint amennyit én valaha is adtam neki viszonzásul.

Ha nem ismerném jobban a testvéremet, mint ő saját magát, felmerülne bennem, hogy talán eljárt a szája. Hogy kifecsegett a lánynak valamilyen apró, jelentéktelen részletet arról a romhalmazról, akit az öccsének hív, de nem tett így.

Még Williamnek sem beszélt róla soha, holott apánk halála után ő lett a legközelebbi vérrokona. Én voltam az, aki egy roham során bevallotta neki az igazat. Kicsit jobban gyűlölném magam emiatt, ha nem kilencéves koromban történt volna, mostanra viszont már elég sok terápiás ülésen estem túl ahhoz, hogy lezárjam az életemnek azt a szakaszát.

Most már csak próbálok mindenről megfeledkezni, és addig iszom vagy verekszem, amíg a fájdalom el nem nyomja az emlékeket.

Amint lehámozom magamról az edzéshez viselt pólót és nadrágot, keresek egy törölközőt, hogy letöröljem magamról a vért. Ellazítom az izmaimat, és veszek pár mély levegőt, mire kiáramlanak belőlem a teremtményeim. Mephis megáll a lábamnál, és mellettem marad, de a többiek szétszóródnak a szobában. Nem kellene meglepődnöm, hogy egyre többen kiskutya vagy valamilyen más cukiság képében jelennek meg.

Mindannyian azt akarják, hogy a lány szeresse őket.

Rosszul vagyok ettől.

Szó szerint felfordul a gyomrom a látványtól, hogy mindannyian próbálnak felmászni az ágyra, csak hogy a közelébe kerüljenek. Kellően erőszakosak ahhoz, hogy a lány sóhajtozva forgolódjon álmában. Kicsúszik a haja a gumiból, és csábítóan elterül a párnán.

Elfordulok tőle, és felveszek egy melegítőnadrágot, majd feltúrom azt a kis ruhakupacot, amit magammal hoztam, és keresek benne egy puha pólót. Ilyesmikben szeretek aludni a leginkább, és természetesen a lány előszeretettel lopkodja el tőlem őket.

Megsimogatom Mephis fejét, megvakargatom a fülét, és örömmel tölt el, hogy élvezi ezt a kitüntetett figyelmet. Mephis és Rahab is arra vár, hogy eldöntsem, hol fogok aludni, és úgy somfordálnak, hogy mindig a közelemben legyenek. Bármennyire is vágynak a lány társaságára, soha nem választanák őt helyettem.

A kanapén kellene aludnom, biztonságos távolságban tőle. Az is épp elég kényelmes. Így kellene tennem, azonban túlságosan csalogat az ágy, és nem mintha még egyszer sem aludtam volna vele.

Mindig így teszek, amikor biztos vagyok abban, hogy teljesen kiütötte magát, de erre csak ritkán kerül sor.

Most már könnyebb a dolgom, mert beszéltem a kötelékével. Pontosan tudom, mit akar tőlem, és én is közöltem vele, mi nem lehet az övé, ezután pedig sikerült megállapodásra jutnunk. Amikor bebújok a takaró alá, látom, hogy a lány szeme nyitva van.

Viszont a köteléke bámul vissza rám.

Farkasszemet nézek vele. Nincs sok kedvem beszélgetni, de ő sem kezdeményez. Annál több esze van.

Amikor Mephis felmászik az ágyra, és közénk csusszan, végül mégis megszólít a lány köteléke.

– Szükséged van a fájdalomra ahhoz, hogy aludni tudj? Nem tetszik.

Kinyújtom a kezem, és az orromhoz nyomom az ujjam. Élvezettel tölt el a fájdalmas lüktetés.

– Nincs rá szükségem. Már segített kiszellőztetni a fejem. Jól vagyok.

Azonnal eláraszt a képessége, és rögtön megszűnik a fájdalom. Holnap Gryph és Black arról fog faggatni, hova tűntek a sérüléseim, és mivel a lány nem emlékszik majd semmire, nehezebben fogom tudni kimagyarázni magam, ezért pár napig olyan helyen kell dolgoznom, ahol kerülhetem őket.

Ez már nagyon jól megy, és buzgón gyakorlom is ezt a képességemet.

A hátamra fordulok, és próbálok kényelmesen elhelyezkedni, mert már nem kell vigyáznom a sajgó sérülésekre.

– Jönnek – szólal meg ismét a kötelék. – Nem fognak békén hagyni minket.

A plafonra nézve bólintok.

– Természetesen. Hülyék lennének veszni hagyni egy hozzád hasonló lényt.

A lány egy ideig hallgat.

– És veled mi a helyzet? – kérdezi aztán. – Ha tudomást szereznek rólad, mindent meg fognak tenni azért, hogy rátehessék a kezüket egy ilyen sötét istenre.

Sötét isten.

A kötelék ennek a gondolatmenetnek a megszállottja, én viszont sok időt áldoztam arra, hogy megpróbáljak kitérni a bőrömben élő másik lény elől. Lehet, hogy Northt egyedül a teremtmények aggasztják, de én mindig is tudtam, hogy a hang, a másik lélek az, amitől igazán tartanunk kell.

Tudom, hogy a kötelékünk nem olyan, mint a többieké.

– Hadd beszéljek vele! – kéri a kötelék. – Hiányzik.

Sandán nézek rá, de ő továbbra is mozdulatlan, nem lépte át egyik gondosan felállított határomat sem.

Soha nem teszi.

Én vagyok az, aki összetör dolgokat, nem a lányban rekedt kötelék. A lány úgy néz ki, mintha a legmélyebb, legsötétebb fantáziámból rángatták volna elő, aztán kiterítették volna az ágyamon.

Egyikükben sem bízom.

– Te is tudod, hogy ha ti ketten megpecsételitek a köteléket, amíg a lány alszik, akkor engem meg fognak ölni – hívom fel rá a figyelmét. – Soha nem hinnék el, hogy nem én tettem, hanem az a lény.

A kötelék lassan elvigyorodik. Idősebbnek néz ki, mint az a tizenkilenc éves arc, amit magán visel.

– Ígérem, jól fogok viselkedni. Csak hadd játsszak vele kicsit! Te csak aludj, és hagyj minket szórakozni!

Nem lenne szabad engednem, de a kötelékem felébred az elmém legsötétebb bugyrában, és tudatja velem, hogy beszélni akar a lány kötelékével.

Ne dugjatok! Máskülönben North mindkettőnket kinyír.

A kötelékem berzenkedik a rendszabályozástól, de elfogadja a feltételeket. Nem fogunk, feleli. Csupán egyetlen éjszakára a kötelékemmel akarok lenni.

Meggondolatlanság ilyet csinálni, de átengedem az irányítást, és hagyom őket egyesülni. Próbálok legalább olyan szinten jelen lenni, hogy tudjam, mit csinálnak, de a kötelékem teljesen kizár, hogy kettesben lehessenek.

Amikor órákkal később, nem sokkal pirkadat előtt felébredek, a lány a mellkasomon fekszik, és a nyakamba fúrja az orrát. Amint magamhoz térek, és érzem, hogy ott van, elkezd hevesen dobogni a szívem.

Egyedül azért nem hajítom a szoba túlsó végébe, hogy eltakarodjon a közelemből, mert senkinek sem akarok magyarázkodni amiatt, hogy az ágyban fekszem.

Sikerül visszatennem a párnájára, és megigazítani az ágyat. Ezután bemegyek a fürdőszobába, és kinyitom a csapot, hogy ne lehessen hallani az öklendezésemet. Amint jobban érzem magam, ruhástól beállok a forró vízsugár alá. Nem tudom elviselni sem a saját látványomat, sem a sebhelyeket, sem az arra adott reakciómat, hogy a lánnyal a mellkasomon ébredtem fel. A hányás sem könnyített rajtam.

Rahab a zuhanyzó padlóján ül, úgy siklik át rajta a víz, mintha szellem lenne. Mephis az ajtót figyeli. Fejét olykor átdugja a tömör fán, hogy lássa, mi történik a szobában.

Épp a hajamat sikálom, amikor Gryph megérkezik, hogy edzeni vigye a lányt. Mogorván mered a fürdőszoba ajtajára és Mephisre, amikor a lány megemlíti neki, hogy ki szeretne menni a mosdóba. Gryph azonban végül inkább a saját szobájába viszi. Szégyenkeznem kellene. Valamennyi együttérzésnek kellene lennie bennem amiatt, hogy az agyam elbaszott módon mindent tönkretesz, de képtelen vagyok rá.

Túlságosan leköt, hogy lesúroljam magamról a lány illatát, mert ha ezt elmulasztanám, kurvára teljesen megbolondulnék.

– Mi történt veled? – von kérdőre North. – Nem úgy volt, hogy Oleander tegnap este nálad alszik? Elég szarul nézel ki.

Épp a kávéskanna felé tartok, és meg sem állok, hogy feleljek neki. A kezembe veszem a legnagyobb csészét, és teletöltöm a fekete folyadékkal. A kötelékek nyilvánvalóan egész este egymással beszélgettek, és míg az agyam aludt, a testem nem pihent.

North új irodájának pontosan olyan az elrendezése, mint a réginek, de hiányzik belőle a rá jellemző dekadens fényűzés. Lefogadom, hogy ha még sokáig időzünk itt, hozat bele egy kis márványt.

– Nox? Ha nem felelsz, kénytelen leszek megkeresni a kötelékhorgonyomat, hogy tudjam, jól van.

Lesújtó pillantást vetek rá.

– Azon a kanapén nem lehet rendesen aludni – közlöm. – De kénytelen vagyok ott tölteni az éjszakát, hogy a te kötelékhorgonyod megkapja, amire szüksége van. Ha ilyen kétségbeesetten szeretnél loholni utána, én nem foglak megállítani, viszont nem kérek ebből a szánalmas viselkedésből.

Egy töredékmásodpercre elfeketedik a szeme. Egy pillanatra elveszti az önuralmát, mire rávigyorgok. Soha nem fogok tudni betelni azzal, mennyire kifordul magából egy méreggel teli kislány miatt.

De hogy a fenébe történhetett ez? El sem tudom képzelni.

– Ne rajtam töltsd ki a haragod! – förmed rám. – Csak szólj, ha inkább a könyveid társaságában gubbasztanál egész nap. Senki sem kényszerít arra, hogy itt legyél.

Ó, hiszen ebben téved. A szobám mindhárom ablakát ki kellett nyitnom ahhoz, hogy megpróbáljak kiszellőztetni, és eltüntessem a lány édes illatát. A kötelékem nem hagyta, hogy új ágyneműt húzzak, sőt, őszintén szólva úgy hisztizett, mint egy hülye picsa, ezért be kellett érnem a szellőztetéssel.

Ma este innom kell. Egyedül úgy leszek képes ott aludni, ha kiütöm magam, és most az egyszer a kötelékem is egyetért velem ebben.

– Támadás érte a vízvezetékeket.

Eddig a kávémra szegeztem a tekintetem, erre a hírre viszont azonnal Northra nézek. Bólint, és folytatja:

– Mindössze két olyan hely van, amit nem őriznek az embereink, ott kellett történnie. A szűrőrendszer érzékelte az idegen baktériumokat, és azonnal lezárta a csöveket. Sawyer a riasztásra ébredt, és már hétkor telefonált nekem. Időközben átnézte a felvételeket, és úgy tűnik, a menedék egyik lakója beépített ember.

Magamban káromkodom. Mindig is tudtuk, hogy nemcsak lehetséges, hanem valószínű, hogy megbújik köztünk egy szimpatizáns.

– Van ötleted arra, hogy ki lehet?

North megkerüli az asztalt, és felém csúsztat egy tabletet. Egy neveket tartalmazó lista fogad a képernyőn.

– Ők azok, akik az adott időpontban nem az ágyukban tartózkodtak. Sawyer elkezdte követni a mozgásukat, de lassan halad vele, ez túl nagy feladat egyetlen embernek, még egy tehetséges technokinetikusnak is. Szerencsésnek tekinthetjük magunkat, amiért itt van velünk, de kell keresnünk mellé valaki mást is.

Könnyű azt mondani. Kevés technokinetikus fenomén létezik. A lélekfosztók és a halálosztók után belőlük van a legkevesebb, de valahogy sikerült úgy megalapítani a kis közösségünket, hogy nagyon különleges képességű embereket tömörítsen. A váltónk bármilyen formát képes felölteni, a neurónk pedig eszméletlenül erős, és ki tudja szimatolni a hazugságot.

Az elpusztíthatatlan fiú továbbra sem érdekel különösebben.

North leül a székére, és felnyitja a laptopját. Úgy ráncolja a homlokát, mintha támadást indított volna ellene a képernyőn megjelenő sok faszság. Semmi kétség sem fér ahhoz, hogy a tanács maradék tagjai és a felső szintet képviselő többi csoport mind őt zaklatják. Tőle várják a problémáik megoldását, holott ők ódzkodtak idejönni az alacsonyabb szintet képviselő családok miatt.

A többségük nagy rohadék.

A fejembe vésem a lista neveit.

– Utánanézek – ígérem végül. – Odaküldhetem a lényeimet az őrizetlenül hagyott helyekre, amíg be nem üzemeljük a kamerákat.

North bólint, és rám sem nézve gépelni kezd.

– A készleteinket is fel kell töltenünk – jegyzi meg. – Szereznünk kell palackozott vizet, hogy legyen mit inni, amíg meg nem tisztítjuk a csöveket.

Bólintok, és ismét belekortyolok a kávémba.

Kinyílik az ajtó, és Gryph is csatlakozik hozzánk. Darabosan lépked, ingerült valami miatt. Azt hittem, jobb kedvre deríti, ha reggel az edzőteremben kezd a lánnyal, de nyilvánvalóan nem így történt.

– Oli meggyógyított – állapítja meg rám nézve.

Ezt nem kérdésként fogalmazta meg.

– Aludt, amikor történt, de igen, meggyógyított – felelem óvatosan.

Gryph bólint, hallja az igazságot abban, amit megosztok vele. North csak akkor néz rám, amikor Gryph a kávéskanna felé fordul. Nem kell neurónak lennie ahhoz, hogy hallja, amit nem mondok ki, de szerencsére Gryphnek nem szól semmit, mert hozzám köti a hűség.

Nem mintha érdekelne.

– Megszólított a köteléke – védekezem. – Megengedtem neki, hogy meggyógyítson, ha arra van szüksége. Ennyi az egész, ennyi történt. A kötelékhorgonyod nem fog emlékezni rá, meg sem próbáltam hozzájuk érni.

North nem néz Gryphre, de amikor Gryph nem szakít félbe, és nem vágja a fejemhez, hogy hazudok, a bátyám bólint, és folytatja a munkát a számítógépen.

– Ki megy beszerző körútra? – kérdezem. – Nem mehetünk mindannyian, ha az Ellenállásnak tényleg van itt egy beépített embere.

– Te és Gabe itt maradhattok – vonja meg North a vállát. – Derítsd ki, ki a tégla, Gabe pedig folytathatja a munkát az építkezésen. Jobban boldogul vele, mint bármelyikünk, és neked is segíthet, ha szükség lenne rá.

Gryph bólint, elveszi tőlem a tabletet, és átnézi a neveket tartalmazó listát.

– Ezeknek az embereknek a fele az alacsony szintet képviselő családok tagja. Ők délelőttönként velem szoktak edzeni. Tudok pár tippet adni Sawyernek, merre lehetnek, úgy könnyebben ki lehet húzni őket a listáról.

North bólint, majd elgondolkozva nagyot sóhajt.

– Atlasszal is osszátok meg a listát, és mutassátok meg neki az embereket! Hátha felismer közülük valakit.

Csak a holttestemen keresztül.

– Nem! – fakadok ki. – Azt már nem! Nem fogom átadni a rendelkezésünkre álló kevés információt egy olyan embernek, akiről tudjuk, hogy az Ellenállás tagja.

Gryph és a bátyám egymásra néznek, én pedig ingatni kezdem a fejem. Nem érdekel, mit gondolnak, nem érdekel, hogy Atlas a kötelékünk tagja, attól még egy kibaszott Bassinger.

Ő volt az első jele annak, hogy a lány egy méreg.

– Majd én a kezembe veszem a dolgot, Bassingert hagyjátok ki ebből! Hétvégére megtalálom a tettest.

23.

Oli





Bármennyire is jól érzem magam az építkezésen, és bármennyire is hasznosnak tartom, amit ott csinálok, most leginkább arra van szükségem, hogy beszerző körútra menjek három horgonyommal.

Nox szobájában töltöttem az estét, és ugyan nyolc órát aludtam, ébredéskor úgy éreztem magam, mintha áthajtott volna egy kamion az oszlásnak indult tetememen. Ezt a kellemetlen légkör számlájára írom. Gryphon eljött értem, hogy együtt menjünk edzeni.

Már egy órája gyakorolunk, amikor felbukkan North, ezúttal nem öltönyben, és beszámol nekünk a vízben talált szennyeződésről. Kicsit aggasztónak találom a helyzetet, mert már lezuhanyoztam, és csapvízzel főztem kávét, de Sawyer szerint reggel hat és hét között került sor az incidensre, tehát biztonságban vagyok.

Ettől függetlenül North és Gryphon elrángat Felixhez, hogy vessen rám egy pillantást a biztonság kedvéért. Hiába hívom fel a figyelmet arra, hogy Gryphon is ivott kávét, azzal egyikük sem foglalkozik. Felix még alszik, amikor odaérünk ahhoz a házhoz, amin a kötelékhorgonyával, Sawyerrel és Greyjel osztozik. Miután felébred, sebtében magára kap egy bokszert, majd nagyon gyengéden, de fáradtan a kezemre teszi a kezét, és szinte rögtön megállapítja, hogy semmi bajom. Ezután visszabotorkál az ágyához.

Sage kidugja a fejét a szobából, de miután megnyugtatom, hogy minden rendben, szó nélkül visszabattyog. Félálomban van, és még annyira sem tér magához, hogy mondatokat tudjon megfogalmazni.

Távozáskor a köztünk lévő mentális összeköttetést kihasználva leteremtem Northt és Gryphont is, ám egyiküket sem hatják meg a kifogásaim.

– Egy olyan személy a tettes, aki ismeri a reggeli rutinunkat. Tudja, hogy korán kelsz – állapítja meg North.

Leveszi magáról a pulóvert, és belebújtat. Még mindig kellően meleg van, az edzős trikómban és rövidnadrágomban sem fázom, de Gryphon is segít neki rám adni.

Nem értem, miért akarnak takargatni a térdemig érő pulóverben, aztán meglátom az ellenkező irányba haladó munkások hadát. Mindannyian intenek vagy tiszteletteljesen biccentenek Northnak. Biztos vagyok abban, hogy North majd kicsattan a boldogságtól, amiért mások melegítőnadrágban látják.

Gryphon lassan megrázza a fejét, és megragadja a kezem, amikor kissé elvesztem az egyensúlyom az egyenetlen murván.

– Csak kóstolgatnak minket. Az Ellenállás igazából nem kívánja Oli halálát. Tudni akarják, mennyire őrizzük ezt a helyet, és milyen intézkedéseket vezettünk be annak érdekében, hogy minden rendben menjen. Figyelni fogják, hogyan reagálunk, és mit teszünk, ha támadnak, még ha ilyen közvetetten teszik is.

Felmordulok.

– Nos, most már tudják, hogy mindketten bepánikoltok, és azonnal gyógyítóhoz visztek. Ha élve akarnak elkapni, akkor ennek nagyon fognak örülni.

Gryphon ismét megvonja a vállát, és nem hajlandó elengedni a kezem, miközben a házunkhoz vezető út felé terel.

– Ez az egyetlen alkalom, amikor örömmel teszem pontosan azt, amit azok a seggfejek akarnak. A biztonság mindig fontosabb az önérzetnél.

Bólintok, és megvárom, hogy North kinyissa az ajtót. Majdnem megbotlom, amikor belépek rajta, és igyekszem nem felhúzni magam a tény miatt, hogy Gabe az ajtóban hagyta a cipőjét. North már nem ilyen illedelmes, és halkan szitkozódik. Elcsörtet, hogy felkeltse szerencsétlent, és leteremtse a hanyagsága miatt.

Nagyon kis helyen zsúfolódunk össze, ami jobban megviseli mindannyiunkat, mint gondoltuk. Sok alfahím gyűlt össze egy helyen.

– Ne aggaszd magad emiatt! – dünnyögi Gryphon. – Nem neked kell megoldani ezt a problémát, és a többieknek évek álltak rendelkezésre ahhoz, hogy baráti kapcsolatot alakítsanak ki egymással. Semmi felelősséged nincs ebben.

Ezután a konyha felé terel, és segít felülni a bárszékre.

Bólintok, és átölelem magam. Nagy levegőt veszek, és mélyen beszippantom North illatát a pulcsiról, hogy megnyugodjak. Az öklömre fektetem az állam, és figyelem, ahogy Gryphon sürgölődik a konyhában. Még mindig nem öltözött át, és a lenge trikójának köszönhetően alkalmam nyílik gyönyörködni a karjában és a vállában. Szinte fel sem tűnik, amikor előveszi a serpenyőket és a baconös rántottához szükséges hozzávalókat. Egyedül akkor döbbenek rá, hogy mindkettőnknek reggelit készített, amikor elém csúsztat egy tányért.

Egy pillanatra a reggelire bámulok, majd a kötelékhorgonyomra nézek.

– Nem vagyok séf, de tojást tudok sütni – mentegetőzik a fejét ingatva. – Az egyetem alatt pár évig Kyrie kávézójában dolgoztam, szóval legalább ehető lesz.

Kissé elpirulva a kezembe veszem a kést és a villát, amit szintén Gryphon tett elém az asztalra.

– Biztos vagyok abban, hogy mennyei. Inkább azon döbbentem meg, hogy van mit ennünk. Azt hittem, még nem vezették ki a fejadagokat.

Megvonja a vállát, és hozzálát az evéshez.

– Nem is – feleli Gryphon. – Akkor szereztem be ezeket, amikor vissza kellett mennünk a városba. Néha előnyei is vannak annak, hogy nekem kell levadászni azokat az ellenálló seggfejeket, akiket visszahozunk ide.

Bólintok, és én is elkezdek enni. Fenemód le vagyok nyűgözve, mert nemcsak sikerült eltalálnia a tökéletes állagot, de a fűszerezés is kitűnő. Rohadt jó lett ez a tojás.

– Nem tudtam, hogy foglyokat is ejtettünk. Azt hittem, a kötelékem az egész tábort felszámolta.

Gryphon bólint, mert tele van a szája, és csupán azután felel, hogy lenyelte a falatot.

– Így is történt. Azokról beszélek, akiket azelőtt fogtunk el és transztportáltunk ide, hogy te is beszálltál a harcba. Sikerült párat idehoznunk, és akadnak köztük magas szinten álló fenomének is, ami még kapóra jöhet.

Éppen bólogatok, amikor North átvág a konyhán. A haja még mindig kócos kissé, nyilvánvalóan most nem foglalkozott túl sokat a frizurájával, de öltönyben már sokkal inkább önmagának látszik. Gryphonra nézve biccent, majd lehajol, hogy megcsókoljon. Ezután csettint egyet Augustnak, aki engedelmesen letelepszik a lábam mellé. Mióta beszéltem North kötelékével, drámaian átalakult a kapcsolat közte és a teremtménye között. Feltűnt, hogy amikor August visszatér a gazdájához, ő általában nem szívja vissza magába, hanem kint hagyja, hogy őrizze azt a helyet, ahol éppen van.

Akárhányszor szemtanúja leszek ennek, még jobban belezúgok Northba.

– Egy percre se mozdulj el ma a horgonyaid mellől, amíg nem rendeződik ez a helyzet! – utasít.

Bólintok, mert egyébként is így terveztem. Amikor a tarkómra teszi a kezét, hagyom, hogy ismét megcsókoljon. Felegyenesedik, vet még egy utolsó pillantást Gryphonra, aztán kimegy az ajtón, hogy elhárítsa a legújabb vészhelyzetet.

Visszatérek a finom tojáshoz és a beszélgetéshez Gryphonnal. Nagyon sok mindenre kíváncsi vagyok az Ellenállással kapcsolatban.

– Sikerült kihúzni valami hasznosat azokból, akiket idehoztatok? Atlas felismert valakit?

Gryphon bólint, és a villájára lapátolja a maradék tojást. Még mindig áll, mintha leülni sem lenne ideje. Mivel North félbeszakította az edzést, egy órával hamarabb végeztünk, mint szoktunk, Gryphon azonban már fél lábbal kint is van az ajtón.

Mielőtt felelne a kérdéseimre, oldalra biccenti a fejét, és elfehéredik a szeme. A képessége előbújik belőle, hogy kiderítse, hol van Atlas. Kiderül, hogy még mindig alszik.

– Bassinger nővérének hatalmas zűrzavar uralkodik az elméjében. Két napig kutattam az emlékei között, de olyan a fejében lenni, mint egy tükrökkel teli szobában barangolni a vidámparkban. A világ torz és alaktalan a szemén keresztül. Egész gyerekkorában az Ellenállás propagandáját hallgatta, aztán négy olyan horgony jutott neki, akik szintén így gondolkoznak. Az a nő szó szerint romokban hever. Ráadásul a legtöbb kötelékhorgonya bántalmazta, testileg és lelkileg is. Ez nem számít ritkaságnak a keleti parton élő fenomének között, de kibaszott gusztustalannak találom, hogy erről mindkét szülője tudott, és mégsem tettek ellene semmit.

Egy kicsit még jobban összetörik a szívem Atlas miatt. Ez is olyasmi, amit nem akart elmondani nekem, mégis hajlandó lett volna rá, ha cserébe hiszek neki. Kicsit rosszul érzem magam, amiért erről beszélgetek Gryphonnal, de ő a kötelékhorgonyom, és tudom, hogy őt is nyomasztja a dolog. Nagy teher nehezedik rá amiatt, amit a bevetési egység vezetőjeként lát és tapasztal.

Az én feladatom pedig pontosan az, hogy enyhítsek a terhein, nem igaz?

– Soha nem kérnélek ilyesmire, kötelékhorgony – bizonygatja, mert belelát a fejembe. – Soha nem akasztanám a nyakadba ezt a sok faszságot, így is van elég bajod. Most elmegyek North irodájába, hogy utánanézzünk a szennyeződésnek. Te csak folytasd a napod ugyanúgy, ahogy egyébként is tennéd. De el ne mozdulj Bassinger és Gabe mellől!

Bólintok, majd a kezembe veszem a tányérját, és a többivel együtt beteszem a mosogatógépbe. Mielőtt Gryphon elindulna, szenvedélyesen megcsókol, aztán megy átöltözni. Kár, mert egész nap el tudtam volna nézegetni a seggét ebben a rövidnadrágban.

Miután Gryphon egyedül hagy, majdnem megfeledkezem magamról, és bemászom a zuhany alá, de helyette írok Sage-nek, hogy bocsánatot kérjek a kora reggeli otromba ébresztőért. Azonnal felhív, hogy megnyugtasson, semmi gond, mert ő a legjobb, ezután pedig egy teljes órán keresztül vonalban maradunk.

Leginkább a horgonyainkról trécselünk, ami idegtépően szórakoztató elfoglaltság.

Amikor eljutunk a szaftos részletekig, majdnem rövidzárlatot okozok Sage agyában a saját híreimmel. Rohadt jól szórakozom rajta.

– Kettővel egyszerre?! – von kérdőre Sage. – Oleander Fallows! Ez aztán igazán… botrányos. És nekik nem volt ezzel semmi gondjuk?

Felhorkanva a vállam és a fülem közé szorítom a telefont.

– Hát nem én találtam ki! De végül nekem is jó ötletnek tűnt. Nézd, amint a kötelékhorgonyaidnak elkezdenek kreatív ötletei támadni, olyan észvesztő dolgokban fogsz részt venni, amikre előtte senki sem figyelmeztetett. Lehet, hogy új barátokat kell szereznünk, olyanokat, akik már megpecsételték a köteléket a horgonyaikkal, mert akkor legalább előre tudnánk, mire számítsunk. Erről igazán nem beszélhetünk a szüleiddel…

Sage öklendező hangot hallat, majd félbeszakít egy vinnyogó nevetéssel.

– Most azonnal fogd be! – rivall rám. – Nem akarom elképzelni a szüleimet egy orgián! Bassza meg, hányni tudnék a gondolattól. Egyáltalán hogy jut eszedbe ilyen? Ők csak kétszer szexeltek, egyszer miattam, egyszer Sawyer miatt, de ennyi. Pfuj!

Hallom, hogy Sawyer a háttérben drámázik, és mindennek elhordja a húgát, amiért ilyen gusztustalanságokról beszél. Vihogva hallgatom őket. Pontosan úgy viselkednek, mint két teljesen hétköznapi testvér. Jólesik egy percre rajtuk keresztül megtapasztalni, milyen lehet egy normális családban élni. Hála az égnek, Sage-dzsel már nem gonoszkodnak a szülei azok miatt a dolgok miatt, amikre nincs ráhatása.

A barátom megköszörüli a torkát, aztán témát vált:

– Oké, szóval most, hogy kisütötted az agyam, hogyan fogja North megszüntetni a szennyeződést? Te is segíteni fogsz benne?

Visszahuppanok Gryphon ágyára, és a párnájába fúrom az orrom, hogy még egyszer magamba szippantsam az illatát, mielőtt hozzálátnék a napi teendőkhöz.

– Még semmit sem tudok. Épp most tartanak róla megbeszélést, de azt kérték, hogy egész nap maradjak Gabe és Atlas mellett.

Sage hümmög a telefonban.

– Kieran ugyanezt mondta nekem. Azt akarja, hogy mindig legyen velem valaki a házban.

Elsüthetnék egy viccet a kisajátításra és túlzásokra hajlamos horgonyokról, de valaki bekopog az ajtón.

– Shore most hívott, beszerző körútra megyünk – dugja be Atlas a fejét az ajtón. – Te is jöhetsz, ha szeretnél.

Naná, hogy szeretnék!

– Most mennem kell, Sage – mondom a vonalba. – Hívlak, ha hazaértem!

Lepattanok az ágyról, és egyenesen Atlas karjai közé vetem magam. Fáradtnak tűnik, mióta visszatértünk a táborból, és őrizetbe vettük a nővérét, ennek ellenére rám vigyorog.

– Nem hiszem, hogy ma különösebb szükség lenne a kötelékedre. Remélem, nem azért vagy ennyire felvillanyozva, mert azt hiszed, hogy… jól fog lakni.

Dohogva fogadom az ugratását, mert már tudom, hogy nem gondolja komolyan, amit mond.

– Soha nem lehet tudni – vonom meg a vállam. – Ha Gryphon egyik embere felhúz, a végén még a tányéromon találja magát.

Atlas ennek hallatán felnevet. Elindulunk a bejárati ajtó felé, hogy felvegyük a cipőnket és a kabátunkat.

– Már tudom is, ki lenne a szerencsés – hozakodik vele elő közben. – Rockelle bődületes nagy faszfej, megérdemelné, hogy felfald a lelkét.

Vigyorogva vonogatom a vállam, de tisztában vagyok azzal, hogy ő Gryphon egyik legrégebbi barátja és egyben a legmegbízhatóbb embere. Hiába a nagy szája és a durva viccei, egyelőre megkegyelmezek neki.

Így is híján vagyunk azoknak, akikben feltétel nélkül megbízunk. Nem tüntethetem el a föld színéről azt a keveset, akik ebbe a körbe tartoznak.

North irodájához érve látjuk, hogy a bevetési egység tagjai már odakint várakoznak. Mindannyian menetfelszerelést viselnek, és teljesen fel vannak fegyverkezve. Kizártnak tartom, hogy velük tarthatok abban a farmerben és pulóverben, ami most rajtam van, de azt hiszem, csak úgy lehet megszokni a felszerelést, ha hordom is.

Mindössze egy kicsit érzem magam szélhámosnak benne, mintha egy szuperhőst játszó civil lennék.

Kieran észreveszi, hogy közeledünk, és rászól a céltalanul lődörgő embereire, hogy adjanak nekünk utat, hogy be tudjunk jutni az épületbe. Alig találkozunk pár emberrel az előcsarnokban, de azok mindannyian magas rangú katonák. Az a benyomásom támad, hogy a kötelékhorgonyomra várnak, és amint megjelenik, rögtön indulnak a bevetésre.

Kieran elé érve megállunk, és egyelőre örömmel várakozunk a társaságában. Jól néz ki, ezerszer jobban fest, mint amikor kimenekítettük a táborból. Nehezen bírom megállni, hogy ne vigyorodjak el a látványától.

Abban viszont már nem tudom meggátolni magam, hogy ne tegyek rá valamilyen megjegyzést. Húzom kicsit az agyát, mert most már gyakorlatilag családtagnak számít, hiszen végignézte, ahogy felhasítja a bőröm a világ legrémisztőbb embere.

– Hogy tetszik a horgonyélet? – kérdezem tőle.

Felszalad a szemöldöke.

– Nagyjából úgy, ahogy Gryphonnak az új parfümje – feleli rezzenéstelen arccal.

Kell egy kis idő, mire rájövök, miről beszél, utána pedig legszívesebben elsüllyednék. Olyan mélyre, hogy ki se tudjanak ásni.

Felnyögve a kezembe temetem az arcom, mintha szemkontaktus nélkül senki sem láthatna.

– Ki fogom nyírni! – fenyegetőzöm. – Pontosan azután, hogy keresek magamnak egy szép gödröt, amibe belefeküdhetek.

Kieran megvonja a vállát, és farkasszemet néz Atlasszal, aki gyilkos pillantást lövell felé, amiért képes volt felemlegetni nekem egy szemmel láthatóan kínos dolgot. Atlasnak szerencsére sejtelme sincs arról, mi történt. Nem is baj, épp elég rosszul érzem magam amiatt, hogy Kieran tudja.

Rohadék horgonyok.

Kinyílik a lift ajtaja, és kilép belőle North és Gryphon. Hátat fordítok a seggfejnek, és keresztbe fonom a karom. Játszom a sértődöttet, és kurvára nem érdekel, mit gondol róla. August odasiet hozzám, és leül a lábam mellé. Felnéz rám a tökéletes fekete szemével, és mintha tudná, hogy kész lennék végezni valakivel.

– Hát most jó nagy szarban vagy – dünnyögi Kieran Gryphonnak.

Ő összeráncolja a homlokát, és odacsörtet hozzám, hátha helyrehozhatja, amit elrontott, de én borzasztóan zavarban vagyok, és rohadtul nem akarok erről beszélni. Akkor nagyon beindultam tőle, de most, ahogy itt állok, és eszembe jut… Kösz, nem!

Valaki lőjön le!

– Valami parfümről beszéltek – árulja el Atlas, és a kezemet megragadva mindkettejüktől elrángat. – Gyere, édes! Most átöltözünk, utána pedig indulunk is.

Hátat fordítunk nekik, miközben North tőle teljesen idegen módon acsarkodva mered Gryphonra. Hátrapillantok, hogy meggyőződjek arról, nem szabadult ki belőle a köteléke a rohadt előcsarnok kellős közepén, de pusztán annyit látok, hogy mindkét kötelékhorgonyom kész lenne birokra kelni egymással miattam.

Atlas elráncigál az egyik öltözőig, és amint megtalálja a saját ruháját, bejön hozzám a női részlegre, és elforgatja a zárat, hogy senki se nyithasson ránk. Túlságosan a gondolataimba temetkezem, ezért nem zavar, hogy egymás előtt öltözünk át. Atlasnak szeme sem rebben, amikor leveszem a pulóveremet és a pólómat, egyszerűen csak ő is hozzálát az öltözködéshez.

Gryphonon egész nap ott volt az illatom, miközben a dolgait intézte.

Pislogok párat, és amikor magamhoz térek, Atlas meztelen mellkasának látványa fogad. Egek, milyen pompás! Lehet, hogy a képessége miatt ilyen szálkás, de azt is el tudom képzelni, hogy egy könyörtelen edzéstervet követ, mindenesetre csupa izom. Úgy néz ki, mint egy profi testépítő, és hihetetlenül hívogató az az ínycsiklandó V forma, ami a farmerje derekára irányítja a tekintetemet.

Megköszörülöm a torkom, de leginkább csak azért, hogy összeszedjem magam. A krákogás felkelti Atlas figyelmét, aki azt hiszi, Gryphon miatt idegeskedem, ezért ingatni kezdi a fejét.

– Eleget tudok ahhoz, hogy kitalálhassam, mi történt. Nem kell magyarázkodnod, édes. Legszívesebben letépném Gryphon karját, és feldugnám a seggébe, amiért mindene megvan, amire én is vágyom. Nem kell hallanom a részleteket.

Ismét elpirulok, és a fejemet leszegve bólintok.

– Nem hiszem, hogy… cseppet sem érzem magam erősebbnek. Azt hiszem, talán igazad volt.

Felszalad a szemöldöke, én pedig a számat harapdálva kigombolom a nadrágom. Atlas nyel egyet, és végigköveti a farmer útját a lábamon. Egy egyszerű, fekete tangát viselek, semmi extra, a reakciója alapján viszont akár egy elöl nyitott, csipkés fehérneműt is felvehettem volna. Kicsit meginog, majd előrébb lép egyet, nagy levegőt vesz, és halkan nyöszörög, mintha megsérült volna.

Képes lennék itt helyben dugni vele. Megpecsételni a köteléket, és magamnak követelni őt. A fenébe is, én gondolkozom így, vagy a szexéhes kötelékem? Megállapítom, hogy tényleg én vagyok az, aki ráizgult Atlasra egy teljesen alkalmatlan időpontban.

A szeme fehéren villan egy pillanatra, aztán ismét áttetsző zöld lesz, miután megzabolázza magát.

– Ne gyötörj, édes! – morogja. – Különösen akkor ne, amikor a bevetési egység emberei odakint hallgatóznak, mert sokkal rosszabbat tennék veled, mint Shore valaha is. De bassza meg, ha belegondolok, hogy mindannyian végighallgatják, ahogy megpecsételem veled a köteléket, akkor szinte már túl nagy a kísértés.

Reszelős hangon felelek.

– Ne haragudj! Most nem tudok tiszta fejjel gondolkozni. Csak… azt hiszem, akkor North berúgná az ajtót, és végezne veled.

Atlas bólint, és ismét hátrébb lép. Görcsösek a mozdulatai, mintha nehezen bírná túltenni magát ezen a fülledt pillanaton. Én is így vagyok vele, akárhol is támadt fel bennünk a vágy, akárhány ember is vár arra, hogy végre elkészüljünk.

Botladozva megkerülöm a számomra kijelölt szekrényt, és lehúzom rajta a kártyámat, hogy kinyissam. Kiveszem belőle a felszerelésemet, és elkezdek felöltözni. A nadrág kicsit lóg rajtam, mert újra visszatértem az edzéshez, és kevesebb időm jut tejszínes tengeri herkentyűket enni North ágyában.

Amint elkészülök, elindulok az ajtó felé, Atlas azonban megállít, óvatosan megragadja a felkarom, és magához húz. Könnyen engedek neki, és lábujjhegyre állok, hogy vissza tudjak csókolni, amikor lehajol a számhoz.

A csókjában ott az ígéret arra, hogy mi vár ránk a jövőben. Alig várom, hogy beteljesítse.

Amikor kisétálunk az öltözőből, elkapom az előcsarnok másik végében álló North tekintetét. Felém biccent, aztán megszólítja a csapatok vezetőit, és tájékoztatja őket a tervről:

– A mai nap főként a vízre koncentrálunk, de a közösségünk tagjai egyéb igényekkel is előálltak, mi pedig megígértük nekik, hogy mindent beszerzünk, amire szükségük van. Főként kényelmi cikkekről van szó, de gyógyszereket is hoznunk kell. Felixet nagyon lekötik az alapvető gyógyítói feladatok és a diagnosztizálás, a gyógyszerek kicsit enyhítenének a terhein.

Bólogatok, miközben ismerteti velünk a protokollt. Ugyanazokat az általános előírásokat követjük majd, mint a múltkor. Nem lep meg, hogy olyan dolgokat is be kell szereznünk, amik segíteni fognak Felixnek. Akárhányszor láttam eddig, mindig nagyon kimerültnek és csapzottnak tűnt, ahogyan ma kora reggel is. Sage szörnyen aggódik miatta, mert túlhajtja magát, de a többi gyógyító nem hajlandó fizetés nélkül dolgozni, holott itt ingyenszállás és -étel várja őket, ezért jelenleg mindent neki kell megoldania.

Biztos vagyok abban, hogy North a végén meg fog ölni valakit, csak hogy példát statuáljon. Nos, igazából ő nem tenne ilyet, én viszont igen, mert egyszerűen nem bírom elviselni, amikor a gazdagok a magas lovon ülve jelentéktelen dolgokról vitáznak, miközben egy igazi vészhelyzet van kibontakozóban.

De nem is vártam mást a legfelső szintet képviselő fenoménektől.

24.

Oli





Egy olyan helyen találjuk magunkat, ahol a bevetési egység járművei vesznek körbe minket. Atlas és North közé ékelődöm, de velünk van Gryphon, Rockelle és Kieran is. Szorosan körbeállunk egymás mellett. Gryphon szeme átváltozik, miközben ellenőrzi a terepet, és a biztonság kedvéért én is bevetem a képességemet. North erre kissé összevonja a szemöldökét, de nem helyteleníti, amit teszek, csupán meglepődött rajta.

– Nincs itt senki – dünnyögi Gryphon. – Oli, te hogy látod?

– Egy kilométerre van a legközelebbi ember, és az ellenkező irányba tart kocsival, szóval azt hiszem, jók vagyunk. Semmi gyanúsat nem érzékeltem. Mármint semmi olyat, aminek nem lenne szabad itt lennie.

– Ez hogy működik? – kérdezi tőlem Kieran. – Honnan tudod megállapítani, hogy valami… gyanús?

Kitörök a horgonyaim közül, és járok egyet, hogy ne csak a képességemmel, hanem a szememmel is feltérképezzem a környezetünket. Kihúzom magam, és körbenézek kicsit a raktárban, amíg a többi csapatra várunk.

– Igazából fogalmam sincs, hogy működik. Mindössze annyit tudok, hogy a kötelékem érzi, ha veszély fenyeget.

Atlas kinyújtóztatja a kezét, mintha a teleportálás megviselte volna az izmait, és most fájdalom járná át.

– Innen tudja, kit kell célba vennie, amikor átveszi fölöttem az irányítást – folytatom. – Egyszerűen csak megfosztja a lelküktől azokat, akik ártani akarnak nekem.

Rockelle bólint, majd elvigyorodva megjegyzi:

– Tehát biztonságban vagyunk, amíg nem akarunk ártani neked? Vettem! Jobb, ha Shore összekapja magát, nehogy rossz vége legyen a dolognak.

A szememet forgatom, majd a járművek felé tartó Atlas után eredek. Mindannyian egy autóban fogunk utazni, és mi leszünk a konvoj harmadik tagja. Sajnálom az első utasait, mert őket fenyegeti majd a legnagyobb veszély. Mivel szándékosan megfertőzték a vízkészletünket, minden esély megvan arra, hogy számítanak a felbukkanásunkra. Bárhol, bármikor rajtunk üthetnek, ezért észnél kell lennem.

Gryphon nyilvánvalóan rájött, hogy az a legjobb, ha úgy környékez meg, hogy arról senki se szerezzen tudomást, ezért beférkőzik a gondolataim közé. Nem fogok megalázkodni. Black egy faszfej, de nem fogok szégyenkezni a kötelékhorgonyom miatt, és amiatt sem, amit vele csinálok. Neked sem kellene.

Leguggolok, hogy benézzek az alá a kocsi alá, amelyikre North mutat. A képességemet is bevetve meggyőződöm arról, hogy semmi sem rejtőzik alatta. Akkor miért akadt ki North annyira? Ha olyasmiről van szó, amire két kötelékhorgony büszke lehet, akkor egyáltalán nem kellene zavarba ejtőnek lennie.

Ha Northon múlna, egy toronyban raboskodnál, ahol senkivel sem érintkezhetnél a kötelékünk tagjain kívül, feleli Gryphon. Minket is egyedül azért engedne be hozzád, mert máskülönben ártana neked. North egy féltékeny, önző seggfej, de én nem vagyok az. Azt akarom, hogy mindenki lássa, mi az enyém, és tudják, hogy soha semmi nem lesz olyan kibaszottul tökéletes az életükben, mint az én kötelékhorgonyom. Egy öntelt seggfej vagyok, de attól még seggfej, tudom jól.

A fene egye meg!

Ez nagyon jó magyarázat, és hiába szeretnék bosszankodni emiatt, képtelen vagyok rá, mert már tudom, hogy miattam volt öntelt és büszke. Mindig is tisztában voltam vele, hogy a körülményektől függetlenül nagyon örül annak, hogy ő pecsételte meg elsőként a kötelékünket, és ettől folyton olyan érzésem támad, hogy talán mégis megkaphatok mindent, amire vágyom.

Vagyis hogy mindannyiukat megtarthatom, és nem lesz belőlem agyatlan gyilkológép.

Még mindig haragszol rám? El fogom vágni Black torkát, és hagyni fogom, hogy elvérezzen, üzeni.

Felállok, és nagyon pimasz pillantást vetek rá. A nagy fenéket fogod! Ő most már nemcsak a barátod és a munkatársad, hanem Sage horgonya is. De rendben, megkímélem a lelked a következő ámokfutásom alkalmával. Életben hagylak, hogy később ki tudj engesztelni.

Perzselő tekintettel néz rám. Mindenki más előtt a nyugalom álarcát ölti magára, nekem azonban megmutatja a tűzzel teli mélységeit. Imádom ezt az oldalát és azt a sok mocskot, ami kijön a száján, amikor elengedi magát.

Végeztetek már? Ideje teljesíteni a munkát, amiért jöttünk.

Összerezzenek North gőgös hangszínétől a fejemben. Behúzom a nyakam, és szó nélkül leülök a hátsó ülésre.

– Megint köcsögök veled? Azt hinné az ember, pár órára békén tudnak hagyni, amíg dolgozunk – morogja Atlas, miközben lehuppan mellém a kocsiban.

Beköti magát, aztán az én biztonsági övemet is rögzíti.

– Gryphon bocsánatot kért – felelem. – Nem ment neki valami jól, de egyelőre ennyivel is megelégszem.

Nem érdekel, hogy mindezt Rockelle is hallja, miközben kuncogva bemászik a kocsi hátuljába. Fegyverrel a kezében lekuporodik a padlóra, és olyan testhelyzetet vesz fel, mintha lövöldözni készülne. Kérdőn Northra nézek.

– Miért van olyan benyomásom, mintha egy háborús övezet felé tartanánk? Elvégre csak vízért megyünk a boltba – hívom fel rá a figyelmet, miközben a fenekemet ide-oda mozgatva próbálok elhelyezkedni.

North is beszáll hozzánk, és elfoglalja a hátsó ülés teljes fennmaradó részét. Ismét összepréselődöm két horgonyom között. Furcsamód ez inkább megnyugtat, mint idegesít.

A kötelékem rohadt furcsán viszonyul az ilyesmihez.

North nem vesződik a saját övével, csupán belecsimpaszkodik az ajtó feletti kapaszkodóba, amikor Kieran elindítja az autót. Gryphon az anyósülésen ül, elfehéredett szemmel kutatja a környezetünket.

Northnak hangosan kell beszélnie, hogy a motor zúgásán keresztül is halljam, holott az összes golyóálló ablak fel van húzva.

– Mindennap el kell hagynunk valami miatt a menedéket, és mindennap érkeznek hozzánk új lakók, az ilyen alkalmak legalább hat százaléka során pedig valamilyen támadás ért minket. Mivel a mostani utat az Ellenállás kényszerítette ki, lefogadom, hogy nem lesz zökkenőmentes. Nem véletlenül vagyunk most itt mindannyian. A víz elengedhetetlen, nem halogathatjuk a beszerzését, de a képességeinknek köszönhetően elvileg nem fogunk nagy árat fizetni ezért.

Ez érdekes.

– Van bármi esély arra, hogy megengedjétek, hogy máskor is veletek tarthassak ezekre a beszerző körutakra, vagy hogy elkísérjem hozzánk az újoncokat? Itt sokkal nagyobb hasznomat tudnátok venni, mint a házak építése közben.

Mindhárom horgonyom egymást túlharsogva felel, de mindannyian ugyanazt az álláspontot képviselik.

– Nincs.

– Szó sem lehet róla!

– Ha rajtam múlt volna, ma sem jöttél volna velünk, de ez a kettő ragaszkodott hozzá.

Atlasra pillantok, mert meglep a válasza, ő viszont csak megvonja a vállát.

– Sokkal jobban örültem volna, ha a menedékben maradsz. Nem fogom azt hazudni, hogy semmi bajom azzal, hogy velünk tartottál, de azt sem hagyhattam, hogy nélkülem vállalkozz erre az útra.

– Én… – kezdem dadogva. – A kötelékem eléggé alkalmas arra, hogy megbirkózzon a helyzettel, ha rosszra fordulnak a dolgok.

– Ja, ennek ellenére Silas Daviesnek mégis sikerült elrabolnia, utána pedig két éven át kínzott. Nem kételkedem benned, de abban sem, hogy ő egy hatalma teljében lévő neuro, aki ki tudja kapcsolni az agyadat és a kötelékedet is.

– Igaz, hogy sok mindenre képes, de nagyon szar a hatótávja. Gryphoné nagyobb.

Atlas bólint, és ismét ránt egyet a vállán.

– Akkor is Silas jelenti a legnagyobb fenyegetést. Talán, és tényleg úgy gondolom, hogy talán, a Draven rémálmok elbánnának vele. Ha North és Nox erejének hatóköre tényleg olyan komoly, mint amilyennek tűnik, talán az egyik árnnyal ártalmatlaníthatjuk.

Már tisztában vagyok azzal, milyen elképesztő a hatótávjuk, hiszen Brutus a táborba is velem tartott. Bár Nox nem tudta megállapítani, hol vagyunk, attól még látott a teremtménye szemén keresztül. Ezt Gryphon árulta el nekem, mint ahogy azt is, mennyire aggódtak mindannyian, amikor Kyrie-nek adtam Brutust.

Továbbra is ezt tartom a legjobb döntésnek, amit abban a hülye táborban hoztam.

Northra pillantok, ő azonban még mindig úgy mered az útra, mintha arra számítana, hogy bajba fogunk keveredni, úgyhogy mély levegőt veszek, és megszólítom a kötelékemet. Azonnal felel.

Engedj ki!

Magamban forgatom a szemem. Mindössze annyit szeretnék tudni, veszélyben vagyunk-e. Ezen a küldetésen nem kell mindenkit kinyírnod.

Érzem, hogy haragra gerjed, de aztán újra megszólal. Engedj ki, és gondoskodni fogok arról, hogy mindenki biztonságban legyen. Mindenki, még azok is, akik nem az enyémek.

Furcsa, hogy elfog a féltékenység, amiért a kötelékem ilyen szinten magának követeli a horgonyaimat? Valószínűleg. Lehet, tényleg terápiára kellene járnom.

A szemem fekete űrrel telik meg. Az Örökkévaló megmerevedik mellettem, a keze erősebben szorítja a combomat, de meg sem moccan. Nem fél, viszont felkészül arra, hogy szükség esetén készen álljon.

A Sötét nem reagál, csak felém fordulva megszólít:

– Veszélyben vagyunk? Biztonságban van Oleander?

Továbbra is nagyon fontos neki a lány.

Ezt már szeretem.

– Még nincs veszély. Oleandernek semmi bántódása nem fog esni, mindent meg fogok tenni érte.

A Sötét bólint, és int a másik kötelékhorgonyomnak. Az első kötelékhorgonyomnak, akit végre megízlelhettem. Aki által nagyobb hatalomra tehettem szert, és aki feltárta, milyen lehetőségeim vannak ahhoz, hogy minél több mindenhez hozzáférjek, és gondoskodhassak a lány biztonságáról és az életben maradásáról.

Többet akarok.

– Elég ebből! Ha folyton ez jár a fejedben, nem fogsz tudni vigyázni rá – tesz helyre a Sötét.

Amikor rámosolygok, kivillantom az összes fogam, a vonásaim pedig megkeményednek.

– Olyan ünneprontó vagy. Inkább engedd szabadjára a kötelékedet!

A lány nem ért egyet velem. Próbálja kiharcolni, hogy némi ráhatása legyen a cselekedeteimre. A sofőr káromkodva a gázra lép, és aztán még gyorsabban száguldozunk. Az ablakon kinézve semmit sem látok. Semmi sincs körülöttünk a gazdaságokon és a legelésző állatokon kívül. Ez a hely, ahová tartunk, kellően félreeső ahhoz, hogy még a térképeken is alig szerepeljen.

– Milyen messze vagyunk még? – kérdezi az Örökkévaló.

– Túl messze ahhoz, hogy ezt művelje a hátsó ülésen – csattan fel a sofőr. – Vissza tudjátok hozni Olit?

– Nem – szól közbe a Sötét. – Ha a köteléke előmerészkedett, az azt jelenti, hogy komoly a helyzet. Te csak vezess, és ne törődj ezzel! Egyébként sem bántana téged. Egyedül Rockelle-nek van félnivalója.

Egy ideig senki sem szólal meg, csupán a motor zúgását hallani.

– Mit csináljak, hogy engem se bántson? – töri meg a csendet a hátul kuporgó fenomén. – Beszéljek vele, vagy elég, ha én is eltöröm a saját lábam? Az ellen sincs semmi ellenvetésem, de ha lehet, nem azzal kezdenék.

Hátrafordulok, és elvigyorodom, amikor látom, mennyire retteg tőlem. Hamar összeszedi magát, és erősen szorítja a fegyverét.

– Bassza meg! Sokkal rosszabb, ha egyenesen rám néz – motyogja, miután visszafordulok.

– Ne beszélj úgy a horgonyomról, mintha itt sem lenne! – rivall rá az Örökkévaló. – Oli épp próbál vigyázni a jelentéktelen életedre, szóval jobb, ha befogod a pofád.

Nem érzem szükségét annak, hogy kifejezzem, mit érzek a horgonyaim iránt, vagy hogy bebizonyítsam, mennyire kötődöm hozzájuk, de dicséret gyanánt az Örökkévaló kezére teszem a kezem. Nem ő tehet arról, hogy egy viperafészekbe született. Amint hívtam, hazajött hozzám. Eljött a lányhoz, és megvigasztalta, amikor szüksége volt rá.

Most lehajol, és ad egy puszit az arcomra.

– Ragyogsz – duruzsolja. – Kibaszott cuki vagy, de Black már a haját tépi tőle az anyósülésen, szóval lehet, jobb lenne kezdened vele valamit.

– Majd túlteszi magát rajta – rázom meg a fejem. – Én így vagyok tökéletes.

A parkoló a semmi közepén fekszik. Szó szerint. Minden oldalról tehenekkel teli mezők vesznek minket körbe, és mintha a semmiből bukkanna elő a hatalmas szupermarket.

Gryphon száll ki elsőként az autóból. Ezúttal tovább tart neki felderíteni a terepet, nagyrészt azért, mert rengeteg ember jár ide vásárolni, és mindegyikük fejébe bele kell pillantania. Ez teljesen más, mint amikor az üres raktárban vagy az előttünk elterülő úton csinálta ugyanezt.

A szemembe néz, és a fejével int, hogy csatlakozzak hozzá. A Sötét kiszáll, hogy kinyissa nekem az ajtót, és a saját testével óv, miközben dolgozom. Egyetlen ellenálló sincs itt. Semmilyen veszély nem fenyeget bennünket, de ezt inkább figyelmeztetésnek veszem, és nem könnyebbülök meg tőle.

Mit rejtegetnek? Vajon mi vár ránk?

Miért nem jönnek elő, hogy legyen kivel játszanom?

A kötelékhorgonyom rám néz, és amikor bólintok, hogy minden rendben, elkezd parancsokat osztogatni a minket körülvevő többi fenoménnek. A katonák rögtön teljesítik a kéréseit, de amikor a Sötét elém áll, megrázom a fejem.

– Oli, most a… – kezdi.

– Nem – szakítom félbe.

Mindkét kötelékhorgonyom rám néz, én azonban továbbra is az épület oldalára szegezem a tekintetem. A mellette lévő másodrendű utat csak áruszállításra használják, jelenleg egy kipakolás alatt álló kamion rostokol rajta. Bár semmi mást nem látok, ezt is figyelmeztetésnek veszem. Nem tetszik.

A legkevésbé sem.

– Oké. Oleander, Draven és Bassinger itt marad, és szemmel tartják a környéket, amíg mi bemegyünk a boltba. Senki se álljon a kötelékhorgonyom útjába, és meg se közelítsétek! Különösen akkor nem, amikor dolgozik. Higgyétek el, nem szeretnétek felkelteni a köteléke érdeklődését.

Az emberek egyetértően dünnyögnek, majd elindulnak. Egyáltalán nem érdekelnek, mint ahogy az sem, amiért jöttünk.

Azt a kamiont akarom.

Semmi szükség arra, hogy ezt hangosan is kimondjam, vagy hogy megbeszéljem a tervet a többiekkel. Egyenesen elindulok felé, és biztosra veszem, hogy az enyéim követni fognak. Persze hogy így fognak tenni, mégis hol máshol lennének a jelenlétemben?

Utánam erednek, és egyre közelebb érünk a hatalmas épület hátsó részén kialakított rakodóterülethez, ahol a kamion áll. Semmi másra nem tudok összpontosítani, ez pedig bőven elég, hiszen egy isten vagyok.

Soha nem tévedek.

A fülemben lévő adóvevő recsegni kezd, aztán meghallom a kötelékhorgonyom tiszta hangját:

– El ne mozduljatok mellőle! Bármire is készül az Ellenállás, Oleander érzi. Maradjatok mellette!

– Erre már mi is rájöttünk – feleli a Sötét. – Senki sem mozdul mellőle. Szerezzétek be, amit kell, aztán tűnjetek el onnan! Koncentráljatok a küldetésre!

Megállok az út közepén, nagyjából három méterre a kamiontól. Mindkét horgonyom megpróbál elrángatni onnan, nekem viszont ezen a helyen kell lennem. Ebben a pillanatban sehol máshol nem lehetek, és ha épp egy másik jármű tart errefelé, akkor az legyen az ő problémája.

Nem mozdulhatok el innen.

Ott állunk mindhárman egy helyben. A horgonyaim próbálnak beszélni hozzám, de én rájuk sem hederítek. A megfelelő pillanatra várok. Tudom, hogy közeledik. Épp olyan biztosan tudom, mint azt, hogy meg kell védenem a lányt. Nem mozdulhatok el innen, amíg ide nem ér, ami közeledik. Itt kell elbánnom vele.

Elvesztem az időérzékemet.

Tudatosodik bennem a körülöttem támadt mozgolódás. A bevetési egység tagjai egyre közelebb merészkednek hozzánk, és járkálni kezdenek körülöttünk. Érzem a bennük lévő feszültséget, nyugtalanítja őket a furcsaságom és a másságom. Mindannyian alapos kiképzésben részesültek, ezért képesek figyelmen kívül hagyni a félelmeiket, de attól még érzem, hogyan viszonyulnak hozzám.

Érzem az ízét a levegőben.

Megint meghallom a kötelékhorgonyom hangját az adóvevőn keresztül.

– Minden megvan, indulhatunk. Hazaküldöm a másik két csapatot, a miénk maradhat, amíg Oli nem végzett.

– Én készen állok – szólal meg a sofőr. – Egy szavadba kerül, és már mehetünk is.

– Oli nem tud elszakadni a kamiontól – árulja el a Sötét. – Nem mozdulunk innen, amíg ő azt nem mondja. Mindennél jobban bízunk a kötelékében.

Erre majdnem ujjongani kezdek, de csak majdnem. Előttünk másfél méterre elpattan valami, és három férfi bukkan elő a semmiből. Egyiküket sem ismerem fel, viszont tudom, hogy kik ők, és hogy miért vannak itt.

Értem jöttek.

A lányért és a benne lévő lényért.

És a horgonyaimért is, ha sikerül nekik.

– Egy igazi bajkeverő vagy, te kis lélekfosztó, tudtad? – szólal meg a középen álló idős férfi.

Himlőhelyes arca túl feszesen húzódik a vigyorára.

Legyintek egyet, mire a két másik férfiból kiszakad a lélek. Még csak meg sem kell magam erőltetni hozzá. Testük tompa puffanással, egyszerre ér földet.

A Sötét kicsit közelebb lép hozzám, és úgy hullanak ki belőle az árnyak, akár a sötét füst a tó vize fölött a legtisztább éjszakán. Úgy néz ki, mint az időtlen halál, és dagadozik bennem a büszkeség a látványától.

Az Örökkévaló nehezen tudja visszafogni magát, legszívesebben rám ugrana, hogy óvjon a testével, mert mindennél erősebben él benne a késztetés a hőn szeretett horgonya megvédésére. Szeretném megérinteni, megnyugtatni, és emlékeztetni arra, hogy mindennek semmi jelentősége számomra.

Csak kíváncsi vagyok, mi más mondandója akad még ennek az öreg transzportálónak, mert minden bizonnyal nem véletlenül keresett fel minket ez a három ember. El kell ismernem, hogy ez az egy, aki még mindig lélegzik, erős. Nagyon. Kellően erős ahhoz, hogy ne pazaroljam el csak úgy, és ne tépjem ki egyszerűen a lelkét.

Nem.

Ő egy igazi ínyencség, amit érdemes lassan, finom falatról finom falatra felfalni.

– Mi a baj? Mégsem vagy elég erős ahhoz, hogy elbánj velem? – kérdezi. – Számíthattál volna arra, hogy egy Franklinnél erősebb embert küldünk érted. Ő a ranglétra legalján állt. Meg fogod bánni, hogy elszöktél előlünk. Amit Silas művel majd veled, az…

– Elég ebből! – szakítom félbe.

Kinyújtom a kezem, hogy közelebb hívjam a testemhez a lelkét. Amikor ölni akarok, és minden körítés nélkül felhasítom a lelkeket, kihagyom ezt a lépést. Olyankor engedem őket semmivé foszlani, mert azt érdemlik.

De ettől az embertől összefut a nyál a számban.

– Mi a faszt művel Oli? – dünnyögi az Örökkévaló.

A Sötét nem felel neki. Túlságosan leköti, hogy épp megfosztom ennek a fenoménnek a testét a lélektől, és elraktározom későbbre.

Amikor a férfi teste összeroskad, a két horgonyom egy pillanatig földbe gyökerezett lábbal áll. Miután senki más nem bukkan fel körülöttünk a semmiből, a Sötét odalép a hullához, és a hátára fordítja a lábával. Az árnyai járkálni kezdenek körülötte, és úgy szimatolják, mintha azzal több információra tudnának szert tenni róla.

– Giles Andrews, transzportáló – árulja el az Örökkévaló. – Silas egyik kedvence, még soha senkinek nem sikerült elkapnia. Nincs szüksége testi kontaktushoz ahhoz, hogy teleportáljon másokat, és páratlan a hatóköre… vagyis az volt.

– Évek óta szerepel a listánkon – bólogat a Sötét. – Kulcsszerepet játszott a hetvenes évek zavargásaiban. Ha nem az ellenállóknak megfelelően alakultak a dolgok, fogta magát, és kimenekítette az embereik zömét.

Megkerülöm az Örökkévalót.

– Próbára akarnak tenni engem és a lányt – közlöm a horgonyaimmal. – Tudni akarják, mennyivel nőtt az erőnk. Franklin halála bebizonyította Silasnek, hogy az egyik kötelék megpecsételődött, és ennek következtében nagyobb lett az erőnk, de Silas maga kizárólag akkor fog eljönni értünk, ha még mindig biztos a fölényében. Addig pedig másokat küld majd maga helyett. Feláldozza őket az információért, az emberei pedig követik a parancsait, mert mindannyian agymosott birkák.

A Sötét rám néz, az árnyai még mindig körülöttünk lebzselnek.

– Erről beszélnünk kellene.

Erre egyszerű a válasz, különösen, amikor megszólal az a hang, amivel közösen birtokoljuk ezt az elmét.

– A lány nem akarja, tehát én sem. Leszögezte, hogy erre most nem fog sor kerülni, neked pedig el kell fogadnod ezt.

A Sötét pislog egyet, majd lassan bólint. Az Örökkévaló hol rám néz, hol rá. Megdöbbenti ez a szóváltás.

Érzem, hogy vonaglik a lélek a hasamban, a megfelelő alkalomra vár, hogy felemésszem, de nem fogom vállalni az ezzel járó kockázatot, amíg a lány nyílt terepen tartózkodik.

– Most már vigyetek vissza minket a menedékbe! Éhes vagyok.

Szó nélkül megteszik, amit kérek. Mindkét oldalról közrefognak, aztán visszamegyünk a kocsihoz, ami máris készen áll az indulásra. A kötelékhorgonyom rám pillant a kocsi teteje fölött, mintha épp igyekezne minden gondolatomat megfejteni, de nekem csak arra van szükségem, hogy a lány biztonságban legyen, és végre ehessek. Bólint, beszáll a kocsiba, aztán elindulunk.

Irdatlan sebességgel száguldunk visszafelé, hasznavehetetlen hulladékként hátrahagyva az Ellenállás embereit. Útközben senki sem szól egy szót sem, sem a horgonyaim, sem a másik két fenomén, még a nagyszájú sem.

Egyedül a jutalmam jár a fejemben, amíg a sofőr le nem parkolja az autót. Egyszerre szállunk ki belőle, aztán visszateleportálunk a menedékbe. Végre a lányra hagyhatom ezt az egészet.

Eljött a vacsora ideje.

Miután a kötelékem hirtelen távozik belőlem, úgy érzem magam, mint egy leeresztett lufi. Előregörnyedve öklendezni kezdek. Még soha nem tapasztaltam ilyesmit. Mintha a transzportáló lelkének kitépése és… felemésztése teljesen tönkretette volna a gyomromat.

Erős kezek érnek hozzám, és fellibbentik a hajam, hogy ne lógjon az arcomba. Bár semmi sem távozik belőlem, aranyos, ahogy North segíteni próbál.

Amikor felállok, a karjai közé zár. A hajamról a nyakszirtemre csúsztatja a tenyerét, és közel húz magához.

– A transzportálástól lettél rosszul? Vagy a köteléked miatt?

– A kötelékem miatt. Azt hiszem, épp most dolgozom fel Giles lelkét. Ennél rémisztőbb dolgot még nem mondtam a héten. Érzem, hogy… ott van bennem. Érzem, hogy ott van, és a kötelékem épp lakmározik belőle. Gusztustalan. Most már hivatalosan is ször…

– Ne! Soha nem akarom hallani tőled ezt a szót, Oleander! Épp most végeztél az egyik olyan emberrel, aki kulcsszerepet játszik az Ellenállásban. Többé nem kell számolnunk vele, ami neked és a kötelékednek köszönhető. Nagyon nem örülök annak, amin most keresztülmész, de ettől soha nem leszel szörnyeteg.

Szeretnék hinni neki, és a kötelékem teljes mértékben egyetért vele, viszont továbbra is érzem a fészkelődést a gyomromban, ami megnehezíti ennek elfogadását. Van bennem egy másik lélek.

Valakinek a lényege, az életének hajtóereje, az, ami emberré teszi, és a kötelékem úgy nyammog rajta, akár egy gyerek egy hatalmas szelet csokoládétortán.

Nem akarok többé erre gondolni.

Semmire sem akarok.

North visszakísér a házba, majd ad egy palack vizet abból a készletből, amit most hoztunk. A tenyerembe nyomja, és addig strázsál fölöttem, amíg meg nem iszom az egészet. Csak fenyegetés árán sikerül elérnem, hogy egyedül hagyjon, és visszamenjen az irodába. Nem akarom, hogy itt tébláboljon attól tartva, hogy tényleg elhányom magam.

Amint elmegy, bemászom Gabe ágyába, és a fejemre húzom a takarót. Úgy fetrengek az illatában, mintha szerelmi bánatom lenne, és közben igyekszem figyelmen kívül hagyni a beleim mélyén zajló elégedett csámcsogást.

Nagyon gusztustalan.

Atlas egy órával később talál rám, miközben úgy dohogok és forgolódom, akár egy eszement. Amikor felpillantok rá, kissé zavarba jövök, amiért ilyen állapotban lát, ő viszont mosolyogva dől az ajtófélfának.

– Hogy érzed magad? Csak nem egy fergeteges szunyókálás vár ránk?

Felsóhajtva feltornászom magam, és megrázom a fejem.

– Nem hiszem. Épp próbálok nem megbolondulni attól az új és mesteri trükktől, amivel előrukkolt a kötelékem. Nem viselkedhetsz úgy, mintha ez rendben lenne, Atlas! Mindennek tudatában voltam, ami ott történt. Láttam az arcodat.

Elhúzza kicsit a száját, aztán leül mellém, átkarolja a vállam, és belecsókol a hajamba.

– Csupán megdöbbentem. Ez nem… még soha nem hallottam ilyesmiről. Azt hittem… őszintén szólva, nem tudtam mire vélni, amit a köteléked csinál. Mit tehetek érted, édes? Hogyan tehetem könnyebbé a helyzeted?

Sóhajtozva hátradőlök, és alaposan végigmérem.

Fáradt vagyok. Amint North közli a többiekkel, mi történt, mindannyian beszélni akarnak majd róla, de én nem akarok szembenézni velük. Abból is elegem van, hogy egymás hegyén-hátán lakunk. Ingerült vagyok, és tudom, hogy hülyeségek miatt bosszankodom, hiszen itt biztonságban lehetünk, és meg tudjuk védeni az elesetteket, de attól még kurvára kiborít ez a helyzet.

Atlas lassan bólint, és gyengéden félresimítja a hajamat az arcomból. Olyan mélyen a szemembe néz, hogy már-már zavarba jövök ettől a bensőségességtől.

– Használd ki a közted és a North között lévő összeköttetést, és szólj neki, hogy megyünk egy kört a terepjáróval. Mondd meg neki, hogy biztonságban leszel, és hogy mindvégig ránk fognak látni a kamerák. Ismerem az elhelyezkedésüket, majd arrafelé megyünk. Azt hiszem, mindannyian tudjuk, hogy a köteléked még akkor is vigyázni fog rád, ha velem történne valami.

Felvonom a szemöldököm, de semmi mást nem mond, ezért azt teszem, amire kér. North rábólint a dologra. Szólj, ha elindultatok visszafelé, hogy tudjam, biztonságban vagy. Ne csinálj semmi ostobaságot!

Atlas kitessékel a szobából, közli velem, hogy mindkettőnk holmiját összepakolja, és én csak vigyem a ház elé a terepjárót. Értetlenül nézek rá, de szó szerint kitesz az ajtón.

A garázshoz érve keresni kezdem a megfelelő kulcsot. Gryphon már ott van, és egy sisakot nyújt felém. A szememet forgatom, ő azonban a fejembe nyomja.

– Tényleg azt hitted, elengedlek anélkül, hogy elbúcsúznál tőlem? – kérdezi. – Fogalmam sincs, mikor látlak újra. Kinézem Bassingerből, hogy keres kettőtöknek egy barlangot, és hetek múlva sem hoz vissza.

Hm.

Valószínűleg semmi ellenvetésem nem lenne. Hagyom, hogy Gryphon becsatolja a sisak szíját, és csak utána felelek neki.

– Nem is haragudnál rám, ha elszöknék? – kérdezem.

Megvonja a vállát, és megigazítja a szíjat, hogy a sisak pontosan illeszkedjen a fejemre.

– Nem. Mindent hallottam, ami a fejedben zajlott. Szükséged van egy kis időre ahhoz, hogy kibogozd, mi történt, és ezt meg is fogod kapni. Még akkor is, ha minden cselt be kell vetnem ahhoz, hogy North ne induljon rögtön a keresésetekre.

Azt a rohadt! Legszívesebben összetörnék és sírva fakadnék a figyelmességétől.

– Szeretnék elszakadni kicsit ettől az egésztől. Szeretlek benneteket, de egy kis levegőre van szükségem. És egy teljes napra, amikor kizárólag az egyikőtökkel kell foglalkoznom, nem mindenkivel. Egy ideig nem szeretnék hallani sem a fejadagokról, sem a bevetési egység feladatairól.

Perzselő tekintettel közelebb hajol, és az életet is kicsókolja belőlem. Ez a lehengerlő húzás majdnem teljesen levesz a lábamról. Fogalmam sincs, mi váltotta ki belőlem ezt a gondolatot, de a fenébe is, talán Gryphonnak is velünk kellene tartania.

Amikor végül elhúzódik a számtól, a vállamtól a nyakamig csókolgat, és a sisak alatt hagyja abba a kényeztetést.

– Én is szeretlek, kötelékhorgony – duruzsolja a fülembe –, viszont talán várhattál volna az én estémig azzal, hogy ezt mondd nekem, mert most már az motoszkál a fejemben, hogy elrabollak, Bassinger pedig azt csinál, amit akar.

Elpirulok, és csupán ekkor jövök rá, hogy mi csúszott ki a számon.

– Nem akarok a házban aludni, épp ez az egész lényege – magyarázom. – Úgy érzem, mintha a nap huszonnégy órájában a kirakatba lennék állítva, ami rohadt kellemetlen. Én… nekem… kell egy kis szünet.

Bólint, és szívni kezdi a bőrt a fülem alatt.

– Ki fogunk találni valamit. Minden tőlünk telhetőt megteszünk, hogy amint lehet, beköltözhessünk a nagyobb házba. Amint mindenkivel megpecsételted a köteléket, kevésbé fogod úgy érezni, mintha folyton feltárulkoznál előttünk.

– Hát, arra rohadtul soha nem fog sor kerülni, mert Nox inkább levágná a saját farkát, semmint hogy egy ágyban aludjon velem, pláne hogy megpecsételjük a köteléket. A fenébe! Felejtsd el, hogy ezt mondtam, és ne szólj róla senkinek! Komolyan, egy szót se a Drave­neknek!

Gryphon belülről harapdálja a száját, mintha visszatartaná a választ, de amikor továbbra is farkasszemet nézek vele, bólint.

– Nálam biztonságban vannak a titkaid. Még azok is, amiket ki sem mondtál, csak gondoltál. – Az ajtóra pillant, mintha meg akarna győződni arról, hogy senki sem hallgatózik, aztán lehajol, és a fülembe suttogja a legsötétebb, legtitkosabb fantáziámat. – Például, hogy mennyire vágysz arra az orgiára, amiről álmodozol.

[image: img4.jpg]


[image: img5.jpg]

25.

Atlas





Minél messzebb jutunk a menedéktől, annál több feszültség enged ki a horgonyomból.

Nem igazán tudom, hol a faszban lehetünk, mindössze azzal a ténnyel vagyok tisztában, hogy nem hagytuk el az Egyesült Államokat. A város határán túl homokos, sivatagi táj veszi kezdetét rengeteg barlanggal. Miután megtaláltuk a nővéremet, napokig róttam ezt a vidéket. Engem is éppannyira zavar, hogy egymás hegyén­hátán élünk, mint Olit. Az bánt leginkább, hogy egyáltalán nem tudok kettesben maradni a horgonyommal, mert Ardern alig karnyújtásnyira alszik tőlünk a saját ágyában.

Nem mintha bármivel is be akarnék próbálkozni. Soha nem tennék ilyet, különösen addig, amíg Oli meg nem békél a benne élő kötelékkel, ami cseppet sem hasonlít az enyémhez. Egyáltalán nem hasonlítok a családom férfi tagjaira, és határozottan a kibaszott Drave-nekre sem.

Nem mintha North olyan rettenetes lenne, de az öccse? Gondolkodás nélkül megölném, ha Oli erre kérne. Eléggé szemmel tartottam ahhoz, hogy megismerjem a gyenge pontjait. Igaz, hogy a rémálmai meg tudnak béklyózni, viszont képtelenek lennének igazán ártani nekem.

Kurvára egy másodperc alatt kitekerném Nox nyakát.

– Mi a baj? Úgy lihegsz, mintha épp próbálnál nem megölni valakit – szólal meg Oli halk, édes hangon.

Amint kinyitja a száját, azonnal megnyugszom. A hangja bőven elég ahhoz, hogy elhessegesse tőlem ezeket a gyilkos gondolatokat.

– Lehet, hogy úgy tűnik, kizárólag azért viszlek ki a menedékből, mert nagyon figyelmes vagyok, de tudnod kell, hogy az önzés is szerepet játszik ebben – vallom be. – Éppúgy szükségem van erre, mint neked.

Oli bólint, és a minket körülvevő hegyekre pillant, amiknek csúcsa árnyékot vet az egész völgyre.

– Teljesen megértelek. A többiek mind együtt nőttek fel, és bőven volt idejük hozzászokni ahhoz, hogy ilyen szoros közelségben éljenek egymással. Rólunk ezt nem lehet elmondani.

Megfogom a kezét, és a számhoz emelem, hogy megcsókoljam.

– Megéri. Az egész. Mindenért kárpótol, hogy itt biztonságban vagy. Bármennyire is utálom beismerni, Draven nagyon kitett magáért, és egy remek helyet hozott lére. Mintha tudta volna, hogy szükségünk lesz rá miattad, ezért aztán megcsinálta. Hatalmas vagyont ölt bele, csak hogy gondoskodjon a horgonyunkról… Ezt teljes mellszélességgel támogatom. Ráadásul egy új nyelvet sem kell elsajátítanom ahhoz, hogy vigyázhassak rád, aminek nagyon örülök, mert alig mentem át spanyolból. Nagyon szar a kiejtésem.

Oli úgy kuncog, mintha csak tréfálkoznék, de nem így van.

Az utolsó pár hegygerincen átjutva elénk tárul az első nagy barlang, ahol tábort fogunk verni. Tiszta, száraz és veszélytelen, minden tekintetben alkalmas arra, hogy eltöltsük benne az estét.

A kamerák rálátnak a bejáratára, így végig teljesen biztonságban leszünk.

– Hogy a fenébe fedezted fel ezt a barlangot? Szerinted meddig tartana, hogy valaki ránk találjon itt? Nem vagyok biztos abban, hogy túléljük az éjszakát.

Nevet a saját viccén, amit rohadt aranyosnak találok. Felragyog a szeme, mintha máris megrészegült volna attól, hogy kettesben maradtunk.

Ezzel nincs egyedül.

Leparkolok, és leállítom a motort. Kicsit hátradőlök az ülésen, és hagyom, hogy mindkettőnket átjárja a hűs, délutáni levegő.

– Amikor idehoztuk Aureliát a táborból, elmentem az egyik terepjáróval egy körre. Ki kellett szellőztetnem a fejem, és akkor találtam rá erre a helyre. Azóta tervezgetem, hogy egyszer téged is elhozlak ide, csak nem számítottam arra, hogy ilyen nagy szükséged lesz rá.

Rám néz, és elvigyorodik. Leveszi a sisakot a fejéről, kiszáll a terepjáróból, majd megkerüli a sziklákat. Megmutatom neki a kamerákat, hogy tudja, figyelnek minket, és biztonságban vagyunk. Integet Sawyernek.

Lefogadom, hogy North is élőben néz minket az irodájában, de azt már senki sem fogja látni, mit csinálunk a barlangban.

Kiveszem hátulról a táskákat, és Olit követve a bejárathoz megyek. Van mellette egy kis kiszögellés, ami tökéletes arra, hogy megcsodáljuk róla a menedék fényeit és azt a hatalmas, erődszerű betonfalat, amit North húzott fel a völgy mindkét végén, hogy mindenki elől elrejtse ezt a helyet, aki véletlenül ráakadhatna.

Amikor Oli elcsodálkozik a látványon, kibaszott gyönyörű az arca. Csillogó szemmel, hátrafelé lépkedve sétál fel az ösvényen, mert nem akarja levenni a szemét a csodás tájról. A nap már a fák közé ereszkedett, és káprázatos narancsszínben pompázik az égbolt, ami káprázatos ragyogást kölcsönöz a bőrének.

Lefotózom, és beállítom háttérképnek a telefonomon, mint egy szerelmes idióta. Ő az enyém, és kurvára úgy néz ki, mint egy modell, akitől a lélegzetem is eláll.

Rám pillant, és pislog párat, mintha elfelejtette volna, mit keresünk itt.

– Esetleg vacsorát is hoztál? – kérdezi. – A kötelékem tombolása miatt megfeledkeztem az evésről, de most alszik, én pedig farkaséhes vagyok. Hamarabb is gondolhattam volna erre.

Elvigyorodom, és őt megkerülve beviszem a táskákat a barlangba. Kicsit beljebb megyek, és ott teszem le őket, ahol már biztosan nem látnak rájuk a kamerák. Így segítek magamnak kijelölni, hol állítsam fel az ágyunkat. Nem akarom, hogy túl közel feküdjünk a bejárathoz, és Sawyer csorgathassa a nyálát az alvó horgonyomra.

Vagy arra, ahogy egymásba gabalyodunk. Nem kegyelmeznék neki, ha azt is végignézné. Soha nem tudhatja meg, hogyan szokott elpirulni Oli arca, vagy hogyan hullámzik a mellkasa, amikor alig kap levegőt, mert inkább az ajkaimat akarja megízlelni az oxigén helyett.

Előveszem az általam készített szendvicseket, és Oli felé nyújtok egyet. A szemem előtt kel újra életre. Hiába olyan pimasz a többiekkel, valójában nagyon aranyos lány. Önelégültté tesz, hogy gyakran láthatom ilyennek. Ez a jutalmam azért, amiért akkor is mindig számíthatott rám, amikor a többiek seggfejként bántak vele.

Felnevet, ahogy meglátja, mennyi mindennel teletömtem a szendvicseket, és hogy emiatt képtelenség őket kulturáltan megenni. Azonnal szétszedi a sajátját, és amikor beleharap, úgy tesz, mintha valamilyen eget rengető dolog történt volna.

– Ma a kötelékem nagyot aratott, és két horgonyom is ételt készített nekem. Ennél többet nem is kívánhatnék – jegyzi meg.

Ah!

A régi trükk, amit North az előnyére fordított, amikor még úgy tett, mintha utálná Olit. Még mindig nem vagyok meggyőződve arról, hogy nem csupán színlelte az ellenségeskedést, mert igazából azóta is ugyanúgy bánik a horgonyával, csak máshogy adja elő magát, Oli pedig másképp reagál rá, mint korábban.

Most, hogy megpecsételték a köteléket, Oli sokkal jobban hajlik arra, hogy azt tegye, amit North kér tőle.

– Mi jár a fejedben? – motyogja teli szájjal. – Megint ráncolod a homlokod.

– Te jársz a fejemben. Azon gondolkozom, hogyan tehetném jobbá a helyzeted.

Oli egy kis sziklaperemhez sétál, leül rá, és lóbálni kezdi rajta a lábát. Nincs alatta nagy szakadék, de a biztonság kedvéért mellé ülök, hogy véletlenül se essen le.

Valószínűleg meg sem karcolná magát, ennek ellenére nem akarok kockáztatni.

Lenyeli a szájában lévő falatot, utána pedig megszólal:

– Minden oké. Tényleg. Már nem félek. Jól vagyok. Leginkább bűntudatot érzek, de azzal győzködöm magam, hogy itt mindenki biztonságban van, hála annak, hogy North előrehozta a költözést. Nem hiszem, hogy megtette volna, ha nem forogtam volna veszélyben. Amikor megláttam az új iskola körül rohangáló gyerekeket, megnyugtatott a gondolat, hogy nem eshet bántódásuk, mert North mindenáron meg akar védeni engem.

– Mégis miért van bűntudatod? – értetlenkedem.

Felnyög, és a szájába tömi a szendvics maradékát, mintha így akarná elkerülni a válaszadást. Türelmesen várok, és közben én is megeszem a szendvicsemet. Oli olyan ütemben rág, mint egy fogatlan öregasszony.

– Nem vagyok hülye – mondja végül. – Tudom, hogy Daviesnél ott a lista a horgonyaim nevével. A családodnak köszönhetően a te neved nem szerepel ezen a listán, de mi van a többiekkel? Itt egy váltó, aki bármilyen élő állattá át tud változni. Egy Gryphonhoz hasonló neuro, akinek jobb a hatótávja, mint neki. A két Draven, akikről nem is kell mondani semmit, mert a nevük máris rettegést kelt mindenkiben. Davies mindent tud róluk, de eddig még nem akarta levadászni őket. Most, hogy rájött, hogy az én kötelékembe tartoznak, ez meg fog változni. Andrews pusztán a legelső, legkönnyebb próbatétel volt. Sok vár még rám, egyre sűrűbben fogják követni egymást, és egyre nehezebbek lesznek. És ezt a sok bajt mind én hoztam a fejetekre. Itt senkinek sem tudok a segítségére lenni, mert amihez értek, arról North hallani sem akar, mert… a széltől is óvni akar. Csak egy kolonc vagyok, akinek a köteléke lelkeket fal fel.

Lassan bólogatok, és a számba veszem az utolsó falatot. Összegyűröm a papírt, hogy ha visszaérünk a városba, ki tudjam dobni egy szelektív kukába.

– Akkor rám is haragszol? – kérdezem. – Mert itt én is védelmet élvezek. Anyám nem tarthatja örökké titokban, hogy itt vagyok. Biztosra veszem, hogy Aurelia eltűnése után apám és Peter már rájött, hogy engem is itt találnak. Ha nem lennék itt, már megkerestek és megöltek volna. Semmit sem tudok arról, hogyan kell házat építeni. Csak biztonsági kockázatot jelentek a bevetési egység számára is, ezért kizárólag akkor tarthatok velük, ha téged védelmezlek. Az Ellenállásra vonatkozó információkon kívül semmit sem tudok felajánlani a menedéknek, és ezek az információk is kezdenek elfogyni. Már nem sok mindent tudok mondani Northnak és Gryphonnak. Ami fontos, azt már elárultam nekik.

Oli a homlokát ráncolva nekem ütközik a vállával.

– Ezernyi dolgot tehetsz ezen kívül is – hívja fel rá a figyelmemet. – Én legfeljebb tányérokat mosogathatok a közkonyhán, de azzal sincs semmi gond. Az is munka, amit valakinek el kell végeznie, viszont úgy érzem magam miatta, mintha mindenkit cserben hagynék. Gabe szó szerint házakat épít. Amíg távol voltunk, kicsempézett egy fürdőszobát. Hamarosan még több lakóhelyet biztosíthatunk az embereknek.

Bólintok. Engem is lenyűgöz, mire képes Gabe. Valószínűleg felkeresem majd a következő napokban, hátha segíthetek neki, de semmit sem tudok az építkezésekről. Ráadásul nem viselem valami jól, amikor goromba seggfejek utasítgatnak, és agyatlanként bánnak velem, ezért semmi pozitívra nem számítok.

Amikor ezt Olival is megosztom, felnevet, és felém nyújtja a szendvicse maradékát.

– Elliot remek ember – nyugtatgat. – Hagyja, hogy használjam a szögbelövőt, és eddig határozottan az a házépítési karrierem csúcsa. Létezik olyan munkakör, ahol egész nap szögeket verhetek be?

Nem bírom megállni, hogy ne csapjam le a magas labdát.

– Gőzöm sincs, de neked én is bevernék valamit. Nem is álmodozom másról, édes.

Oli horkantva forgatja a szemét. Csodásan behorpadnak az arca gödröcskéi, és egy kibaszott hősnek érzem magam, amiért elő tudom ezt csalogatni belőle.

– Jól játszol a lapjaiddal – közli. – Ha van egy kényelmes ágy a táskádban, a végén még kísértést fogok érezni arra, hogy kicsit jobban összemelegedjünk.

Csak kicsit? A lófaszt! Ha rajtam múlik, meztelenül fog könyörögni alattam. Bassza meg, akkor viszont felül is látni akarom majd. Mindenhogy meg akarom dugni a horgonyomat, ahogy csak lehet.

Tágra nyílik a szeme, és tudom, hogy rá vannak írva az arcomra a gondolataim, de Oli az enyém, és elképzelhetetlen, hogy ne vágyjak rá. Minden porcikája nekem lett kitalálva, még soha nem tapasztaltam ilyesmit.

A családomban senki sem viselkedik így.

Apám alig tűri el anyám jelenlétét. Thomas is ugyanilyen. Aurelia négy horgonya közül három úgy bánik vele, mintha csupán táplálkozni akarnának a hatalmából, ezen kívül pedig kizárólag két mell lenne. Ezért gyűlöltem őket annyira, már azelőtt is, hogy saját magam rájöttem az Ellenállás faszságaira és arra, hogy a szüleim játsszák a gonosztevőket a szuperhősös filmekben.

Egyikük sem imádja úgy a horgonyát, ahogy én Olit.

Megfogom a kezét, és lesegítem a szikla pereméről, hogy visszatereljem a barlangba. Leültetem egy kis sziklára, adok neki egy palack vizet, és elkezdem kipakolni a magammal hozott pokrócokat és párnákat. Előveszek pár napelemes lámpát, és úgy helyezem el őket, hogy megvilágítsák a teret. Gyorsan átfésülöm a környezetünket, hogy meggyőződjek arról, semmilyen állat vagy csúszómászó nem vert itt tábort az utolsó látogatásom óta, mert fogalmam sincs, mit szólna hozzá a horgonyom, ha hirtelen felbukkanna köztünk egy szőrös lény.

Oli mosolyogva figyel, a fejét hátrafordítva a látványban gyönyörködik, és olykor a kamerákra is rápillant.

– Biztos vagy abban, hogy nem tartunk ingyenelő adást Sawyernek? Túlzottan érdeklődik a horgonyaim farka iránt, és nem örülnék neki, ha a kelleténél többet látna.

Vigyorogva bólogatok.

– Biztos vagyok benne. Vele együtt néztem végig az összes kamera képét, hogy feltérképezzem a helyet. Még mindig úgy beszél rólunk, ahogy nem kellene? Mindössze egy szavadba kerül, és végzek vele.

Oli dohogva lecsúszik a szikláról.

– Nem. Hónapok óta nem traktál ilyesmivel, de nem tudom kiverni a fejemből, amiket korábban mondott. Egyébként sem ölhetjük meg az egyik legmegbízhatóbb barátunkat egy kis kukkolás miatt.

Én képes lennék rá.

Meg is tenném, viszont egyelőre annyiban hagyom a dolgot.

– Honnan tudsz ilyen sokat a táborozásról? – faggat. – Azt hittem, a Bassingerek olyan kőgazdagok, hogy folyton síparadicsomokban szállnak meg. Vagy vízre épített szállodákban a Bahamákon.

– Így is van, de Jericho, Aurelia egyetlen normális horgonya egy farmon nőtt fel. A kötelékük megpecsételése után sokszor elvitt táborozni. Leginkább azért, mert ez kifogással szolgált neki arra, hogy távol legyen a családomtól. Valószínűleg ő az egyetlen, akinek most tényleg hiányzik a testvérem. Én nem igazán tudom sajnálni Aureliát. A táborban találtunk rá, ahol nem sok keresnivalója lehetett a nyilvánvalón kívül, ráadásul egész életében mindenben követte a szüleink utasításait. Utána meg a horgonyai parancsait is. Azt hiszem, most, hogy már ismerlek, és tudom, mi mindent éltél át, még inkább elítélem őt. Te soha nem hagytad volna, hogy bármelyikünk is rábeszéljen arra, hogy csatlakozz az Ellenálláshoz. A saját szívedet is összetörted volna, csak hogy helyesen cselekedj. Biztos vagyok benne, ahogy a többiek is.

Oli leszegi a fejét, mintha igyekezne nem elsírni magát. Lehajolok, és pakolgatni kezdem a párnákat, hogy közben össze tudja szedni magát. Máskor el sem mozdulnék mellőle, a mellkasomra húznám, és próbálnék mindent rendbe hozni. Viszont épp azért jöttünk ide, mert úgy érzi, mintha egy kibaszott mikroszkóp alatt lenne, ezért egy napra tartani fogom tőle a távolságot.

Egy napot kibírok.

– Ez rettenetesen sok párna – jegyzi meg, miközben odajön hozzám.

Bólintok.

– A matracom nem fért volna be a kocsiba. Lemértem.

Felnevet, megáll fölöttem, és a kamerára néz. Egy kicsit közelebb húzom magamhoz, hogy biztosan ne lehessen látni. Próbálom semmibe sem beleélni magam, viszont amikor beleharap az alsó ajkába, majdnem a karjaimba kapom, hogy keressek egy falat, amihez préselve megdughatom.

Higgadj le, Bassinger! El ne rontsd!

Csakhogy felesleges lebeszélnem magam, mert addig húz lefelé magához, hogy meg tudjam csókolni. A kezemet a seggére téve a mellkasomhoz szorítom. Olyan apró és kibaszottul törékeny. Évek óta nem kellett aggódnom amiatt, hogy elveszítem az irányítást a képességem fölött, és véletlenül összezúzok valakit, de majdnem elvesztem a fejem, amikor érzem, hogy előjön az ő köteléke, és szintén hozzám simulva megszólítja a sajátomat.

Oli túl tökéletes.

Egy kicsit elhúzódom tőle, hogy meg bírjak szólalni, erre viszont nyöszörögni kezd. Ez a hang lesz az új függőségem.

– Mondd, hogy levetkőztethetlek, édes! Mondd, hogy éppannyira vágysz erre, mint én, mert máskülönben el kell mennem járni egyet.

Kuncogva bólogat.

– Vágyom rád. Vágyom erre. Meg akarom pecsételni veled a köteléket, és örökre itt akarlak tartani. Még ha ez önző dolog is…

Félbeszakítom egy újabb csókkal, nem akarok többet beszélgetni. Átbújtatom a pólót a fején, és ő is elkezd levetkőztetni, miközben kétségbeesetten egymásnak esünk. Nem begyakorlottak a mozdulataink, az illendőségre sem adunk, csak két idióta vagyunk, akiknek nagyobb szükségük van egymásra, mint a levegőre.

Korábban is láttam már Olit majdnem teljesen meztelenül. A karjaimban tartottam, miközben összepréselődött a felsőtestünk, és az én erőmből táplálkozva próbált feltöltődni, de az a pillanat kizárólag arról szólt, hogy újra jól legyen. Meg kellett fenyegetnem a farkam, hogy ne keményedjen meg az öntudatlan és szinte élettelen horgonyomtól.

Ezerszer jobb most meztelenül látni úgy, hogy a beleegyezését adja, és részt vesz a dologban. Különösen, amikor elvigyorodik, hátrébb lép, és egy mozdulattal leveszi magáról a farmert és az alsóneműt.

Odébb rúgja a ruháit, amik nem messze a barlang bejáratától érnek földet, ezért elhúzza a száját. Megsimítom a haja ezüstös tincseit, és igyekszem visszaterelni kettőnkre a figyelmét, elfeledtetni vele a kamerákat és Sawyer mindent látó szemét, mert ezek kurvára nem számítanak.

Biztos, hogy nem fogom hagyni, hogy az a seggfej zargassa emiatt.

Áhítatosan végighúzom a kezem a mellkasán, a melle domborulatai között, mire megborzong, és hívogatón megmerevedik a mellbimbója. Igazából vele kapcsolatban minden hívogató, minden porcikája itt van, felkészülten, és engem akar.

Vágyik rám és arra, amit rohadtul készen állok megadni neki.

Kicsatolom az övem, majd kigombolom és leveszem a nadrágom. A biztonság kedvéért kicsit közelebb teszem őket, mint ahol Oli ruhái hevernek, nehogy a végén felbukkanjon egy kibaszott idióta, és azt higgye, hogy a horgonyom közelébe férkőzhet.

Oli megint beleharap a szájába, amitől teljesen kikészülök. Végighúzom a hüvelykujjam az ajkain, hogy leállítsam. Ha bárki is beleharap ebbe a duzzadt, rózsaszín húsba, az én leszek.

Már így is kőkemény vagyok, de a kezemet leeresztve megszorítom a farkamat, hogy kordában tartsam magam, mert a golyóim már Oli puszta látványától is megduzzadnak.

A horgonyom a kezemre villantja a szemét, és rám vigyorog.

– Már tudom, hogy szereted.

Visszavigyorgok rá, és felnyögök, amikor eltolja a kezem, és a farkam köré kulcsolja az ujjait. Erősen megszorítja, majd megtekeri, ahogy szeretem. A keze kisebb és finomabb, mint az enyém, és pontosan azt teszi, amit kell. A saját szemével látta, hogyan kényeztetem magam, de most, hogy ezt ő csinálja, félő, hogy szégyenteljes módon rögtön el fogok menni.

– Fordulj meg, édes! – kérem tőle.

Megragadom a csuklóját, és megforgatom, hogy pontosan ott legyen, ahol akarom. Hassal a mögöttünk lévő sziklafalhoz lapul, és amikor nekitámasztja a kezét, tökéletes ívben hajlik meg a háta.

A sima lába és a hetyke feneke látványától felszakad egy nyögés a mellkasomból. Térdre rogyok, hogy végre megízlelhessem. Meglepődik, és mintha el akarna húzódni a számtól, de erősen fogom a csípőjét, hogy a helyén maradjon, és addig lakomázzak belőle, amíg be nem vonja a nedvessége a nyelvem.

Lehet, hogy utálom magam, amiért fűvel-fával dugtam, miközben őt fogságban tartották, viszont határozott előnynek tartom, hogy tudom, hogyan érjem el, hogy így remegjen a lába.

Hátulról nyalom ki, ő pedig közben leereszti a karját, az arca a barlang sima falához préselődik, a csípője a nyelvemnek feszül, és meglovagolja az arcomat. Legközelebb le fogok feküdni, és megkérem, hogy üljön rám, mert akkor láthatom az arcát, és játszhatok a mellével, miközben pontosan úgy ringatózik a nyelvemen, ahogy csak szeretne.

Egyik kezemmel a fenekére csapok, a másikkal széttárom a lábát, mire ő nyögdécselve hátradől, és még többért könyörög. Nem kell könyörögnie, kurvára mindent meg fogok adni neki, amit csak akar.

Amikor körbesimogatom a csiklóját a nyelvemmel, a combja satuba fogja a vállamat, mintha még közelebb próbálna húzni magához. Most már szavakkal is könyörög, de már nem tud összefüggően beszélni.

– Atlas, bassza meg, én már nem… veled együtt akarok elmenni. Meg akarom pecsételni veled a köteléket, bassza meg, kérlek, kérlek, kérlek…

Azt sem bánnám, ha most meghalnék, és a pokolra kerülnék. Felállok, közben azonban nem veszem le a kezem a csípőjéről, és a fülembe csengenek a szavai. A pokrócok és párnák felé terelem, a háta a mellkasomhoz simul, és lehajolok, hogy megcsókoljam. Egyáltalán nem zavarja, mennyire nedves tőle a szám és az állam. Sőt, mintha még tetszene is neki. Amikor megpróbál megfordulni a karjaimban, átkarolom a mellkasát, hogy leállítsam. Leereszkedünk a pokrócokra.

Továbbra is ott tartom az egyik kezem a mellén, a másikkal pedig a nedvességtől csöpögő hüvelye bejáratához igazítom a farkam. Kibaszott könnyen belé tudok hatolni, mert már remegve vágyik arra, hogy megpecsételje velem a köteléket. Velem együtt kell elélveznie, a farkamon, hogy az idők végezetéig egymáséi legyünk.

Még egyszer megcsókolom, aztán előredöntöm, hogy négykézlábra ereszkedjen. Egyre ütemesebben mozog a csípőm, és visszhangoznak a barlangban a nedves hangok. Kurva nagy szerencse, hogy a kamerákon nincs mikrofon, mert egyikünk sem próbálja visszafogni magát, Oli nyöszörgése pedig zene a füleimnek.

Végigsimítom a gerincét, mire ő készségesen belesimul az érintésembe. Amikor a fejéhez érek, belemarkolok a hajába, és hátrarántom, hogy meg tudjam csókolni. Ugyanúgy dugom a nyelvemmel, ahogy a farkammal.

A legmennyeibb hangokat adja ki, mintha meglepődne azon, hogy teljesen magába tud fogadni, de egyúttal félne attól, hogy abbahagyom, mielőtt elmenne.

A köteléke készen áll arra, hogy kitörjön belőle.

Érzem, hogy egyre nagyobbra nő és dagad benne, alig várja, hogy kiszabaduljon, és a magáévá tegyen, amint megpecsételjük a köteléket. A saját kötelékem a bőrömnek feszül, az Olié után nyúl, készen arra, hogy örökre összekösse magát vele. Szinte már méregbe gurulok, amiért ilyen gyorsan zajlanak az események, amiért mindketten ilyen kétségbeesetten vágynak arra, hogy egymással legyenek, és mindkettőnk határait feszegetik.

Bárcsak soha ne lenne vége ennek az estének!

Oli karja kicsit meginog, ezért inkább az alkarjára támaszkodik. Beleharap a párnába, amikor egy újabb rózsaszín foltot hagyok a bőrén. Ahogy belemarkolok a fenekébe, érzem, hogy forró a bőr a tenyerem alatt, de ahogy a puncija ritmikusan rászorul a farkamra, minden kétséget kizáróan megválaszolják azt a kérdést, hogy szereti-e, ha egy kis fájdalom vegyül az élvezetbe.

Már nem bírom sokáig, ezért átnyúlok a csípője alatt, hogy hozzáférjek a csiklójához, aztán életem legnagyszerűbb orgazmusát élem át. Nemcsak azért, mert most vele vagyok, hanem mert a kötelékem euforikus hangulatba kerül attól, hogy végre egyesülhet a másik felével.

Csillagokat látok, és majdnem el is ájulok.

Ez elég zavarba ejtő, viszont amikor Oli lerogy alattam a pokrócra, a testem úgy követi az övét, mintha ő lenne a nap. Megremeg az egész teste, és zokogva kapkodja a levegőt. A bőre természetellenesen ragyog, amikor a kötelékem találkozik vele, és mindent megad neki. Oli addig vonaglik a farkamon, hogy majdnem megint elmegyek, bassza meg!

Nem is tudtam, hogy lehetséges ilyesmi.

Várok, amíg vissza nem tér a látásom, aztán kihúzom a farkam. A karjaimba veszem és a mellkasomhoz szorítom Olit, majd erősen megcsókolom, de még mindig alig tért magához. Köd ereszkedik a szemére, és a picsába, elképedek a látványától. Akármennyire is fájt látnom, miután megpecsételte Gryphonnal a köteléket, kibaszott csodás, amikor az én kötelékembe fészkeli be magát. Amikor az én nyakamat karolja át olyan erősen, mintha soha nem akarna elengedni. Ha most meghalnék, én lennék a legboldogabb kötelékhorgony a világon.

Amint a kötelékeink újra önmagukra találnak, és eltávolodnak tőlünk, Oli félni kezd attól, mi lesz, ha emiatt nagyobb erőre fog szert tenni. Ebben a pillanatban le kell küzdenem a kötelékével kapcsolatos érzéseimet. Most nem szabad azzal foglalkoznom, mennyire zavar, hogy Oli ennyire fél tőle a korábbi tettei miatt, mert minden azért történt, hogy ő életben maradjon, és biztonságban legyen.

A saját családomat kellene gyűlölnöm.

Oli gyorsan pislog, próbálja megakadályozni, hogy elsírja magát, és amikor ez mégis bekövetkezik, törölgetni kezdi az arcát.

– Ígérd meg, hogy nem fogod megbánni, jó? – szólít meg. – Még akkor sem, ha… még azután sem, hogy a kötelékem erősebb lesz, és csinál valami undorítót, amit eddig nem.

Kicsit lehajolok, hogy szemtől szembe kerüljünk egymással. Gyengéden a tarkójára teszem a kezem, hogy rám koncentráljon.

– Oli, most nagyon figyelj, mert amit mondani fogok, azt kibaszott komolyan gondolom. Te vagy a horgonyom. Ha erősebb leszel, és a földig rombolod az egész világot, akkor ott fogok állni melletted, és végignézem a pusztítást. Én nem vagyok jófiú, Oli. Nem vagyok olyan, mint Shore vagy a Dravenek. Csak te és én létezünk, semmi más nem számít.

Visszahajtja a fejét a mellkasomra, és ott is érzem a könnyeit. Hosszú nap áll mögötte, de attól még megszakad a szívem, amiért most így érez.

– Ne sírj, édes! Ne sírj, mert attól erőszakos leszek, és a végén még letarolom az egész várost, ha elvesztem a fejem.

A számmal követem az arcán csordogáló könnyek forró árját, és bassza meg, bármit képes lennék megtenni azért, hogy ne féljen, és ne legyen szomorú. Bármit, hogy ez a világ ne bántsa annál is jobban, mint eddig. Minden egyes alkalommal, amikor lehunyom a szemem, megjelenik előttem, ahogy ott fekszik azon az asztalon, miközben az a faszszopó Silas Davies fölötte áll egy késsel. Nem bírom ezt tovább.

– Oli, jobban vágyom rád, mint bármi másra az életemben… de még jobban vágyom arra, hogy biztonságban legyél. Azt szeretném, ha olyan erőssé válnál, amennyire csak lehetséges. Még akkor is, ha ez azt jelenti, hogy a köteléked minden egyes lelket felfal, ami az útjába kerül. Lehet, hogy ettől épp olyan rossz vagyok, mint az apám és a többi ellenálló. De ha ez az ára a biztonságodnak, akkor boldogan megfizetem. Számomra a pokolba vezető út azzal van kikövezve, hogy mi mindent lennék képes megtenni érted, és ennek a listának kurvára nincs vége.

Nem sokkal pirkadat előtt arra ébredek, hogy vizelnem kell. Semmi kedvem kimászni a kényelmes pokrócok közül és a kötelékhorgonyom mellől, de amikor a barlang bejáratához megyek, és elkezd világosodni körülöttünk az égbolt, Oli tökéletes látványt nyújt a hasán fekve.

Egy pokróc takarja a derekát és a fenekét, mintha próbált volna illendőségre törekedni, miközben álomba merültünk, viszont csúfos kudarcot vallott. Szétterül a haja a párnán, arca pedig kissé pirospozsgás a barlang melegében. Tökéletes estét töltöttünk együtt, és nem akarom, hogy véget érjen.

Örökre emlékezni szeretnék erre a pillanatra.

Legszívesebben lefényképezném őt, de Benson és a Dravenek szemmel tartanak, és a végén még ők is meglátnák. Ez a pillanat nem nekik szól, hanem csupán nekem és a csoda szép, pompás és veszélyes kötelékhorgonyomnak. Senki mással nem akarom megosztani, még akkor sem, ha az életem múlik rajta.

Kiveszem a telefont a farmeremből, ami elhagyatottan hever a bejáratnál, mert tegnap este oda hajítottam. Látom, hogy egy ismeretlen szám hangüzenetet hagyott nekem, mire elfog a rettegés.

Azok után, amit apám tett, semmilyen hűség nem köt hozzá. Semmit sem érzek anyám többi kötelékhorgonya iránt, anyámmal azonban már más a helyzet… ő legalább igyekezett. Nem a jó szándék vezérelte, de neki is ugyanúgy átmosták az agyát, mint a nővéremnek.

Szerencsétlen Aurelia.

Azt sem szeretném, ha az egyik kötelékhorgonya keresne. Olyan kibaszott sokáig kergettem a saját démonjaimat, hogy lehetetlen kivédeni, hogy ne érezzem magam szarul a helyzet minden apró részlete miatt.

Enyhe bűntudatot is érzek, mert tudom, hogy most már a harc jó oldalán állok, és mindig a kötelékhorgonyomat fogom választani. Mindig őt fogom választani, akármi is történik itt.

A fejemet hátrafordítva ismét Olira pillantok, és kiélvezem azt az utolsó pár pillanatot, amikor anélkül gyönyörködhetek benne, hogy foglalkoznom kellene a hangpostámon várakozó faszságokkal. Oli felsóhajt álmában, mintha érezné, hogy őt figyelem. A hátára fordul, és lecsúszik róla a pokróc. Teljesen meztelenül fekszik.

Kibaszottul eszményi lány.

Tudom, hogy a kötelékhorgonyok számára természetes így gondolkozni, de Oleander Fallows a legpompásabb nő, akit valaha is láttam. Minden porcikája úgy lett kialakítva, hogy magához csalogasson, és soha nem fordulhatott volna elő, hogy a családom öngyilkos eszméit válasszam helyette.

Visszafordulok a telefon felé, és kimegyek a barlangból. Semmi más nincs rajtam a bokszeren kívül a harmatos éjszakai levegőben.

Meghallgatom az üzenetet.

– Fiam! Nagyon jól gondold át, hogy mit művelsz. Most már értem. Értem, miért voltál olyan dühös, de szükségünk van a lányra. Ne a kötelékeddel gondolkozz! Lépj hátrébb egy lépést, és próbáld meg kívülről szemlélni a helyzetet!

Micsoda faszság!

El nem tudom képzelni, mégis hogy gondolhatta, hogy meg tud győzni arról, áruljam el a kötelékhorgonyomat. Anyámat is ilyen könnyen feláldozná? Végigfutnak a rettegés hideg ujjai a gerincemen. Thomas soha nem vetemedne ilyesmire. Nagy levegőt veszek, mert biztosan tudom, hogy még ha apám ennyire képtelen is megkülönböztetni egymástól a jót és a rosszat, legalább anyám másik kötelékhorgonya nem tenne ilyet.

Ő is hű az Ellenálláshoz, számára azonban anyám a legfontosabb.

Még egyszer meghallgatom apám üzenetét abban a reményben, hátha elhintett valamit, amiből következtethetek a tervére, de ekkor megcsörren a telefonom. Nem veszem fel, hagyom hangpostára menni.

Amint lejátszom a legújabb felvételt, azt kívánom, bár felvettem volna a rohadt telefont.

Anyám határozott hangon beszél.

– Hívj fel! Apád meg akar keresni, teljesen elborult az agya. Peter is vele van. Ő sem beszámítható, Atlas. Hívj vissza, és… tartsd távol tőlük a lányt! Ha megtalálják, mindkettőtöket fel fognak használni a céljaikra.

Peter.

A nővérem seggfej kötelékhorgonya, akit egyszer azon kaptam, hogy felpofozta őt. Amikor szembesítettem ezzel, csak rám nevetett, és azzal védekezett, hogy Aurelia elpusztíthatatlan, és meg sem kottyan neki egy pofon.

Négy helyen törtem el a koponyáját.

Három gyógyító kellett ahhoz, hogy az agya ne szenvedjen végérvényes károsodást. Aurelia utána egy hónapig nem szólt hozzám. Azt bizonygatta, majd megértem, ha én is megtalálom a kötelékhorgonyomat, de felfordul a gyomrom, amikor arra gondolok, hogy bárki is kezet emel Olira.

Sehogy sem találhatnak ránk, sehogy sem juthatnak át a pajzsokon, ennek ellenére a biztonság kedvéért felhívom Northt. Feltétel nélküli hűség köt a földön fekvő szépséghez, aki itt van velem a barlangban.

A távolban lassan a fal felé emelkedik a nap, és épp akkor nyílik ki a hatalmas kapu, amikor Draven felveszi a telefont. Hiába a sok biztonsági intézkedés, semmire sem megyünk vele, ha az Ellenállásnak van egy beépített embere a menedékben.

– Itt vannak, és valaki épp most engedte be őket.

Atlas komor hangjára ébredek, és kell egy kis idő, mire az agyam felfogja, miről beszél.

– Oli, ébresztő, öltözz fel! Nyitva van a kapu. Megkerülték a pajzsot, most azonnal el kell mennünk innen.

Rögtön felülök, Atlas pedig hozza a ruháimat. Ő már felvette a farmerjét, de még nem gombolta be. A hóna alá kapja a pólóját, és próbálja összeszedni magát.

Sajnos ez nem csupán egy rossz tréfa, mert North hangja követelőzni kezd a fejemben. Maradj ott, ahol vagy, kötelékhorgony! Maradj ott, amíg ezt el nem intézzük! Maradj Bassingerrel, fő a biztonság.

Talpra pattanok, de megbotlom a pokrócokban.

– Ez meg hogy történhetett? – kérdezem dadogva. – Valakinek be kellett engednie őket, felhívtad…

Atlas félbeszakít, a fejére húzza a pólóját, majd nekem is segít felöltözni.

– Sawyerrel egyszerre hívtuk fel Northt, aki időközben mozgósította a bevetési egységet. Öltözzünk fel, mert készen kell állnunk, ha el kell mennünk innen. Hallottad Northt, egyelőre itt maradunk.

Lassan leesik, hogy ő is hallotta, amikor North megszólított, és hogy most már ő is tagja annak a telepatikus körnek, amivel a másik két kötelékhorgonyommal osztozom. Ettől egyszerre csüggedek el és könnyebbülök meg.

Örülök ennek a fajta összeköttetésnek, ugyanakkor nagy a valószínűsége annak, hogy Atlas vitába fog szállni a másik kettővel a néma üzeneteik miatt.

Amint teljesen felöltözöm, Atlasszal a barlang bejáratához megyünk, és kinézünk a városra. Ha eddig bármi kétségem volt azzal kapcsolatban, amit Atlas mondott, nem tagadhatom, ami a szemem előtt történik. Elborzadva nézzük végig, ahogy az ellenállók beözönlenek a nyitott kapun. Több tucat jármű és több mint száz felfegyverzett és veszélyes katona tör be a városba, hogy megöljenek, elraboljanak, megnyomorítsanak embereket.

A pajzsunk elárult minket… vagy valaki kiiktatta. Akárhogy is legyen, rengeteg ellenséges fenomén jutott be a városba, aminek mit sem sejtő lakói ezen a korai órán még alszanak az új otthonuk állítólagos biztonságában.

Gyerekek is vannak a városban.

Az alacsonyabb szintet képviselő családok közül sokan gyerekeket is nevelnek, akiket nagyon felzaklattak a legutóbbi rajtaütések. Egyikük sincs felkészülve ilyesmire.

– Ki ne találd, hogy itt maradunk a seggünkön, és várunk! – közlöm Atlasszal. – Én erre képtelen vagyok.

Atlas felém fordul, de a szemem máris fekete űrré változott. A kötelékem még nem vette át fölötem teljesen az irányítást, kizárólag akkor fog így tenni, ha fájdalmat tapasztalok, viszont nem fogok meghátrálni ez elől a harc elől. Akármennyire is azt szeretnék a horgonyaim.

Jó kislány, duruzsolja a kötelékem. Érzem, hogy ez mindhárom kötelékhorgonyomból erős nemtetszést vált ki.

– Oli, ha visszamegyünk a városba, akkor csak eltereled a többi horgonyod figyelmét a harcról. Most mindannyiuknak arra kell összpontosítani, hogy végezzünk az ellenállókkal…

– Nem. Elég végignézniük, ahogy elpusztítom az összeset – jelenti ki a kötelékem.

Kicsit megrázom a fejem, hogy higgadtan tudjak gondolkozni, és a szemem is visszaváltozik. Önmagamként felelek.

– Ne haragudj, de nem fogok itt tétlenkedni, miközben emberek halnak meg. Mostanra már bizonyára neked is leesett, hogy nem vagyok az a fajta lány, aki ölbe tett kézzel várja, hogy megmentsék.

A kötelékhorgonyomnak cseppet sem tetszik ez a válasz, de odamegy a táskákhoz, és kiveszi az egyikből ugyanazokat a fegyvereket, amiket akkor kapott, amikor beszerző körútra mentünk. Teljesen hidegen hagynak a pisztolyok, és amikor Atlas megpróbál rábeszélni, hogy én is tegyek el egyet, bosszankodva felemelem a kezem. Szinte szemmel láthatóan vonaglik a bőröm alatt a lélekfosztó képesség, amikor arra a mészárlásra gondolok, amire sor fog kerülni a városban.

– Ki tudod most vetni a képességed, hogy feltérképezd a terepet? – kérdezi Atlas. – Meg szeretnék győződni arról, hogy nem vettek célba minket. Apám hagyott reggel egy üzenetet, nagy valószínűséggel ő is a városban van, és engem keres.

A francba! Lehet, hogy meg kellene ragadnom az alkalmat. Ugyan a beleegyezésemet adtam, hogy megkímélem a nővére életét, az apja semmi ilyesmire nem számíthat. Ha rajtam múlik, rögtön végzek vele, amint a képességem hatókörébe kerül, ami manapság elég nagy távolságot jelent.

Amikor ezt Atlasnak is megemlítem, a szemét forgatva felcsattan:

– Ez teljesen nyilvánvaló, kötelékhorgony! Szabad préda mindenki, aki betört a városba, még az anyám is, ha kizárólag azért tartott a többiekkel, hogy faszságokkal tömje a fejem.

Most, hogy ezt megbeszéltük, nekiindulunk. Atlas őrületes tempóban vezet, én pedig folyamatosan pásztázom a környezetünket. Amint használni kezdem a képességem, North rögtön megneszeli, mit teszek, mert a lényei már szétszéledtek a városban, és elkezdték levadászni az ellenállókat, ahogy illik.

Mondd meg Bassingernek, hogy fájdalmas és lassú halálban fogom részesíteni, üzeni.

Összeszorítom a szám, máskülönben elvihognám magam. Ő is hallja, amit mondasz, felelem. Egyébként csak azt teszi, amire a kötelékem utasítja, nem hibáztathatod semmiért. A kötelékem nagyon meggyőző tud lenni.

North ezt egyáltalán nem találja mulatságosnak. Másfél kilométerre a város határától intek Atlasnak, hogy állítsa le a terepjárót. Még szerencse, hogy hónapokon át edzettem Gryphonnal, mert tíz perc alatt lefutom ezt a távolságot, és még nem is fogom tőle teljesen kilehelni a lelkem. Amint bejutunk a városba, mindennel és mindenkivel el fogunk bánni, aki az utunkba kerül.

Maradj mellettem, Oli! Azt csináljuk, amit csak szeretnél, de együtt.

Atlasra nézve kinyújtom a kisujjamat. Ezzel az ostobasággal próbálom enyhíteni a feszültséget. Nyugalommal tölt el, amire készülünk. Most nem leszek senki terhére, és nem én fogok ártani másoknak.

Embereket fogok megmenteni.

Atlas felhorkant, de beakasztja a kisujját az enyémbe, majd magához húz, és még egyszer megcsókol. A testemnek egy pillanatra eszébe jut az az eget rengető orgazmus, amiben előző este részesítette a horgonyom.

Abban reménykedtem, hogy ma reggel további kettőhöz lesz szerencsém, és a csalódottságom elég ahhoz, hogy az Ellenállás katonáinak egész hadseregével végezzek.

Atlas mellettem kocog, és három perccel később belebotlunk az első katonába. A képességem hálója még mindig szétterül körülöttünk, de a kötelékem nélküle is kiszúrná a feketébe öltözött férfit, akinek mindkét karja véres.

A fickó épp felemelné az egyiket, de mielőtt a kötelékem elbánhatna vele, hirtelen egy medve nagyságú fekete halom ugrik elő a bokrok közül, és felfalja. Akkora állkapcsa van, mint egy kisebb autó, és képes egészben lenyelni az ellenállót.

Atlas átkarolja a derekam, és maga mögé rántva a magasba emel, én azonban egyáltalán nem aggódom, mert túlságosan lefoglal, hogy visszafojtsam az ideges vihogást.

A fekete halom ránk néz, teste ragyogva összezuhan, aztán már csak Augustot látjuk a helyén. Csóválja a farkát maga mögött, és rejtélyes, zöld folyadék csöpög az állkapcsáról.

– Kicsikém! – suttogom neki.

Leguggolok, hogy odajöjjön hozzám. Brutus közben kimászik a fülem mögül, és megszaglássza a testvérét. Mindkettőt megsimogatom és megvakargatom. Atlas úgy kutakodik körülöttünk, mintha a férfi darabkáit keresné.

Én már tudom, hogy semmit sem fog találni.

Legalábbis itt nem. Csakhogy foglalkoznunk kell a felénk közeledő négy újabb katonával is.

Felállok, és odamegyek Atlashoz.

– Jön a többi is – figyelmeztetem halkan. – Majd én elbánok velük és mindenki mással is, aki ránk támad.

Atlas felegyenesedik, és úgy forog, hogy kissé takarjon a testével.

– Csináld! – bólint. – Senkinek se kegyelmezz, de szólj, ha kezdesz kifogyni az erőből!

Nyelek egy nagyot, mert nyugtalanság fog el a szavaitól, viszont nem azért, amire gondol.

Nekem nem fogy el az erőm. Soha nem fárad el a képességem.

Az elrabolt lelkek csupán még erősebbé tesznek.

Ismét nyelek, és kezelésbe veszem az ellenállókat. Gondolkodás nélkül kitépem a lelküket, és a kötelékem ezúttal szerencsére nem próbálja felfalni őket. Amint a testük a földre zuhan, rántok egyet Atlas kezén, hogy menjünk tovább.

Most már olyan közel járunk, hogy halljuk a városban uralkodó zűrzavar lármáját és a sikolyokat.

– Oli, kérlek, maradj mellettem! – mondja Atlas kissé követelőzve, ahogy a többiek is szokták.

Mindannyian rájöttek, hogy szeretem a saját kezembe venni a dolgokat, ők azonban alfahímek, akik nem szívesen mennek bele abba, hogy csak úgy elfogadják ezt.

Mindenfelé röpködnek a képességek, ezért nehéz megkülönböztetni egymástól az ellenállókat és a bevetési egység tagjait, ráadásul a hajnali rajtaütés miatt utóbbiak utcai ruhát viselnek. Egy felborított kocsi mögé bújok, hogy kikerüljem a felém hajított hatalmas elektromos gomolyagot. Atlas fedezékbe visz, viszont mindössze az utolsó pillanatban sikerül elkerülnie, hogy megégesse egy tűzcsóva, amit megtorlásként egy láng küld felé. Elszakadunk egymástól, de csupán pár méter választ el minket.

Nem olyan rossz a helyzet.

Amikor a magasba repül egy újabb autó, és egyenesen azok felé a fenomének felé tart, akik egy félig lerombolt fal mögött húzták meg magukat, Atlas felugrik, és olyan könnyedén elkapja a levegőben, mintha egy teniszlabdáról lenne szó.

Kibaszottul eszméletlen.

Vigyázok rájuk, törődj csak a hálóddal! Iktasd ki őket, édes! Minél gyorsabban csinálod, annál nagyobb biztonságban leszünk.

Összeszorítom a szemem, és próbálok összpontosítani. Megkérem a kötelékem, hogy éledjen fel egy kicsit, és segítsen. A küzdelem fülsiketítő robajlása ellenére is hallom, hogy tőlem nem messze kibiztosítanak egy pisztolyt.

Amikor megfordulok, rögtön forró vér fröccsen az arcomra, mert a golyó a rám célzó nő két szeme közé fúródik, és ő azonnal meghal. Kicsit traumatizál a dolog, de pusztán egy hangyányit, és csupán azért, mert az a halál, amiben én részesítettem volna, nem járt volna ennyi vérrel.

Harrison megragadja a karom, és elrángat az útból.

– Ha nem fogod fullba nyomni a haláldémont, akkor várakozz inkább egy biztonságos helyen! – rivall rám. – Hova tűnt a golyóálló fiú?

Brutus a fejét felbillentve rám néz, a parancsomra vár, hogy megölhesse Harrisont, amiért hozzám merészelt érni. August már sokkal vehemensebb, és máris vadul csattogtatja a fogát. Próbálom nem elnevetni magam a hangoktól, amik Harrisonból feltörnek. Még mindig egy helyben áll, mert inkább megkockáztatja, hogy eltalálja a fejét egy golyó, semmint hogy közelebb merészkedjen a kiskutyákhoz.

– A kötelékem legszívesebben mindenkit megölne, aki a szeme elé kerül – magyarázom –, én pedig próbálok meggyőződni arról, hogy még véletlenül se essen baja a mieinknek. Hol a faszban van a többi horgonyom?

Telepátiával is feltehetném nekik ezt a kérdést, de nem akarom elterelni a figyelmüket, nehogy megsérüljenek. Egyébként is csak a kötelékhorgonyaimat érném el.

Mindennél jobban szeretnék meggyőződni arról, hogy Gabe és Nox rendben van, és nem maradtak magukra ebben az átkozott zűrzavarban.

Atlas az egyik megsemmisített teherautó motorháztetőjével barikádozza el a fenoméneket az egyik házban. Egyedül így tudja biztonságba helyezni őket, miközben én módszeresen megkeresem az errefelé kószáló ellenállókat. Óvatos vagyok, és a kötelékemnek köszönhetően biztosan tudom, kik a rosszak.

A teherautó mögött kuporgó Harrison elismerően dünnyög a munkám láttán, ami szintén megerősít abban, hogy jól végzem a dolgom.

– Szép munka, kölyök. Ha nem Draven lenne a kötelékhorgonyod, máskor is kurva nagy hasznodat vennénk.

Atlas odasiet hozzánk, hogy felsegítsen.

– Nem Draven dönti el, mit tesz Oli, és mit nem – rakja helyre Harrisont. – Ha Oli nagyon akar valamit, akkor segíteni fogunk neki benne. De hol a faszban van Ardern? Meg kell keresnünk.

Tetszik ez az ötlet, ezért hagyom, hogy átbeszéljék az útvonalakat, miközben kivetem a hálómat, és lassan tapogatózva még több katonával végzek a környékünkön.

Érzem, hogy Sawyer az irodaépület monitorszobájában tartózkodik. A lift épp lefelé tart az alagsorba, és kétség sem fér ahhoz, hogy látnom kell az ottani képernyőket.

Vajon fel tudom őket használni arra, hogy teljesen megtisztítsam a terepet a betolakodóktól? Talán. Mindenképp megér egy próbát.

Sawyer teljesen szét van esve, alsóneműben ül a számítógépek előtt, és vér csöpög a homlokán lévő sebből. Nem néz fel ránk, amikor belépünk hozzá. Ő nyitotta ki nekünk a biztonsági ajtót, szóval tudta, hogy jövünk.

Amint betoppanunk a szobába, leesik az állam attól, amit a képernyőkön látok. Az egész város fel van dúlva.

Vagy robbanószert használtak hozzá, vagy egy igazán nagy pusztításra képes fenomént, mert lyukak tátonganak az épületek oldalán, az utakat pedig hatalmas kráterek teszik használhatatlanná, mintha bombát robbantottak volna a közepükön.

– Azt a kurva – suttogom.

– North épp az első öt zóna megtisztításával foglalatoskodik – tájékoztat minket Sawyer a billentyűzetet nyomkodva. – A lényei urai a helyzetnek. Még egyetlen fenomént sem láttam, aki ilyen sokáig bírja. Minden egyes alkalommal, amikor már úgy fest, mintha lankadna, történik valami, és visszanyeri a lendületet.

Atlas rám pillant, én pedig a szám elé emelem a mutatóujjam.

Eddig is tudtam, hogy ez történik, mert éreztem. Minél több lelket tépek ki a helyéről, annál több erőt oszthatok meg a horgonyaimmal.

– Gryphon és az emberei a hatodik zónából a tizedik felé tartanak – folytatja Sawyer. – Nox is velük van, de átállt Draven-rémálomüzemmódra, és mindenkit megkínoz, aki az útjába kerül.

Bólintok, és a háta mögé lépek.

– És Gabe? Ő hol van?

– Az iskolában. Időben kijutott a házból, mindenkit maga mellé csődített, akit csak tudott, aztán odavitte őket. Ő védi a város lakosságának legalább harmadát. North és a többiek hozzá vezénylik azokat a lakókat, akikre rátalálnak. Ha tudják, ők maguk kísérik oda őket, de rosszabb esetben az embereknek egyedül kell odarohanniuk. Civil áldozatok is vannak, viszont sokkal rosszabb is lehetne a helyzet. Kieran hamar megtalálta Sage-et, és elrejtette az egyik teherautóban. Felix az orvosi rendelőben barikádozta el magát.

Nagy levegőt veszek, és ekkor Sawyer végre rám néz.

– Oli, kérlek, keresd meg Greyt! Mindenkiről tudom, hol van, de őt sehol sem találom. A rajtaütés előtt épp a konyhában segített kitalálni, hogyan lehet orvosolni a vízhiányt. Kérlek, keresd meg…

Természetesen segítek neki. Mindvégig azon fáradozott, hogy biztonságban tartsa a horgonyaimat, és nincs az az isten, hogy hátrahagyjam az övéit.

– Ne aggódj, Sawyer, ide fogom hozni Greyt. Csak vigyázz a horgonyaimra, és esküszöm, hogy én is biztonságban idehozom a pasidat!

Egy ideig rajtam tartja a szemét, aztán bólint, majd visszafordul a számítógépek felé. Visszateszi a fülhallgatót, hogy értesüljön róla, miről beszélnek a bevetési egység tagjai. Tudom, hogy minden tőle telhetőt meg fog tenni azért, hogy mindenki biztonságban legyen, de azzal is tisztában vagyok, hogy a családunk elsőbbséget élvez a számára.

Első a család, mert ez nekünk a legfontosabb.

Ezért most meg kell keresnem Greyt, és el kell hoznom ide úgy, hogy egy haja szála se görbüljön. Tudom, hogy egyedül is megállja a helyét, viszont az Ellenállás mindig a legnagyobb és legjobb harcosait uszítja ránk, szóval rohadtul meg vagyok győződve róla, hogy elkél neki a segítség.

Az ajtó mellett álló Atlas magában szitkozódik.

– Oli, kérlek, maradj itt Sawyerrel, és hagyj egyedül elmenni! – mondja kétségbeesetten. – Ez a hely egy valóságos erődítmény, innen is tudtok irányítani…

Arról szó sem lehet.

– Nem. Én vagyok a legerősebb fegyverünk – jelentem ki. – Nem fogok többet félve meghátrálni a kihívások elől.

Atlas hagyja hátrabukni a fejét a falhoz, és félig magában beszélve válaszol:

– Soha nem tettél ilyet. Kurvára nem, édes.

Aztán kivesz még egy fegyvert a Sawyer melletti szekrényből, és a vállára veti a pisztolytartókat. Hiába lóg ott egy egyenruha is, az túl kicsi lenne neki, én pedig nem vagyok hajlandó felvenni. Nincs szükségem arra, hogy szuperhősnek öltözzek, szabadon kell tudnom mozgatnom a kezem, de azért egy fülhallgatót elteszek. Atlas is csúsztat még egyet a zsebébe, aztán kimegyünk az épületből.

A hálómat használva minden ellenálló katonát megölök, amint érzékelem őket. Úgy tűnik, gyorsan elterjedt a híre, hogy itt vagyok, és rájuk vadászom, mert a fülhallgatón keresztül értesülök arról, hogy a transzportálók sietve távoznak a városból. Eddig még senkit sem vittek magukkal, de attól még résen kell lennünk.

Gond nélkül végighaladunk a törmelékkel és hullákkal teli utcákon. A közös konyhában találunk rá Greyre, pontosan ott, ahol Sawyer utoljára látta. Az egyik hűtőkamrában húzta meg magát a szakáccsal és pár konyhai kisegítővel együtt. Atlas odaadja nekik a tartalék fülhallgatókat, de ezt azonnal megbánjuk, mert Sawyer mindenki füle hallatára lehordja Greyt a sárga földig, amiért egy olyan helyre merészelt elbújni, ahová nem látnak rá a kamerák.

Nem kételkedem abban, hogy North a közeljövőben gondoskodni fog arról, hogy még több kamera beleférjen a költségvetésbe.

Arra jutunk, hogy Grey nagyobb biztonságban van a konyhában, mintha megpróbálnánk elvinni onnan. Ha összeköttetésben marad Sawyerrel, és kap Atlastól fegyvert, akkor meg tudja védeni magát és a többieket is.

Grey telekinetikus, ezért semmi kétség, hogy képes lenne ölni, ha szükséges.

A kockázatot vállalva megszólítom a fejemben a kötelékhorgonyaimat, közben pedig azért fohászkodom, hogy ez egyiküknek se okozza a vesztét.

Most elmegyünk Gabe-hez. Szükségetek van bármire?

Gryphon felel elsőként: Gyere, vidd el innen Sage-et, és helyezd biztonságba az iskolában! Black nem tud koncentrálni, amíg ő is itt van velünk.

Ezt kérnie sem kell, hiszen egyáltalán nincs ínyemre, hogy Sage a tűzvonalban van. Már indulok is.

North kicsivel később válaszol, és a szavai hallatán bűntudatom támad. Mire számítsak, most már örökre ekkora hatalmam lesz? Vagy csupán addig, amíg van kit megfosztanod a lelkétől? Pontosan milyen erős vagy, kötelékhorgony?

Atlas ismét rám pillant, és megrázza a fejét. Nagyon örül annak, hogy vannak olyan titkaim, amikbe rajta kívül senki mást nem avattam be. Én viszont már tudom, hogy nem élhetünk így tovább.

Korlátlan hatalmam van, felelem. Legalábbis még egyszer sem fordult elő, hogy falba ütköztem volna.

Atlas ismét szitkozódni kezd, ennek ellenére továbbmegyek, és jobbra fordulva elindulok a hatodik zóna felé. Lehet, hogy én egyáltalán nem tudok tájékozódni, de a kötelékem igen, és képes követni azokat a láthatatlan szálakat, amik összekapcsolnak a kötelékhorgonyommal. Ez még a levegővételnél is könnyebb.

Szinte már megnyugtatóan hat rám a frissen kialakított járdára zuhanó testek puffanása. Teljesen érzéketlen leszek arra, hogy ez valójában mit jelent. A kötelékemet csendes elégedettséggel tölti el, ahogy elvesszük az energiát az ellenségeinktől, és átadjuk a kötelékhorgonyoknak. Atlas bőre halványan ragyogni kezd mellettem, de annyira lefoglalja a védelmem, hogy neki fel sem tűnik.

Amint eljutunk az utolsó harcok helyszínére, hagyom elfeketedni a szemem. A kötelékemre bízom a feladatot, hogy pusztítsa el a még életben lévő ellenállókat. A bevetési egység tagjainak nagy részét elönti a megkönnyebbülés, látszik rajtuk, hogy már elfáradtak.

Természetesen ez Noxra nem igaz. Fintorogva pillant fel rám a legújabb áldozatáról, akit kreatív vallatásnak vetett alá.

Remek.

Sietve feláll, és még Gryphon előtt odarohan hozzám. Atlas a karjai közé húzva próbál távol tartani a fenyegetéstől.

– Mi a faszért teszed kockára az életed? – vicsorog Nox. – Azt akarod, hogy megsemmisüljön a kötelékünk, csak mert unatkozol, és nem vagy hajlandó egy biztonságos helyen várni egy órát, amíg itt elrendezzük a dolgokat?

Lehúzza magáról a kámzsát, így semmi mást nem látok az arcán, pusztán azt az irdatlan dühöt, ami teljesen áthatja.

– Mert ez az egész kurvára az én hibám! – üvöltök rá. – Tényleg úgy gondolod, hagyni fogom, hogy elraboljanak másokat csupán azért, mert elszöktem tőlük? Legutóbb gyerekeket öltek meg.

Nox felhorkan, mire farkasszemet nézek vele. Fekete karika veszi körbe a szemét, a köteléke a felszín alatt ólálkodik. Elvadult, gúnyos arccal néz rám.

– Azt hiszed, akkor először öltek gyerekeket? Ami azt illeti, általában csak elviszik őket. Az Ellenállás zöme elrabolt és agymosott gyerekekből áll. Davies harminc éve kezdte összefogdosni őket. Azok a fenomének, akikkel ma végeztél, azok a gyerekek voltak… Csak mostanra már elég idősek lettek ahhoz, hogy neked ez eszedbe se jusson.

Olyan gyorsan görcsbe rándul a gyomrom, hogy félő, ráhányok Atlas cipőjére. Kavarognak a fejemben a gondolatok, és megint romokban hever az erkölcsi iránytűm.

Gryphon dühbe gurul, és Nox arcába mászik. Átlépi azt a láthatatlan határt, amit általában messze elkerül.

– Kurvára ne beszélj így vele! Ha annyira aggasztanak a történtek, akkor tegyél ellene valamit! Rohadtul ne Olin vezesd le a feszültséget! North ezúttal nem fog a megmentésedre sietni.

Atlas még erősebben magához szorít, és ekkor feltűnik, hogy remegek. Én öltem meg azt a sok férfit és nőt. Én öltem meg őket. Gondolkodás nélkül kitéptem a lelket a testükből. Akárkik is voltak, amíg éltek.

Gyerekek, szülők, testvérek. Mindannyiuknak voltak valahol családtagjaik, de engem ez kurvára nem érdekelt.

Tényleg az a szörnyeteg vagyok, akinek neveznek.

Egy kibaszott szörnyeteg.

Gryphon magához húz, és kissé megemeli az államat.

– Menj, keresd meg Gabe-et! Mi mindjárt végzünk itt, és újra lezárjuk a kaput. Már úton van felénk egy másik pajzs. Menj Gabe-hez! Ne foglalkozz ezzel a hülyeséggel, kötelékhorgony! Faszság az egész, semmit sem számít. Azért jöttek ide, hogy mindannyiunkat megöljenek, te semmi rosszat nem tettél.

27.

Gabe





Nem látom Olit, de Gryphon hangja azt mondta a fejemben, hogy életben van, és amerre tart, lelkeket tép ki a helyükről. Ez az egyetlen, ami megakadályozza, hogy itt hagyjam az embereket, és odarohanjak hozzá. Nagyon erős késztetést érzek, hogy megtaláljam, és vigyázzak rá, de feladatot kaptam, és nem szabad kételkednem a kötelékünk többi tagjában.

Jó is, hogy itt maradok, mert sok gyógyító és alacsony szintet képviselő neuro siet felém a biztonság reményében. Őket nélkülem megtizedelné a körülöttünk repkedő sok képesség.

Van itt valahol egy fenomén, egy töltet, aki lyukakat üt az épületek oldalán. Ez különösen bosszant, hiszen egész héten az átkozott építkezésen dolgoztam.

Újra emberi formát kell öltenem, hogy megszólítsam ezt a rettegő csoportot, és biztonságos helyre vigyem őket. Úgy pislognak rám, mint a fényszóróba néző nyulak. Az emberek többségéből ilyen reakciót vált ki egy hatalmas, meztelen férfi látványa. Kinyitom az iskola ajtaját, hogy betereljem rajta az új jövevényeket, mire ők gyorsan beiszkolnak. Leküldöm mindet az épület alatti óvóhelyre, ott gyülekezik a többi fenomén is, akiket korábban találtam. Főként nők és gyerekek vannak itt azokon a magas szintet képviselő idióta fenoméneken kívül, akik túlságosan félnek harcolni a városunkért és a közösségünkért.

Amint pontot teszünk ennek a rémálomnak a végére, sok mindenen változtatnunk kell.

Bezárom és eltorlaszolom az ajtót, majd a még nagyobb védelem érdekében egy betontömböt is odavonszolok az ajtó elé. Ezután visszaváltozom óriási párduccá, és leugrom a kis teraszról. A levegőben szaglászva megkeresem a többi váltót, és kezdetét veszi a következő összecsapás.

North és a többiek remek munkát végeznek, és sikerül távol tartaniuk tőlünk a harcok nagy részét, de idekeveredett egy csapat ellenséges transzportáló, akik egymás után hozzák ide a katonákat. Túl sokan közelednek felénk ahhoz, hogy elmehessek innen, és csatlakozzak a többiekhez.

Átváltozva egyszerre három emberrel tudok végezni, ami segít kordában tartani az ellenséges áradatot. Mögöttem Ezra tigrisbőrbe bújva segít nekem. Elliot leguggol, a földre teszi a tenyerét, mire az ujjaiból jégpáncél nő ki, és teljesen beteríti a földet. A közeledő ellenállók megfagynak, így könnyen ketté tudom őket tépni.

Ez sokkal véresebb halál a többinél, mégis nagyon jólesik, hogy ebben részesíthetem az ellenséget.

Egy pillanatra minden elcsendesedik, és a lázadók hordája megtorpan. Fürge léptek közelednek felém hátulról, ezért arrafelé fordulok. Kyrie lehorzsolta a bőrt az arcáról, és fel van hasadva a szája. Felénk tart, átkarolva egy gyereket, közben éberen fürkészi az iskola épületének oldalát. Láthatóan megkönnyebbül kicsit, amikor észrevesz.

Felsegíti a gyereket a teraszra, és enyhén összerezzen, amikor saját magát is felhúzza.

– Mondd, hogy fegyverek is vannak itt! – szólít meg. – Mindössze hármat találtam a szobámban, és kifogytam a lőszerből.

Felugrom hozzá, és odaviszem a ruhákhoz, amiket átváltozás előtt letéptem magamról, és most kupacban hevernek a földön. Leguggol, hogy a kezébe vegye azt a két pisztolyt és pár tölténytárat, amit magammal hoztam, amikor North felhívott.

Gyakorlatias megfontolásból összeköti a haját, és pontosan olyan ellentmondást nem tűrő arcot vág, mint az öccse.

– Van arrafelé pár ház a harmadik zóna szélén, ahonnan nem tudnak kijönni az emberek – közli velem. – Gyerekek is vannak velük, és túlságosan félnek kíséret nélkül elmenekülni. Odamegyek. Van fülhallgatóm, a Benson fiú eddig is ellátott utasításokkal.

Lehajtom a fejem, mintha bólintanék, mert nem fogok visszaváltozni, hogy egy szál faszban folytassam vele ezt a beszélgetést. A kötelékem feszélyezve érzi magát ettől a lehetőségtől, és már csak azért sem kerülhetne erre sor, mert Oli köteléke köztudottan nagyon féltékeny.

Épp lelkeket tép ki a helyükről, ezért nem fogom provokálni, mert a végén még ártana Kyrie-nek.

Hangos robajlás támad, amikor a töltet célba vesz egy újabb épületet. Az egyik teherautó a magasba repül, majd pár méterrel arrébb elszenesedő, füstölgő romhalmazként ér földet. Egy fejrándítással jelzem Kyrie-nek, hogy menjen nyugodtan, majd visszaugrom a társaim mellé.

Megérkezik az ellenállók következő hulláma. Felemelik a pisztolyokat, és elkezdenek lőni ránk, de a golyók lepattannak a láthatatlan védőhálóról. Lehet, hogy az iskolában nincsenek olyan pajzsok, akik az egész menedéket meg tudnák védeni, de ott rejtőzik három anya és egy apa, akik mindent megtesznek a gyerekeikért, amit csak tudnak. Kurvára nem kérdés, hogy ha arra kerülne sor, őket menteném meg, nem azt az arisztokrata lángot, aki épp összeszarja magát mellettük.

A védőháló nem elég erős ahhoz, hogy távol tartsa tőlünk az ellenséget, viszont már egy órája itt harcolunk, ezért tudjuk, mit kell tennünk. Az egymás mellett csoportosuló katonákra összpontosítok, míg a többiek leszedik azokat, akiket nem sikerül célba vennem. Véres munka, de egyben katartikus is. Minden feszültségemet levezetem ezeken a faszszopókon, akik képesek voltak idejönni, és rátámadni a legvédtelenebb fenoménekre.

Miután végzek azzal a hat férfival, akik áttörték a védvonalunkat, észreveszem, hogy a töltet ott áll előttem, és felém nyújtja a kezét, mintha épp egy kibaszott krátert készülne kirobbantani a földből azon a helyen, ahol állok.

Csakhogy ekkor Oli befordul a sarkon. Űr tátong a szeme helyén, és előrenyújtja a kezét. Nincs itt semmi, amivel ne tudna könnyűszerrel elbánni. Az ellenállók tucatjával zuhannak a földre, és végül már egy sem marad közülük.

Ezra és Elliot hátrálni kezd, hogy eltávolodjanak Olitól. Hiába változtak át, még így is tükröződik a félelem a tekintetükben, egyértelműen be vannak szarva.

Én pusztán a kibaszottul dögös horgonyomat látom.

– Ez meg mi volt? Milyen képességgel rendelkezett az a férfi? – érdeklődik Oli.

Visszaváltozom emberré. Jólesik az a kis nyikkanás, ami elhagyja Oli száját, amikor meglát meztelenül. Körbenézek, de senki sincs a közelben az építőmunkásokon kívül, és nem hiszem, hogy Olit zavarná, hogy ők is látnak így.

– Töltet volt. Egy két lábon járó bomba. Neki köszönhető ez a nagy pusztítás. Még az elején ráhajított egy teherautót Gryphon pár emberére, és North mindvégig azon dolgozott, hogy minél hátrébb tudja szorítani. A töltetet egy pajzs is segítette, de… nos, ő a másik fickó, akivel az imént végeztél.

Oli körbenéz, teljesen meg van botránkozva azon, hogy még mindig szabadon lóg a farkam.

– Változz vissza! – rivall rám. – Mindenütt kamerák vannak, nem akarom, hogy Sawyer a nyálát csorgassa a pompás seggedre.

Bassinger felhorkan, és megrázza a fejét.

– Szerintem nem a seggére fogja csorgatni a nyálát…

– Lehetőleg eszembe se juttasd most a farkát! – szúrja le Oli. – Mindent megteszek, hogy eltereljem a kötelékem figyelmét, és nem segít, ha ilyesmiről beszélgetünk.

Könnyűszerrel visszaváltozom, és a lábához dörgölöm a fejem. Azért változtam emberré, hogy beszélni tudjak vele, de azért is, mert egy pillanatra szerettem volna magamhoz szorítani.

Jó tudni, hogy életben van, és pontosan olyan halálban részesíti az ellenségeinket, amilyet megérdemelnek. Mindannyian kibaszott szerencsések vagyunk vele.

Leguggol, hogy átkarolja a nyakam, és a bundámba temeti az arcát.

– Ne haragudj! Szeretnék beszélgetni veled, de… az enyém vagy, és nem fogok másokkal osztozni rajtad.

Megkönnyebbülten felsóhajt, amiért újra mellette lehetek. Kapóra jön, hogy állati alakot vettem fel, mert Kyrie épp ebben a pillanatban tér vissza néhány családdal. Legalább egy tucat gyerek és néhány felnőtt. Elkezdi az iskola felé terelni őket. Brutus odaugrik, és szaglászni kezdi őket, mire pár gyerek felsikolt, és sírva fakad a látványától. A szüleik félve kapják őket az ölükbe.

Kyrie azon nyomban nyugtatni kezdi őket.

– Látom, visszatért a fenevad. A francba! Semmi baj, gyerekek, ő egy barátságos kiskutya. Ott a gazdája is, aki soha nem hagyná neki, hogy rosszul viselkedjen. Nem fog bántani benneteket, a rosszfiúk miatt jött.

Egy pillanatra mindenki kővé dermed, akinek fülhallgatója van, mert Sawyer mond nekik valamit, de az állati hallásommal csupán a technológia magas frekvenciájú zörejét tudom kivenni.

Oli felsóhajt, és ismét a nyakamba fúrja az arcát.

– Végeztem az utolsó transzportálóval. North pedig az utolsó katonákkal a zónájában. Gryphon megint lezárja a kaput.

Atlas bólint, és egy lépéssel közelebb megy a töltet holttestéhez.

– Sikerült bejuttatnunk a városba az új pajzsokat – közli. – Most már három tartalék van egy helyett. Ez később biztos az előnyünkre fog válni.

Oli gyomra korogni kezd. Kicsit hátrébb araszolok, hogy közelebb legyek hozzá. Ha azt szeretné, készen állok levadászni neki valamit, amivel meg tudom etetni. Olyan sokat dolgozott, hogy minden bizonnyal nagyon megéhezett. Ránézve azonban látom, hogy émelyeg.

– Ne is törődj velem! – kéri Oli. – A kötelékem… épp felfalja a töltet lelkét. Ő volt itt a legerősebb fenomén, még Andrewst is lekörözte. Azt hiszem, épp most teljesítettük a következő próbatételt.

Fasza.

28.

Gabe-bel és a többi váltóval együtt az iskola előtt várakozunk, amíg a pajzsok teljesen a védelmük alá nem helyezik a menedéket. Sawyer jelzi, hogy minden rendben, ezért kiengedjük a családokat az épületből, és az orvosi rendelőbe visszük a sebesülteket.

Gabe időközben visszavette a melegítőalsóját és Atlas pulóverét, amit idefele rohanva kapott magára. Egy-egy gyerekkel a vállán segít azoknak, akik nehezen mozognak. Atlas a vállára fektet egy férfit, akit lábon lőttek, és az óvóhelyen nem megfelelően vett kezelésbe egy haszontalan gyógyító. Meg kell erőltetnie magát, hogy ne nyögjön fel minden mozdulatnál.

A családok nagy ívben elkerülnek.

Engem nem zavar, de mindkét horgonyom kissé sértve érzi magát miatta.

Kyrie rájuk nézve felhorkant, majd megigazítja a csípőjére ültetett kisgyereket.

– Ugyanígy bánnak a Dravenekkel is – magyarázza. – A félelem tehet róla. Hiába tudják, hogy kulcsszerepet játszottál a győzelemben, még mindig érzik, hogy valami más lépked mellettük.

Megvonom a vállam, majd megsimogatom August hátát, és kissé összeborzolom a fülét, ahogy szereti.

– Tudom. A túlélési ösztön munkálkodik bennük, én is így viselkednék a helyükben.

Nem árulom el neki, hogy egyedül azért nem zavar a dolog, mert Nox alig egy órája durván belém állt, ami még mindig kurvára fáj. Még véletlenül sem szeretném, ha Atlas tudomást szerezne erről, mert képes lenne ledobni a sebesült férfit a hátáról, hogy a becsületem védelmére kelve megbirkózzon Noxszal.

Erre most semmi szükség.

Úgyhogy mosolyt ragasztok az arcomra, és ügyelek arra, hogy a kiskutyák szorosan a lábam mellett maradjanak. Nem szeretném, ha elkószálnának, és még jobban ráijesztenének a menedék lakóira.

Az orvosi rendelő a város központjában található, North irodaépületével szemben. A bevetési egységek nagy része már ott gyülekezik előtte, és amikor odaérünk, elindulok megkeresni a kötelékhorgonyomat.

Meg kell találnom Northt, a saját szememmel kell látnom, hogy életben van, és nem esett bántódása.

Könnyen kiszúrom, mivel a városban szinte mindenki őt keresi, de olyan félelmetes, hogy az emberek tartják tőle a két lépés távolságot, mert még mindig elevenen él bennük az Ellenállásra zúdított rémálmok emléke. Nem vagyok különösebben kedves vagy tapintatos, amikor a kiskutyákat felhasználva kergetem el az utamból a bámészkodókat, és elindulok egyenesen felé.

Amikor meglátja a koszos, izzadt, gusztustalan arcomat, éppannyira megkönnyebbül, mint én. Érzem.

Nem vagyok biztos abban, hogy a nyilvános érzelmi kitörések híve, de szinte rávetem magam, ő pedig habozás nélkül elkap. Magához húz, és szorosan átölel, amennyire a fizika törvényei csak lehetővé teszik.

– Tényleg nem tudtál volna biztonságos helyen maradni, és megkímélni egy szívrohamtól? – kérdezi.

Fújtatok egyet, viszont olyan erősen tart a karjai között, hogy meg sem bírok moccanni.

– Kyrie épp az előbb mondta, hogy kulcsszerepet játszottam a győzelemben – vetem ellen. – Meglehetősen biztos vagyok abban, hogy szükségetek volt a segítségemre. Ráadásul mindketten tudjuk, hogy miattam küldték ide a töltetet.

Dünnyögést hallok a hátam mögül, és érzem, hogy közelednek a horgonyaim. Mindegyik, meglepő módon még Nox is.

Valaki megpróbál gyengéden kihúzni North karjai közül, de ő nem akar elengedni.

– Ne sajátítsd ki Olit, te állat, ő nem csak a tiéd! – teremti le Gryphon. – Sokan várnak arra, hogy beszélhessenek veled, és egyébként is intézned kell a tanácsosi munkakörrel járó faszságokat.

North két gyógyító és Foggarty felé villantja a tekintetét, akik egymás között pusmognak tőle nem messze, és úgy bámulnak rá, mint a keselyűk.

Visszabújok mellé, és a fülébe suttogok:

– Szeretnéd, ha úgy rájuk ijesztenék, hogy a gatyájukba szarjanak? Ha azt akarod, végzek az egyikkel. – Amikor North rám néz, ártatlanul elmosolyodom, és rántok egyet a vállamon. – Ha attól jobb lenne a világ, akkor megteszem.

– Hazudsz. Te nem tennéd, de a köteléked igen. Talán kicsit szabadon engedhetnéd, hogy segítsen feloszlatni az elhízott és fontoskodó emberekből álló tömeget.

Gabe felhorkant, és rugdosni kezdi a cipőjével a földet. A harc miatt egyébként is csupa mocsok, ezért nem számít, ha még jobban összekoszolja a cipőjét.

– Csak dobd ki őket innen! – szólal meg. – Semmivel sem tartozol nekik, sem biztonsággal, sem kényelemmel. Ha nem hajlandók segíteni, akkor szabadulj meg tőlük!

North a szemét forgatja, aztán végigszántja a kezével az arcát, így még jobban elkeni rajta a vért és a koszt.

– Az nem olyan egyszerű. Soha semmi nem az.

Elhúzom a szám, de bólintok, mert ez jelentős részét képezi a felnőtté válásnak. Meg kell tanulnom, hogy minden tett következményekkel jár, és némelyik túlságosan megsemmisítő ahhoz, hogy vállalni lehetne.

Ezért más taktikához folyamodom.

– Kieran végül hova rejtette Sage-et? Mindenkit látnom kell, hogy tudjam, biztonságban van az egész család.

– Mindketten Felixszel vannak – dohogja Gryphon, mert még mindig rohadtul haragszik a helyettesére.

North szúrós szemmel néz rá, aztán bólint, mintha valamilyen megállapodásra jutottak volna.

– Akár most rögtön odamehetsz hozzájuk, akkor legalább Davenport is rád tud nézni. Gabe és Bassinger is veled tarthat. Nekem el kell ezt intéznem, Gryphon pedig még egyszer ellenőrzi a biztonsági rendszereket. Utána találkozunk. Sehová ne menj egyedül!

Hol vagy?

Forgatni kezdem a szemem, amikor meghallom North hangját a fejemben, mert ő volt az, aki arra kért, ne hagyjam el egyedül ezt a szobát, ezért természetesen pontosan ott vagyok, ahová küldött.

Kicsit jobban kellene bíznia bennem.

Oli, ki van még ott veled? Ne beszélj hangosan, és ne reagálj arra, amit mondok! Óvatosnak kell lenned!

Amikor Gryphon is megszólal, legszívesebben elhúznám a szám, de ellenállok a késztetésnek. Még mindig nem értem pontosan, hogyan tudunk így is kapcsolatba lépni egymással, és a tény, hogy a két kötelékhorgonyom egymás szavába vág, biztosít arról, hogy hallják a másikat.

Atlas rám pillant, ami megerősíti a feltételezésemet, hogy mindannyian ott vannak a fejemben, és nemcsak hozzám beszélnek, hanem egymással is.

Kieran épp átöleli a legjobb barátomat, a haját simogatja, és halkan magyarázza neki, miért csupa vér, de úgy látom, Sage-et ez egyáltalán nem zavarja. Egyedül az fontos neki, hogy minél közelebb kerülhessen a horgonyához. Az én szívem is dobban egy nagyot a saját kötelékhorgonyaim miatt.

Eljöttem az orvosi rendelőbe, ahogy North kérte, válaszolok. Gabe és Atlas is itt van velem. Kieran, Sage és Felix is. Biztonságban vagyok.

Nem felelnek rögtön, amitől görcsbe rándul a gyomrom. Egyedül azért maradok ülve, mert Gryphon megkért, hogy legyek óvatos. Ha valaki figyel minket, például ha feltörték a biztonsági kamerák rendszerét, akkor nem rohanhatok el innen úgy, mintha égne a ház.

De mi van, ha megsérült az egyik horgonyom? Tudnék róla? Muszáj lenne, nem igaz?!

Mi történt? Akármi is az, azonnal mondjátok el!

Mindkettejüktől ezt követelem, és próbálok nagyon határozott lenni, de fogalmam sincs, hogy ez mennyire sikerül, mert továbbra sem válaszolnak.

Legszívesebben felsikoltanék.

– Mi a baj? Hirtelen nagyon felment a pulzusod – tájékoztat Felix.

Igyekszik nem még jobban rám ijeszteni, mert látja, hogy mennyire kibuktam valamitől.

Nehézkesen nyelek egyet, és próbálom kitalálni, hogyan figyelmeztessem arra, hogy történt valami. Nem szólalhatok meg, mert lehet, hogy be van poloskázva a szoba. Ez egy lehetetlen feladat. Senki sem tudná megoldani, csak egy Gryphonhoz hasonló neuro. Ezért tovább várakozom a helyemen, és próbálok nem megbolondulni.

Aztán Gryphon beleültet a fejembe egy tökéletesen tiszta képet.

Gőzöm sincs, hogy a fenébe csinálja. Én majdnem belepusztultam abba, amikor küldtem Northnak egy képet a kiskutyákról. Amit Gryphon tesz, az jóval meghaladja ezt, ráadásul az ő képei filmmé állnak össze a fejemben.

Izzadni kezd a tenyerem.

Sok mindennel meg tudok birkózni.

Már tudom, milyen sok faszságot vagyok képes túlélni.

De lehet, hogy ebbe nem tartozik bele az, amikor Sage elvágja az első pajzsunk, Dara nyakát, aztán kinyitja a kaput az ellenállóknak.

